Bogdan Olaru, Andrei Holman 


(coordonatori) 


Contributii la psihologia morala: 
evaluari ale rezultatelor si noi cercetari 
empirice 


Bogdan Olaru, Andrei Holman 


(coordonatori) 


Contributii la psihologia morala: 
evaluari ale rezultatelor 
$i noi cercetari empirice 


PRUI 


UNIVERSITARIA | 


BUCUREŞTI 


Referenti stiintifici: 


Stefan Boncu, Universitatea „Al.I. Cuza” Iasi 


George Bondor, Universitatea „Al.I. Cuza” Iasi 


Autorii volumului îşi asumă întreaga responsabilitate pentru respectarea 
normelor legale în ceea ce priveşte drepturile de autor şi a normelor etice şi 
deontologice ale cercetării, inclusiv utilizarea echitabilă (fair use) a lucrărilor 
supuse legislaţiei copyright-ului. 


Drepturile de proprietate intelectuală aferente tuturor lucrărilor publicate în 
cadrul volumului aparţin Academiei Române — Filiala laşi. Volumul poate fi 
citat fără permisiune scrisă, doar cu specificarea sursei, în condițiile respectării 
regulilor utilizării echitabile a lucrărilor supuse legislaţiei copyright-ului. 


Descrierea CIP a Bibliotecii Naţionale a României 

Contribuţii la psihologia morală : evaluări ale rezultatelor şi 
noi cercetări empirice / coord.: Bogdan Olaru, Andrei Holman. - 
Bucureşti : Pro Universitaria, 2015 

Bibliogr. 

ISBN 978-606-26-0354-0 


I. Olaru, Bogdan (coord.) 
II. Holman, Andrei Corneliu (coord.) 


159.9:17 


Cuprins 


Cuvânt înainte oo. ee lec cecccescccessecesssscccssecessecessscesescesasecessscessscessscesaseeeseceaes 


Partea întâi: Clarificări privind metode, materiale şi strategii de 
cercetare în psihologia morală 


Folosirea dilemelor etice în psihologia morală. Investigaţii conceptuale şi 


sugestii pentru o nouă metodologie (Bogdan Olaru) ............me eee 


Normativitatea prin prisma psihologiei naive. Cum pot contribui teoriile 
implicite la dezvoltarea unei ştiinţe a deciziei morale (Ana Maria Hojbotă) 


Psihologia morală şi natura judecării morale. O examinare critică a 


modelului social intuitionist (Emilian Mihailov)........::.:ccccececceseeseeceseeseeteeseees 


Variatii ale stimulilor experimentali în cercetările de psihologie morală: 


factori relevanti şi precautii metodologice necesare (Andrei Holman)......... 


Partea a doua: Studii empirice. Factori determinanti în constituirea 
judecăților morale 


Dileme etice şi raționament moral al educatorilor români 


(Roxana Ghiaţăul) os os coc cae at cdi cen abona td aid 66 5 atu fai a Et 


Mecanismele psihologice ale biasurilor morale. Două strategii de 


corectare a lor (Emilia Alexandra Antonese) .....:.ccceccesseseesseseeseeseeeeteeseeeeees 


Gândirea conştientă şi gândirea inconştientă în deciziile morale 


(Georgiana Zugravu) .....cccceceesescesseseescsseseeseeseeeseeseeseeececseeseesenecseeseesecaeeseeaeeees 


Autenticitatea sinelui, concordanța cu sine în stabilirea scopurilor morale 


şi starea de bine psihologică (Daniela Ionescu) ........ccceeceseeseseeteeseeeeteeeeseees 


Partea a treia: Conceptul de norma morala. Sugestii din zone 
adiacente psihologiei morale 


Fundamentele inconstiente ale normativitatii. O perspectivă asupra eticii 
lui Jacques Lacan (Bogdan Dragomir)... nana nenea nenea nenea 


Anterioritatea ca sursă a normativitatii (Cosma Tudor Purnavel) ..........cceceeee 
Partea a patra: Cercetări aplicative privind studiul 
comportamentului uman 


Urmărirea mobilităţii oamenilor într-un anumit spațiu pentru prezicerea 
activităților şi a destinatiilor viitoare (Emilian George Necula) ............ mean 


SEOTI N ETA AE Se RR NS TOR baie A ua în eS RS RS SO ARO) aS Re e arăta 


CONUIDULOTS:, 2 cae caca tei arse e i E aut Tae AE ee 


Cuvant inainte 


Contributiile din acest volum pornesc de la un dublu interes: pentru 
studierea comportamentului moral, a condiţiilor manifestării sale reale, şi pentru 
modul de justificare ce susține un sistem de recomandări normative. Ele redau 
rezultatele unor studenți doctoranzi şi cercetători postdoctorali care au urmărit 
obiective individuale de cercetare reunite sub tema mai largă: „Fundamentele 
normativitatii şi constrângerile psiho-sociale” în cadrul de lucru oferit cu genero- 
zitate de Academia Română, Filiala Iasi, în perioada iunie 2014 — august 2015. 

Variate studii de psihologie morală au pus în evidență factorii care 
influențează formularea şi întemeierea judecăților şi evaluărilor morale. Cercetările 
empirice au readus în discuţie o dihotomie conceptuală larg discutată şi în tradiția 
gândirii filosofice: distincţia dintre rationarea explicită, abstractă, orientată de 
temeiuri şi principii, pe de o parte, şi judecarea intuitivă, rapidă, automată, la un 
nivel relativ inaccesibil sondării conştiente, pe de altă parte. Dispunem de mai multe 
modele teoretice explicative ale judecării morale, fără a putea vorbi încă de o 
clarificare univocă a rolului diferitelor procese psihologice implicate. Studiile din 
acest volum participă la această dezbatere teoretică. Ele oferă câteva explorări 
originale ale unor teme de cercetare importante, precum: rolul emoțiilor în 
generarea judecăților despre dileme morale (de ex., the switch dilemma, the 
footbridge dilemma etc.); ponderea proceselor automate in formularea judecatilor 
morale; strategiile de corectare a erorilor de evaluare a acţiunilor din perspectivă 
morală; rolul unor structuri configurate pe cale evolutivă (precum empatia) etc. 

Acest volum de studii oferă bursierilor posibilitatea de a-şi prezenta 
rezultatele, de a face cunoscute modul lor de examinare şi metodologia adoptată 
pentru studierea temelor individuale de lucru. Se realizează astfel o raportare directă 
la fluxul de cunoştinţe de actualitate din domeniu. Câştigul acestui volum se va 
vedea pe termen imediat în extinderea proiectelor teoretice şi în planificarea unor 
noi studii teoretice sau experimentale. 


Bogdan Olaru, Andrei Holman 


Partea intai: Clarificari privind metode, 
materiale si strategii de cercetare 
in psihologia morala 


Folosirea dilemelor etice in psihologia morala. 
Investigatii conceptuale si sugestii pentru 
o noua metodologie 


Bogdan Olaru 


1. Introducere 


Descrieri concise, de tipuri foarte variate, ale unor evenimente cu semnifi- 
catie etică sunt utilizate astăzi pe scară largă în psihologia morală. Denumirea 
„dileme morale” folosită pentru astfel de materiale trebuie luată într-un sens larg. 
Materialele oferite spre lectură participanţilor la studiile experimentale prezintă 
situaţii conflictuale menite să provoace opinii divergente privitor la corectitudinea 
sau acceptabilitatea anumitor acțiuni. Prin controlarea minuțioasă a scenariilor, se 
pot formula deductii despre factorii care determină evaluarea din punct de vedere 
moral a acțiunilor sau comportamentelor descrise. Progresele de sistematizare a 
tipurilor de dilemele şi de includere a cât mai multor factori relevanti sunt 
remarcabile. La fel şi rafinamentul designului experimental. Totuşi, potențialul 
dilemelor morale de a explora natura evaluării şi a judecării morale rămâne din mai 
multe puncte de vedere încă insuficient dezvoltat. Vom discuta în acest studiu o 
serie de limitări conceptuale şi metodologice de care suferă cercetările de psihologie 
morală care utilizează dileme ca material experimental. 

În studiile de psihologie morală, o dilemă morală se doreşte a fi o expunere 
scurtă a unei situaţii care implică un conflict moral între două acţiuni, principii, 
valori sau comportamente. Agentul acțiunii simte că este tras în direcții contrare de 
temeiuri morale rivale şi este conştient de incompatibilitatea celor două direcții 
posibile de acțiune (Christensen şi Gomila 2012). Faptul că există temeiuri suficient 
de puternice pentru ambele laturi aflate în opoziţie ireconciliabilă este un ingredient 
esențial al dilemei. Pus în fata conflictului, participantul la studiu este invitat să 
indice calea de acțiune pe care o consideră corectă. Sau este adus în situaţia de a 
concede, prin judecata care i se cere, aderenţa la un principiu sau altul de acțiune. 
Sau să exprime preferința pentru o valoare din cele două aflate în conflict în situația 
descrisă. 

Comparativ cu acest concept de dilemă, definițiile din literatura filosofică 
sunt asemănătoare, deşi formulările pot căpăta uneori un aspect uşor tehnicizat. 
Dilema morală este o situaţie în care principiile morale îi spun unui agent că este 

obligat să realizeze o anumită acțiune şi, în acelaşi timp, să nu o realizeze (Donagan 
1993). În jargon filosofic, aceasta este, desigur, doar o definiţie „comună”. În altă 
formulare, care se impune „natural”, ca să preluăm chiar expresia autorului, dilema 
morală este situaţia în care cineva trebuie să facă A şi, în acelaşi timp, trebuie să 
facă B, deşi este evident că nu poate realiza ambele acţiuni (De Haan 2001). 

Sunt suficiente aceste două definiţii pentru a observa un contrast elementar 
cu înțelesul dilemei morale în psihologie. Filosofii subliniază în genere, în primul 
rând, incompatibilitatea dintre variantele aflate la dispoziţie. Dat fiind acest aspect 
lipsei soluției. Dilema morală genuină — dacă există — este inevitabil insolubilă, un 
impas, un blocaj. Agentul este pus în următoarea situaţie: el recunoaşte că 1) trebuie 
să respingă (măcar) una din laturile dilemei, arătând că acel curs al acțiunii nu i se 
poate impune ca fiind bine întemeiat; 2) îi este imposibil să stabilească care este 
latura dilemei care trebuie respinsă; şi 3) este responsabilitatea lui să stabilească 
acest lucru şi să aleagă calea corectă de acţiune. Acest mixt de împrejurări conferă 
situaţiilor dilematice un caracter agonizant (MacIntyre 1990, p. 379). 

Pentru psihologi, interesaţi de rezultate clare şi univoc interpretabile, 
această aură agonică ar putea părea inatractivă. Ei folosesc situaţiile descrise în 
materialele prezentate sub titulatura „dileme morale” pentru a provoca o reacţie din 
partea participanților la studii, nu pentru a le bloca abilitatea de a decide. Ceea ce îi 
interesează este opţiunea la care ajung participanţii, nu ezitarea lor. Dacă acceptăm 
acest mod de operare, dilemele nu sunt mai mult decât situaţii conflictuale care 
permit mai multe soluții, deseori divergente, dar, în definitiv, suficient de bine 
întemeiate pentru a fi prezentate de participanţi ca soluţii. Variabilitatea potenţială a 
soluțiilor este de interes pentru studiul mecanismelor psihologice implicate în 
procesul evaluării morale. Când discutăm de dileme morale ca material folosit în 
studiile experimentale de psihologie morală trebuie să avem în vedere această 
înțelegere laxă a dilemei: ea descrie o coliziune de interese sau cursuri de acţiune cu 
rezultate diferite care trebuie comparate sub un aspect sau altul, considerat relevant 
de către subiectul evaluării. Este privilegiul experimentării să regleze fin aspectele 
relevante pentru a da naştere unor judecăţi morale diferite. 

În opoziţie cu această concepţie, voi arăta că psihologia morală experi- 
mentală trebuie să ia serios în atenție mai ales acele situații care nu permit o 
soluționare decisivă. Potenţialul dilemelor morale de a induce un conflict la nivel 
emoțional şi cognitiv se datorează caracterului lor insolubil, mai degrabă decât 
varietatii soluțiilor concurente. Pe parcursul expunerii vor rezulta câteva sugestii 
metodologice care vor spori, credem, potenţialul dilemelor morale în cercetarea 
mecanismelor psihologice ale judecării morale. 

2. Modele explicative pentru diferentele care apar in evaluarea dilemelor 
morale 


Două scenarii preluate din filosofia morală (Foot 1967/2002; Thomson 
1986) au fost des folosite în psihologia experimentală. În primul scenariu, un vagon 
scăpat de sub control amenință viata a cinci indivizi care lucrează la linie. 
Personajul principal al scenariului se află în poziţia de observator şi are posibilitatea 
de a devia cursul vagonului pe linia secundară prin acţionarea unei manete sau 
comutator (the switch dilemma'). Al doilea scenariu confruntă participanţii cu 
opțiunea de a împinge o persoană mai corpolentă de pe o pasarelă pe sub care 
urmează să treacă vagonul aflat în derivă. Corpul ei va bloca înaintarea vagonului, 
salvând, cu preţul vieţii, pe cei cinci ameninţaţi (the footbridge dilemma’). Aceste 
scenarii fac parte dintr-o familie de dileme dezvoltate în manieră similară şi utilizate 
spre a identifica, de obicei, rolul analizei raționale şi ponderea emoţiilor în 
răspunsul pe care îl oferă participanții (cf. de ex. Greene et al. 2001). Variatii ce se 
doresc a fi mai realiste sunt dezvoltate în permanenţă, astfel că fondul de materiale 
se extinde constant (Greene et al. 2004; Lotto et al. 2013). Acest gen de dileme 
morale sunt prezentate in general ca un schimb între beneficii şi pierderi (harming 
one to save many). 

Participanţii sunt invitați să se transpună în situaţia personajului descris în 
dilemă care poate schimba cursul acțiunii şi să răspundă dacă este acceptabil din 
punct de vedere moral să devieze vagonul sau să împingă persoana corpolentă, 
provocând astfel moartea unui individ, dar reuşind să-i salveze pe ceilalți cinci. În 
mod tipic, participanţii la studii sunt de acord cu acel curs al acţiunii care conduce 
la salvarea celor cinci prin sacrificarea unei alte persoane în primul scenariu (the 
switch dilemma), dar resping opţiunea de a acţiona astfel în cel de-al doilea scenariu 
(the footbridge dilemma), deşi bilanţul de vieţi salvate şi pierdute este acelaşi. 
Această diferență ar putea fi văzută ca semn al unei inconsistente în evaluările 
morale pe care le realizează oamenii obişnuiţi. 


' Denumită uneori şi dilema trenului sau a tramvaiului, pornind de la descrierea oferită de Foot 
(1967/2002, p. 23). În versiunea originară, cel care conduce vagonul poate evita impactul cu cei cinci 
lucrători, prin intermediul unei bifurcatii, intrând pe o linie secundară unde lucrează o altă persoană 
(the trolley dilemma). 

? Conform denumirii originale, dilema „omului gras” (Fat Man dilemma), întrucât doar o persoană 
corpolentă, odată împinsă pe şine, ar putea bloca cursul nefast al evenimentelor (Thomson 1986, 
p. 109). 

3 Într-o astfel de variaţie, o echipă de alpiniști escaladează un versant. În urma unei mişcări greşite, toți 
alpiniştii se află în pericol. Dilema invita participanții la studii să se imagineze în situaţia unui 
membru al echipei care atârnă, împreună cu un coleg, deasupra unei crevase ținându-se de o sfoară 
care nu va rezista mult timp. Dacă taie legătura de care atârnă acest coleg, provocându-i astfel o 
moarte sigură, el va garanta siguranţa celorlalți cinci membrii prinşi deasupra lui de aceeaşi sfoară 
(Lotto et al. 2013). 

Una dintre teoriile foarte influente care au încercat să explice aceasta 
diferență este modelul dual al judecății morale (Greene et al. 2001, 2004). Dilema 
pasarelei induce o notă mai „personală”, dat fiind contactul fizic cu victima sacrifi- 
cata în contul celor cinci vieţi salvate, comparativ cu scenariul în care este acționată 
doar o manetă sau un comutator, ceea ce ar presupune o implicare relativ „imper- 
sonală”. Modelul dual postulează că ideea de a provoca un rău într-un context 
personal activează emoţii de tip alarmă, care se concretizează în interdicția de a 
acționa în sensul prevăzut în scenariul pasarelei (salvarea celor cinci prin sacrifi- 
carea unui individ). Prin contrast, în scenariul impersonal al intervenţiei de la 
distanță nu este activat acest tip de emoții, nu se conturează atât de pregnant 
interdicţia de a nu provoca un rău, ceea ce ar permite derularea unui raționament de 
tip consecintionist. Calculul beneficiilor şi al pierderilor favorizează răspunsul care 
aprobă sacrificarea unei persoane pentru salvarea celorlalte. În general, acest model 
explicativ este bine susținut de studii de imagistică neuronală. 

Modelul dual al judecății morale explică diferenţa dintre evaluările oferite 
celor două scenarii prin implicarea inegală a două procese psihologice aflate în 
concurență, unul centrat pe emoții, iar celălalt pe calcul rațional. Lor le-ar cores- 
punde două stiluri diferite de judecare. Dat fiind că cei mai multi înclină spre 
salvarea celor cinci în primul scenariu, se consideră că acest tip de dilemă ar 
favoriza un mod de rationare orientat spre cântărirea câştigurilor şi a pierderilor. 
Participanţii ar da dovadă, în acest caz, de un mod de gândire consecintionist. Al 
doilea scenariu pare să pună în funcţiune alt mecanism de luare a deciziei, mai 
sensibil la interdicţia de a ucide şi mai opac la calculul consecinţelor, care sunt 
identice cu consecințele din primul scenariu. Participanţii ar da dovadă, în acest caz, 
de un mod de gândire deontologist (Greene et al. 2004). Contactul fizic cu persoana 
sacrificată în al doilea scenariu este diferența care a consacrat demarcatia între 
„dileme impersonale” şi „dileme personale”. Nota de implicare personală este 
considerată responsabilă pentru prezența unei mai mari activităţi emoţionale 
observată la participanţii confruntati cu cea de-a doua dilemă. Acest lucru a putut fi 
pus în evidenţă prin studii neuroimagistice (fMRI) (Greene et al. 2001). Ulterior, 
rezultatele au fost generalizate, în sensul postulării unui factor distinct al „forței 
personale”, răspunzător pentru reacția emoțională mai puternică în dilemele de al 
doilea tip şi pentru solutionarile cu un pronunţat caracter deontologist (Greene et al. 
2009). Determinantă pentru evaluarea morală este cât de pronunţată este implicarea 
directă, personală a agentului. Acest aspect nu trebuie confundat cu contactul fizic 
şi proximitatea spaţială (Greene et al. 2009). Aceste studii mai recente sunt consi- 
derate o confirmare a modelului dual al judecății morale, care postulează două 
moduri de analiză, emotional şi rational, şi coboară modul de gândire deontologist 
la statutul unei confabulatii sau raționalizări post hoc a deciziei luate, invariabil, 
într-o manieră cvasiautomată, ca urmare a unui impuls emoţional (Haidt 2001). 

O teorie alternativă explică diferenţa in evaluarea celor două dileme cu 
ajutorul distinctiei dintre efectul intenționat şi efectul prevăzut, dar neintentionat al 
acțiunii agentului (cf. de ex. Foot 1967/2002). În prima dilemă, dacă agentul 
deviază cursul evenimentelor, o face cu scopul de a salva pe cei cinci indivizi aflați 
în pericol. Faptul că persoana de pe linia secundară este sacrificată este un efect 
neintentionat, deşi previzibil, al acţiunii. Însă scopul agentului şi intenţia lui directă 
nu este de a sacrifica acel individ. În cea de-a doua dilemă, agentul îşi propune să 
sacrifice persoana corpolentă împingând-o de pe pasarelă, cu scopul de a salva alte 
cinci persoane. În acest caz, intenţia agentului de a sacrifica acea persoană este un 
ingredient esenţial al scenariului, nu doar un sacrificiu indus de cursul acțiunii. 
Intenţia agentului pare să fie determinantă pentru modul diferit de evaluare a 
moralității acțiunii în cele două dileme. Doctrina dublului efect (elaborată în 
teologia catolică) susține că evaluarea moralității trebuie să fie diferită, întrucât e 
mai putin blamabil să provoci neintentionat moartea cuiva decât să faci din aceasta 
obiectul intenţionat al acțiunii. Sistemul juridic este sensibil, de asemenea, la 
această diferenţă şi prevede pedepse diferite pentru cele două tipuri de acţiune. În 
consecinţă, este de aşteptat ca cei mai mulți subiecţi să refuze o intervenţie în cazul 
dilemei pasarelei, dar vor tinde să fie de acord cu acțiunea agentului care va acționa 
maneta şi va devia vagonul în prima dilemă. Explicaţia elaborată pe baza doctrinei 
dublului efect nu intenționează să stabilească dacă judecatile exprimate de subiecți 
sunt corecte relativ la această doctrină. Explicaţia bazată pe distincţia dintre efectul 
intenționat şi efectul prevăzut, dar neintentionat al acţiunii este utilă în măsura în 
care arată de ce diferenţa între răspunsurile la cele două tipuri de dileme nu ar trebui 
considerată expresia unei inconsistente în judecata morală. Chiar dacă bilanțul 
consecinţelor este acelaşi, diferența între evaluări este justificată din perspectiva 
factorului intenţie. 


3. Provocarea dilemelor morale: caracterul incomensurabil al opţiunilor 


Am prezentat două teorii care propun explicaţii diferite despre divergenta 
judecăților morale în cele două tipuri de dileme. Dezbaterea nu este încă tranşată. In 
această secţiune, ne propunem să refacem legătura cu câteva considerente care au 
făcut ca dilemele morale să suscite un interes constant în literatura filosofică. Mă refer 
în special la aspectul de indecizie pe care îl induce confruntarea cu o dilemă morală. 

O abordare firească este considerarea alternativelor unei dileme morale din 
perspectiva obligațiilor care se impun agenţilor. Philippa Foot face acest lucru pe 
baza distinctiei între datorii pozitive şi datorii negative (Foot 1967/2002). Distincția 
îi serveşte pentru clarificarea diferenţei dintre două tipuri de dileme şi dintre 
rationamentele care conduc la formularea unei judecăți. Cum vom vedea, clarifi- 
carea în cauză este relevantă şi pentru o mai bună înţelegere a rolului consecinţelor 

în formarea judecății morale. În versiunea originară a primei dileme, agentul 
acțiunii nu este un observator distant, ci chiar mecanicul care manevrează vagonul. 
El poate evita impactul cu cei cinci lucrători, prin intermediul unui macaz, doar 
intrând pe o linie secundară unde lucrează o altă persoană (the trolley dilemma). 
Foot discută această dilemă în opoziţie cu un scenariu asemănător celui din dilema 
pasarelei: un grup de indivizi violenti pretind unui judecător să găsească cât mai 
repede vinovatul pentru o crimă comisă în comunitatea lor. Ei ameninţă cu repre- 
salii asupra comunităţii rivale, din care provine cel mai probabil autorul crimei. Mai 
mult, ei deţin cinci ostatici şi amenință cu moartea lor dacă judecătorul nu le oferă 
imediat pe cel responsabil pentru crimă. Judecătorul ar putea să aleagă la întâmplare 
o persoană şi sacrifice un inocent pentru salvarea celorlalți cinci. Confruntat cu 
această posibilă soluţie, el simte că este prins între obligaţia de a veni în ajutorul 
ostaticilor şi obligația de a nu provoca moartea unei persoane nevinovate (Foot 
1967/2002, p. 23). 

Philippa Foot defineşte datoriile negative ca obligaţii de a ne abtine de la 
intervenții sau acţiuni care provoacă daune sau vătămări, precum omorul sau jaful. 
Datoriile pozitive sunt obligaţiile care impun intervenții sau acțiuni din partea 
noastră, cum este obligaţia de a îngriji proprii copii sau de a ajuta persoanele care au 
nevoie de sprijin. Desi este posibil ca definițiile să nu funcţioneze în anumite cazuri 
datorită indeterminării domeniului de aplicaţie (Să îngrijim doar proprii copii sau şi 
pe ai altora?), diferenţa dintre obligaţiile negative şi cele pozitive pare să ofere o 
demarcaţie utilă între cele două dileme morale descrise mai sus. Astfel, Philippa 
Foot interpretează primul scenariu în sensul unui conflict între două obligații 
negative. Persoana care conduce vagonul şi observă apropierea iminentă a 
impactului se confruntă cu un conflict între obligația de a nu provoca moartea celor 
cinci, pe de o parte, şi obligaţia de a nu provoca moartea persoanei aflate pe linia 
secundară, pe de altă parte. Întrucât nu poate da curs ambelor obligaţii, este nevoit 
să aleagă pe care dintre cele două o va respecta. Singurul criteriu relevant pentru 
alegere îl reprezintă costurile în termen de vieţi omeneşti pierdute. Întrucât 
argumentul minimizării pierderilor nu este contrabalansat de niciun alt argument, 
este firesc ca opțiunile să încline preponderent spre salvarea celor cinci cu prețul 
unei vieti. (De notat că acesta este un scenariu esenţial diferit de cel din secțiunea 
precedentă, the switch dilemma.) În cel de-al doilea scenariu, par să se opună lucruri 
de naturi diferite: agentul acțiunii este prins între obligația pozitivă de a veni în 
ajutorul celor cinci ostatici şi obligaţia negativă de a nu provoca moartea unei 
persoane nevinovate. (De data aceasta, situaţia este similară cu cea din the 
footbridge dilemma: suntem prinşi între obligația pozitivă de a veni în ajutorul celor 
cinci lucrători de pe linia principală şi obligaţia negativă de a nu provoca moartea 
persoanei de pe pasarelă.) Întrucât în conflict se află obligaţii de naturi diferite, 
situaţia din dilema judecătorului nu poate fi tranşată doar de argumentul minimizării 
pierderilor sau, cel puţin, nu înainte de a tranşa disputa dintre obligațiile aflate în 

joc. Or, aici, considera Foot, întreaga chestiune rămâne încă un subiect de dispută. 
Mai mult, nu putem generaliza soluţia oferită primei dilema (conflictul obligațiilor 
negative) pentru a formula o soluţie rezonabilă pentru a doua dilemă (conflictul 
unor obligaţii de natură diferită). La fel stau lucrurile şi dacă am fi confruntati cu o 
dilemă care ne expune unui conflict între două obligații pozitive. Soluţia la o astfel 
de dilemă nu ar oferi orientare în cazul unui conflict de obligaţii diferite ca natură. 
Modul de rationare consecintionist este relevant în prima dilemă, dar insuficient în 
cea de-a doua. (Ceea ce nu înseamnă că nu poate avea o mai mare sau mai mică 
relevanţă dacă este tranşată la un moment dat disputa între obligația negativă de a 
nu provoca rău şi obligaţia pozitivă de a veni în ajutorul celui care are nevoie.) 

Dilema comutatorului şi dilema pasarelei sunt prin structura lor similare 
dilemei judecătorului: ele prezintă un conflict de obligaţii de natură diferită, incomen- 
surabilă. Diferența între răspunsurile participanților la studii este cu atât mai 
interesantă cu cât ne-am aştepta, prin prisma celor discutate, ca rationarea în baza 
consecinţelor să nu joace un rol decisiv în niciunul din cele două conflicte morale. În 
ambele dileme, avem un conflict între obligaţia pozitivă de a veni în ajutorul celor 
cinci prin împiedicarea deplasării vagonului, pe de o parte, şi obligația negativă de a 
nu provoca prin intervenția noastră moartea unei persoane, pe de altă parte. Din nou, 
ne aflăm într-un caz deschis dezbaterii, unde argumentul maximizării binelui (sau al 
minimizării pierderilor) nu poate fi determinant. Prin urmare, ceea ce necesită 
explicaţie este diferenţa în ce priveşte tendința participanților la studiile empirice de a 
se angaja într-un mod de rationare consecintionist într-un caz şi nu în celălalt. 
Strategiile uzuale ale psihologiei experimentale de investigare a judecării morale se 
concentrează asupra cauzelor care ar putea explica de ce rezultatul rationarii prin 
consecinţe este acceptat în dilema comutatorului şi nu în dilema pasarelei. Însă 
această perspectivă de a pune problema se bazează pe ideea că rationarea pe baza 
consecinţelor este ab initio relevantă pentru situaţiile date. Întrebările cu care sunt 
confruntati participanţii la studii sunt astfel formulate pentru a le îndrepta atenţia 
asupra calculului consecințelor şi pentru a explora în ce măsură acceptă balanța de 
câştiguri şi pierderi înainte de — sau în absența — evaluării ponderii fiecărei obligații 
care se adresează agentului acţiunii. Mai concret, ceea ce trebuie testat este cum 
tranşează participanții la studii conflictul obligaţiilor, ce pondere le acordă acestora în 
funcție de circumstanţe şi, eventual, cu ce strategii de decizie operează — înainte de a 
investiga dacă aprobă sau nu schimbul de vieţi omeneşti. 

În acest punct, putem extrage câteva consecințe: 1) Discutia de până acum 
aduce o anumită clarificare referitoare la sursa naturii dilematice a scenariilor pre- 
zentate până acum. Şi în dilema pasarelei, şi în varianta mai noua a dilemei vago- 
nului (the switch dilemma), precum şi în dilema judecătorului, nota de dificultate 
provine din conflictul unor obligații de natură diferită, aparent incomensurabile şi 
de greutate relativ egală. Este plauzibil ca, în aceste condiţii, conflictul moral să 
genereze un stres emoțional şi cognitiv pentru participanţii la studii. Atunci când o 

privire mai atentă relevă că obligațiile sunt comparabile (the trolley dilemma), 
prioritizarea lor ca cerințe morale pare mai uşoară, iar aspectul dilematic se 
disipează mai repede. 2) Ce rol ne putem aştepta să joace factorul consecinţe? Este 
plauzibil ca aspectul legat de calculul beneficiilor şi de ceea ce este calificat în 
genere ca mod de gândire utilitarist să aibă o semnificaţie diferită în funcție de 
gradul de dificultate al dilemei. Spre exemplu, consecinţele pot fi mai saliente atunci 
când participanții nu sunt confruntati cu conflictul emotional şi cognitiv produs de 
coliziunea obligațiilor, precum în cazul unor dileme autentice. De notat că scenariile 
au elemente minimale în descrierea lor. Deseori decizia este luată într-un timp scurt, 
iar unele experimente sunt de aşa natură proiectate încât să nu invite la reflecţie. 
Participantilor nu li se lasă posibilitatea să întrevadă că descrierea situației este in mod 
intenționat limitată la factori a căror relevanță poate fi pusă sub semnul întrebării. Pe 
acest fond minimalist, factorul consecințe (raportul numeric al pierderilor şi 
beneficiilor) ar putea să apară ca fiind hotărâtor, mai ales atunci când aspectul 
dilematic se disipează, ca în cazul unor conflicte de obligații de aceeaşi natură. 

În concluzie, evidenţierea conflictului obligaţiilor prezent în dilemele morale 
pune sub semnul întrebării dihotomia presupusă între stilul de gândire deontologist, 
activat de o dilemă, şi stilul de rationare consecintionist, activat de cealaltă dilemă 
(Greene et al. 2001, 2004). În fapt, ambele scenarii clasice sunt exemple de opoziții 
între datorii sau obligaţii. Ceea ce deosebeşte scenariile este tipul obligaţiilor aflate 
în conflict. Coliziunea unor obligaţii de natură diferită, greu de comparat şi de 
ierarhizat face mai dificil procesul de luare a deciziei. Totuşi, este putin probabil că, 
prin construirea unei opoziții mai greu de evaluat, ar fi create condiţiile pentru 
iniţierea unui stil de rationare sau a altuia. 


4. Dileme dificile şi dileme simple 


În expunerile precedente au intervenit câteva calificări ce necesită explicaţii: 
dileme mai complicate şi dileme simple, o dihotomie care trimite la o altă diferență, 
între dileme autentice şi neautentice, i.e. false dileme. Observațiile de până aici 
converg spre ideea că dilema clasică a vagonului scăpat de sub control nu este 
propriu-zis o dilemă, întrucât alegerea pare relativ uşor de tranşat. Odată ce constată 
că este tras în două direcţii contrare de obligaţii similare pe care nu le poate respecta 
concomitent, subiectul acţiunii realizează că trebuie să opteze pentru respectarea 
uneia dintre ele şi alege un curs al acțiunii în funcţie de singurul factor relevant (în 
acest caz, consecințele previzibile ale acțiunii). Desigur, ea este o dilemă în sensul 
precizat în introducere: agentul este tras în direcţii contrare de temeiuri morale 
rivale, fiind conştient de incompatibilitatea celor două direcţii posibile de acțiune 
(Christensen şi Gomila 2012). Dar acest lucru nu face decât să arate insuficienţa 
acestei definiţii. În studiile ulterioare, Greene şi colaboratorii (2009) au comparat 
scenarii derivate din dilema pasarelei. Toate cele patru variante folosite de ei 

reproduc conflictul identificat in dilema pasarelei între obligația de a-i ajuta pe cei 
cinci lucrători de pe linia principală şi obligaţia de a nu cauza moartea persoanei de 
pe pasarelă. Ele sunt, prin urmare, exemple pentru scenarii dilematice într-un sens 
genuin: opoziţia are loc între obligaţii de natură diferită, aparent incomensurabile şi 
de greutate relativ egală. 

Când introduce exemplele sale pentru dileme morale, Alasdair Macintyre le 
diferențiază de două situaţii care, în opinia lui, nu pot pretinde statutul de dileme 
autentice. Prima situație este conflictul datoriilor. El are loc când, de exemplu, 
promisiunea de a participa la concertul unui prieten intră în conflict cu datoria de a 
îndeplini o sarcină de serviciu. Deşi ambele obligații sunt de natură morală, acest tip 
de conflict nu este unul moral. Tot ceea ce se cere într-o astfel de situație este să 
găseşti strategiile potrivite pentru gestionarea şi rezolvarea conflictului. O a doua 
situaţie de falsă dilemă este cazul a două persoane care sunt în pericol să se înece, în 
timp ce trecătorul care poate sări în ajutor nu poate salva decât una. Întrebarea „Pe 
care persoană să o salvez?” nu ar trebui să genereze vreo dilemă (în absenţa altor 
detalii despre persoanele în cauză), întrucât trecătorul trebuie să dea curs obligaţiei 
de a salva pe una dintre ele mai degrabă decât pe niciuna (Macintyre 1990, p. 369). 
Cele două situaţii nu prezintă acea tensiune specifică cazurilor irezolvabile cu care 
ne confruntă dilemele autentice. 

Într-o manieră similară, în studiul lor din 2004, Greene şi colaboratorii îşi 
concep cercetarea urmând o distincție între dileme simple şi dileme de natură mai 
complexă. Într-un scenariu tipic, un grup de persoane s-au refugiat într-o pivniţă în 
urma unui atac al unor soldaţi care au ordinul să ucidă toți civilii. O mamă cu un 
copil mic se află printre refugiaţi, iar copilul începe să plângă. Dacă nu se opreşte 
din plâns, ei vor fi descoperiţi şi ucişi pe loc. Dacă îi pune mâna la gură, mama va 
opri plânsul copilului, dar acesta va muri asfixiat. În viziunea autorilor, această 
dilemă (the crying baby dilemma) confruntă participanţii la studii cu o alegere 
extrem de dificilă. Răspunsurile nu converg spre o anumită tendință, iar timpul de 
reacţie este in general mai mare, comparativ cu alte dileme, mai „uşoare”. Un 
exemplu de dilemă „uşoară” este scenariul în care o mamă adolescentă trebuie să 
decidă dacă îşi ucide sau nu copilul nou-născut (the infanticide dilemma). 
Răspunsurile la acest scenariu sunt în general uniforme (cum este de aşteptat, 
converg spre dezaprobarea infanticidului), iar timpul de reacție este mai scăzut, 
comparativ cu dilema copilului care plânge. 

Ceea ce au în comun dilema pasarelei, dilema judecătorului sau dilema 
copilului care plânge este caracterul nesolutionabil, care provine din conflictul unor 
obligaţii de natură diferită, aparent incomensurabile şi de greutate relativ egală. 
Dilemele autentice au un potenţial ridicat de a bloca decizia, de a paraliza acțiunea, 
de a induce îndoiala. Ceea ce le conferă statutul de dileme sunt conflictul irezolvabil 
şi stresul emoţional şi cognitiv ce rezultă din acest impas. Într-un anumit sens, 
dilema autentică este ceva personal. Dilema morală genuină se joacă în unul şi 
acelaşi individ. Dacă există un conflict autentic de valori, principii sau temeiuri 

pentru acțiune, lupta în sine este un fenomen interior. Astfel se explică şi caracterul 
apăsător al dilemei. Cel care trăieşte o astfel de luptă se simte măcinat interior de 
imposibilitatea de a tranşa în vreun fel conflictul pe care îl resimte ca fiind 
conflictul lui personal. Într-o dilemă morală nu este vorba de a pune în balanță 
interesele unora cu interesele altora şi de a întreba persoanele din jur care interese ar 
trebui să prevaleze. (Am avea astfel doar o problemă de gestionare a conflictelor de 
interese.) Dilema este însă puternic manifestă în cel care, dat fiind obligațiile pe 
care şi le asumă, înţelege că temeiurile de a favoriza pe unii în detrimentul altora 
sunt egal de puternice şi că, orice soluţie ar alege, el va greşi. În alt individ, cu alte 
adeziuni şi inventariind alte temeiuri, este posibil ca un anumit curs al acţiunii să 
apară evident şi necontroversat. Pentru el, nu există nicio dilemă. 

Dată fiind această înţelegere a dilemei morale, ce interese de cercetare îi pot 
fi asociate? Din perspectivă filosofică, o miză importantă a discuţiilor a fost în jurul 
tezei imposibilității soluționării dilemelor morale. S-au delimitat două tabere: a) 
teoreticieni care neagă existența dilemelor morale, întrucât a accepta existenţa lor in 
cadrul unei teorii etice ar însemna să o contaminezi cu inconsistente; b) teoreticieni 
care consideră că există dileme morale genuine şi indică drept dovadă, de exemplu, 
faptul că fiecare dinte noi este prins într-o reţea de obligaţii ce decurg din rolurile şi 
poziţiile pe care le ocupăm, astfel că e inevitabil să apară conflicte morale de 
factură ireconciliabilă. Din perspectiva psihologiei morale, dilemele ar putea 
reprezenta un obiect fertil de cercetare tocmai atunci când opţiunile participanților 
nu inclină univoc balanţa într-o anumită direcţie. Doar astfel pot fi manipulati 
factorii care au o semnificație reală în balanţa alternativelor. 

Nu este clar dacă Greene şi colaboratorii lui au avut în vedere acest aspect 
insolubil al dilemelor atunci când au elaborat setul lor de dileme „dificile”. Cert este 
că interpretarea dilemelor în sensul unor conflicte între stiluri de gândire, generate 
la rândul lor de conflicte între mecanisme psihologice diferite (emoţii versus 
calculul raţional) distrage atenţia de la caracteristici esenţiale ale dilemelor morale 
care pot influența răspunsurile participanților. 


5. Solicitare cognitivă şi stres emoţional 


Fie că aderăm la teoria că dilemele morale autentice sunt insolubile, fie că 
acordăm şanse ideii că poate fi găsită întotdeauna o soluție, este cert că orice 
confruntare cu dilemele morale produce o solicitare a sistemului cognitiv. În 
paradigma mecanismelor duale de procesare emoţională versus rațională, solicitarea 
cognitivă impusă de anumite dileme morale a putut fi sporită prin suplimentarea 
evaluării acţiunii cu alte sarcini de natură cognitivă. Intervenţia a condus la o 
încetinire în formularea judecăților de tip consecintionist (Greene et al. 2008). 
Rezultatul a fost interpretat in sensul unei concurente între sarcina cognitivă 
suplimentară şi procesarea care stă la baza acestor judecăţi, deci ca o dovadă 
indirectă pentru natura raţională, deliberativă a judecării consecintioniste. 

În mod similar, alte studii au manipulat starea emoţională a participanţilor 
pentru a observa efectul emoţiilor asupra tipului de judecată morală (Valdesolo şi 
DeSteno 2006; Feinberg et al. 2012). Totuşi, aceste studii testează ipoteze formulate 
pe baza modelului dual al judecării morale. Prea puţin se ştie despre natura 
emoţiilor specifice suscitate de scenariile dilematice ca atare şi despre cauza care a 
provocat aceste emoţii. Recent, câteva studii au încercat să diferentieze emoțiile 
experimentate de participanţii care se confruntă cu dileme morale şi să plaseze 
diferite tipuri de emoţii pe diferite paliere ale procesului de generare a judecății 
morale. Două modele concurente consideră emoțiile din perspectiva variabilitatii 
lor. La o extremă, se află modelul care vede emoţiile de furie, dispreţ şi dezgust 
moral ca fiind semantic echivalente pentru o stare emoțională generală, care ar 
putea fi denumită „indignare morală”. La cealaltă extremă, s-ar plasa teoria care 
asignează o funcție specifică fiecărei emoții în generarea judecăților morale 
(Hutcherson şi Gross 2011). 

O altă abordare diferențiază emoţiile din perspectivă funcționalistă. Unele 
emoţii semnalează încălcări ale normelor morale („alarm bells emotions”). Aceste 
emoţii ar furniza sursa pentru contrangeri şi cerințe absolute, favorizând judecatile 
deontologiste. Un alt tip de emoţii („currency emotions”) participă în procesul de 
cântărire al argumentelor, proces specific rațiunii practice, furnizând baza judecăților 
utilitariste (Cushman et al. 2010). Emoţiile indicate de subiecţii confruntati cu 
dilemele morale sunt, în general, frică, tristeţe, compasiune, vină, furie, dezgust, 
regret. Unele studii identifică asocieri între emoții şi tipurile de judecăţi. Emotiile de 
tip „fear & disgust” ar fi asociate cu alegerile deontologiste, in timp ce emoția 
„regret” ar fi pusă în legătură cu alegerile utilitariste (Szekely şi Miu 2014). 

Totuşi, aceste abordări pleacă de la premiza că emoţiile semnalizează în 
primul rând transgresiuni ale normelor (morale sau de factură socială). Deşi este 
foarte plauzibil ca emoţiile morale să îndeplinească această funcţie, se poate induce 
impresia că stresul emoţional şi afectele negative trăite în momentul confruntării cu 
o dilemă morală sunt generate exclusiv de această încălcare a normativitatii. 
Teoriile duale despre geneza judecăților morale atribuie emoțiilor un rol cauzal şi 
univoc în ce priveşte formarea unui tip specific de judecată morală şi ignoră 
posibilitatea ca mare parte din starea emotivă a participanților să provină din stresul 
emoţional indus de caracterul irezolvabil al dilemelor. O dilemă provoacă în general 
o substanţială incertitudine epistemică, întrucât subiectul nu poate spune care 
obligaţie trebuie să o anuleze pe cealaltă, şi ne confruntă cu imposibilitatea practică 
de a da curs ambelor obligaţii morale recunoscute ca întemeiate de către agent. De 
aici rezultă un sentiment al eşecului şi o tensiune emoţională specifică pe care 
literatura filosofică a comentat-o extensiv. Simptomele eşecului evocă o paletă 
variată de sentimente: a) fenomenul regretului; b) îndoiala ex post („Am făcut lucrul 
corect?”);, c) îngrijorarea („Am făcut cumva un lucru greşit?”) (McConnell 1978); 
d) sentimentul de vinovăţie; e) nesiguranța, convingerea că, orice ai face, vei greşi; 
e) nevoia de confirmare. 

Un alt exemplu despre cat de simplistă este abordarea teoriei duale a 
judecății morale este degradarea emoțiilor la stadiul de bruiaj al proceselor 
răspunzătoare de generarea judecăților morale. Aceste teorii oferă background-ul 
teoretic pentru elaborarea unor strategii de gestionare a reacţiilor emoţionale. Din 
această perspectivă, procesele raţionale ar avea un rol regulativ şi ar contribui la 
diminuarea unui aşa-numit bias al gândirii deontologiste: „emotional experience 
might promote deontological decisions in moral dilemmas, and overcoming this 
bias would involve emotion regulation” (Szekely şi Miu 2014). Ideea unui presupus 
bias al gândirii deontologiste se bazează pe identificarea greşită a sursei şi funcției 
reacției emoţionale. Caracterul aparent insolubil al dilemei este în primul rând cel 
care declanşează o puternică încărcătură emoțională. Rolul emoţiilor negative este 
să semnalizeze incertitudine şi pericolul erorii în evaluarea alternativelor şi în 
formularea judecății morale. Strategiile de tinere sub control a emoţiilor ar avea 
sens dacă ar ataca această problemă a incertitudinii. Prin urmare, întrebarea 
relevantă este: Cum diferentiem cauza emoţiilor? Pentru anumite emoții, poate fi 
răspunzător tipul scenariului; pentru altele, sursa poate fi incertitudinea epistemică, 
lipsa de orientare etc. Rămâne încă de explorat cum determinăm sursa emoţiilor şi 
funcția lor. Mai mult, generalizarea rezultatelor teoriei duale e limitată la tipul 
dilemelor folosite. În general, dilemele de tipul „harming one to save many” 
declanşează emoţii negative puternice. În schimb, există dileme în care puterea 
obligațiilor este diminuată, iar altele care impun alegeri fără pierderi clar 
identificabile („Să dedic mai mult timp carierei sau familiei?”). Nota de 
incertitudine rămâne, la fel şi emoţiile asociate, dar nu ne putem aştepta, foarte 
probabil, la emoţii de tipul „fear & disgust”. 


6. Concluzii 


Dilemele morale sunt o provocare constantă pentru filosofia morală şi au 
devenit recent un teren fertil de explorare empirică a mecanismelor de luare a 
deciziei şi de formare a judecății morale. În acest studiu, am arătat că sursa 
dificultății în evaluarea dilemelor morale constă în caracterul ireconciliabil al unor 
obligații morale pentru care nu poate fi găsit un standard plauzibil de comparație. 
Astfel de cerințe morale nu pot fi ierarhizate şi prioritizate. Această înțelegere a 
sursei conflictului într-o dilemă morală şi separarea de cazurile unor pseudodileme 
pune sub semnul întrebări modelul dual al judecării morale şi ipoteza că dileme de 
tip diferit ar declanşa procese psihologice diferite, răspunzătoare pentru solutionari 
diferite. Un alt punct insuficient explorat şi care pare foarte promițător pentru 
cercetările de psihologie morală experimentală este constatarea că orice conflict 
moral autentic generează un stres emoţional şi cognitiv care interferează cu 
procesele răspunzătoare pentru luarea deciziei. Fără un control adecvat al acestei 

interferenţe nu putem câştiga un concept clar despre procesele de luare a deciziei în 
situații cu relevanță etică. 


Mentiune: Această lucrare a fost realizată în cadrul proiectului 
POSDRU/159/1.5/S/133675 „Inovare şi dezvoltare în structurarea şi reprezentarea 
cunoaşterii prin burse doctorale şi postdoctorale (IDSRC - doc postdoc)”, 
cofinantat de Uniunea Europeană şi Guvernul României din Fondul Social 
European prin Programul Operaţional Sectorial Dezvoltarea Resurselor Umane 
2007-2013. 

Normativitatea prin prisma psihologiei naive. 
Cum pot contribui teoriile implicite la dezvoltarea 
unei ştiinţe a deciziei morale 


Ana Maria Hojbotă 


1. Introducere şi perspectivă generală asupra capitolului 


Studiul viziunilor prezente la nivelul simțului comun asupra caracterului 
moral constituie o miză multiplă pentru domeniile psihologiei sociale, a moralității 
şi perspectivelor etice, reunind interesele psihologilor, sociologilor, specialiştilor în 
drept şi ştiinţe politice. Comunicarea între perspectivele de studiu este necesară 
pentru avansarea cunoştinţelor din acest domeniu. Printre priorităţi se numără clari- 
ficarea principalelor concepte utilizate în literatura psihologică, discutarea limitelor 
de interpretare şi generalizare, precum şi decantarea consecinţelor teoretice. În 
cadrul acestui capitol ne propunem trecerea în revistă a direcțiilor şi evoluției cerce- 
tării în domeniul teoriilor implicite cu sublinierea implicatiilor acestora asupra 
înţelegerii şi evaluării comportamentului moral. Vom discuta resursele şi provo- 
cările cu care se confruntă acest câmp de studiu, pledând pentru revitalizarea şi 
reintroducerea lor în modelele contemporane asupra judecății morale şi trăsăturilor 
de caracter. 

Teoriile naive sau implicite reprezintă seturi de convingeri personale refe- 
ritoare la variabilitatea intra şi inter individuală a caracteristicilor de personalitate. 
timp sau maleabilitatea. În privința celei interindiviuale, ele includ aspecte legate de 
distribuţia în populaţie a dispoziţiilor, tăria şi direcția asocierii cu alte caracteristici 
personale, care pot deţine un rol explicativ, diagnostic sau predictiv în raport cu 
acesta. Teoriile implicite influențează scopurile, evaluările şi comportamentele 
persoanelor (Schneider, Hastorf şi Ellsworth 1979), fiind cadre de referință pentru 
procesarea informațiilor, inferarea cauzalitatii, explicarea, predicția şi înţelegerea 
comportamentelor (Molden şi Dweck 2006). Teoriile implicite sunt afirmaţii cu 
caracter generic care vizează caracterizarea şi predicția anumitor aspecte ale 
realităţii. Ele modelează inferentele cauzale asupra evenimentelor observate in 
mediul social şi orientează atenția către anumite categorii de informaţii. Acestea 
tind să fie specifice domeniului evaluativ, luând diverse forme în funcție de 
experienţele de socializare ale indivizilor, tipurile de explicații la care aceştia au fost 

expuşi, fie că este vorba de cele oferite de simţul comun, fie că au la bază surse mai 
credibile, de pildă rezultatele cercetării ştiinţifice. Putem defini teoriile implicite ca 
grile de interpretare a realităţii. Astfel, acestea funcționează ca tendinţe dispozi- 
tionale, dar pot fi şi induse provizoriu, manifestându-şi influența asupra procesului 
de formare a judecăților evaluative de ordin moral. 

Acest capitol are trei obiective. Pe de o parte, ne propunem să discutăm 
modelul teoriilor implicite asupra caracterului moral, din perspectiva cognitiei 
sociale dar şi cu referire la conţinutul său, trăsături şi opoziţia dintre trăsătură, com- 
portament şi stare. Va fi discutată centralitatea evaluărilor referitoare la caracterul 
moral pentru cognitia socială şi repercursiunile acestui aspect asupra modului de 
stabilire a responsabilitatii şi culpabilitatii în formularea judecăților evaluative. De 
asemenea, evidenţierea caracteristicilor metodologiei folosite în studiile existente şi 
a modalitatilor de îmbunătățire şi suplimentare a instrumentarului psihologic utilizat 
în înțelegerea teoriilor implicite. Recadrarea conceptuală şi metodologică a teoriilor 
implicite o vom susţine prin renunţarea la însăşi viziunea esențialistă asupra acestor 
dimensiuni de conceptualizare a psihologiei naive, pe care chiar autorii modelului o 
susțin. Această viziune, vom arăta, limitează posibilităţile de înţelegere şi extindere 
a domeniului. În acest studiu ne preocupă, în primul rând nu atât înţelegerea 
caracterului, a dinamicii şi modului de funcţionare a trăsăturilor şi componentelor 
acestuia, ci a modului în care indivizii operează cu aceste conceptualizări asupra 
personalității. Cu alte cuvinte, ne interesează felul în care este tratată, la nivelul 
simțului comun, ideea de modificare comportamentală relevantă pentru domeniul 
moral. Nu ne propunem clarificarea disputelor din domeniul psihologiei perso- 
nalitatii, care vizează dezvoltarea modelelor trăsăturilor şi validarea lor, cu propu- 
nerea şi identificarea celor mai robuste metode. Abundenta termenilor referitori la 
trăsături în limbajul comun sugerează că psihologia naivă operează masiv cu 
acestea pentru a descrie persoanele. De asemenea, ne dorim aprofundarea teoriilor 
implicite asupra caracterului moral integrând conceptualizări de tip stare şi tră- 
satura, prin nuantarea definirii acestora, în acord cu modele dinamice şi integrative, 
precum este cel propus de Poon şi Koehler (2006), care vorbesc mai degrabă de 
activare a unor seturi de cunoştinţe decât de dispoziţii cronice, rigide care afectează 
percepțiile asupra trăsăturilor de caracter. Vom discuta aceste caracteristici ale 
teoriilor implicite, pornind de la datele existente asupra principiilor de activare, 
stabilităţii lor temporale, încercând să identificăm sursele de ordin conceptual şi 
metodologic ale inconsistentelor care se cer explicate. Astfel, un al treilea obiectiv 
constă in rediscutarea conţinuturilor şi consecințelor, precum şi dezvoltarea 
funcțiilor teoriilor implicite. Un loc special este rezervat celor ignorate anterior, 
legate de răspunsurile moralizante ale indivizilor şi grupurilor sociale la factorii de 
ameninţare socială, prin întărirea normelor şi amplificarea reacţiilor de justificare a 
sistemului, arătând în ce fel pot fi apropiate aceste construcții de modelul 
mentalitatii incriminatorii propus de Tetlock (2002). Aducerea împreună a celor 

doua modele ar putea oferi clarificari importante cu privire la procesul de formare a 
inferentelor spontane cu privire la trăsăturile morale, dar şi la cel al modului in care 
intrarea într-o dispoziție evaluativă poate fi influențată de modul de conceptualizare 
a trăsăturilor dispozitionale de caracter. Vom arăta că aceste convingeri personale 
nu sunt afirmaţii rigide şi inerte, ci sunt cadre mentale care sunt activate de nevoile 
psihologice evocate de stimulii sau presiunile situației. 


2. Teorii implicite în ansamblul modelelor asupra epistemologiei naive 
şi a percepţiei persoanei 


2.1. Psihologia socială: de la modelele atribuirii la ,, teoria teoriilor” 


Varietatea afirmațiilor referitoare la caracterul moral şi moralitate indică 
interesul oamenilor obişnuiţi pentru identificarea legilor de funcționare a lumii 
sociale. Avansul psihologiei cognitive s-a produs împreună cu apariția şi asumarea 
unei viziuni a omului de ştiinţă naiv, care depune eforturi constante pentru descifrarea 
legitatilor care stau la baza vieţii sociale (Heider 1958; Kelley 1967; Nisbett şi Wilson 
1977). Conform acestei reprezentări, convingerile indivizilor constituie o grilă de 
lectură a realității care influenţează percepțiile interpersonale de zi cu zi, precum şi 
explicaţiile şi predicțiile cu privire la fenomene sociale. În domeniul evaluării sociale, 
seturile de convingeri pe care le deţin indivizii constituie propria lor psihologie naivă. 
Aceste psihologii individuale pot fi dominate de anumite „paradigme”, mai mult sau 
mai putin permisive la informații şi constatări noi. Variabilitatea perspectivelor 
explicative asupra acestor seturi de convingeri şi lipsa unui cadru integrativ referitor 
la ele se datorează partial inflației de termeni meniti a descrie aceste construcții 
epistemice personale, înrădăcinate în fondul cultural preexistent: psihologie populară 
(„folk psychology”, sintagmă preferată de Stich şi Nichols (1992), care arată că acele 
covingeri sunt vizibile la nivelul proverbelor, zicătorilor), teoriile simțului comun 
(Heider 1958), teorii profane („lay theories” cf. Adrian Furnham, 1988) sau teorii 
implicite (sintagmă preferată de Dweck, Chiu şi Hong (1995a). Ultima sintagmă 
trimite la natura acestor construcții, care par a nu fi întotdeauna disponibile sau direct 
accesibile, de aceea ele trebuie invocate, extrase prin diverse procedee pe care le vom 
discuta pe parcursul acestei expuneri. 

Oamenii explică deciziile, comportamentele şi caracterele indivizilor luând 
în calcul mai multe categorii de factori. Vom expune pe scurt axele pe care se 
produce cel mai des evaluarea spontană, arătând felul în care apelul la o dimensiune 
sau la alta este determinat de factori dispozitionali sau situationali. Heider (1958) 
vorbeşte despre cauze dispozitionale şi despre elemente situationale în determinarea 
comportamentului. Weiner (1985) adaugă în descrierea cauzelor şi dimensiunea 
controlabilitatii, vorbind despre factori determinanti ai comportamentului asupra 

cărora individul poate acţiona, de pildă prin efort voluntar, respectiv cei asupra 
cărora nu poate opera (aptitudini, stări mentale). Studii recente indică faptul că 
trăsăturile de caracter sunt fundamentale pentru conceptualizarea identităţii proprii 
şi a celorlalți indivizi cu care interactionam şi că dimensiunile morale prevalează în 
percepția socială, organizând modul în care îi evaluăm pe ceilalți. 

Dimensiunile dispozitionale sau trăsăturile morale sunt considerate mai 
importante decât trăsăturile din sfera agreabilitatii, mai controlabile şi independente 
de context (Goodwin, Piazza şi Rozin 2013; 2014). Mai mult, acest primat este 
prezent de la vârste fragede. Copiii de 7-8 ani evaluează moralitatea ca fiind un 
aspect al persoanei mai stabil decât alte aspecte, cum ar fi de pildă aptitudinile 
(Heyman şi Dweck 1998). Felul în care indivizii recrutează tipuri de explicaţii în 
descrierea antecedentelor comportamentelor este influenţat de biasuri generale, 
precum eroarea fundamentală de atribuire. Aceasta reflectă expeditivitatea 
observatorilor în evaluare şi se referă la tendința de a identifica cu precădere cauze 
interne şi stabile ale comportamentelor evaluate (Ross 1977). 

O altă sursă de influență asupra evaluărilor o constituie propriile definiții 
asupra realității psihologice şi sociale, pe care le vom dezvolta în continuare. Aceste 
teorii iau diverse forme şi manifestări în limbajul curent, de unde sunt cel mai 
adesea extrase. Proverbele şi zicătorile, de exemplu, sunt asertiuni cu caracter 
generic, construite prin mecanisme inductive, în care se exprimă în manieră 
sintetică diverse legitati de funcţionare a lumii fizice, sociale sau intrapsihice. Unele 
proverbe ilustrează asimetria între acuratețea auto- şi hetero-evaluărilor şi 
consecințele care decurg din această discrepanta cu rol de protejare a imaginii de 
sine (,,Defectele altora le avem în ochi, ale noastre sunt în spatele nostru”). Altele 
fac trimitere în mod direct la viziunile asupra naturii fixe sau dimpotrivă, 
modificabile a caracterului oamenilor, dihotomie pe marginea cărora vom discuta 
pe parcursul acestui capitol („Lupul îşi schimbă blana dar năravul ba”). Cercetarea 
corpusului paremiologic poate constitui un prim pas către elucidarea temelor 
existente la nivelul discursului comun cu privire la moralitate, relevand mentalitatile 
dominante care îşi pun amprenta asupra indivizilor dintr-un anumit context istoric, 
social şi cultural. Ea poate însă constitui o temă de cercetare autonomă, care nu face 
obiectul prezentei analize. 

Viziunile asupra comportamentului moral şi asupra moralității sunt domi- 
nate de o serie de controverse, care îşi au originea în viziunea aristotelică asupra 
fiinţei umane, continuată de tradiţia iluministă şi care pune accent pe raționalitate. 
Această tradiţie a transmis psihologiei opoziţia dintre rațiune şi intuiție. O a doua 
controversă vizează măsura în care trăsăturile de caracter posedă identitate proprie, 
consistență şi continuitate. Regăsim această dihotomie în conflictul dintre situa- 
tionism şi dispozitionism, dintre apelul la explicații inerente, vizând cauze interne şi 
stabile, şi apelul la factorii contingenti, externi, mai mult sau mai putin maleabili şi 
controlabili. Pe de o parte, se dezvoltă concepţiile care pun accent pe factorii 

contextuali, care limitează sau influenţează autodeterminarea. Pe de altă parte, avem 
concepţiile personologice care evidenţiază aspectele individuale unice in dezvoltarea 
lor, fie că este vorba de înţelegerea comportamentului moral cotidian sau a exceptio- 
nalitatii morale. Ambele tabere se străduiesc să ofere o explicație coerentă şi 
comprehensivă unui fenomen care nu poate fi supus unei abordări reductioniste. Lipsa 
de integrare a aspectelor conceptuale şi a datelor empirice, bazate fie pe descrieri 
personologice, fie pe manipulări experimentale, nu face decât să dezarmeze 
cercetătorul în fata complexităţii domeniului comportamentului moral. 


2.2. Obiectele teoriilor implicite. Conceptele de teorie naivă şi teorie ştiinţifică 


Interesul pentru extragerea conținuturilor şi principiilor dupa care functio- 
nează epistemologia naivă se reflectă în abordarea unei varietăți de teme, de la cele 
fizice, cosmice, până la procese psihosociale sofisticate. Diferiti autori au încercat să 
înțeleagă modul in care omul de ştiinţă naiv sau profan formulează explicații 
privitoare la fenomene geografice, cosmice, mecanice sau fizice, precum gravitația, 
mişcarea obiectelor sau formarea anotimpurilor (Chi şi Slotta 1993; diSessa 1982; 
Kozhevnikov şi Hegarty 2001; Smith şi Casati 1994). Studiile amintite sunt axate pe 
identificarea surselor de înţelegere eronată a fenomenelor, evaluarea rigiditatii distor- 
siunilor sau a tipurilor de explicaţii spontane pe care indivizii le oferă cu privire la 
fenomene naturale, prin raportare la teoriile ştiinţifice. Problematica pusă în discuție 
de aceste studii vizează nu doar modul de formare a distorsiunilor, dar şi posibilitatea 
influentarii acestora prin schimbare conceptuală, în special în urma expunerii la 
explicaţii credibile, validate ştiinţific (e.g. Dunbar, Fugelsang şi Stein 2007). 

În sfera conceptelor psihologice şi sociale, literatura abundă în studii 
referitoare la un larg repertoriu de concepte şi explicații naive asupra relațiilor 
dintre fenomene interpersonale, intra- şi inter-grupale. Unii autori se concentează pe 
procese, precum teoriile implicite asupra grupurilor şi identitatilor sociale (Tong şi 
Chang 2008), leadershipului şi caracteristicilor leaderilor ideali (Mitchell, Green şi 
Wood 1981), negocierii (Kray şi Haselhuhn 2007), relaţiilor romantice şi 
interpersonale (Knee et al. 2004), statutului relational (Conley şi Collins 2002). 
Altele vizează calități personale, precum cele din zona aptitudinilor intelectuale, de 
pildă manifestările inteligenţei, creativităţii şi înțelepciunii (Sternberg 1990), 
fericirii (Furnham şi Chen 2000), timiditatii (Beer 2002), atractivitatii fizice (Dion, 
Berscheid si Walster 1972), emotiilor (Tamir et al. 2007), memoriei (Niedzwienska, 
Neckar şi Baran 2007). Lista poate continua cu studiile asupra tulburărilor mentale 
(Furnham şi Chen 2004), stresului (Furnham 1997; Kinman şi Jones 2005), 
victimelor ofenselor sexuale (Polaschek şi Gannon 2004), criminalităţii (Gerber şi 
O’Connel 2012), consumului de alcool (Jones şi Rossiter 2003). Majoritatea acestor 
studii converg către o serie de concluzii comune: existența unor explicaţii care tind 

sa se distribuie in populatie, explicatii care nu se suprapun adesea asupra celor 
rationale, ştiinţifice, fiind adesea lipsite de realism şi coerenţă internă. Ele sunt, de 
asemenea, destul de rigide, impermeabile la elemente noi care le provoacă valoarea 
de adevăr sau cer restructurării semnificative la nivelul conţinuturilor lor. Mai mult, 
spre deosebire de caracterul explicit şi asumat al cunoaşterii ştiinţifice, epistemo- 
logia naivă funcționează adesea cu legități implicite, ceea ce aduce după sine 
necesitatea explicării acestui aspect. În psihologie, termenul de implicit este legat de 
două aspecte: o modalitate de procesare, respectiv un tip de verificare a informa- 
tiilor. In prima privință, raportul implicit-explicit, care nu are întotdeauna sensul 
opoziţiei naiv-academic/stiintific (în sensul diferenței dintre informaţiile care 
întrunesc sau nu consensul la nivelul unei comunităţi intelectuale), se poate referi la 
opoziţia dintre procesarea reflexivă a informaţiei, în mod conştient şi deliberat, pe 
de o parte, şi procesarea inconştientă pe de altă parte. În a doua, opoziţia 
intersubiective a cunoştinţelor. Teoriile ştiinţifice au calitatea de a fi testabile, veri- 
ficabile, ceea ce favorizează posibilitatea de a fi făcute publice, de a fi împărtăşite 
într-un mod reflexiv, explicit. În opoziţie cu ele, teoriile naive sau implicite nu dețin 
(cel putin cerința de a întruni) această calitate. Mark Runco defineşte teoriile 
implicite în opoziţie cu explicațiile ştiinţifice, drept „acele opinii şi viziuni deținute 
de oameni, alţii decât oamenii de ştiinţă, (...) care reflectă un tip de cunoaştere 
tacită, destul de răspândită” (Runco, 1999, p. 27). Macsinga (2011) realizează o 
distincție între teoriile naive, referitoare la idei împărtăşite de grupuri particulare 
privitor la aspecte specifice ale realităţii, teoriile non-stiintifice sau implicite, 
referitoare la structuri cognitive cu un caracter personal, idiosincratic şi informal, şi 
teoriile ştiinţifice. Abordarea distinctiei explicit-stiintific/implicit-nestiintific trebuie 
să ia în considerare, conform lui Furnham (1988), ideea de suprapunere şi 
interdependenta a planurilor, cele două alimentându-se unul din celălalt. O poziţie 
similară este exprimată de Alin Gavreliuc, care arată că „între reflectia ştiinţifică, 
sistematică şi cea a omului obişnuit nu există o ruptură, ci o continuitate 
operațională şi semantică” (Gavreliuc 2002: 76). 

În manieră asemănătoare, Ross (1997) arată că aceste teorii sunt mecanisme 
inductive, referitoare la aspecte specifice, inconsistente şi sensibile la confundarea 
cauzei şi efectului. Situat în afara granițelor domeniului academic şi a rigorilor 
acestuia, subiectul naiv deţine instrumente epistemice de o sofisticare variabilă, 
fiind dominat de motivații diferite şi mai putin interesat de economia şi coerenţa 
internă a teoriei la care apelează, de obiectivitatea şi generativitatea acesteia. Modul 
său de a trata cunoaşterea este mai degrabă intuitiv, expeditiv şi de multe ori cu rol 
de justificare a alegerilor proprii sau a sistemului din care face parte. Vom discuta 
aceste calități într-o secțiune separată, dedicată funcțiilor teoriilor implicite, în 
încercarea de a argumenta rolul mai degrabă oportunist al acestor seturi de 
convingeri. Concluziile către care converg aceste studii sugerează că modalitățile în 

care indivizii conceptualizează fenomenele sociale au consecinţe asupra modului de 
reacţie la situații dificile, aşa cum sunt cele din sfera învăţării şi performanței 
intelectuale, a evaluării indivizilor şi grupurilor, aici fiind incluse cele care vizează 
moralitatea, relațiile interpersonale sau grupurile. Concepţia despre fenomenele 
sociale poate augmenta vulnerabilitatea la stereotipuri, atribuirile asupra caracte- 
rului agenților şi statutului moral al acţiunilor acestora. 


2.3. Conceptiile esentialiste asupra persoanei si modelul stabilitate vs. 
maleabilitate 


în conceptualizarea naivă a firii umane şi a modului de evoluţie a acesteia. 
Lockhart, Chang şi Story (2002) au arătat că, încă de la vârste mici, copiii au 
tendința de a considera trăsăturile pozitive, fizice sau psihologice, drept calități care 
tind să se menţină şi consolideze pe parcursul dezvoltării personale, pe când celor 
negative le este atribuită tendinţa de a dispărea sau a se estompa cu timpul. Acest 
optimism cu rol protectiv se răsfrânge şi în modul în care adulţii folosesc şi alte 
categorii. Newman, Bloom şi Knobe (2014) au avansat ipoteza că oamenii atribuie 
categoriilor definite prin trăsături negative o calitate secundară, un statut neesential, 
cu alte cuvinte, elementele vicioase sunt văzute ca impermanente, tranzitorii, pe 
când virtuțile constituie „adevărata esenţă” a lucrurilor. 

Vom discuta în continuare modelul propus de echipa lui Carol Dweck al 
viziunii statice, respectiv maleabile asupra persoanei. Sondând procesualitatea 
fenomenelor de inadaptare şi subrealizare, mai precis patologia neajutorării 
învăţate, Dweck şi colaboratorii săi (o sinteză a acestor rezultate sunt prezentate in 
Dweck, 1999) au propus o soluţie de conceptualizare a modului în care persoanele 
privesc inteligenţa proprie şi în general, abilitățile. Ei arată că persoanele operează 
cu două tipuri de viziuni: o viziune statică, conform căreia inteligența este tratată ca 
o calitate fixă, rigidă, imuabilă, un dat cu care persoana se naşte, şi o viziune 
incrementală, care este mult mai favorabilă vizavi de aspectul educabilitatii. 
Conform acesteia, indiferent de nivelul de bază, inteligenta/abilitatea constituie un 
aspect cultivabil şi sensibil la influenţele exterioare, chiar dacă această evoluţie este 
realizată lent, doar prin acumularea constantă de experienţe noi şi prin efort 
susținut. Astfel, unul dintre aspectele conţinute de teoriile implicite vizează şi 
caracterul înnăscut, natural, cu determinism genetic al trăsăturilor pe care le 
definesc. Primatul determinismului biologic în gândirea naivă este sugerat de 
studiile care stabilesc o legătură între teoriile de tip entitate asupra persoanei şi 
tendinţa de a ataşa atribute stereotipice unor grupuri noi pe baza unui set foarte 
redus de informaţii, aceste atribute fiind investite cu acest aspect menţionat anterior, 
al caracterului înnăscut (Levy, Stoessner şi Dweck 1998). Aceasta trimite la 

asumptia esentialista, care ataşează caracteristici fixe, inerente, membrilor anumitor 
categorii, ce sunt considerate centrale sau definitorii pentru identitatea acestora. Ele 
definesc asemănările dintre membrii categoriei respective şi diferenţele față de 
membrii altor grupuri, disimilare sub aspectul respectiv. Caracteristică esentia- 
lismului este convingerea că aceste trăsături nu pot fi modificate sub influența 
acțiunii umane (Medin şi Ortony 1989). 

În sfera abilităţilor, cele două tipuri de teorii au consecinţe diferite asupra 
felului în care este reprezentat succesul sau eşecul, respectiv reacţiile la aceste două 
tipuri de evenimente. Cei cu o viziune rigidă leagă aceste evenimente de factori 
necontrolabili, considerând eşecul ca un diagnostic al abilităţilor lor scăzute. Cei cu 
o viziune incrementală tind să atribuie consecințele pozitive sau negative unor 
elemente controlabile, precum investiţia de efort, pentru primii, însăşi investiția de 
efort în îndeplinirea unei sarcini reprezintă o invalidare a abilității, văzută ca o 
calitate inerentă şi neschimbabilă. Această reprezentare conduce în cele din urmă la 
dezvoltarea aversiunii fata de implicare activă în scopuri de dezvoltare a abilității 
prin investiția de efort, pe când pentru ceilalţi, efortul rămâne singura cale către 
succes. În domeniul moral, teoriile implicite de tip entitate pot fi citite la extrem în 
grila esentialismului ca manifestarea unei viziuni maniheiste, în care indivizii 
posedă trăsături sau seturi coerente de trăsături de caracter inalterabile care îi pot 
distribui în categoria oamenilor „buni”, „corecţi”, „cinstiţi”, respectiv „răi”, „corupţi”, 
„nedrepţi”. Vom dezvolta în următoarea subsectiune corelatele şi consecințele 
teoriilor implicite, moderatorii şi mediatorii relațiilor dintre acestea şi aspectele 
enumerate mai sus, în special judecatile morale. 


2.4. Corelate ale teoriilor implicite asupra caracterului moral 


Judecata morală este omniprezentă, adesea extinzându-se, chiar şi in 
absenţa unui mandat moral bine definit, şi asupra altor tipuri de judecăţi. De pildă, 
Joshua Knobe (2010) propune, pe baza observaţiilor experimentale, o concep- 
tualizare a realităţii prin care teoriile şi interpretările oamenilor sunt influențate 
automat de judecatile de valoare pe care le fac cu privire la evenimentele observate. 
Astfel, toate încercările de a înţelege lumea sunt infuzate de aceste evaluări morale. 
De pildă, inferentele valorice pe care indivizii le fac în contexte non-normative au 
tendința de a influența modul de a atribui intentionalitatea şi acordul față de o 
acţiune, în funcție de modul în care este evaluată de către aceştia acțiunea agentului 
moral (Cushman şi Mele 2008; Leslie, Knobe şi Cohen 2006). Astfel, conform lui 
Knobe (2010), felul în care indivizii operează cu majoritatea conceptelor şi teoriilor 
despre lumea înconjurătoare este infuzat de elemente care tin de moralitate (biasul 
normativitatii). 

În sfera înţelegerii moralității, mai precis a trăsăturilor şi caracterului moral 
în ansamblu, componentele modelului lui Carol Dweck, descris mai sus, au posibile 
implicații asupra reacțiilor la transgresiuni şi asupra modului în care este realizată 
judecata morală (Chiu, Dweck, Tong şi Fu 1997; Gervey et al. 1999). În sfera 
evaluării sociale, efectele sunt discutate în special cu privire la modul de atribuire a 
responsabilitatii, estimarea nivelului de culpabilitate, aprecierea intentionalitatii şi 
controlabilitatii faptelor, precum şi modul de selectare a consecinţelor, mai precis 
cel de alocare a pedepselor. Vom trece în revistă în cele ce urmează principalele 
corelate la nivel evaluativ al acestor teorii. 

Credinţa în imutabilitatea trăsăturilor de personalitate şi de caracter pre- 
dispune la formularea de explicaţii ale comportamentelor observate în termeni de 
trăsături, făcând predicții ale comportamentelor viitoare cu o încredere mai mare 
decât cei cu scoruri mici la scala de imutabilitate (Chiu et al. 1997; Erdley şi Dweck 
1993). Acelaşi fenomen pare a fi asociat cu formularea rapidă de judecăţi 
stereotipice la adresa grupurilor etnice sau a membrilor anumitor ocupaţii (Levy, 
Stoessner şi Dweck 1998). Erdley şi Dweck (1993) arată că indivizii cu scoruri 
ridicate la teorii de tip entitate tind să aloce etichete evaluative globale (de exemplu 
„persoană răuvoitoare”) în urma observării unor comportamente contranormative. 
Ei sunt predispuşi, conform autorilor, să formuleze diagnostice ale caracterului 
moral pe baza unui număr redus de instanţe sau chiar în urma expunerii la situații 
singulare. Teoreticienii mutabilitatii prezintă în măsură mai mică tendinţa de a 
recruta trăsături ca bază explicativă pentru actele observate şi preferă să 
construiască descrieri ale sursei variațiilor comportamentale ale indivizilor pornind 
de la integrarea informaţiilor care tin de contextul existenţei şi evoluţiei individului 
evaluat (Chiu et al. 1997; Chiu, Hong şi Dweck 1997). Aşadar, pentru aceştia sunt 
mai atractive explicațiile care iau în calcul istoricitatea, caracteristicile situației în 
care s-a produs un comportament, motivațiile mai mult sau mai putin provizorii care 
îl caracterizează pe individ, stările sale mentale, aşteptările sau scopurile tranzitorii 
care nu au manifestările specifice unor trăsături. De asemenea, convingerea în 
imutabilitatea firii corelează cu orientarea către pedeapsă (Chiu et al 1997; Erdley şi 
Dweck 1993) Credinţa în principiul opus, al mutabilitatii, se reflectă într-o orientare 
mai degrabă colaborativă şi constructivă, mutând focalizarea asupra măsurilor 
educative, pe iertare şi pe negociere ca modalităţi de rezolvare a injustitiei şi de 
reabilitare a agresorului, atât în cazul copiilor, cât şi al adulţilor (Chiu et al 1997; 
Gervey et al. 1999; Haselhuhn, Schweitzer, şi Wood 2010). Ultimii autori citați 
arată, de pildă, că o convingere sporită în capacitatea caracterului de a se schimba în 
timp se asociază cu o mai mare disponibilitate de a accepta scuzele şi de a reinvesti 
cu încredere o persoană care a violat o normă socială, în special atunci când scuzele 
includ o promisiune a unui angajament către schimbare, pe când adepții viziunii 
entității sunt mult mai putin receptivi la tentativele de reconstruire a raportului de 
încredere. 

Atunci cand sunt nevoiţi să stabilească verdictul asupra unui act (stabilirea 
gradului de inocenta sau vinovăţiei), „teoreticienii entității” apelează la informaţii 
legate de aspectul fizic, îmbrăcăminte, stil de viață, care servesc la extragerea de 
diagnostice cu privire la comportamentul moral al autorului, neglijând aspectele 
care contravin explicatiei dispozitionale preferate. Pe de altă parte, incrementaliştii 
vor fi atenți mai degrabă la detaliile care alcătuiesc contextul comportamentului 
contranormativ, favorizând explicații sistemice, procesuale (Gervey, et al. 1999) şi 
vor da o atenţie redusă explicaţiilor bazate pe stereotipuri (Levy, Stroessner şi 
Dweck 1998). Pe scurt, diferenţa dintre cele două orientări este dată de focalizarea 
pe un anumit tip de informaţii despre ţintele percepute, în condiţiile existenţei unui 
set redus de date în descrierea cazuisticii. Teoreticienii entității caută activ 
informaţii relevante pentru elucidarea caracterului moral al unei persoane şi 
stabilirea unui diagnostic, pe când cei ai incrementalitatii se orientează către 
integrarea unui set mai complex de informaţii. De asemenea, reacțiile afective 
negative la percepţia transgresiunilor sunt mult mai intense în cazul teoreticienilor 
entității (Miller, Burgoon şi Hall 2007). Wurthmann (2013) atrage atenția asupra 
unui alt tip de bias atentional, formulând pe baza observaţiilor experimentale proprii 
concluzia că subiecții cu scoruri mari la teoriile de tip entitate acordă o prioritate 
mai mare procesării informaţiilor legate de violarea datoriei, pe când cei cu scoruri 
mici (teoreticienii incrementalitatii) sunt mai sensibili la actele contranormative 
care amenință drepturile indivizilor. Concluziile sunt similare pentru situaţia în care 
teoriile sunt măsurate psihometric, cu cea în care ele sunt induse temporar prin 
procedură experimentală. De pildă, Gerber şi O’Connel (2012) arată că teoriile 
implicite asupra controlabilitatii actelor criminale sunt strâns legate de continuarea 
angajării în acte ilegale şi perpetuarea de conduite dezadaptative. Astfel, autorii 
arată că prezența unei convingeri de tip incremental, cu alte cuvinte încrederea în 
capacitatea indivizilor de a-şi controla comportamentele imorale acționează ca un 
factor protectiv care întăreşte capacitatea de autoreglare a impulsurilor antisociale, 
prin atitudini compensatorii, cum ar fi investirea de efort suplimentar în controlarea 
reacțiilor în situațiile problematice. 

Yeager, Trzesniewski şi Dweck (2013) arată că o intervenţie socio- 
cognitivă directionata spre modificarea convingerilor despre potenţialul persoanelor 
de a se schimba poate avea un efect pozitiv asupra adolescenților. În general, 
teoriile lor iau forma convingerilor de tip entitate, ei considerând că oamenii sunt fie 
„victime”, fie „agresori”, „câştigători” ori, dimpotrivă, „rataţi” şi că aceste 
caracteristici nu se schimbă (Yeager şi Miu 2011; Yeager et al. 2011). Elevii care 
aderau la teorii statice asupra persoanei erau mult mai orientati spre răzbunare, cu 
alte cuvinte, spre un răspuns ostil, agresiv la adresa agresorului, având în acelaşi 
timp tendinţa de a atribui intenţii ostile în măsură mult mai mare (Yeager et al. 
2013). Cei cu teorii de tip incremental alegeau mai degrabă soluţiile prosociale, 
precum educarea transgresorului, expunerea consecinţelor faptelor sale (mai multe 

detalii, in Yeager şi Miu 2011). Elevii victimizati care beneficiau de intervenţie 
prezentau mai puţine simptome depresive şi aveau într-o măsură mai mică tendinţa 
de a răspunde agresiv în urma transgresiunii. De asemenea, erau predispuşi să 
adopte şi să formuleze răspunsuri prosociale. 


2.5. Funcţiile epistemice, expresive şi de protejare a eului ale teoriilor implicite 


Un element esențial dar ignorat în majoritatea discuțiilor asupra teoriilor 
implicite îl constituie efortul de sistematizare al nevoilor psihologice şi sociale pe 
care teoriile implicite le servesc. Deşi am sugerat deja o parte din acestea, vom 
discuta principalele funcţii îndeplinite de aceste seturi de cognitii, realizând analogii 
cu concluzii provenite din alte domenii ale evaluării sociale şi integrându-le cu 
rezultate provenind din acest domeniu de studiu. Sistematizând bazele motiva- 
tionale care orientează procesele cognitiei sociale, Dunning (2001) propune trei 
categorii de surse psihologice care dictează evaluările: curiozitatea epistemică, 
manifestată ca nevoia sau dorința de cunoaştere a actorului social, dorinţa de 
afirmare a competenţei sau moralității proprii şi nevoia stabilirii coerentei între 
aspectele observate în realitate şi propriile convingeri. Conform acestui autor, 
nevoia de a stabili explicaţii despre realitate care să nu conțină inconsistente 
generatoare de disconfort poate depăşi nevoia de a ajunge la evaluări acurate. 

Având în vedere însăşi eticheta de teorie, vom prezenta întâi funcția 
epistemică ataşată teoriilor implicite, descriind felul în care un anumit tip de a gândi 
trăsăturile morale influențează judecatile evaluative. Indivizii sunt neîndoielnic 
motivaţi de a percepe şi înţelege realitatea în mod cât mai precis, de a extrage in 
manieră sistematică şi consistentă regularitățile observate în comportamentul 
celorlalți, pentru a putea construi explicaţii veridice asupra evenimentelor sociale, 
pentru a anticipa şi planifica interacțiunile viitoare. Modelele mentale care permit 
anticiparea solidarității sau egoismului celuilalt facilitează orientarea în mediul 
social şi calibrarea propriilor comportamente de cooperare sau dimpotrivă, 
egocentrice ori competitive. Heider (1944) ridică nevoia de descifrare a motivelor şi 
manifestărilor mai puţin evidente, ataşate actelor sociale observate, la rangul de 
nevoie fundamentală. Unii autori vorbesc despre o tendință generală către găsirea 
de explicaţii cauzale, un „impuls cauzal” (Heider, p. 359), iar Jarvis şi Petty (1996) 
propun un concept similar, acela de „nevoie de evaluare”. Astfel, indivizii sunt 
motivaţi să construiască dispozitive evaluative care să le permită extragerea rapidă 
şi corectă de informaţii despre actorii din mediul social, deşi cele două constrângeri 
sunt de cele mai multe ori în tensiune. 

Un rol important asupra formării evaluărilor este cel de protejare a imaginii 
de sine pozitive, situându-se astfel la interfața dintre motivaţie şi cognitie. Astfel, în 
sfera comportamentelor problematice, cum ar fi fenomenele de infractionalitate, 

acest pattern este cel mai evident, aşa cum arată studiul amintit anterior, al lui 
Gerber si O’Connel (2012) cu aplecare asupra fenomenului de delincventa juvenila. 
Astfel, convingerile cronice implicite de tip entitate detinute de tinerii delincventi 
pot fi interpretate ca rationalizari ale comportamentelor condamnabile, prin plasarea 
sursei acestora în sfera unor factori incontrolabili, conducând în cele din urmă la 
crearea unui mecanism cu rol de disculpare a faptelor deja comise. Acest aspect 
evaluativ facilitează angajarea în comportamente delicvente viitoare. Alte rezultate 
similare provin din zona psihologiei criminalităţii sexuale, unde teoriile implicite 
deţin un rol în procesele de rationalizare, negare, minimalizare a ofensei. Aceste 
rationalizari se realizează prin diverse seturi de cognitii precum considerarea 
copiilor drept ființe sexuale sau aprecierea sexualităţii ca un aspect incontrolabil 
(Ward, 2000). În plus, importanţa acestei funcţii este susținută de recurenta iluziei 
superiorității morale a propriei persoane în raportul aprecierii diferenţei dintre sine 
şi ceilalți, în special pe terenul evaluării trăsăturilor de caracter (Fetchenhauer şi 
Dunning, 2006). Astfel, autorii citați arată că oamenii apelează la diverse pârghii de 
întreținere a iluziei propriei superioritati morale. De pildă, aceştia pot varia propriile 
standarde referitoare la corectitudinea sau altruismul comportamentelor, pentru a 
ajusta judecarea propriei persoane către o evaluare cât mai pozitivă; de asemenea, 
judecă actele prosociale proprii în manieră abstractă iar pe cele antisociale concret, 
procedând invers în hetero-evaluarea comportamentelor anti- şi prosociale. Mai 
mult, informațiile referitoare la comportamente antisociale sunt rememorate mai 
uşor dacă sunt atribuite intern şi nu situational (Ybarra şi Stephan, 1996). 

O funcţie nu mai puţin importantă ca celelalte expuse anterior este legată de 
nevoia de predictibilitate a mediului social, teoriile implicite servind la menţinerea 
senzatiei de control şi coerență în evaluările realizate asupra mediului social. Ea 
derivă din prima funcție descrisă şi contribuie la cea de-a doua în mod indirect. Cu 
toate acestea, la fel ca dimensiunea anterior menţionată, şi această funcție intră în 
tensiune cu prima, vizând asigurarea acuratetii în evaluări. Astfel, indivizii ajung să 
investească activ în protejarea convingerilor lor dominante de ameninţarea noilor 
dovezi care ar putea să le pună la îndoială validitatea (Placks, Grant şi Dweck 
2005). Confruntati cu informaţii care intră în contradicţie cu sistemele proprii de 
convingeri, oamenii tind să proceseze superficial, să se ecraneze de informaţiile de 
acest tip sau să le discrediteze (Miller, 1997). Ei au tendinţa de a construi fire expli- 
cative care sprijină convingerile proprii, fără atenţie deosebită asupra veridicitatii 
(Murray şi Holmes 1993) şi, de asemenea, manifestă o memorie superioară pentru 
evenimentele sau faptele care se pot constitui drept probe sau dovezi în sprijinul 
acestora (Sanitioso, Kunda şi Fong 1990). Aşadar, selectivitatea indivizilor in 
tratarea dovezilor care au consecinţe asupra seturilor de convingeri şi capacitatea de 
utiliza informaţiile în mod oportunist pune sub semnul întrebării primatul epistemic. 
Astfel, vigilenta sporită la procesarea unui anumit tip de informaţii trădează 
dispoziția de a asigna culpa fie asupra unor indivizi (sau grupuri), fie de a găsi 

explicaţii cauzale pentru acte deviante in afara indvizilor, ceea ce le ataşează acestor 
cadre de înţelegere a realității mize normative şi politice. 

O funcţie despre care se poate vorbi din două perspective, mai precis la 
nivel personal, respectiv supraindividual, este aceea de protejare a convingerilor cu 
rol de justificare a sistemului. De pildă, referindu-ne la prima dimensiune enunțată, 
există o serie de studii (Jost şi Hunyady 2002) care arată că există indivizi care 
prezintă o predispozitie cronică de tip conservator, spre justificarea status-quo-ului 
la nivel social, căutând să alimenteze permanent „ideologia” personală care 
rationalizeaza şi astfel contribuie la acest status-quo, cum ar fi de pildă existenţa 
inegalitatilor sociale. Depăşind nivelul individual, aceste cognitii au rolul creşterii 
legitimitatii subiective şi a stabilităţii percepute a stratificării şi inegalitatilor sociale 
şi economice, fiind, în unele cazuri, perpetuate în special de către cei dezavantajati 
de inegalitatile prezente la nivelul sistemului (Jost si Banaji 1994). Aşadar, in cea 
mai mare parte a timpului, indivizii sunt motivaţi să dețină convingeri conform 
cărora sistemele socio-politice de care aparțin sunt construite pe baze corecte, sunt 
naturale şi stratificările care apar ca fiind inevitabile (Jost şi Hunyady 2002), chiar 
dacă ei sunt cei care resimt efectele stării de fapt. De pildă, Jost et al. (2003) arată 
că tocmai respondentii cu un status socio-economic inferior sunt cei care apelează 
la justificări ale discrepantelor între nivelurile veniturilor prin explicații motiva- 
tionale de tipul: „acestea au rolul de a motiva lucrătorii să depună mai mult efort în 
munca lor”. Este plauzibil astfel să conceptualizăm teoriile de tip entitate asupra 
caracterului ca asertiuni ideologice asemănătoare miturilor legitimizatorare ale 
ierarhiilor, care servesc, cel putin în anumite cazuri, funcții de asigurare a impresiei 
de legitimitate şi stabilitate a sistemului social. Ele conferă, pe de o parte, o euristică 
în realizarea judecăților, dar şi suport pentru impunerea unui anumit tip de abordare 
a problemelor psihologice individuale şi sociale care derivă din aceasta. Necesitatea 
înțelegerii şi cea derivată din aceasta, a abordării problemelor care pot fi explicate şi 
prin prisma unor trăsături de caracter stabile şi indezirabile, precum cea a consu- 
mului de substanţe, a sărăciei şi şomajului, chiar a maladiei mentale şi a comporta- 
mentului criminal determinat de cauze organice, aduc teoriile implicite într-o zonă 
cu miză socială importantă, aceea a formulării politicilor sociale. 

Mesajele politice promovate şi vehiculate în mass media adesea perpe- 
tuează şi cognitii de tipul teoriilor de tip entitate asupra caracterului uman, care pot 
orienta susţinerea programelor anti-sărăcie şi de incluziune socială. În 2012, Paul 
Ryan, preşedintele republican al Comisiei de Buget din Camera Reprezentanţilor 
din S.U.A. îşi afirma îngrijorarea că sistemul de protecție socială ar putea deveni, 
din plasă de siguranță, un hamac „în care se vor odihni indivizi capabili de muncă, 
ducând astfel o viaţă de dependenţă şi complăcere, fapt ce le va seca voinţa şi 
motivația de a trăi viata căutând să obțină cât mai mult” (Delaney şi McAuliff, 
2012). Mesajele implicite conţinute de astfel de declarații ar fi că indivizii ajung în 
situaţii nefavorabile, precum maladiile psihice, devenind victime ale comporta- 

mentelor adictive sau unui trai auster, din cauza caracterului lor, a lipsei virtuţilor 
necesare evitării sau depăşirii condiţiilor de acest tip, sau a incapacității de a face 
față unor tendinţe personale inerente, cum ar fi lipsa autocontrolului. Sunt minima- 
lizati factori de ordin istoric, social, cum ar fi lipsa oportunităţilor sau manifestarea 
unor circumstanțe adverse, precum confruntarea cu experiența doliului, dezastre 
naturale sau accidente. Studii anterioare arată că, spre deosebire de susținătorii 
liberalilor, partizanii conservatori sunt dispuşi să atribuie unor cauze interne şi 
stabile fenomene diverse, de la dezastre naturale, până la situaţia financiară, ceea ce 
se reflectă mai departe şi în disponibilitatea acestora de a veni în sprijinul victimelor 
(Skitka, 1999; Skitka şi Tetlock,1993). 


2.6. Teoriile incrementale şi ale entității din prisma principalelor abordări 
ale normativitatii 


Ambele viziuni propuse de model, cea a entității, respectiv cea incrementală 
par să ofere două modele contrare, cel puţin din punct de vedere logic, asupra 
procesului schimbării comportamentale. Acestea nu vorbesc de factorii care stau la 
baza schimbării şi dezvoltării, cum ar fi caracterul înnăscut al trăsăturilor despre 
care vorbesc, rigiditatea sau rezilienta acestora versus maleabilitatea şi permea- 
bilitatea la influenţe educaționale motivate intrinsec sau extrinsec, ci izolează doar 
componenta schimbării. Valorile, alegerile conştiente care derivă din convingeri 
normative şi motivațiile de a respecta normele, filosofiile personale care pot reflecta 
o orientare altruistă, respectiv una egoistă, sunt considerate elemente exogene 
pentru discutarea modelului. Ignorarea lor nu văduveşte conţinutul explicativ al 
acestor asumptii simple care ghidează viziunile prezente la nivelul simțului comun. 

Totuşi, anumite aspecte ale acestor construcții mentale, cum ar fi sensi- 
bilitatea la factori situationali, împreună cu o serie de caracteristici specifice 
domeniului complex al moralității, ne îndeamnă să privim cu precauţie tratamentul 
lor unitar şi reductionist, ca un principiu unidimensional, cu doi poli: convingerile 
de tip entitate şi la celălalt, convingerile incrementale. Descriind un concept care a 
dobândit popularitate în domeniul educaţional, teoriile implicite necesită un 
tratament mai sensibil la adoptarea şi introducerea lor în sfera moralității. 
Dihotomia propusă de modelul lui Carol Dweck poate fi tratată prin prisma câtorva 
distincții din câmpul psihologiei empirice şi al filosofiei morale: a. Opozitia dintre 
trăsătură şi stare în înţelegerea atributelor personalității, b. Tensiunea între rolul 
persoanei, respectiv al situaţiei în explicarea şi predicția comportamentului. Această 
tensiune are un corespondent în domeniul moral în disputa dintre situationisti, 
reprezentaţi de John Doris (2002) şi dispozitionisti, adepţi ai viziunii caracteriale, şi 
propunătorii viziunii de compromis, interactioniste (cum sunt majoritatea modelelor 
sociocognitive). Disputa dintre dispozitionisti, a căror tradiţie este identificabilă 
încă din lucrările lui Aristotel, Teofrast şi Galen, care propun conceptualizări ale 

personalității pe bază de trăsături sau tipuri umane (,,caractere”’) şi situationisti este 
încă fecundă pe tărâmul psihologiei empirice. Aristotel, de pildă, formula un model 
circular, bazat pe cauzalitate reciprocă, arătând că prin acţiune repetată, indivizii 
ajung la a dezvolta dispoziţii stabile, care în timp le vor afecta comportamentele. 
Prima clasă de teorii operează parțial conform acestui model, anume pe principiul 
stabilității şi consistentei trăsăturilor, permițând variabilitate situationala si 
temporală limitată, precum şi pe baza premisei că acestea influențează 
comportamentul, având deci cauzalitate directă asupra acțiunilor persoanei. 

Teoriile implicite asupra caracterului moral al indivizilor se extind şi asupra 
grupurilor. Maniera în care indivizii tind să se comporte (predictie care are ataşată o 
componentă normativă şi una axiologică), fie din naştere, fie ca o consecinţă a unor 
modificări independente de voinţa personală, se va reflecta şi în viziunea asupra 
modului de evoluţie a trăsăturilor grupurilor (No et al. 2008). Această observaţie are 
implicații asupra conceptului de rasă şi a fenomenelor psihosociale specifice rasis- 
mului. O mare parte a cercetărilor din domeniul judecăților evaluative şi a pedepsei 
urmăresc tocmai procesele care conduc la prejudecăţi, date fiind implicațiile majore 
pentru practica juridică. 


2.7. Variabilitatea interindividuală şi interculturală a teoriilor implicite 


Cele mai multe critici aduse constructului de teorie implicită vizează lipsa 
unui model explicativ coerent referitor la stabilitatea în timp a acestor construcții 
mentale, la variabilitatea interindividuală, mai precis înţelegerea modelului în 
manieră dimensională sau categorială şi nu în ultimul rând, explicarea surselor 
diferenţelor documentate la nivelul cercetărilor transculturale. Chiu, Leung şi Hong 
(2010) propun trei dimensiuni centrale ale discutării oricărei tradiţii culturale cu 
implicații directe asupra înţelegerii legăturii dintre dimensiunea culturală şi 
conceptualizarea moralității. Este vorba despre următoarele trei tipuri de interogatii: 
Ce este adevărat? (teoriile naive), Ce este important? (valorile) şi Ce este corect? 
(normele). Pe lângă acestea, o a patra dimensiune simbolică le completează pe 
fiecare în parte şi se referă la practici şi tradiţii (ritualuri). În sfera moralității, ceea 
ce defineşte relaţia dintre aceste componente este lipsa coerentei, de multe ori un 
element de la un nivel fiind în conflict cu altele situate la niveluri diferite (norme vs. 
valori). Astfel de conflicte sunt identificabile în problemele legate de modul de 
restabilire a dreptății în urma unei transgresiuni sau de stabilire şi negociere a 
responsabilitatii colective. Ele provin din tensiunea inerenta dintre forțele orientate 
către colaborare şi competiţie, respectiv din distribuţia inegală la nivelul indivizilor 
din cadrul aceleiaşi culturi a acestor două aspecte. 

Variabilitatea interculturală este şi mai evidentă în geneza conflictelor 
interstatale şi interetnice. Cultura, prin cele trei componente amintite, conduce la 
securitate epistemică, oferind un cadru de confirmare şi validare a interpretărilor 

experientelor noi sau marcate de incertitudine (Chiu et al. 2000). Astfel, dincolo de 
notorietatea sursei care o propune, de salienta şi popularitatea sa, o viziune sau idee 
tinde să se perpetueze în funcţie de utilitatea sa socială (Heylighen, 1997), cu alte 
cuvinte, în funcţie de măsura în care reuşeşte să îndeplinească funcţii de reglare 
socială. Teoriile implicite sau naive afectează nu doar modul de luare a deciziilor, 
dar sunt şi reflecţii ale diferenţelor interculturale la nivelul bunăstării (Wirtz, Chiu, 
Diener şi Oishi 2009). Aceste teorii sunt determinate/ influențate de structura 
mediului socio-cultural şi economic. De pildă, Chen, Chiu şi Chan (2009), arată că 
în contextele cu o mobilitate redusă a forței de muncă, indivizii tind să adopte mai 
degrabă o viziune fixă asupra lumii. 

factorii care conduc la apariția unei predispozitii către adoptarea unui tip de teorie 
sau a celei alternative. Unii autori speculează că expunerea la un anumit mediu 
familial, în care sunt încurajate tipuri de evaluări sau lăudate anumite aspecte 
personale în defavoarea altora (încurajarea efortului, respectiv a abilității, talentului, 
a felului de a fi al copilului) (cf Dweck et al, 1995b), ar putea genera o hiperaccesi- 
bilitate a cognitiilor de tip entitate, respectiv a celor legate de mutabilitate. Alte 
aspecte, sugerate de studiile expuse în secțiunile anterioare, ar fi orientarea către 
scopuri evaluative şi promovarea unui stil de educaţie autoritar, în care primează 
atenția către modul în care sunt respectate obligaţiile personale şi dacă distanţa 
ierarhică este salientă. Influența mediului social mai extins, a culturii, au fost 
studiate în designuri care utilizau subiecţi cu un background bi- sau multi-cultural 
(Hong et al, 2000). Conform perspectivei dinamic-constructiviste a autorilor, 
aceştia din urmă par să oscileze mult mai uşor între cadre culturale diferite ca 
răspuns la expunerea la anumite simboluri culturale specifice decât alți participanți. 
Astfel, acelaşi individ poate încorpora elemente provenite din două sau mai multe 
culturi care pot fi în tensiune, putându-se comuta de la un cadru interpretativ la 
celelalte, proces care va afecta şi modul în care va procesa informaţiile despre 
mediul social (Hong et al, 2000). 


2.8. Variabilitatea intraindividuala si principii de activare a teoriilor implicite 


O asumptie implicită conținută în literatura asupra teoriilor implicite se 
referă la stabilitatea acestor convingeri. Decizia cercetătorilor de a le trata în 
manieră mai degrabă esentialista are o serie de consecinţe asupra modului în care 
sunt înţelese şi cercetate, aspecte pe care le vom dezvolta în ceea ce urmează. Acest 
mod de a înţelege constructul a fost trecut în plan secundar, însă ignorarea lui poate 
conduce la o serie de erori de ordin teoretic şi metodologic, începând cu modul de 
evocare a acestor teorii, până la interpretarea rezultatelor şi integrarea lor în câmpul 
rezultatelor existente. 

Unul dintre aspectele vulnerabile la critici, central pentru intelegerea 
modelului teoriilor implicite, însă insuficient explorat, este reprezentat de raportul 
dintre concepţiile de tip entitate şi cele incrementale. Nici în propunerile autorilor 
modelului, nici în cele ale altor autori interesați de acest concept, nu este clar 
statutul opoziţiei dintre cele două. Deşi logic se află în contradicție, această tensiune 
dintre viziunile alternative tinde să se manifeste diferit în plan psihologic, putând să 
ghideze cognitiile indivizilor prin prezența lor simultană. Mai precis, activarea lor 
se poate face într-un mod mai flexibil decât necesitatea coerentei interne a unei 
descrieri ştiinţifice ar putea să îl susțină. Felul în care autorii modelului empiric aleg 
să folosească cele două etichete diagnostice, „teoreticieni ai entității”, respectiv ai 
imutabilitatii trimit la trăsături stabile şi globale, cu alte cuvinte, au inclusă sugestia 
rigiditatii şi a unei viziuni mai degrabă esentialiste asupra modului de a concep- 
tualiza entităţi psihologice, precum caracterul moral. Harackiewicz şi Eliott (1995) 
arată că ele trădează un principiu care ar putea fi formulat astfel: „dacă ai fost o dată 
teoretician al entității, vei fi toată viata” (p. 298). Aşa cum vom vedea în secţiunea 
care urmează, putem vorbi mai degrabă de alternanţa între două lentile interşan- 
jabile prin care indivizii percep realitatea, şi care devin active sub influenţa unor 
stimuli situationali, decât de două seturi de convingeri rigide care orientează toate 
evaluările. Trecerea de la o poziție la cea opusă ar putea fi de fapt doar schimbarea 
focalizării de pe un tip de interpretare a realității sociale pe cea alternativă. Spre 
deosebire de schimbarea conceptuală care are legătură cu alte concepte şi se referă 
la caracterul evolutiv al procesului de cunoaştere, în evaluarea interpersonală 
aceasta ar putea fi mai flexibilă şi oportunistă şi adesea spontană. Astfel, ei i-ar 
putea lipsi caracteristicile unei evoluţii cognitive incrementale, validate subiectiv şi 
integrate personal şi la nivel explicit de către subiectul epistemic. 

Într-o suită de studii distincte, Dweck şi colaboratorii săi, precum si alti 
cercetători interesați de viziunile indivizilor asupra funcționării personalității şi 
efectele acestora asupra judecăților, motivatiilor şi comportamentelor, arată că 
amorsarea şi inducerea provizorie a unui anumit tip de teorie este posibilă. Cu alte 
cuvinte, prin sarcini simple de amorsaj, participanții la studii pot dobândi, cel putin 
temporar, o anumită concepţie asupra firii umane sau a trăsăturilor. Permeabilitatea 
acestor convingeri la intervenții bazate pe amorsaj ridică o serie de întrebări asupra 
statutului de variabilă dispozitionala a teoriei implicite, de asemenea amenințat de 
constatările privind corelatiile test-retest destul de reduse (magnitudine de .43) între 
evaluările realizate la un interval de 8 săptămâni, obţinute de Poon şi Koehler 
(2005). Putem accepta, în aceste condiţii, legitimitatea conceptului, însă redefinind 
parametrii acestuia prin tratarea cu precauţie a concluziilor referitoare la diagnosti- 
carea şi clasificarea indivizilor în „teoreticieni ai entității” şi „teoreticieni ai muta- 
bilităţii”, bazate pe măsurători unice. 

Pentru inducerea teoriilor de un tip sau celălalt, unele proceduri utilizează, 
pe lângă eseuri, şi tehnici bazate pe rememorare, cerând participanților, de exemplu, 

să se gândească la o situație din propria lor existenţă în care şi-au demonstrat că se 
pot schimba şi să o descrie în detaliu (Heslin, Latham şi VandeWalle 2005). 
Metoda scenariului este cea în care participanţii citesc rezultatele unor cercetări 
psihologice care susțin fie viziunea statică, fie pe cea incrementală (Chiu et al. 
1997; Kray şi Haselhuhn 2007). În aceste scenarii sunt descrise fie studii care ar fi 
demonstrat o viziune incrementală (ideea că oamenii pot evolua sau se pot schimba 
în timp, că abilităţile lor se pot îmbunătăţi prin exerciţiu şi întrucât creierul este un 
organ plastic, care se poate schimba), fie o viziune statică, ce susține poziția opusă. 
Intervenţii similare se utilizează în studiile asupra victimizării şi relației acestui 
fenomen cu teoriile implicite. În acest tip de studii, participanţii primesc scurte 
descrieri ale unor cazuri în care un personaj (victimă a agresiunii din partea 
colegilor) descoperă faptul că se poate schimba în timp şi că felul său de a fi nu este 
unul fix. În domeniul inteligenței, modificarea teoriilor prin intervenții orientate 
către adoptarea unei viziuni a creşterii conduce la îmbunătăţirea performanţelor 
academice (Blackwell, Trzesniewski şi Dweck 2007). 

În concluzie, două probleme de interpretare apar din tratarea conceptului în 
manieră personologică, adică din clasificarea respondentilor pe baza scorului la 
chestionarul de teorii implicite asupra caracterului, cu itemi care vehiculează doar 
ideea mutabilității. Prima este cea a instabilității răspunsurilor, care face dificilă 
atribuirea pe baza unui scor mare a unui diagnostic stabil. A doua este aceea că nu se 
poate preciza cu exactitate care este semnificaţia psihologică a unui scor mic. Această 
problemă a fost ridicată şi de Harackiewicz şi Elliot (1995), care atrag atenţia asupra 
faptului că acesta poate însemna deopotrivă adeziunea la o viziune de tip incremental, 
dar şi doar respingerea unui model al ridigității trăsăturilor de caracter. Este posibil ca 
în cadrul categoriei de indivizi care posedă o tendință cronică de a accepta în general 
teoriile de tip entitate să existe persoane mai sensibile la inducerea unei teorii de tip 
incremental. Factorii cu adevărat decisivi în această ecuație ar putea fi tocmai 
moderatorii psihologici care susțin permeabilitatea (cum ar fi, de pildă, inducerea unui 
scop tranzitoriu de tip evaluativ, vezi Poon şi Koehler, 2006). 


2.9. Dimensionalitatea şi maleabilitatea teoriilor implicite 


Aşa cum am discutat în secțiunea anterioară, clasificarea subiecților pe baza 
scorurilor chestionarului încetățenit în literatură este problematică şi se aplică 
întregului domeniul de explorare al teoriilor implicite. Aceste probleme nerezolvate 
sunt dublate şi de o serie de neajunsuri legate de adaptarea modelului opoziției 
entitate-incrementalitate la sfera moralității. Dihotomia inerentă descrierilor 
standardelor comportamentale de tip prescriptiv sau proscriptiv, în termeni de 
pozitiv/negativ, bine/rău, corect/incorect, constituie o caracteristică evaluativă care 
nu poate fi desprinsă de modul de conceptualizare a trăsăturilor morale la nivelul 


42 


Contributii la psihologia morala 


gandirii naive (Haidt, 2001). Felul in care a fost construita si utilizata scala de teorii 
implicite, pe care am semnalat-o în articolele anterioare (Hojbota 2014, a,b), trimite 
la două principii care nu sunt contradictorii sau mutual exclusive, dar pot avea 
efecte contrarii la nivel psihologic, la fel cum pot funcţiona simultan. La o privire 
atentă, itemii propuşi de Chiu şi echipa sa (1997) pentru măsurarea concepţiilor de 
tip entitate trimit la o predictie a comportamentelor viitoare ale oamenilor dinspre o 
direcție evaluativă negativă spre alta similară (evoluţia caracterului este văzută 
continuând în sens negativ, dacă nu chiar spre o amplificare a trăsăturilor negative), 
pe când itemii atasati dimensiunii incrementale (mutabilitatea caracterului) evocă 
mai degrabă ideea de schimbare către o direcţie pozitivă (dinspre pozitiv spre 
pozitiv sau de la negativ la pozitiv). 

Astfel, este posibil ca cele două dimensiuni să vizeze nu numai o dihotomie 
între prezenţa şi absenţa schimbării comportamentale, ci şi traiectoria sau direcția 
acestei schimbări. Itemii care reflectă teoriile entității dezvăluie o predispozitie către 
adoptarea şi perpetuarea de scopuri imorale, pe când cei corespunzători teoriilor 
incrementale vizează orientarea către scopuri, valori şi idealuri morale pozitive, 
indicând aşadar un progres. Deci, predicția implicită vehiculată de teoriile entității are 
ataşată o valență afectivă care este mai degrabă orientată spre dezvoltarea sau 
perpetuarea de intenții comportamentale malitioase, răuvoitoare, care declanşează 
reacții de condamnare sau de desconsiderare. În schimb, predicția asociată formulării 
itemilor incrementali vizează modificări comportamentale lăudabile, care determină 
reacții evaluative pozitive, de admiraţie, respect şi stimă. Aceştia trimit la o viziune 
melioristă, optimistă asupra caracterului, amintind de concepțiile asupra îndreptării, 
pe când itemii asociaţi concepției entității trimit la o viziune sceptică, pesimistă. 

Datorită caracterului inerent normativ al caracteristicilor şi comportamentelor 
asociate domeniului moral, nu avem motive să considerăm că subiecţii naivi recru- 
tează în descrierea persoanelor etichete abstracte. Cu alte cuvinte, nu tratează 
trăsăturile de caracter ca atribute neutre, inerte evaluativ, care sunt organizate pe un 
continuum de la pozitiv (meritoriu, corect, moral) la negativ (reprobabil, incorect, 
imoral), în care virtutea este în mod automat evaluată ca absenţa viciului şi invers, 
viciul este interpretat ca absență a virtuților. Mai mult, având în vedere caracterul 
dintre agresor şi victimă (pacientul moral poate fi identic cu agentul, poate fi altul sau 
un grup/societatea), este improbabil ca principiul incrementalitatii, respectiv cel al 
imutabilitatii, să se aplice în mod automat uniform tuturor trăsăturilor, însă ne aştep- 
tăm ca acestea să coreleze. Un alt argument este faptul că oamenii posedă module de 
procesare diferite pentru caracteristicile şi comportamentele pozitive, respectiv pentru 
cele negative, aşa cum am arătat într-un studiu anterior (Hojbotă 2014a). 

Astfel, considerăm teoriile entității asociate cu tendința de a dezvolta teorii 
personologice referitoare la comportamentul moral. Acestea sunt orientate predo- 
minant către a preveni comportamentele imorale viitoare prin control, menţinerea 

ordinii sociale, protecția victimelor şi a societăţii, pedeapsă focalizată pe faptas şi nu 
pe transgresiune. De asemenea, reacțiile la observarea faptelor imorale sunt mai 
severe, emoţiile care le însoțesc fiind frica, furia, indignarea, dezgustul moral, 
atribuind faptele unor caracteristici înnăscute sau cultivate în timp şi ignorând 
elementele contextuale. În contrast, teoriile sau convingerile incrementale se asociază 
cu prevenirea prejudiciilor morale viitoare prin educaţie, restabilirea statutului social 
al transgresorului, focalizându-se pe actul contranormativ imoral şi nu pe autor. 
Astfel, reacţiile vor fi mai putin severe, incluzând şi compasiune şi iertare. 

Teoriile incrementalitatii vorbesc despre potential pentru dezvoltare şi 
creştere personală, atunci când sunt aplicate în sfera abilităţilor intelectuale. Acestea 
sunt tratate în opoziție cu teoriile entității, aşadar nu se referă şi la modificări care 
pot lua o direcţie negativă. În acest caz, variablitatea caracterului descrie ideea de 
schimbare în sensul incrementalitatii predispozitiei către intenții ostile, sau incre- 
mentalitate a răului, aşa cum este acest fenomen descris de Phillip Zimbardo în 
Efectul Lucifer (2004). Un alt aspect care pune la îndoială capacitatea acestui model 
de a se adapta la domeniul moral este multidimensionalitatea conceptului de 
caracter, care include aspecte dispozitionale diferite a căror manifestare este foarte 
probabil a fi percepută ca funcționând diferit. De pildă, relația persoanei cu sine, 
respectiv cu celălalt şi cu societatea, predispoziția către comportamente antisociale 
bazată mai degrabă pe autocontrol dar şi pe renunţarea la comportamente egoiste, 
individualiste, comportamente prosociale inhibitive, respectiv proactive. 

Mai mult, domeniul moral poate fi, cum consideră Jonathan Haidt, parcelat în 
mai multe domenii: sacralitate, evitarea suferinței, echitatea, loialitatea şi respectul 
fata de autoritate (Haidt şi Joseph, 2004). Până în acest moment nu există dovezi 
empirice care să ne permită să extragem concluzia că principiul maleabilitatii functio- 
nează similar sau proportional (în funcţie de modul în care definim trăsăturile, 
conotate pozitiv sau negativ, în sens privativ) pentru toate aceste dimensiuni. Există 
fără îndoială corelaţii şi numeroase suprapuneri la nivelul simțului comun între toate 
aceste domenii ale moralității, însă ar fi necesară studierea lor simultană pentru a 
verifica dacă în percepţia naivă, conceptul de caracter este unul monolitic şi 
modificările comportamentale şi inter-temporale au un caracter pervaziv. Aceste teorii 
au un caracter dispozitional, însă modificări ale acestora (Chiu et al. 1997; Good, 
Aronson şi Inzlicht 2003) au fost observate prin intervenții bazate pe scenarii sau pe 
traininguri despre potențialul de a creşte, majoritatea fiind în domeniul abilităților şi 
învăţării. Permeabilitatea acestor construcţii mentale şi efectele acestor intervenții pe 
rută motivationala asupra îmbunătățirii performanţei sau relaţiilor interpersonale şi 
intergrupuri deschid noi oportunități în special în zona abordărilor pozitiviste. 

Considerăm că cele două tipuri de principii se pot asocia în diverse com- 
binatii: a) de pildă, asocierea dintre scoruri ridicate la incrementalitate şi ridicate la 
imutabilitate sugerează o atitudine sceptică asupra caracterului, conform căreia 
oamenii sunt văzuţi ca fiind capabili de schimbare pozitivă, însă de cele mai multe 

ori nu sunt dispuşi, nu beneficiază contextul sau resursele să o facă, şi ratează o 
evoluţie pozitivă. Pe de altă parte, predispoziția de a acţiona imoral este considerată 
ca o consecință a deprivării de autocontrol, reacţii afective inadecvate sau o inca- 
pacitate de a anticipa consecinţele negative ale propriilor acţiuni (din neglijenţă, 
lipsa empatiei fata de celălalt sau ca rezultat al unei gândiri prospective deficitare); 
b) o viziune maniheistă a caracterului moral care opune o portretizare a male- 
volentei în conceptualizarea caracterului imoral (o convingere în viziunea de tip 
entitate ridicată, însoţită de scepticism cu privire la posibilitatea mutabilitatii sau 
creşterii). În această perspectivă, oamenii sunt văzuţi ca incapabili să se schimbe în 
bine, ca pradă unei tendinţe pozitive (în sensul opoziţiei față de viziunea privativă în 
care conduita antisocială este rezultatul unor lipsuri, deficienţe), hedoniste către a 
acționa imoral (satisfacție asociată prejudiciului, plăcere), benevolentei sau 
tendinței dispozitionale de a acţiona lăudabil din punct de vedere moral. Comporta- 
mentul virtuos, moral este în schimb văzut ca apanajul aleşilor, a unei elite 
spirituale, exemplare al căror caracter este considerat incoruptibil (aşa cum şi 
caracterele imorale sunt văzute ca incorigibile); c) viziunea melioristă, optimistă, 
este cea in care converg o viziune a incrementalitatii ridicată, însoțită de una a 
imutabilitatii scăzută, caracterul moral fiind în această situaţie conceptualizat ca o 
sumă de trăsături şi competenţe personale care pot fi consolidate şi exersate în timp; 
d) viziunea ambivalentă (relativistă), ar caracteriza zona în care s-ar plasa subiecții 
care obțin scoruri mici sau medii la ambele dimensiuni, permitandu-ne să vorbim 
despre concepţii ambivalente, în care predomină o ideologie relativistă şi 
particularizatoare asupra moralității. În această ultimă zonă am găsi o poziţionare 
situationista, care neagă legitimitatea conceptului de trăsătură de caracter. 
Concomitent, observăm o ruptură între studiile care abordează aceste teorii din 
perspectiva diferențelor interindividuale (cronice, ca elemente de tip trăsătură), în 
care instrumentele psihologice utilizate pentru operationalizarea lor măsoară doar 
fateta imutabilitatii, şi cele care completează aceste constatări prin manipulari 
experimentale sau intervenții cognitiv-comportamentale bazate pe modificarea 
sistematică a acestor cognitii. În această a doua situaţie, intervenţiile explicite 
folosesc ambele tipuri de manipulare a teoriilor, referitoare la teoriile de tip entitate 
sau şi incrementale (fie se induce ideea că trăsăturile personale sunt în cea mai mare 
parte fixe şi nu pot fi supuse unor modificări majore prin influenţa proprie sau a 
factorilor de mediu, fie convingerea opusă, că acestea pot evolua în orice direcție, 
dacă este investit suficient timp şi efort din partea posesorului). Primul cadru de 
interpretare al calităților psihologice utilizează informațiile legate de actorii 
mediului social pentru categorizări şi atribuirea de etichete. În schimb, mentalitatea 
ataşată viziunii maleabilitatii aduce în discuţie viziuni procesuale mai complexe, 
invocând motivații şi intenţii pe termen mediu şi lung, activând un discurs al 
schimbării şi transformării evolutive (Chiu et al. 1997; Erdley şi Dweck, 1993). 
Acestea generează orientări evaluative diferite sub aspectul rigiditatii şi caracterului 

sistemic, holistic in interpretările generate de indivizi cu privire la propria persoană, 
la mediul social si sensibilitatea la factori situationali (Mueller si Dweck 1998) sau 
la inducerea lor deliberată. Toate aceste aspecte cumulate legitimează propunerea 
tratării lor separate, aşa cum şi-au propus iniţial autorii modelului. 


3. Modelul socio-functionalist al lui Tetlock şi teoriile implicite asupra 
moralității 


Modul în care oamenii realizează atribuirea vinei şi responsabilitatii 
constituie una dintre temele centrale ale cognitiei morale (Miller, Burgoon şi Hall 
2007; Pizzaro şi Tannenbaum 2011), fiind strâns legată, aşa cum am arătat în 
secțiunile anterioare ale acestui capitol, de detectarea trăsăturilor morale. O serie de 
erori sistematice în judecată, care au la bază atât procese automate, cât şi reflexive, 
caracterizează procesele din sfera de evaluare morală, în special atunci când 
observatorii sunt confruntati cu întrebări despre statutul moral al unei acțiuni, 
respectiv caracterul moral al unei persoane. Aceste erori sunt încorporate într-un 
proces evaluativ care ia adesea aspectul unui demers de completare a spaţiilor 
goale, care are ca scop atingerea unui diagnostic al faptei şi autorului acesteia 
(Pizzaro şi Tannenbaum, 2011, p. 10). Oamenii sunt motivaţi să creadă într-o lume 
predictibilă, corectă şi controlabilă. Răspunsul intuitiv, automat, al oamenilor de 
rând la transgresiuni este de tip punitiv, de alocare a unei pedepse proporţionale cu 
severitatea faptei (Carlsmith, 2006). Statutul moral al faptei comise este prima 
informaţie pe care subiecţii naivi o caută în procesul investigativ care se declan- 
şează odată cu detectarea unui prejudiciu al cărui autor nu a fost încă identificat sau 
pedepsit în mod corespunzător. Explorarea mediului social şi controlul asupra 
evenimentelor care se produc la nivelul acestuia sunt strâns legate de capacitatea de 
a diagnostica şi prezice măsura în care indivizii (sau grupurile) se vor comporta în 
manieră cooperantă sau antisocială. Pornim de la premisa că unii indivizi manifestă 
tendința de a supraestima influența trăsăturilor stabile de caracter (fiind mai 
vulnerabili la comiterea erorii fundamentale de atribuire, vezi Gilbert, 1997), cu alte 
cuvinte de a supraestima înclinațiile stabile spre comportamentul moral sau imoral 
atunci când stabilesc vina/meritul şi responsabilitatea pentru comportamente morale 
(/imorale), respectiv de a subestima influența factorilor situationali. Vom încerca in 
continuare să detaliem perspectiva social-functionalista, încercând să o apropiem de 
concluziile cercetărilor asupra teoriilor implicite. 

Există o variabilitate ridicată la nivelul simțului comun în ceea ce priveşte 
modul de conceptualizare a caracterului şi judecăților deontice. Perceptiile despre 
mutabilitatea caracteristicilor umane posedă un potenţial ridicat de a amplifica sau 
reduce tendinţele de distorsiune ale judecăților evaluative. Deciziile şi rationamentele 
morale diferă de alte tipuri de judecăţi prin deplasarea direcţiei dinspre sine (scopuri 

epistemice — eficienţă şi acuratete, scopuri de protejare a imaginii de sine pozitive 
sau asigurarea sentimentului consistentei cognitive) spre mediul social, mai precis 
spre menținerea, păstrarea justiției şi ordinii sociale şi promovarea schimbării 
pozitive. Prin reacțiile la comportamente imorale, fie exteriorizate, fie resimtite doar 
la nivel subiectiv, acestea având rol mobilizator, antrenând hipervigilenta şi 
punitivitate, indivizii devin protectorii funcționalități lumii sociale din care fac 
parte. La fel ca modelele teoriilor implicite, o altă serie de concepte se referă la 
posibile surse de distorsiune care afectează procesul evaluării comportamentelor 
contranormative şi reacțiile la transgresiune. Printre cele mai cunoscute modele, cel 
propus de Tetlock (2002) porneşte de la premisa că oamenii posedă module 
multifuncţionale de evaluare morală, pe care le mobilizează în funcţie de 
caracteristicile şi cerințele situației, mai precis de tipul de scop care este amenințat, 
precum şi de configuraţia scopurilor personale. Noţiunea de mentalitate incrimi- 
natorie vizează un tip de bias în procesarea informaţiilor referitoare la transgre- 
siunile care ameninţă stabilitatea şi ordinea socială. 

Scopul principal al evaluării nu este unul epistemic, rece, de formulare a 
unui verdict corect pornind de la caracteristicile faptei, făptaşului şi a circumstan- 
telor, ci este mai degrabă unul centrat pe diagnosticarea şi rezolvarea unei disfuncţii 
psihosociale acute. Aceasta necesită un răspuns prompt, imediat, chiar şi suportând 
costul pierderii acuratetii în evaluarea responsabilități şi cauzalitatii. Într-o serie de 
experimente distincte, Rucker, Polifroni, Tetlock şi Scott (2004) au arătat că atunci 
când ordinea socială este amenințată de comportamente contranormative repetate, 
însă rămase nepedepsite, indivizii devin extrapunitivi în evaluarea respectivelor 
comportamente. Experimentele realizate de aceşti autori au manipulat percepția 
asupra eficienței sistemului de justiţie, arătând existenţa unei tendințe automate 
către protejarea regimului social curent. Aceste tendințe către reacții afective de 
tipul amplificării furiei şi indignării, şi a intensificării reacției punitive se atenuează 
sau devin inactive în momentul în care actul justiției este realizat şi, implicit, este 
redusă sursa de incertitudine şi amenințare la adresa ordinii sociale existente 
(Tetlock, 2002). Modelul socio-functionalist susţine că în mod normal, atunci când 
evaluează comportamente contra-normative, şi când scopul epistemic primează, 
oamenii se comportă asemenea unor cercetători naivi, dar când actele evaluate 
prezintă consecinţe grave, care tin de domeniul legal, ei devin „judecători, teologi 
sau procurori intuitivi”, şi sunt animați de scopuri utilitariste, mai precis reducerea 
posibilității de reaparitie a unor acte similare (Tetlock, 2002). 

Revenind la modelul teoriilor implicite, reluăm pe scurt modul în care cele 
două cadre de interpretare a caracterului moral afectează judecatile. Aşa cum arată 
Chiu şi colaboratorii (1997), teoreticienii entității manipulează informaţiile 
contextuale în manieră expeditivă, sunt insensibili la circumstanţele atenuante şi, în 
acelaşi timp, reactivi la cele agravante. Ei vor formula prematur, pornind de la 
instante singulare sau dovezi limitate, judecăți diagnostice premature şi cu un 

caracter generalizator asupra conduitei autorilor. Pentru aceştia, trăsăturile consti- 
tuie elemente uşor de diagnosticat şi care posedă o valoare inferentiala ridicată. O 
trăsătură negativă dintr-un anumit domeniu moral constituie un indice al prezenţei 
trăsăturilor negative şi pentru alte dimensiuni caracteriale; trăsătura posedă şi o 
valoare predictivă, va indica felul în care indivizii se vor comporta pe viitor (Erdley 
şi Dweck 1993). Mai mult, aceiaşi autori arată că adepţii convingerilor incrementale 
investesc trăsăturile identificate cu caracter de provizorat, convingerile lor fiind 
mult mai permeabile la informații situationale noi, care contrazic dovezile pre- 
existente. Cântărirea caracteristicilor faptei, situației, statutului mental şi dispozi- 
tiilor autorului este afectată aşadar nu doar de biasuri precum sunt teoriile implicite 
asupra caracterului, ci şi de modul în care este perceput contextul social. Astfel, 
măsura în care mediul social este văzut ca instabil, ameninţat de criminalitate şi, 
prin urmare, caracterizat de o ordine fragilă va dicta şi asumarea indivizilor a unui 
rol de „câine de pază” (Kelley, 1971). Convingerile de tip entitate şi mentalitatea 
incriminatorie amintesc ca manifestare şi consecinţe a atitudinii moralizatoare de 
sindromul personalităţii autoritare: conventionalism, intoleranté la ambiguitate, 
obediență fata de autoritate (Adorno et al, 1950), întâlnindu-se pe teritoriul 
complexităţii integrative şi a vigilentei epistemice. 

Tetlock propune un model de compromis între viziunea rationalista şi cea 
intuitionisté din psihologia moralității, avansând viziunea „corectă-dar-biasată-şi- 
totuşi-perfectibilă” asupra judecății morale, care se bazează pe trei principii: 
1) oamenii consideră în general că sunt ghidaţi de corectitudine, obiectivitate şi 
impartialitate în evaluare, 2) sunt adesea supuşi la distorsiuni în judecăți care îi 
determină să supraevalueze factori irelevanti, respectiv să îi subestimeze pe cei 
relevanti (Gilovich, Griffin şi Kahneman, 2002) şi 3) au în acelaşi timp tendința să 
îşi corecteze propriile evaluări atunci când surprind abateri de la propriile standarde 
de judecată. Acest model propune conceptul de „mentalitate incriminatorie” care 
este un cadru evaluativ caracterizat prin hipervigilenta în raport cu informaţiile care 
ar putea constitui probe, indicatori ai transgresiunilor observate. Printre elementele 
acestui „sindrom” se numără hiperaccesibilitatea datelor despre caracterul persoanei 
învinuite, o probabilitate ridicată de a-i învinui pe cei care încalcă normele, chiar şi 
pentru comportamente contra-normative mai putin grave şi, nu în ultimul rand, de a 
susține şi a încuraja ispăşirea pedepsei atât pentru cei vinovaţi, cât şi — dacă este 
cazul - a celor care nu îşi fac datoria de a amenda transgresiunea şi restabili ordinea 
socială (Tetlock şi colaboratorii, 2007). Având predispoziția către - sau 
inducându-li-se - convingerea că societatea este din ce în ce mai afectată de crimi- 
nalitate, iar autorităţile sunt depăşite (făptaşii nu sunt identificați iar condamnările 
nu sunt realizate), oamenii devin mai punitivi, semnalizând astfel potenţialilor 
transgresori inevitabilitatea ispasirii. 

Astfel, confruntati cu ameninţarea acută a ordinii sociale, indivizii devin 
adepţi ai teoriilor entității, motivaţi de pedepsirea transgresorilor, prevenirea 

repetării prejudiciilor, chiar cu prețul pedepsirii sau afectării unor persoane 
nevinovate. Orientarea spre apărarea legii, către respectarea ordinii sociale cu prețul 
limitării drepturilor şi libertăților individuale este, aşa cum au arătat Tetlock şi 
colaboratorii săi (2007), prezentă într-o forma dispozitionala la persoanele care 
prezintă scoruri ridicate la instrumentele care măsoară ideologii autoritariste de 
dreapta. Operarea cu ajutorul trăsăturilor morale sau apelul la factorii situationali nu 
se realizează independent de modul de conceptualizare a cronicitatii şi caracterului 
dispozitional al atributelor care tin de sfera caracterului moral (Uhlmann, 2013). 
Conform modelului propus de Tetlock şi colaboratorii săi în 2007, persoanele cu 
mentalitate incriminatorie cronică au „tendința de a pedepsi violatorii normelor 
mult mai aspru, să le atribuie mai multă responsabilitate, să manifeste mai multă 
furie îndreptată spre aceştia” (Tetlock et al., 2007, p. 201). Astfel, vedem teoriile de 
tip entitate asupra caracterului moral consubstantiale unei predispozitii către 
hipervigilenta, în scopul izolării şi pedepsirii agresorilor, caracteristică nevoii de a 
evita comiterea unor erori de tipul II (achitarea vinovaţilor). În schimb, o viziune 
incrementală ar antrena mai degrabă orientarea spre corectitudine şi respectarea 
drepturilor indivizilor, menţinând o atenţie sporită pentru evitarea comiterii erorilor 
de tip I (punerea sub acuzare a unei persoane nevinovate). Reducerea sau 
dezactivarea mentalitatii incriminatorii reprezintă unul dintre scopurile principale 
ale psihologiei morale aplicate în domeniul judiciar, în special acolo unde miza este 
maximizarea obiectivitatii în formularea verdictelor. 

Evaluarea comportamentelor morale este de regulă focalizată pe conse- 
cintele actelor săvârşite (în termeni de cântărire a prejudiciilor cauzate, a 
responsabilitatii şi vinei care derivă din actele observate) şi pe modalităţile cele mai 
adecvate de a reacţiona la aceste consecinţe (normele injunctive legate de reacția la 
prejudiciile observate, stabilirea tipurilor de pedepse pentru faptele respective). 
Evaluarea persoanelor va viza mai degrabă un diagnostic de stabilire a prezenţei, 
respectiv a absenței unor trăsături morale pozitive (Tannenbaum et al., 2011; 
Uhlmann, Zhu şi Tannenbaum, 2013) şi/sau, în funcţie de măsura în care acestea 
sunt conceptualizate unitar sau separat, a unor dispoziţii spre comportamente 
indezirabile. Cele două procese de evaluare, unul axat pe faptă, celălalt pe 
descrierea persoanei, se produc concomitent şi se pot informa reciproc, aşa cum 
sugerează studiile care arată că acte care produc prejudicii minore pot fi considerate 
uneori probe suficiente pentru inferarea caracterului moral al unei persoane. În 
aceeaşi direcție indică şi cercetările asupra rolului unor emoţii precum iertarea, 
răzbunarea şi indignarea morală, care arată că indivizii sunt mai puţin motivaţi de a 
respecta principiile justiţiei retributive în reacţia la o faptă de transgresiune, fiind 
mai degrabă interesați de evaluarea caracterului moral al unei persoane, de stabilirea 
calităților morale (dispoziţiilor prosociale sau antisociale cronice) ale acesteia 
(Uhlmann 2013, 5-6). 

Literatura asupra evaluării comportamentelor morale sugerează că percepţia 
transgresiunilor morale şi pedepsirea actelor de abatere de la norme sunt procese 
care pot fi afectate de cadre mentale induse provizoriu (Lerner, Goldber şi Tetlock 
1998) sau de afecte incidentale (Schnall et al. 2008), care sunt logic independente 
de caracteristicile specifice ale acţiunii evaluate. Astfel, considerăm că teoriile 
entității sunt cel mai probabil asociate cu tendinţa de a dezvolta teorii personologice 
referitoare la comportamentul moral. Acestea sunt orientate predominant către a 
preveni comportamentele imorale viitoare prin control, menţinerea ordinii sociale, 
protecția victimelor şi a societăţii în ansamblu, cu un verdict având formularea 
focalizată pe făptaş, nu pe faptă. De asemenea, reacțiile la observarea faptelor 
imorale sunt mai severe, faptele sunt atribuite unor caracteristici înnăscute sau 
cultivate în timp, ignorând elementele contextuale. Pe de altă parte, în prevenirea 
prejudiciilor morale viitoare, adepţii teoriilor incrementale se vor axa pe măsuri de 
dezvoltare, educaţie, reintegrare şi restabilire a statutului social al transgresorului, 
pedeapsa focalizându-se pe actul imoral şi nu pe violator în integritatea lui ca 
persoană. Astfel, reacţiile vor fi mai putin severe, mai putin dezaprobatoare, şi mai 
mult bazate pe frică, dar şi pe compasiune şi iertare. 


4. Întrebări deschise şi direcții viitoare de cercetare 


Sfera de cercetare a teoriilor implicite este dominată în prezent de eforturi 
de legitimizare şi integrare. Aşa cum am arătat, primele eforturi în acest sens au fost 
demarate de către Carol Dweck şi echipa sa de cercetători în domeniul percepției 
sociale şi a psihologiei dezvoltării, interesată în special de modul de conceptualizare 
a moralității, inteligenţei, creativităţii sau înțelepciunii. A doua direcţie de cercetare 
este reprezentată de cea al cărei pionier este Adrian Furnham, în sfera psihologiei 
muncii şi a psihologiei organizaționale, şi în context clinic. Cele două linii de 
cercetare converg către un set de concluzii similare: teoriile implicite prezintă 
variabilitate interindividuala şi interculturală accentuată, sunt independente de 
nivelul stimei de sine şi de nivelul intelectual al indivizilor, influenţează o serie de 
variabile (motivaţia, performanţa, modul de abordare a sarcinii) şi sunt sensibile la 
manipularea lor experimentală. Ambele au tendința de a trata aceste dimensiuni în 
manieră esentialista, aspect care le vaduveste din capacitatea explicativă, necesară 
înțelegerii instanţelor şi coerentei interne a convingerilor indivizilor cu referire la 
domeniul moral. Legat de acestea, e necesară şi delimitarea ideii mutabilitatii de cea 
a incrementalitatii trăsăturilor morale, prin operationalizarea lor distinctă şi prin 
încercarea de a extrage separat antecedentele şi consecinţele fiecăreia dintre 
dimensiuni menţionate. 

Pe parcursul capitolului am încercat să arătăm de ce aplicarea modelului 
convingerilor implicite nu poate încorpora cu lejeritate un construct, în manieră 

universal valabilă, pentru toate trăsăturile din sfera caracterului moral. Am 
subliniat, de asemenea, posibilitatea înţelegerii principiilor imutabilitatii, respectiv a 
caracterului fix, imuabil a caracterului moral în înțelegerea naivă într-o manieră 
care pune în opoziție aspecte care tin de mai mult de o singură dimensiune, bipo- 
lara, de la static la dinamic. De pidă, ideea de stagnare poate fi aşezată în opoziţie 
cu cea de progres, avându-se în vedere simultan şi constatarea că variabilitatea 
inter-temporală a comportamentului poate fi înţeleasă şi ca inconstanta sau imprevi- 
zibilitate. Dificultăţile inerente constructului de teorie implicită, sesizate deja în 
literatură şi dezvoltate mai departe de noi într-o serie de critici necesită o rezolvare 
empirică şi conceptuală care să elucideze nu doar dimensionalitatea, ci să rezolve 
problema stabilităţii intertemporale şi transsituationale. 

Cercetările aplicative pot constitui un element de interes pentru numeroase 
arii de cunoaştere care depăşesc nivelul înţelegerii individului, aşa cum am 
evidenţiat pe parcursul articolului, de la practicile judiciare, până la discursul public 
de legitimare a sistemului şi puterii. Convingerile sau teoriile implicite constituie 
instrumente de atingere a unor scopuri personale, ceea ce le oferă flexibilitate şi 
permeabilitate, dar pot fi tratate şi ca elemente care pot fi analizate sub aspectul 
modului în care sunt încorporate în discursul public. De pildă, impunerea unui 
anumit tip de viziune asupra naturii umane, evident prin discursul politic, poate 
avea consecinţe nu doar la nivelul evaluării interpersonale, ci şi asupra modului în 
care sunt percepute, susținute şi legitimate anumite politici publice. Aşa cum am 
arătat, unele cadre sunt cerute de sprijinul unui sistem de justiţie credibil şi eficient, 
însă pot conduce la institutionalizarea suspiciunii, neîncrederii şi punitivitatii. 
Acesta este cazul convingerilor referitoare la natura coruptibilă a caracterului uman, 
discursul predominant conservator care subliniază declinul moral la nivel 
generalizat şi care recomandă o atitudine de hipervigilenta. Sensibilitatea cognitivă 
la influența inducerii unei teorii implicite sau mentalități incriminatorii care să 
crească nivelul de punitivitate sau să reducă nivelul încrederii şi chiar a genero- 
zitatii, permeabilitatea la informaţii contextuale care ar putea atenua aceste tendințe 
justifică necesitatea studierii conjugate a acestor factori. 

În domeniul moralității, teoriile implicite asupra mutabilitatii trăsăturilor au 
fost studiate izolat, fără referire la modele consacrate asupra judecăților evaluative, 
ceea ce reduce din capacitatea explicativă, vizibilitatea şi relevanta subiectului de 
cercetare. Lipsa identificată transformă acest teren într-un spațiu conceptual 
provocator. Mai mult, rezultatele raportate în literatură trădează multiple efecte 
adaptative şi dezadaptative ale acestor cadre mentale, asupra mai multor aspecte ale 
funcționării individuale, ceea ce reclamă rediscutarea şi rafinarea modelului. Astfel, 
este de aşteptat ca aceste teorii să aibă consecinţe indiscutabile în practica juridică, 
psihologică şi educaţională. Minimizarea erorilor şi distorsiunilor prin metode vali- 
date ştiinţific vor fi componente pragmatice centrale ale discuţiei propuse, conducând 

la crearea şi întărirea competențelor etice, mai precis in sfera evaluării etice. 
Reducerea sau dezactivarea mentalitatii incriminatorii, realizată uzual în cadrul 
proceselor de avocați, procurori dar şi de mass media, reprezintă unul dintre 
scopurile principale ale psihologiei morale aplicate în domeniul judiciar, în special 
acolo unde miza este maximizarea obiectivitatii în formularea verdictelor. 


Mentiune: Această lucrare a fost realizată în cadrul proiectului 
POSDRU/159/1.5/S/133675 „Inovare şi dezvoltare în structurarea şi reprezentarea 
cunoaşterii prin burse doctorale şi postdoctorale (IDSRC - doc postdoc)”, 
cofinantat de Uniunea Europeană şi Guvernul României din Fondul Social 
European prin Programul Operaţional Sectorial Dezvoltarea Resurselor Umane 
2007-2013. 

1. Introducere 


George merge agale la ultimul seminar de introducere in filosofie morala 
pentru a puncta prezenţa. În timp ce aşteaptă la semafor, o dubă de culoare gri 
opreşte brusc în fata lui. Trei persoane cu cagulă coaboară şi îl împing cu forţa in 
dubă. George nu vede nimic din cauza vălului care îi acoperă ochii. Aude când duba 
se opreşte şi simte cum cele trei persoane îl duc pe brațe într-o zonă în aer liber. 
Vălul îi cade de pe ochi şi observă în preajmă şine de tren. Din zare se apropie cu 
viteză un tren marfar. Conductorul de tren face semne disperate că frânele nu 
funcționează. În fata lui, la aproximativ 50 de metri, vede cinci persoane legate de 
şine. Din fericire, găseşte lângă el un macaz ce poate directiona trenul pe o altă cale 
ferată. Din nefericire, pe calea ferată alăturată se află un muncitor care verifică 
siguranţa şinelor. George avertizează cât poate de tare muncitorul dar fără succes. În 
timp ce se apropie trenul, George îşi spune în sinea lui că este greşit să schimbe 
macazul şi să devieze trenul pe linia secundară. El pleacă spre facultate cu speranța 
că mai poate prinde a doua oră de seminar. 

Ce s-a întâmplat în mintea lui George? Cum a ajuns la judecata morală că 
nu trebuie să schimbe macazul? A avut o aversiune fata de situaţie? A aplicat 
explicit o regulă morală? A decis automat pe baza unei intuitii morale? Sau a 
deliberat atât cât 1-a permis timpul şi a considerat că este mai important să nu 
schimbe macazul? 

Imaginea pe care a lăsat-o revoluția cognitivă din psihologia morală, inițiată 
de Piaget şi stimulată de Kohlberg, este că George a decis într-o manieră 
conştient-deliberativă, urmând o serie de paşi inferentiali, pe baza cărora a ajuns la 
concluzia că nu trebuie să schimbe macazul. Conform acestei tradiţii de cercetare, 
judecatile morale mature sunt produsul rationarii explicite după modelul deductiv 
(Kohlberg 1981). Accentul lui Kohlberg pe raționarea morală explicită a fost 
criticat pentru faptul că ar fi prea limitativ, că nu tine cont de diferențele de gen şi 
că ignoră rolul important al emoţiilor în judecarea morală. Astfel, odată cu anii 80, a 
început revoluţia „afectivă” în psihologia morală, susținută de descoperiri din 
psihologia evoluționistă şi primatologie, care plasau originea moralității într-o serie 

de emoţii (simpatie, empatie, aversiune, ruşine), împărtăşite într-un grad mai redus 
şi de animale (Greene & Haidt 2002; de Waal 1996, 2009, 2010). În anii 90, 
încrederea în revoluția „afectivă” a fost întărită de cercetările privind automati- 
citatea gândirii, adică abilitatea de a rezolva probleme sociale, unele destul de 
complexe, într-o manieră automată şi non-conştientă (Greene & Haidt 2002). 

În acest context, Jonathan Haidt, coroborând cercetarea asupra automa- 
ticitatii gândirii cu rezultate recente din neurostiinta, psihologia socială şi studiul 
evolutionist al moralității, a elaborat modelul social intuitionist al judecății morale 
ca alternativă la imaginea rationalista (Haidt 2001). Conform modelul social 
intuitionist, judecata lui George este rezultatul manifestării imediate a unui 
sentiment de dezaprobare, care ia forma unei intuitii afective activată brusc şi fara 
efort în propria conştiinţă, fără senzaţia că au fost urmați nişte paşi de căutare şi 
evaluare a temeiurilor sau de derivare a unei concluzii din premize. Ceea ce a 
cauzat judecata lui George nu este rationarea morală explicită, ci intuiţia afectivă de 
dezaprobare. Modelul social intuitionist considera că rationarea conştientă este un 
proces post-hoc de fabricare a justificărilor, care nu contribuie efectiv la formarea 
opiniilor morale. Rationarea vine să apere ceea ce emoția a stabilit deja. 

În acest studiu, îmi propun să arăt că modelul social intuitionist al judecății 
morale propus de Haidt este la rândul său prea restrictiv fata de influenţa rationarii 
morale, poate tot aşa cum modelul rationalist subestima influența emoțiilor morale. 
Mai întâi, voi prezenta modelul rationalist despre natura judecății morale şi voi 
evidenția rezultatele empirice care au contribuit la erodarea sa. Apoi, voi prezenta şi 
critica modelul social intuitionist revigorat de revoluţia „afectivă” din psihologia 
morală, argumentând că rezultatele din psihologia experimentală, neurostiinta şi 
psihologia evoluționistă acordă rationarii morale o influență cauzală mai mare decât 
admite Haidt. 


2. Modelul rationalist al judecății morale 


Cum deprind oamenii moralitatea? La începutul secolului XX, psihologii au 
început să investigheze în detaliu procesul prin care oamenii îşi dezvoltă capacitatea 
de judecare morală. Jean Piaget este figura dominantă de început de secol XX care a 
produs un corp consistent de date despre dezvoltarea cognitiv-morală a copiilor, 
înțeleasă ca o transformare treptată a structurilor de gândire. Cadrul cercetării lui 
Piaget despre dezvoltarea cognitivă este observarea schimbărilor ce se produc în 
înțelegerea regulilor de către copii. 

Psihologul francez susţine că există trei etape de înţelegere a regulilor: etapa 
pre-morală, etapa heteronomă şi etapa autonomă (Piaget 1997). În prima etapă, nu 
se atribuie regulii o dimensiune coercitivă, deoarece regula este înțeleasă ca o 
stimulare a acţiunii sau ca un exemplu interesant. În etapa heteronomă, regulile sunt 

considerate sacre şi de neschimbat, avandu-si sursa în autoritatea adulţilor. Orice 
schimbare a regulii este văzută de copil drept o încălcare. În etapa autonomă, 
regulile nu mai sunt considerate legi externe şi sacre, ci rezultatul rationarii care 
întruneşte un consens sau care s-a bazat pe principii universale. 

În continuarea lui Piaget, Kohlberg detaliază transformările care au loc în 
structurile de gândire morală ale oamenilor. Paradigma de cercetare pe care o 
utilizează este observarea modalităţii in care sunt rezolvate dileme morale.! 
Scenariile dilematice sunt prezentate unor subiecţi cu vârste şi din culturi diferite. Ei 
sunt rugaţi să ofere o soluţie dilemei şi să expliciteze justificările pe care s-au bazat. 
Dilema lui Heinz este dilema standard folosită de Kohlberg în experimentele sale: 
„Heinz are nevoie de un medicament pentru soţia lui care este pe patul de moarte. 
El află că cei care au inventat medicamentul sunt atât de lacomi încât cer un pret de 
10 ori mai mare decât valorează, iar Heinz nu are aceşti bani. Până la urmă, el 
reuşeşte să facă rost de jumătate din sumă, dar farmaciştii nu acceptă să primească 
cealaltă parte mai târziu. De aceea, Heinz a intrat în farmacie şi a furat medica- 
mentul. Ar fi trebuit Heinz să facă acest lucru?” Analizând răspunsurile subiecţilor, 
Kohlberg şi Hersh (1977) susţin că judecarea morală trece secvențial prin şase stadii 
de dezvoltare. În stadiile 1 şi 2, există o sensibilitate față de regulile culturale si 
etichetele de bine/rau, corect/greşit, dar acestea sunt interpretate în funcție de 
consecinţele asupra propriei bunăstări. Trecerea la stadiile 3 şi 4 marchează o 
îndepărtare de simpla conformitate cu propriile preferinţe şi o încercare activă de a 
atribui valoare dincolo de propria persoană. Trecerea la stadiile 5 şi 6 marchează o 
atitudine bine conturată de a judeca corectitudinea acţiunilor independent de 
autoritate. Aici apare gîndirea autonomă şi motivaţia de a reflecta în colaborare cu 
ceilalți şi pe cont propriu asupra adoptării unor reguli sau aplicării unor principii. 

Stadiile dezvoltării cognitive au două caracterisitici care trebuie menționate 
pentru analiza de fata. În primul rând, dezvoltarea se face secvențial, fără arderea 
etapelor, şi întotdeauna către stadii superioare. În al doilea rând, fiecare stadiu al 
dezvoltării este o integrare ierarhică a stadiilor precedente, adică înglobează structu- 
rile de gândire anterioare, dar preferă stadiul superior disponibil. De aici decurge că 
indivizii, odată ajunşi la un anumit stadiu, nu mai „retrogradează” la stadiul anterior 
şi că, în cele din urmă, vor prefera gîndirea morală autonom-reflexivă. 

Kohlberg nu a elaborat o teorie psihologică despre natura judecății morale, 
ci o teorie despre dezvoltarea proceselor cognitive în gândirea morală. Cu toate 
acestea, teoria sa despre dezvoltarea treptată a structurilor minţii umane sugerează 
un model al judecării morale bazat pe rationare explicit-conştientă şi principială, 
eliberată de conditionari implicite şi emoţionale. Tabloul nu elimină contribuţia 
emoţiilor, ci doar presupune că acestea sunt controlate de gândirea autonom 


! Prin paradigmă de cercetare înţeleg aici un tip de experiment şi procedură concepute pentru a obține 
rezultate empirice. 

reflexiva. Emotiile reprezinta, astfel, intrari informationale in procesul de formulare 
a unei judecăţi morale, dar procesele de rationare explicit-conştientă sunt singurele 
care, după o căutare inferentiala şi reflexivă, stabilesc in mod decisiv (cauzal) ce 
concluzie morală se impune. Gândirea autonomă, ca stadiu final al dezvoltării, va 
cauza prin rationare explicită judecăţi morale după o cântărire a argumentelor, 
temeiurilor şi importanței unor principii universale. Imaginea inspirată de rezul- 
tatele lui Kohlberg este aceea că, atunci când formulăm o judecată morală, noi 
adoptăm rolul unui judecător în căutarea dreptăţii. Instrumentul folosit este 
rationarea explicit-conştientă şi inferentiala, bazată pe dovezi, reguli şi principii 
generale. Prin urmare, modelul lui Kohlberg ne spune că o situație poate trezi în noi 
emoții, atitudini, opinii etc., dar la un moment dat intervine rationarea explicită, care 
analizează informaţiile disponibile şi decide ce judecată morală va fi emisă. Aşadar, 
asumptia implicită a modelului este că oamenii ajung la concluzii morale prin 
rationare conştientă asupra principiilor pe care le utilizează în a-şi susține punctul 
de vedere (Cushman et al. 2006). Cu cât urcăm pe scara treptelor de dezvoltare 
cognitivă, cu atât mai mult judecatile morale vor fi produse de rationarea explicită 
bazată pe consens, reguli si principii universale.” 

S-au formulat multe obiecţii împotriva teoriei lui Kohlberg, plecând de la 
afirmația că cele şase stadii nu ar surprinde cu acuratețe dezvoltarea cognitivă a 
gândirii morale până la acuzaţia că pune prea mult accent pe formalism şi univer- 
salism, ignorând „culoarea” contextului. Însă, obiecțiile care au deschis posibilitatea 
unor cercetări alternative au vizat cele două caracteristici ale conceptului de stadiu 
menţionate mai sus. Fostă colaboratoare a lui Kohlberg, Carol Gilligan (1977) arată 
că, dacă am admite că stadiile superioare reflectă maturitatea morală şi dacă am 
localiza această maturitate în sfera gândirii centrate pe drepturi individuale şi 
principii, structurile cognitive ale femeilor tind să nu se dezvolte secvențial în 
această direcţie, deoarece femeile au un profil mental centrat pe empatie, compa- 
siune, grijă şi responsabilitate în relaţia cu ceilalți. 

De asemenea, ideea că o minte matură moral va prefera întotdeauna să 
utilizeze rationarea conştient-deliberativă cu scopul de a aplica un set de principii 
universale a început să fie contestată pe temeiul că este statică şi ignoră economia 
proceselor cognitive, care este sensibilă la circumstanțe. O posibilă explicaţie pentru 
faptul că cercetarea lui Kohlberg a accentuat atât de mult rationarea explicită şi 
deliberativă ar putea fi aceea că subiecții puteau rationa destul de uşor pe marginea 
dilemei lui Heinz, care prezintă un conflict nechivoc între două cerințe morale 
(Haidt et al. 2010). Obiectia este că tipul de dilemă folosit invită subiecţii la 
rationare explicită, ceea ce nu este suficient pentru a deduce o preferinţă pentru 
acest mod de a judeca. Mai mult, asemenea paradigme de testare a structurilor 


? Un model rationalist mai extins ar lua în considerare şi procesele cognitive de care nu suntem 
conştienţi atunci când formulăm judecăți morale (vezi Harman et al. 2010). 

cognitive implicate in formularea judecatilor morale ar putea crea o imagine 
artificială despre judecarea morală, aşa cum se manifestă ea in condiţiile dinamice 
ale interacțiunii sociale. 


3. Modelul social intuitionist al judecății morale 


Elaborarea unor modele alternative celui rationalist a fost stimulată de noi 
direcţii de cercetare, care nu vizează exclusiv gândirea morală şi care sunt centrate 
pe influenţa emoţiilor asupra proceselor cognitive şi pe automaticitatea procesării 
informațiilor. Tabloul psihologic al minții umane a căpătat treptat un profil mai 
complex, din care fac parte fenomenul procesării automate, influența emoţiilor şi 
depedenta de interacțiunea şi cooperarea socială. Asemenea schimbări de direcţie în 
cercetarea minţii umane, chiar dacă nu vizează explicit aspecte morale, nu aveau 
cum să nu influenţeze înțelegerea proceselor ce stau la baza formulării judecăților 
morale, având în vedere că judecarea morală nu poate fi complet separată de 
structurile mai generale ale minţii. 

În special, două provocări majore au erodat modelul rationalist (Cushman et 
al. 2010). Mai întâi, asumptia că judecarea morală este în cea mai mare măsură 
produsul rationarii explicit-conştiente a fost pusă la îndoială de rezultatele care 
sugerau că judecatile morale sunt reacţii intuitive generate de procese psihologice 
emoţionale, rapide, automate şi inconstiente (Haidt 2001; Mikhail 2000; Shweder & 
Haidt 1993; Kelly 2011). Aceste rezultate, cuplate cu observaţia că, în situații 
încărcate emoţional, oamenii nu puteau să explice rațional convigerile lor morale, deşi 
îşi mențineau verdictele (Haidt 2000), au subminat considerabil asumptia că 
rationarea explicită are o contribuţie majoră în judecarea morală. A doua provocare a 
venit din partea rezultatelor care arătau că judecarea morală este influentaté în mod 
primar de reacţii afective, împotriva concepției elaborate de psihologia dezvoltării 
conform căreia oamenii au tendința de a se concentra pe aplicarea deliberată a unor 
teorii sau reguli etice la cazuri particulare (Shweder & Haidt 1993; Bechara et al. 
2000; Greene & Haidt 2002; Wheatley & Haidt 2005; Borg et al. 2006). 

Studiul lui Haidt et al. (2000) exemplifică prin excelență aceste direcții de 
cercetare. Cercetătorii au derulat un experiment în cadrul căruia li se cerea 
subiecților să formuleze judecăți morale despre scenarii cu impact emoțional. În 
contrast cu dilema lui Heinz folosită de Kohlberg, care facilita rationarea explicită, 
Haidt et al. au folosit scenarii despre acte de canibalism şi incest. lată scenariul 
despre incest: „Julie şi Mark, frate şi soră, decid că ar interesant şi plăcut să facă 
dragoste. Julie a luat pastile contraceptive, iar Mark a folosit un prezervativ. S-au 
simțit bine, dar decid ca acest episod să nu se mai repete.” După ce au parcurs 
scenariul, marea majoritate a participanţilor a considerat că ceea ce au făcut Mark şi 
Julie este greşit. Ei au justificat răspunsulul lor prin indicarea riscurilor genetice 

emotionale. Cand experimentatorul a evidentiat faptul ca Julie si Mark au folosit 
mijloace contraceptive, participantii au renuntat la justificare, dar nu si-au schimbat 
evaluarea morală, recurgând la declarații de tipul „ştiu că este greşit, dar pur şi 
simplu nu pot spune de ce”. Mai recent, Wheatley şi Haidt (2005) au testat în ce 
măsură sentimentul de dezgust influenţează judecata morală. Experimentul s-a 
bazat pe inducerea unei sugestii posthipnotice de a simţi dezgust la citirea unui cuvânt 
arbitrar din scenarii despre incest sau mituire. După citirea scenariilor, participanţii au 
fost rugaţi să evalueze moral gravitatea comportamentelor descrise. Cei care au primit 
sugestia posthipnotica de a simți dezgust au formulat judecăţi morale mai aspre decât 
participanții din grupul de control. Asemenea rezultate au fost interpretate în sensul că 
reacțiile emoţionale influențează direct judecatile morale şi că rationarea explicită este 
folosită doar pentru a găsi justificări în favoarea concluziilor generate în prealabil de 
intuitiile morale de factură emoțională. 

Plecând de la acest tip de rezultate, Jonathan Haidt propune un model social 
intuitionist al judecării morale (2001, 2002, 2008). După cum indică şi denumirea, 
modelul social intuitionist susţine că judecatile morale răspund la nevoile şi oportu- 
nitatile interacțiunii sociale, sunt cauzate de intuitii morale rapide, urmate post 
factum de rationare morală explicită. Conform lui Haidt (2001), modelul social 
intuitionist conţine patru elemente principale despre procesele care generează o 
judecată morală. Elementul judecării intuitive concepe judecata morală ca un 
produs al intuitiei morale afective ce apare automat şi fără efort în propria 
conştiinţă. Elementul rationarii post hoc concepe rationarea morală ca un proces de 
a căuta argumente pentru a susţine o judecată morală deja formulată, fără a avea 
vreo contribuţie cauzală. Elementul rationarii persuasive subliniază funcția de 
persuadare a rationarii morale. Cu ajutorul rationarii morale încercăm să-i 
convingem pe alţii că opiniile noastre sunt cele corecte, dar pentru a funcţiona este 
nevoie să se facă apel la resorturile emoționale ale interlocutorilor. Elementul 
persuasiunii sociale captează puterea influenţei sociale de a adopta judecăți morale 
observate la ceilalți. Oamenii caută să fie în acord cu normele care guvernează un 
grup, astfel încât judecatile morale ale prietenilor sau cunoştinţelor exercită o 
influență importantă asupra propriilor judecăţi. Imaginea pe care o propune Haidt 
despre mecanismul judecării morale este cea a unui avocat care caută ingenios 
justificări şi argumente, însă nu pentru a expune adevărul, ci pentru a-şi apăra în 
faţa celorlalți opiniile, interesele şi identitatea sau pentru a naviga mai uşor în 
dinamica socială. 

Haidt nu elimină total puterea cauzală a rationarii explicite din procesul 
judecării morale (2001, 819; 2002, 56). El recunoaşte că oamenii pot ajunge uneori 
la o judecată morală cu ajutorul rationarii explicite şi logice, anulând o intuiție 
prealabilă. Haidt admite că, în asemenea cazuri, rationarea explicită are un rol 
cauzal în formarea judecății morale, dar susține că astfel de exemple sunt rare şi au 


66 


Contributii la psihologia morala 


loc numai atunci cand intuitiile inițiale sunt slabe şi există o capacitate sporită de 
raționare.” Desi nu elimină total contribuţia rationarii conştient-explicite în produ- 
cerea judecăților morale, este limpede că Haidt operează o reducere drastică. 
Sugestiv este şi titlul articolului din 2001 în care descrie pentru prima dată modelul 
social intuitionist: „Câinele emotional şi coada sa raţională”. Coada raţională se tine 
după câinele emoţional, cel care face aproape toată treaba în judecarea morală. 


4. Cât de lungă să fie coada rațională? 


Deşi psihologia morală a cunoscut o revoluție „afectivă”, fiind susţinută de 
descoperiri noi din psihologia evoluționistă, neurostiinta şi psihologia socială, rezul- 
tatele empirice nu indică doar prezența unei componente emoționale în judecarea 
morală, ci şi o componentă cognitivă, care se dovedeşte a avea putere cauzală. Alte 
rezultate, care au luat naştere tot în noile tendinţe de cercetare la care face referire 
Haidt, temperează imaginea social intuitionista a judecății morale. 

Într-adevăr, psihologia evoluționistă a adus în prim plan importanța 
emoţiilor ca element fundamental al moralității. Aprofundând ipoteza lui Darwin ca 
instinctele sociale au dat naştere simțului moral, primatologul Frans de Waal susține 
că empatia reprezintă baza moralității (de Waal 2006). În rândul mamiferelor, grija 
fata de pui este puternică şi larg răspândită. Indivizii resimt plăcere în activitățile de 
socializare cu membrii propriului grup şi neplăcere atunci când apar situaţii de stres 
şi ameninţare. Frans de Waal numeşte contagiune emoţională capacitatea afectivă 
de a simți ce simt ceilalți. Pentru a ilustra contagiunea emoţională, el descrie 
următorul caz: un copil mic de maimuţă rhesus este pedepsit sever şi începe să 
scoată tipete puternice care îi determină pe ceilalţi copii mici să-l imbratiseze şi să-l 
liniştească (de Waal 2006, 27). 

Dacă empatia este atât de bine înrădăcinată, din punct de vedere evolu- 
tionist, în profilul nostru psihologic, atunci este limpede că va avea un rol semnifi- 
cativ în judecarea noastră morală. Dar Frans de Waal susține că, în rândul 
primatelor, mai poate fi identificată şi o componentă cognitivă a empatiei, definită 
ca abilitate de a adopta perspectiva celuilalt pentru a oferi ajutor. El povesteşte o 
situaţie care poate surprinde prin complexitatea cognitivă pusă la lucru de primatele 
superioare (2006, 31). O femelă bonobo, pe nume Kuni, capturează un graur şi îl 
tine la pâmânt. Supraveghetorul parcului zoologic observă întâmplarea şi, de teamă 
să nu-i facă vreun rău graurului, o îndeamnă pe Kuni să-l elibereze. Kuni ridică 
graurul căzut la pământ, se urcă în vârful celui mai înalt copac, iar apoi cu grijă 
desface aripile păsării, le întinde şi-o aruncă în aer cât poate de tare. Din păcate, 


> Haidt dă exemplul filosofilor care pot exemplifica în mod real puterea cauzală a rationarii explicite în 
formarea judecăților morale (2001, 819). 

graurul nu îşi poate lua zborul şi aterizează pe marginea unui sant cu apa. Maimuta 
Kuni se apropie de graur şi îl apără pentru multă vreme de un tânăr bonobo curios. 
Un asemenea comportament ar fi greu de explicat dacă femela bonobo nu ar fi 
adoptat perspectiva păsării pentru a înţelege ce este necesar în actul de a oferi 
ajutor. Empatia, în sensul de capacitate de a lua perspectiva celuilalt a, permis 
trecerea „de la relațiile personale la centrarea pe binele general”, crede de Waal 
(2006, 54). 

Dacă acceptăm ipoteza că empatia cognitivă a permis dezvoltarea complexă 
a moralității umane până la gândirea în termeni de bine general, atunci observaţiile 
lui Kohlberg despre relaţia dintre judecarea morală şi capacitatea cognitivă de a 
gândi explicit diferitele roluri în care se află ceilalți nu sunt subminate de studiul 
evolutionist al moralității, ci poate, dimpotrivă, întărite. Există, aşadar, o conver- 
genta între cercetarea evoluționistă a moralității şi perspectiva dezvoltării cognitive, 
conform căreia moralitatea este produsul natural al tendinței umane de a ne pune în 
situaţia celorlalte ființe (Kohlberg 1975). Această convergenţă poate explica de ce 
la nivelul stadiilor cognitive avansate ale judecării morale argumentele prosociale 
sunt mai convingătoare decât argumentele egoiste de a urmări propriul interes. 
Takezawa şi colegii săi (2005) au descoperit că, în rândul copiilor cu vârsta de 11 
ani, altruiştii sunt mult mai putin influenţi decât egoistii. Altruiştii nu au putut să-şi 
susţină argumentele prosociale chiar şi atunci când erau în majoritate. În schimb, în 
rândul copiilor cu vârsta de 13 ani, argumentele prosociale au fost mai influente 
decât argumentele egoiste. Este posibil ca tocmai dezvoltarea empatiei cognitive să 
confere plauzibilitate argumentelor în favoarea binelui general. 

Studiile realizate de Joshua Greene pentru a investiga substratul neuronal al 
judecării morale în scenarii care presupun sacrificii extreme au arătat că formarea 
judecăților morale este corelată cu activitate neuronală nu doar în zone ale creierului 
asociate cu procese emoționale, ci şi în zone asociate cu controlul cognitiv (Greene 
et al. 2001). Greene şi colegii săi au măsurat ce zone ale creierului sunt activate 
atunci când oamenii se confruntă cu faimoasele dileme morale create de filosofi, 
dilema vagonului si dilema pasarelei.* Dilema vagonului (sau a trenului, in altă 
formulare) este cea cu care s-a confruntat George în începutul articolului. Contrar a 
ceea ce a decis George, cei mai multi oameni aleg să schimbe macazul, dar când 
sunt confruntati cu dilema podului, lucrurile iau o întorsătură interesantă. În dilema 
podului, acelaşi tren vine cu viteză, însă de data aceasta scenariul presupune să ne 
imaginăm că stăm pe un pod deasupra căilor ferate şi că lângă noi observăm o 
persoană corpolentă care, dacă este împinsă în fata trenului, îl va putea deraia, 
salvând astfel viata celor cinci persoane cu prețul propriei vieți. Cei mai multi 


* Aceste dileme au fost create initial de Philippa Foot (1967), şi dezvoltate apoi de Judith Jarvis 
Thompson (1976, 1985). 

oameni nu aprobă acțiunea de a impinge persoana corpolentă, chiar dacă cele cinci 
persoane vor fi salvate. 

Rezultatele studiului realizat de Greene sunt relevante pentru asocierile 
dintre zonele neuronale care prezintă activitate sporită şi răspunsurile majorității 
participanților în experimentele în care au evaluat cele două dileme. Decizia de a nu 
împinge persoana de pe pod a fost corelată cu activarea zonelor responsabile de 
procesarea emoțională (cortexul cingular posterior, cortexul median prefrontal, 
amigdala). Acest rezultat susţine tabloul intuitionist, deoarece reacția respondentilor 
este similară cu reacţia subiecţilor la scenariul incestului construit de Haidt. În faţa 
scenariului incestului, subiecţii au avut o reacţie emoțională puternică de dezgust, 
care i-a determinat să judece negativ relația sexuală dintre cei doi frați. Pe de altă 
parte, imagistica prin rezonanță magnetică a arătat că decizia de a schimba macazul 
în dilema trenului şi de a împinge persoana corpolentă în dilema podului a fost 
corelată cu zone asociate proceselor de control cognitiv (cortextul prefrontal 
dorsolateral, lobul parietal inferior). Aceste rezultate arată că, în contexte de 
rationare dificilă, judecarea morală se bazează şi pe control cognitiv, care este 
cvasi-independent de intuitii morale impregnate emotional. 

S-ar putea obiecta că rezultatele lui Greene şi echipei sale arată doar o 
corelație, fără să dovedească influenţa cauzală a controlului cognitiv asupra jude- 
cării morale. Pentru a stabili o conexiune cauzală între judecarea morală şi pro- 
cesele cognitive, Greene a derulat un nou experiment, în cadrul căruia participanţii 
au răspuns la acelaşi tip de dileme morale în timp ce rezolvau o sarcină care solicita 
sistemul cognitiv (Greene et al. 2008). În timp ce răspundeau dilemelor, partici- 
pantii trebuiau să apese un buton de fiecare dată când într-un şir de numere apărea 
cifra 5. Rezultatele au arătat că subiecții din grupul experimental au avut timpi de 
reacție mai mari atunci când decideau să schimbe macazul decât atunci când 
refuzau să împingă persoana de pe pod, ceea ce indică faptul că sarcina cognitivă a 
solicitat suplimentar procesele cognitive şi a produs o întârziere în formularea 
judecăților de tip „schimb macazul”. Acest rezultat poate fi considerat o dovadă 
semnificativă că procesele controlului cognitiv joacă un rol cauzal ex ante în 
judecarea morală.” 

Unul din aspectele importante ale modelul rationalist al judecării morale 
este acela că, atunci când judecăm, noi căutăm să ajungem la concluzii întemeiate. 
Prin urmare, rationarea morală ar trebui să fie sensibilă la calitatea argumentelor 
aduse în favoarea unei judecăţi morale. Paxton şi colegii săi au încercat să verifice 
dacă judecarea morală este sensibilă la argumente în scenarii cunoscute pentru 


5 Trebuie precizat că scopul lui Greene este de a argumenta că judecăţile morale utilitariste 
(maximizarea beneficiilor şi minimizarea costurilor) se bazează într-o mai mare măsură pe rationare 
morală, în contrast cu judecatile morale deontologice (respectul fata de reguli şi drepturi), care se 
bazează într-o mai mare măsură pe reacţii emoţionale (Greene 2008), cele din urmă conformându-se 
mai bine modelului intuitionist a lui Haidt. 


69 


Emilian Mihailov 


activarea unor răspunsuri emoţionale de condamnare morală. care se opun de obicei 
persuasiunii raţionale, cum este scenariul incestului (Paxton et al. 2012). Două 
efecte asupra judecării morale au fost urmărite. În primul rând, s-a urmărit dacă 
subiecţii fac diferenţa între argumente slabe şi argumente puternice. În al doilea 
rând, s-a urmărit efectul timpului de deliberare asupra judecării, plecând de la ideea 
că o judecată sensibilă la puterea argumentelor, dar care se produce imediat, poate fi 
numită „intuitivă”. Rezultatele au arătat că argumentele puternice în apărarea 
incestului au fost considerate mult mai convingătoare decât argumentele slabe în 
apărarea incestului, atunci când subiecţii au avut un timp de deliberare mai mare. 
Evaluarea soliditatii argumentelor de către participanţi arată că judecarea morală 
poate fi controlată de rationarea explicită. Când judecata este influenţată de reacții 
emoționale puternice şi nu este însoțită decât cel mult de argumente slabe în 
favoarea ei, se observă că, dacă sunt prezentate argumente puternice împotriva 
argumentelor slabe, judecarea morală este influențată destul de mult de rationarea 
explicită, care poate reconsidera răspunsul moral provocat inițial, fără să fie astfel 
doar o justificare post hoc. Acest rezultat arată că rationarea explicită reuşeşte să 
influenţeze considerabil judecarea morală, nu doar în situațiile în care avem o 
intuiţie slabă, aşa cum crede Haidt. 

Tot în acelaşi spirit, Cushman şi colegii săi au investigat în ce măsură 
oamenii îşi întemeiază judecatile despre diferite dileme morale pe principiile morale 
care sunt consistente cu judecatile lor (Cushman et al. 2006). Asumptia experi- 
mentului este că atunci când participanţii invocă un principiu în justificarea lor 
avem o dovadă a rationarii conştiente, deoarece posibilitatea invocării principiului 
depinde de conştientizarea lui. Dacă subiecţii nu pot indica principiul relevant după 
care au judecat, atunci este foarte probabil nu au fost conştienţi de el, ceea ce 
sugerează lipsa rationarii conştiente. În răspunsurile date dilemelor, au putut fi 
identificate trei principii morale: 1) principiul acțiunii şi omisiunii, care prescrie că 
o vătămare cauzată de acţiune este mai rea din punct de vedere moral decât aceeaşi 
vătămare cauzată de omisiune; 2) principiul dublului efect, care prescrie că o 
vătămare intenționată ca mijloc pentru a atinge un scop este mai rea din punct de 
vedere moral decât aceeaşi vătămare prevăzută ca efect secundar al realizării unui 
scop; şi 3) principiul contactului, care prescrie că utilizarea contactului fizic pentru 
a produce o vătămare unei victime este mai rea din punct de vedere moral decât 
aceeaşi vătămare cauzată fără utilizarea contactului fizic. După ce au formulat 
judecăţi care exprimau patternurile încapsulate de principiile descrise, li s-a cerut 


ê Argumentul în favoarea incestului prezentat subiecţilor şi considerat „puternic” s-a bazat pe explicația 
evoluționistă a sentimentelor de dezgust. Dezgustul a fost selectat ca un sentiment necesar pentru a 
elimina riscuri genetice într-o etapă a evoluţiei în care nu se putea controla reproducerea. Însă, în 
scenariul incestului, ambii frați folosesc metode contraceptive, fapt care ar trebui să scadă din 
relevanta sentimentului de dezgust în formularea judecății. Argumentul în favoarea incestului 
considerat „slab” a invocat ideea că relaţia dintre un frate şi o soră este o relaţie de iubire şi că a face 
dragoste este, până la urmă, expresia iubirii dintre ei. 

participanților să ofere justificări. Majoritatea subiecţilor au fost capabili să 
furnizeze justicări suficiente care să arate că au apelat în mod conştient la principiul 
acțiunii şi omisiunii. Cushman şi colegii săi precizează că, deşi este posibil ca 
invocarea principiului acțiunii şi omisiunii să fie un proces post hoc, rezultatele 
arată că subiecţii dețineau cunoaşterea explicită necesară pentru răspunsul lor. Mai 
puţin de o treime din participanţi au fost capabili să ofere justificări suficiente 
pentru a putea afirma că au constientizat principiul dublului efect, chiar dacă au 
generat un pattern al judecării consistent cu acest principiu. Capacitatea subiecţilor 
de a articula principiul contactului în conţinutul justificării a fost mai mică decât în 
cazul principiului acțiunii şi omisiunii, dar considerabil mai mare decât în cazul 
principiului dublului efect, peste jumătate dintre participanţi reuşind să ofere 
justificări suficiente. Este de remarcat că, deşi subiecţii au fost capabili să invoce 
principiul contactului, ei au manifestat reticenta în a-l considera un principiu moral 
valid, odată ce l-au precizat în justificare. 

Trei implicaţii semnificative decurg din rezultatele prezentate până acum. În 
primul rând, oamenii pot rationa conştient pe baza unui principiu conform 
modelului rationarii explicite chiar şi în situaţii dilematice cu puternice elemente 
emoționale. Am văzut că aşa stau lucrurile în cazul principiului acțiunii şi omisiunii, 
deşi în cazul principiului dublului efect este favorizat modelul intuitionist al 
judecării morale. Această implicatie contrazice modelul intuitionist, care admite 
cauzalitatea rationarii practice numai atunci când reacţiile emoţionale sunt slabe şi 
capacitățile de rationare sunt extrem de avansate. În al doilea rând, rationarea 
conştientă post hoc poate reconsidera judecata morală inițială prin evaluarea 
relevantei principiului utilizat, cum e cazul principiului contactului. Rationarea post 
hoc poate arăta că o judecată morală iniţială se bazează pe factori irelevanti din 
punct de vedere moral, influențând tăria cu care o susţinem sau chiar 
determinându-ne să renunțăm la ea.’ Această implicatie sugerează că rationarea 
explicită are o influență cauzală şi post hoc, conducând la schimbarea opiniilor 
morale. Empatia, în sensul de capacitate cognitivă de a adopta o altă perspectivă, 
este un bun instrument pentru a reconsidera judecatile noastre iniţiale după un 
proces de cunoaştere a nevoilor şi intereselor legitime ale celorlalți. În al treilea 
rând, judecarea morală este sensibilă la calitatea argumentelor invocate, ceea ce 
arată că rationarea explicită are un rol mult mai important în formularea judecăților 
morale decât admite modelul intuitionist. Desigur, rationarea morală îndeplineşte şi 
un rol social de persuasiune, dar câtă vreme persuasiunea nu tinteste doar la 
activarea unor stimuli emotionali şi este dependentă de calitatea justificarilor sau 
argumentelor, atunci modelul rationalist al judecării morale nu poate fi limitat atât 
de drastic precum au dorit unii cercetători. Preluând metafora lui Haidt, judecarea 
morală nu este pur şi simplu asemenea unui avocat care apără o cauză indiferent 


7 Pentru unii filosofi morali nu este atât de evident că distanța sau contactul fizic sunt complet 
irelevante din punct de vedere moral (vezi Kamm 1999). 

dacă este de partea dreptăţii, ci asemenea unui avocat sensibil fata de ceea ce apără. 
El va tinde să susțină acele concluzii pentru care are argumente cât de cât 
întemeiate, nu concluzii lipsite total de plauzibilitate.* 


5. Concluzii 


Acum ne putem întoarce la George. Cum a ajuns la judecata că nu trebuie 
să schimbe macazul? Modelul rationalist ne spune că George a decis într-o manieră 
explicit-deliberativă, ghidându-se reflexiv după varii consideraţii morale generale. 
Rezultaltele recente din psihologia evoluționistă, neurostiinta şi psihologia socială 
pun la îndoială imaginea rationalista, aducând în prim-plan importanţa emoţiilor, 
intuițiilor, proceselor automate şi a factorilor sociali care pot influența formarea 
judecăților morale. Modelul social intuitionist ne spune că George a decis pe baza 
unei reacţii intuitiv emoţionale, iar dacă va trebui să dea socoteală cuiva, atunci el 
va produce o justificare post hoc pentru a îndeplini o funcție socială. Deşi rezultate 
recente relevă influențe non-rationale de necontestat, acest model poate fi la rândul 
lui temperat, deoarece există temeiuri empirice să credem că rationarea explicită 
influenţează semnificativ judecatile morale, deşi nu atât de mult precum considerau 
psihologii în secolul trecut. 


Mentiune: Această lucrare a fost realizată în cadrul proiectului 
POSDRU/159/1.5/S/133675 „Inovare şi dezvoltare în structurarea şi reprezentarea 
cunoaşterii prin burse doctorale şi postdoctorale (IDSRC - doc postdoc)”, cofinantat 
de Uniunea Europeană şi Guvernul României din Fondul Social European prin 
Programul Operaţional Sectorial Dezvoltarea Resurselor Umane 2007-2013. 

Cu toate că psihologia moralității are deja o istorie de câteva decenii, cerce- 
tătorii din acest domeniu nu au reuşit încă să ofere răspunsuri definitive la între- 
bările sale fundamentale, care au motivat de la început eforturile sale investigative, 
cum ar fi: care sunt factorii judecăților morale? Ce rol au emoţiile în generarea 
acestor judecăţi? Cât de importantă este implicarea proceselor cognitive superioare, 
a rațiunii, în determinarea reală a aprecierilor şi deciziilor noastre morale? Aceste 
întrebări (şi nu numai) şi-au găsit răspunsuri variate, fiecare cu susţinători ce invocă 
rezultate empirice care par a le confirma poziția. Aşadar, eterogenitatea perspec- 
tivelor teoretice asupra problemelor de psihologie a moralității are la bază o varie- 
tate substanţială a rezultatelor studiilor empirice construite pentru a explora aceste 
teme. La rândul său, aceasta poate fi explicată, cel puţin în parte, prin eterogenitatea 
metodologică a cercetărilor desfăşurate până acum în acest domeniu. 

În studiile de psihologie a moralității, participanţilor li se solicită o reacție 
(sub forma unei judecăți, evaluări, decizii etc.) la un material experimental sub 
forma unui scenariu care prezintă unul sau mai multe comportamente ce pot fi 
analizate prin prisma adecvării lor la anumite principii morale. În ciuda acestei 
structuri experimentale simple, complexitatea psihologică a reacţiilor morale face 
ca variaţii minore, în aparență nesemnificative, ale acestor scenarii să genereze 
modificări substanţiale ale felului în care ele sunt receptate de către participanţi şi, 
în consecinţă, ale reacţiilor morale consecutive. 

Dar care sunt elementele materialelor experimentale ale căror variaţii influ- 
enţează reacţiile morale ale participanţilor? În 2012, Christensen si Gomila au 
publicat o metaanaliză a studiilor din psihologia moralității, identificând un set de 
19 factori importanţi ce tin de construcţia dilemelor morale, ce reprezintă tipul de 
material experimental folosit cu predilecție în cercetările din domeniu. Ei pot fi 
conceptualizati drept parametri ai dilemelor morale, deoarece dilemele care variază 
din aceste puncte de vedere declanşează reacţii psihologice şi judecăți morale 
diferite. Scopul acestui capitol este de a realiza o trecere în revistă a acestor factori 
şi de a argumenta importanța lor, prezentând sumar efectele lor asupra reacţiilor 
morale ale participanţilor la diversele studii relevante. De asemenea, eterogenitatea 

metodologica generată de multiplele varietăţi şi combinaţii ale acestor parametri va 
ilustra şi multitudinea de opţiuni disponibile cercetătorilor din psihologia moralității 
în privința construcției materialelor experimentale. Esenţială, însă, este alegerea 
informată dintre aceste multiple variante metodologice, bazată pe conştientizarea 
efectelor pe care fiecare dintre ele le poate avea, efecte ce pot interactiona cu cele 
ale variabilelor specifice urmărite în studiul respectiv. De aceea, ne propunem să 
depăşim nivelul strict metodologic al metaanalizei menţionate, urmărind cu pre- 
cădere articularea diverselor variaţii metodologice cu conceptele teoretice ce 
descriu fenomenele psihologice determinate de ele. 


1. Interviul Judecatilor Morale 


Înainte de a ne opri asupra parametrilor dilemelor morale, vom încerca o 
plasare a lor în contextul mai larg al evoluţiei materialelor experimentale predilecte 
în studiile din psihologia moralității. Această evoluție a fost asociată cu schimbările 
de paradigmă teoretică dominantă din această arie. Primele investigaţii empirice 
utilizând materiale standardizate (cele ale lui Piaget (1932) fiind mai degrabă 
idiografice, bazate pe observaţie şi interviuri nestructurate) au fost cele desfăşurate 
de Kohlberg (1969). Ambii autori descriau judecata morală ca o capacitate ce 
evoluează de-a lungul dezvoltării din perioada copilăriei şi adolescenţei, fiind 
dependentă de evoluţia abilităţilor cognitive ale individului. În această optică, 
judecata morală presupune cu precădere capacitatea de a distinge mental între bine 
şi rău, idee preluată din filozofia rationalista kantiană, iar factorul esenţial al acestei 
abilități este dezvoltarea raţiunii. Ca atare, această perspectivă asupra judecăților 
morale a fost categorizată ca fiind una „raţionalistă”, conform ei, dezvoltarea 
morală a individului se încheie atunci când el îşi bazează deciziile, reacţiile şi 
evaluările morale pe raționamente explicite, conştiente, ce invocă ca argumente ale 
concluziilor lor principii morale universale. Kohlberg a rezervat un loc special în 
rândul acestor principii, definite ca „„mărci” ale dezvoltării morale depline, princi- 
piului kantian al interdictiei utilizării oamenilor ca mijloace în urmărirea scopurilor. 
În evaluarea comportamentelor altora, urmărirea acestui principiu presupune şi 
identificarea intenției din spatele lor; în această privință, Kohlberg extinde ideile lui 
Piaget cu privire la utilizarea criteriului intenţiei drept barometru al evoluției 
morale. În optica piagetiană, copiii ajung la maturitate morală atunci când în 
calculul lor moral cu privire la diverse comportamente, intenţiile acestora capătă o 
pondere mai mare decât consecinţele lor. 

Ideile lui Kohlberg nu au fost fundamentate doar teoretic, ci şi inspirate de 
constatările sale empirice; el a observat că oamenii, inclusiv unii copii, pot oferi 
justificări ale evaluărilor adecvării morale ale unui comportament sub forma unor 
raționamente sofisticate. Ca urmare, el a construit un instrument special dedicat 

analizei proceselor cognitive implicate in moralitate — Interviul Judecatilor Morale. 
El include un set de scenarii fictive povestite celui evaluat, fiecare finalizat cu 
descrierea unui comportament. Participantului i se solicită o apreciere a accepta- 
bilitatii sau chiar obligativitatii acelei acțiuni (“Ar fi trebuit X să facă Y?), iar apoi i 
se administrează un interviu semi-standardizat ce urmăreşte procesul psihologic 
prin care participantul a ajuns la acea concluzie. Cei care reuşesc să construiască 
răspunsuri elaborate în apărarea deciziilor lor care să invoce principii morale uni- 
versale sunt clasificați la nivelul maxim de dezvoltare (al şaselea, cel al autonomiei 
judecăților morale şi al bazării lor pe principii etice universale). Cel mai celebru 
scenariu din lista lui Kohlberg este cel al lui Heinz, care, pentru a-şi salva soţia 
muribundă, fură un medicament de la un farmacist care refuzase să îl ajute. După ce 
li se cere acordul cu acţiunea lui Heinz, amploarea şi caracteristicile rationamentelor 
morale ale participanților sunt sondate cu anumite întrebări deschise, cum ar fi: „Ar 
conta dacă Heinz nu şi-ar iubi soţia? Ar conta dacă persoana pe moarte ar fi fost un 
necunoscut?”, etc. Alte scenarii prezintă dilema unui adolescent care trebuie să 
decidă între a urma voinţa tatălui său şi a-i da banii pe care el îi câştigase, respectiv 
a păstra aceşti bani, sau cea a unui doctor care este pus in fata unei alegeri între a 
curma sau nu viata unui pacient muribund care îi cere să îl eutanasieze. 

Una din criticile aduse acestei metode este aceea că ea conduce cu 
predilecție la rezultate care confirmă teoria, în loc ca pur şi simplu să o verifice. În 
primul rând, conținuturile multor dileme opun două principii morale cu aceeaşi 
relevanţă în acea situație, de aceea, subiectul trebuie să apeleze la o analiză şi 
comparaţie atentă a implicatiilor fiecăruia pentru a ajunge la o concluzie. Aşa cum 
vom arăta, însă, această structură morală a scenariilor, opunând două principii 
morale, este folosită şi în multe cercetări contemporane în materialele experi- 
mentale. Diferenţa este aceea că prezumția dominantă (deşi criticată de studii 
recente) cu privire la mecanismele psihologice ale deciziei în aceste scenarii este 
aceea că procesele cognitive de nivel superior sunt implicate în alegerea doar uneia 
dintre cele două opţiuni pe care ele le oferă (cea utilitaristă), în timp ce opţiunea 
opusă este privită ca marcă a intervenţiei afectului şi a adeziunilor etice intuitive, 
solicitând minimal procesarea cognitivă. Cu alte cuvinte, în comparaţie cu dilemele 
lui Kohlberg, cele din psihologia morală contemporană par a avea avantajul de a 
permite decizii fără o implicare atât de puternică a raţiunii. În acest fel, ele nu mai 
sunt susceptibile de a fi doar pretexte metodologice pentru validarea unei poziţii 
teoretice dominante (cum ar fi cea rationalist, lansată de Kohlberg). În al doilea 
rând, formularea întrebărilor ce ar trebui să exploreze mecanismele psihologice ale 
judecății morale motivează participanţii să construiască justificări complexe, impli- 
când substanţial capacitatea lor de argumentare sofisticată (Monin et al., 2007). 
Deci, şi ele deplasează artificial rezultatele metodei spre date empirice care 
corespund tezei rationaliste. 

Mai mult, in clasificarea stadiilor morale aplicată de Kohlberg, incapa- 
citatea construcției unor astfel de argumentări este etichetată ca semn al aparte- 
nentei subiectului la un stadiu moral inferior. Mai important, chiar şi detectarea 
acestei influenţe a raţiunii asupra justificarilor post-decizionale nu garantează că ea 
a avut un rol cauzal similar ante-hoc, în producerea judecății morale. Aşa cum 
aveau să arate rezultate empirice ulterioare, argumentele ce justifică o decizie 
morală sunt uneori doar rodul unui efort de rationalizare şi nu parte a mecanismului 
cauzal al acelei decizii. Interesant în această privinţă este şi faptul că incapacitatea 
de a produce o astfel de legitimare rațională a deciziei morale a fost reinterpretată 
de către Haidt (2001) nu ca indicator al unei specificitati individuale (cum ar fi 
poziția în ordinea dezvoltării morale în clasificarea lui Kohlberg), ci al unui tip 
specific de judecată morală, determinată exclusiv de intuitii emotional — morale ce 
operează în afara calculelor raţionale. Ca urmare, astfel de situaţii de reacţie morală 
intuitivă sunt urmate de ,mutenie morală” (“dumbfoundedness”), adică incapa- 
citatea de a oferi argumente raționale ale propriilor judecăţi morale. 


2. Evaluarea transgresiunilor morale 


Treptat, însă, paradigma rationalista a fost recunoscută ca incapabilă de a 
explica întreaga diversitate a judecăților morale umane. Motivele acestei diminuări 
a importanţei raționalismului în psihologia morală au fost multiple; pe de o parte, 
studiile psihologice au remarcat faptul că procesarea raţională are o capacitate 
limitată, şi deci ea nu poate integra toate detaliile relevante ale situaţiilor evaluate. 
Pe de altă parte, alte cercetări au descoperit rolul fundamental al unor procese 
psihologice alternative în determinarea judecăților de orice tip; ne referim aici la 
studiile lui Damasio (1994) cu privire la importanța emoţiilor în luarea deciziilor, ca 
şi la rezultatele empirice şi formulările teoretice din aria procesării automate, 
inconştiente a informaţiilor (Bargh, 1994). 

Astfel de constatări generale au avut un ecou semnificativ şi în psihologia 
moralității, ducând la formularea unor perspective teoretice ce rezervă rațiunii un 
rol secundar. Cea mai importantă astfel de alternativă fata de perspectiva 
rationalista este modelul social — intuitionist (Haidt, 2001), care susţine că judecatile 
morale sunt ghidate de procesele emoţionale automate, de sentimente imediate de 
aprobare sau dezaprobare (Green şi Haidt, 2002) generate de elementele respectivei 
probleme morale. Rațiunea nu ar avea decât un rol post-hoc, după formarea 
judecății morale pe baza intuitiilor declanşate de emoție, cel de a identifica 
argumentele care să justifice respectiva judecată. Printre altele, rolul emoţiilor în 
sfera judecăților morale este susținut şi de rezultatele empirice din domeniul 
neuropsihologiei care arată că tulburările neuropsihologice care determină deficite 
emoționale modifică substanțial deciziile morale luate (Koenigs et al., 2007). 

Demonstratia dominantei afective asupra judecatilor morale se bazeaza pe 
un tip complet diferit de material experimental in comparatie cu cel utilizat de 
Kohlberg, şi anume cel al scenariilor care prezintă transgresiuni morale. În optica 
modelului social-intuitionist, prototipul situațiilor în care poate fi relevată optim 
judecata morală este cel al contactului cu un comportament ce violează flagrant 
principiile morale. De exemplu, unul din scenariile frecvent utilizate în studiile pe 
care se bazează acest model prezintă situația unei familii care îşi găteşte şi mănâncă la 
cină câinele tocmai ucis de către un automobil în fata casei lor. Reacția morală a 
participanţilor este imediată şi profund emoţională, dezgustul moral fiind cea mai 
frecventă emoție provocată. Alte exemple cer participanţilor să aprecieze comporta- 
mentul unor protagonişti care angajează pe cineva pentru a le ucide soţia, care se 
masturbează într-o găină moartă sau care comit incest (Greene et al., 2001). Fireşte, 
toate acestea determină reacții de dezaprobare instantanee, ce pot fi, ca urmare, 
catalogate ca având originea in intuitii morale cu propensiune afectivă, ce lasă putin 
loc operațiilor raționale. La fel de validă este, însă, îndoiala cu privire la repre- 
zentativitatea acestui tip de situaţie pentru întreaga noastră viață morală; ca urmare, 
teza rolului fundamental al emoțiilor pentru judecata morală nu poate fi considerată a 
fi pe deplin demonstrată de studiile bazate pe acest tip de material experimental. Aşa 
cum vom arăta într-o secțiune ulterioară, structura tipului alternativ de material 
utilizat frecvent în prezent în psihologia moralității — cel al dilemelor morale — 
permite şi investigarea temei influențelor emotiei asupra judecății morale. Prin 
urmare, cei interesaţi de această temă trebuie să ia în calcul ambele seturi de rezultate 
empirice, ţinând cont de diferențele de structură psihologică dintre situaţiile în care 
sunt plasați participanţii în cele două arii de cercetare. 


3. Dilemele morale în studiile contemporane de psihologie a moralității 


În restul capitolului ne vom focaliza pe tipul predilect de material experi- 
mental utilizat în cercetările contemporane de psihologie a moralității, cel al dile- 
melor morale. Este important de precizat, însă, faptul că varietățile materialelor 
experimentale tratate în acest text nu acoperă întreaga gamă a procedurilor folosite 
în studiile din acest domeniu de-a lungul vremii. Am preferat însă explorarea în 
profunzime a ancorărilor teoretice şi ale structurii psihologice ale celor trei tipuri de 
materiale privilegiate aici (metoda lui Kohlberg, transgresiunile morale şi dilemele 
morale), ignorând cu bună ştiinţă alte variante — cum ar fi cele construite pentru 
explorarea slăbiciunii morale (a abdicărilor de la propriilor principii morale sub 
impactul tentaţiei — Giner-Sorolla, 2001, sau a eşecurilor auto-controlului — 
Baumeister et al., 1998) sau cea a reacțiilor morale după participarea la sarcini 
experimentale interpersonale sub forma unor jocuri — cum ar fi cel al Dictatorului 
sau al Ultimatumului (Hofmann şi Baumert, 2010). 

În studiile contemporane, structura dilemelor morale prezentate partici- 
pantilor păstrează esența celor utilizate de către Kohlberg: ele prezintă situaţii în 
care există doar două variante de decizie ale protagonistului, fiecare dintre ele fiind 
motivate de, sau fiind în acord cu un principiu moral. Cele două principii operatio- 
nalizate sunt, însă, în conflict, în sensul că fiecare dintre opţiuni este inacceptabilă 
după standardul principiului moral al celeilalte. Spre deosebire, însă, de materialele 
experimentale folosite în studiile lui Kohlberg, care variau din punctul de vedere al 
principiilor morale puse în opoziţie, cele care domină spaţiul investigativ actual sunt 
mult mai stereotipe. Astfel, în prima lor parte este descris un pericol considerabil la 
care sunt expuşi anumiți oameni. Apoi, este prezentată şi o posibilă soluţie de 
eliminare a acestui pericol, sub forma unei acţiuni (sau, în unele cazuri, a unei 
inactiuni) pe care ar putea-o realiza protagonistul scenariului. Ea are însă un pret, 
sub forma rănirii sau uciderii unei alte persoane (în cea mai tipică variantă). Deci, 
alegerea acestei opţiuni ar duce, pe ansamblu, la un număr mai mic de victime, ea 
reprezentând astfel alternativa optimă din punct de vedere aritmetic. Ca urmare, 
majoritatea autorilor o echivalează cu polul utilitarist al deciziei. Pe de altă parte 
însă, ea ar face ca protagonistul să devină responsabil de rănirea sau uciderea celui 
sacrificat pentru a salva acest grup de oameni aflați initial în pericol, încălcând 
astfel interdicția morală a răului cauzat altei persoane. De aceea, opţiunea altern- 
ativă, cea de a nu interveni şi de a permite astfel agresiunea asupra victimelor mai 
numeroase este considerată a reflecta aderenţa la acest principiu moral al evitării 
provocării de rău altei persone. 

Opoziția morală urmărită în această structură a dilemelor este, deci, una 
uniformă, între două principii specifice cu ancorare etică. Primul este cel utilitarist, 
operationalizat prin opțiunea de a sacrifica pe mai puţini pentru a salva mai multi. 
Această opţiune este corectă conform doctrinei morale a utilitarismului (Darwall, 
2003a), ce defineşte deciziile corecte moral ca fiind cele care produc cel mai mult 
bine pe ansamblu. Opţiunea opusă este validă în optica deontologică, focalizată pe 
regulile, obligaţiile, îndatoririle pe care trebuie să le respecte un comportament 
pentru a fi considerat corect moral (Darwall, 2003b). Cu toate că dilemele morale 
din psihologia contemporană a moralității urmăresc poziţionarea fata de o singură 
astfel de regulă — cea a interdictiei rănirii altei persoane — autorii din acest domeniu 
preferă o etichetă generalizatoare aplicată acestei decizii, denumind-o ca fiind una 
„deontologică”. Fireşte, validitatea acestei generalizări ar trebui verificată prin 
studii experimentale care să urmărească reacţiile psihologice şi fata de alte reguli ce 
compun sfera deontologică. 

Focalizarea exclusivă a psihologiei moralității pe această opoziţie specifică de 
principii morale poate fi explicată, în parte, prin faptul că dilemele pe care ea le 
utilizează îşi au originea în anumite poziţii teoretice din filosofia morală. Acestea au 
introdus astfel de dileme tocmai în scopul de a demonstra inconsistenta utilitarismului 

ca teorie etică, adică faptul că el nu poate fundamenta toate deciziile umane cu 
relevanță morală. Argumentul lor a fost cel că, în anumite cazuri, opţiunea opusă, 
deontologică, se impune, în ciuda faptului că ea contravine calculului utilitarist. Una 
dintre dilemele construite pentru a ilustra aceste variații decizionale între cele două 
poziții morale a făcut deja istorie în psihologia moralității. Este vorba de dilema 
tramvaiului, în al cărui scenariu este prezentat cazul unui tramvai scăpat de sub 
control, care se îndreaptă spre un grup de cinci oameni care se află pe şine şi care nu 
s-ar putea feri în timp util. În prima versiune a dilemei, cea a „comutatorului” (Foot, 
1967), cei cinci pot fi salvaţi prin acţionarea unui comutator care ar devia tramvaiul 
pe un alt traseu; acolo, însă, se află o altă persoană, care ar fi astfel ucisă. Varianta 
alternativă a acestei dileme este cea a „podului” (Thomson, 1976), în care cei cinci 
pot fi salvaţi tot prin sacrificarea altei persoane, dar într-o manieră diferită, adică 
prin aruncarea sa de pe un pod pe şinele tramvaiului, oprindu-l. Datele obiective ce 
ar putea intra în calculul utilitarist sunt aceleaşi în cele două variante (cinci victime 
versus numai una). Totuşi, dacă în prima majoritatea oamenilor consideră decizia 
utilitaristă ca fiind cea corectă moral, în a doua ei consideră că opțiunea alternativă 
se impune. Deci, sacrificarea unei victime pentru salvarea altora este considerată a 
fi permisă moral doar în anumite condiţii. 

Începând cu studiul lui Greene (2001), această dilemă a fost utilizată frecvent 
ca material experimental în psihologia moralității, eforturile cercetătorilor fiind 
orientate cu precădere tocmai spre descoperirea acestor condiţii ale permisivitatii 
opțiunii utilitariste. Deci, dilema tramvaiului a fost preluată în această arie ca 
structură fixă pe care au fost adăugate diverse detalii cu rolul de a operationaliza 
presupuşii factori ai judecăților morale. 

Un studiu recent oferă argumente pentru teza importanţei speciale a acestui 
tip de dilemă morală pentru psihologia contemporană a moralității. El oferă o 
statistică a frecvenţei apariției mentiunilor la dilema tramvaiului în articolele şi 
cărțile de psihologie publicate între 2000 şi 2012, ce indică un salt semnificativ al 
acestei frecvenţe după anul 2004 (până la care frecvența respectivă era mai mică de 
trei referinţe anual), ajungând la nivelul de aproximativ 20 de referinţe între anii 
2009 şi 2012. 

Explicatia interesului crescut al autorilor din acest domeniu pentru dilema 
tramvaiului, şi în general pentru dilemele „sacrificiale” (Bauman et al., 2014) 
construite pe tiparul său ţine de avantajele pe care le oferă acest material experi- 
mental. În primul rând, el permite adăugarea, modificarea sau eliminarea facilă a 
unor detalii din scenariul prezentat participanţilor, fiecare dintre acestea operatio- 
nalizând un presupus factor al judecăților morale. Prin comparatiile între reacțiile 
morale determinate de diversele variante de scenarii construite prin aceste operaţii 
de manipulare a „parametrilor scenariilor” se evidenţiază efectul factorilor urmăriți. 
Această reţetă metodologică este deja oferită de cele două variante ale dilemei 
tramvaiului cu origine în filosofia morală (cea a „comutatorului” şi cea a 

„podului”), cu toate că în acest caz, aşa cum vom vedea, nu există încă un consens 
în rândul psihologilor cu privire la parametrii ce generează diferențele de judecăţi 
morale în privinţa lor. Mai mult, această incertitudine a dat naştere unei teme de 
cercetare propriu-zise, diverse studii propunând şi testând factori diferiți care ar sta 
la baza respectivelor diferenţe între cele două dileme originare. Tema a fost com- 
pletată prin îmbogățirea variantelor de dileme ale tramvaiului cu alte scenarii, o 
parte prezentate şi în acest capitol, a căror rațiune a fost verificarea influenţei unor 
potențiali factori ai judecăților morale care nu puteau fi studiati prin comparatia 
dintre dilemele originare. 

Acest avantaj este unul semnificativ în comparaţie cu alternativa metodo- 
logică prezentată mai sus, cea a transgresiunilor morale, al cărui spaţiu psihologic 
este mult mai restrâns. Cu alte cuvinte, el induce tuturor participanților acelaşi tip de 
reacţie — cea dezaprobativă —, singura dimensiune variabilă în această privință fiind 
intensitatea acestei reacţii. Ea a fost pusă în legătură cu precădere cu caracteristicile 
personale ale participanților, analizând factorii care predispun la reacții morale 
negative mai puternice. Dată fiind simplitatea scenariilor, este dificil de a aplica 
reţeta folosită în cazul dilemelor morale, de a manipula detalii ale lor pentru a 
reliefa astfel diverşi factori ai judecăților morale. Singura metodă de abordare a 
acestei teme este prin comparații între scenarii diferite (deci nu varietăţi ale 
aceluiaşi scenariu, ca în cazul dilemelor). O astfel de metodă a fost folosită până 
acum în investigaţiile cu privire la emoțiile morale (de exemplu, dezgustul sau furia 
morală) generate de astfel de scenarii, şi ale judecăților morale consecutive. Aceste 
studii oferă participanţilor descrieri ale unor transgresiuni morale diferite şi 
evaluează reacţiile lor emoţionale, evidențiind diferenţele dintre acestea în funcție 
de principiile morale care stau la baza tiparului specific de evaluare cognitivă al 
acestor emoții (principiul purității în cazul dezgustului moral, cel al justiției în cazul 
furiei morale) (Horberg et al., 2011). 

La fel ca transgresiunile morale, dilemele morale prezintă situaţii extreme, 
ce rareori rămân fără efecte emoţionale. Ca atare, şi ele permit investigarea rolului 
emoțiilor in judecatile morale; mai mult, această temă a generat unul din cele mai 
masive seturi de studii ce au utilizat acest material experimental, focalizate pe 
verificarea ideii că emoțiile negative induse de alternativa sacrificării victimei 
pentru salvarea numărului mai mare de persoane amenințate în scenariu deplasează 
judecata morală spre polul deontologic, opus calculului utilitarist. Există însă o 
diferență psihologică importantă între emoţiile generate aici şi cele induse în 
cercetările ce confruntă participanţii cu transgresiuni morale. În acest ultim caz, 
scenariile induc emoţii propriu-zise (de exemplu dezgustul fata de incest); dilemele 
morale, însă, generează mai degrabă emoții anticipative sau imaginate (Monin et al., 
2007). Participanţii contemplă fiecare dintre alternative şi realizează un calcul 
afectiv cu privire la emoţiile pe care le-ar simţi dacă ar alege fiecare dintre opţiuni, 

sau daca ar asista la altcineva care ar face aceasta decizie. De exemplu, evitarea 
sacrificării victimei unice ar putea fi asociată cu vinovăția anticipată de individ ca 
resimtita in cazul ipotetic in care el ar lua aceasta decizie. Diferenta intre cele doua 
tipuri de emotii in ceea ce priveste efectele lor asupra judecatii morale poate fi una 
semnificativa, pe care insa studiile de pana in prezent nu au luat-o in considerare. 

Pe langa aceste avantaje, o analiza aprofundata a dilemelor morale, cel putin 
in maniera in care ele au fost utilizate pana acum in psihologia moralitatii, le poate 
descoperi o serie de probleme. Pentru unii autori, acestea sunt atât de grave încât 
singura soluţie pe care ei o recomandă este abandonarea lor ca material experi- 
mental (Bauman et al., 2014). Una din aceste probleme este marea lor eterogenitate; 
diversele studii realizate în această arie au folosit o multitudine de variante ale 
dilemelor morale sacrificiale. Unele diferă ca scenariu, în sensul că pe lângă cele 
două variante de dilemă a tramvaiului, cercetările de până acum au expus parti- 
cipantii la multe alte scenarii în care se opun aceleaşi tipuri de alternative (cea 
utilitaristă şi cea deontologică): cea a prizonierului care s-ar putea salva pe sine şi 
pe alţii ucigând un alt prizonier, cea a mamei care se ascunde împreună cu alţii şi al 
cărei nou-născut plânge, putând fi auzit de soldații care îi caută, cea a speciilor pe 
cale de dispariţie care ar putea fi salvate prin construirea unui baraj, care ar duce 
însă la extinctia altor specii etc. Mai mult, aproape toate aceste structuri epice au 
generat variaţii în diverse studii; tipul de scenariu cu gradul cel mai ridicat de 
proliferare este cel al tramvaiului. Din cauza eterogenitatii variantelor de dilemă 
morală (fie a scenariilor, fie a conţinuturilor specifice ale aceluiaşi scenariu), unii 
autori (McGuire et al., 2009) şi-au exprimat îndoiala cu privire la utilitatea 
dilemelor morale ca material experimental. Ea se bazează pe observaţia că aceste 
diferente importante fac dificile comparatiile între concluziile diverselor studii ce au 
utilizat dilemele morale şi, mai mult, îngreunează construcţia teoretică din domeniu, 
subminând validitatea tentativelor de integrare a acestor concluzii în modele 
teoretice generale asupra judecăților morale. 

Pentru a putea aprecia măsura în care o astfel de îndoială este fundamentată, 
este important să analizăm în detaliu această eterogenitate a dilemelor morale în 
psihologia moralității. Vom urma în acest scop structura clasificării propusă de 
Christensen şi Gomila (2012), insistând însă şi asupra ratiunilor teoretice care au 
motivat construcția anumitor variante ale acestui material experimental, amplificând 
astfel variabilitatea dilemelor morale. Deci, acolo unde este cazul, vom completa 
planul pur descriptiv al metaanalizei realizate de cei doi autori prin ancorarea 
diferențelor dintre variantele de dileme morale enumerate în modelele teoretice 
corespunzătoare. Miza acestei completări este cea a ilustrării fertilităţii teoretice pe 
care o oferă dilemele morale, chiar dacă ea vine cu prețul deja menţionat, cel al unei 
eterogenitati empirice ce poate părea exagerată. 

4. Dimensiuni de variabilitate ale dilemelor morale 


În metaanaliza lor, Christensen şi Gomila (2012) identifică 19 dimensiuni in 
raport cu care studiile psihologice au utilizat cel putin două variante de dileme 
morale. Aşa cum vom vedea, o parte dintre ele presupun diferenţe între dileme din 
studii diferite, în timp ce altele se referă la variaţii ale dilemelor morale prezentate 
participanților din aceeaşi cercetare. De cele mai multe ori, în acest ultim caz 
variațiile respective au rolul de a operationaliza un anumit factor psihologic; deci, 
ele sunt intenționate de către autorii studiului. Pe de altă parte, în primul caz este 
vorba de utilizarea de către cercetător doar a unei anumite variante specifice de 
dilemă morală din cele posibile (de exemplu, doar a dilemelor formulate la persoana I). 
Această opţiune este fie asumată conştient şi tratată explicit, fie nu, limitând în orice 
caz generalizabilitatea rezultatelor asupra celorlalte variante ce tin de dimensiunea 
respectivă (de exemplu, asupra reacţiilor morale față de dilemele formulate la 
persoana a III-a). 

Autorii metaanalizei la care ne raportăm clasifică parametrii dilemelor morale 
în trei categorii. Prima îi include pe cei care tin de formatul prezentării lor, cu 
precădere de formularea textelor oferite participanților. A doua conţine factori care 
vizează caracteristicile participanților, atât în general cât şi în raport cu cele ale 
protagonistilor dilemei folosite în respectivul studiu. În fine, a treia conţine parametrii 
care tin de conceptualizarea dilemei, adică factorii judecăților morale manipulati prin 
intermediul detaliilor scenariului. Toate aceste dimensiuni pot genera diferențe 
semnificative în privinţa răspusurilor participanţilor, în cazul unora, mai ales a celor 
din ultima categorie, efectul lor se datorează unor mecanisme psihologice ale 
judecăților morale. Deci, ei au o relevanță majoră pentru psihologia moralității, iar 
cercetarea în acest domeniu este chiar obligată să utilizeze variante de dileme morale 
care diferă pe aceşti parametri. De exemplu, investigarea rolului contactului direct 
între protagonist şi victima sacrificată nu se poate face decât prin utilizarea a două 
versiuni de dilemă morală, diferenţiate în funcţie de tipul acestui contact (direct 
versus indirect). Alţi factori influențează judecatile morale prin mecanisme 
psihologice non-specifice în raport cu judecata morală, descoperite deja de studiile 
din alte arii ale psihologiei. Este cazul multor dimensiuni ce ţin de formularea 
dilemelor, cum ar fi cele care induc efecte de cadrare sau anumite emoţii ce 
influenţează procesele cognitive desfăşurate simultan în timpul lecturii şi reprezentării 
mentale a scenariilor. În cele ce urmează vom prezenta pe scurt fiecare dintre 
parametrii dilemelor morale şi potentialele lor efecte, în sensul variațiilor pe care ei le 
pot provoca in judecatile morale ale participanților, insistând cu precădere asupra 
factorilor specifici psihologiei moralității. 

4.1. Parametri ai formulării dilemelor morale 


Christensen şi Gomila (2012) încep enumerarea parametrilor din prima 
categorie — cea referitoare la formatul prezentării dilemelor morale — cu un factor 
care tine de modalitatea de realizare a studiului: cea clasică, în care participanţii 
primesc aceste scenarii şi completează chestionarele în format imprimat, şi cea care 
presupune interacţiunea cu computerul. O variantă din ce în ce mai utilizată a 
ultimului tip de format al prezentării este cea on-line, cu avantajul includerii în 
loturile experimentale a unor participanți din categorii sociale mai diverse decât 
cele oferite de maniera obişnuită a loturilor de studenţi. Dezavantajul său este cel al 
participanți completează instrumentele, în comparație cu mediul controlat al 
laboratorului de psihologie. 

Mulţi parametri experimentali variază semnificativ în privința modului 
specific de formulare a dilemelor morale utilizate; majoritatea acestor variații nu au 
fost controlate în studiile respective, ele fiind relevate doar post-hoc, prin compa- 
rațiile între materialele experimentale folosite în cercetări diferite. Aceste diferenţe 
pot avea însă efecte importante asupra fenomenelor investigate, date fiind 
multiplele influențe pe care le pot avea nuanțele de limbaj asupra receptării textelor. 
În speță, există multiple moduri în care variațiile în formularea efectivă a dilemelor 
pot deplasa neintentionat judecatile morale ale participanţilor, introducând astfel 
variaţii necontrolate ce pot diminua validitatea concluziilor studiului. 

Un astfel de parametru este gradul în care textul dilemelor conţine expresii 
cu conotaţii emoționale intense, ce pot creşte nivelul de implicare afectivă a 
participanților. Date fiind numeroasele rezultate experimentale ce susțin teza 
influențelor emoţiilor asupra judecăților morale, răspunsurile participanţilor expuşi 
la dileme a căror limbaj ar putea provoca o încărcătură afectivă sunt, din această 
cauză, diferite de cele ale celor confruntati cu dileme formulate neutru, într-un stil 
obiectiv, ce invită la o lectură detaşată. O demonstraţie a acestui fenomen este 
oferită de Borg (2006), al cărui studiu a evidențiat diferenţe între cele două grupuri 
de participanţi definite după acest criteriu al încărcăturii afective a limbajului 
dilemelor, în ceea ce priveşte zonele cerebrale activate în timpul lecturii lor. 

Formulările dilemelor morale pot induce, de asemenea, efecte de cadrare, ce 
presupun favorizarea unei anumite perspective psihologice asupra situaţiei ce 
deplasează alegerea spre o anumită opţiune. Această temă este una cu o lungă 
tradiție în psihologie. Unul dintre cele mai cunoscute fenomene de cadrare este cel 
relevat de Tversky şi Kahneman (1981) în cadrul teoriei prospectelor, ce descrie 
multiplele deformări ale raportării oamenilor la alternativele dintre care au de ales 
într-o situaţie. Aceste deformări psihologice acţionează asupra celor două 

dimensiuni ale fiecărei alternative, şi anume valoarea, respectiv probabilitatea lor, 
deplasând receptarea lor subiectivă — şi astfel impactul în decizia finală — în 
comparaţie cu planul obiectiv, pur cantitativ al acestor parametri. Unul dintre 
fenomenele descoperite de studiile din cadrul acestei paradigme este aversiunea fata 
de pierderi, adică faptul că aceeaşi consecință obiectivă este preferată în mai mare 
măsură de oameni atunci când le apare a fi supusă riscului de a fi pierdută decât 
atunci când li se oferă ca posibil câştig. Pierderile au, deci, un impact psihologic 
mai mare decât câştigurile. Ca urmare, oamenii aleg mai degrabă alternativa sigură, 
dar al cărei câştig este mai mic, în cazul în care au de ales între două opțiuni 
pozitive. Când ambele alternative sunt formulate negativ, însă, ei aleg cu precădere 
varianta nesigură, chiar dacă ea ar putea produce pierderi mai mari. Astfel, ei îşi 
oferă şansa de a nu pierde nimic, ceea ce demonstrează aversiunea lor fata de 
pierderi. Deci, ei fac alegeri diferite în funcţie de formulare, chiar dacă obiectiv 
consecințele celor două opţiuni sunt identice în cele două cazuri. Acest fenomen are 
o ilustrare celebră, cea a dilemei gripei asiatice, utilizată în multe cercetări pe 
această temă. În ea, participanţii din condiţia „formulare pozitivă” primesc 
următorul consemn: „O epidemie de gripă asiatică va ucide, probabil, 600 de 
oameni. Medicii au dezvoltat două tratamente ale acestei boli. Tratamentul A va 
salva 200 de oameni. Tratamentul B duce la o probabilitate de 1 / 3 ca toţi 600 de 
oameni să fie salvați, şi 2 / 3 ca nici unul să nu fie salvat. Care dintre programe 
credeți că ar trebui ales?”. Participantilor din celălalt grup li se prezintă aceeaşi 
situaţie, cu aceleaşi opţiuni decizionale. Ele sunt însă formulate nu în termenii 
câştigurilor pe care ele le-ar aduce, adică a numărului de oameni salvaţi, ci în cel al 
cantităţii pierderilor, adică al numărului de decese la care ar duce fiecare dintre ele: 
„O epidemie a unei boli necunoscute va ucide, probabil, 600 de oameni. Medicii au 
dezvoltat două tratamente ale acestei boli. Dacă va fi ales tratamentul A, 400 de 
oameni vor muri. Tratamentul B duce la o probabilitate de 1 / 3 ca nimeni să nu 
moară, şi 2 / 3 să moară 600 de oameni. Care dintre programe credeţi că ar trebui 
ales?”. Rezultatele empirice arată importanţa decisivă a formulării: dacă în prima 
situație majoritatea aleg varianta cu un câştig sigur, chiar dacă mai mic, în a doua ei 
refuză să accepte pierderea sigură, riscând o pierdere mai mare (dar nesigură) prin 
alegerea celeilalte variante. 

Observăm că opțiunile oferite participanţilor de către această dilemă sunt 
identice, ca acţiuni implicate, cu cele din dilema tramvaiului: salvarea versus 
uciderea unor oameni. Deci, chiar dacă dilema gripei asiatice aparține unui alt 
spaţiu de cercetare, concluziile studiilor ce o utilizează ar trebui să fie relevante 
pentru metodologia şi interpretările psihologice ale cercetărilor de psihologia 
moralității. Petrinovich şi O’Neill (1996) au confirmat această aplicabilitate a 
fenomenului de aversiune față de pierderi, descris de teoria prospectelor. În studiul 

lor utilizând dilema „comutatorului” tramvaiului, cele două opţiuni dintre care au 
avut de ales jumătate dintre participanți erau formulate în termenii pierderii, adică 
„dacă alegi comutarea tramvaiului, persoana de pe celălalt traseu va muri; dacă 
alegi să nu faci nimic, cei cinci oameni de pe traseul actual al tramvaiului vor 
muri”. Cealaltă jumătate au primit aceste opţiuni formulate în termen de câştig, 
adică: „dacă alegi comutarea tramvaiului, cei cinci oameni de pe traseul actual al 
tramvaiului vor fi salvaţi; dacă alegi să nu faci nimic, persoana de pe celălalt traseu 
va fi salvată”. Rezultatele au arătat că acordul cu acțiunea de comutare variază în 
funcție de formulare, el fiind mai slab la participanţii cărora opțiunile le-au fost 
prezentate în termeni de pierderi. Deci, oamenii aleg varianta acţiunii atunci când 
formularea le focalizează atenția pe câştigul mai mare pe care ea l-ar aduce, însă 
aleg inactiunea atunci când este pusă în prim-plan pierderea de care ei ar fi 
responsabili dacă ar acţiona, adică preţul plătit — în termeni de responsabilitate 
personală pentru uciderea unei persoane — pentru a ajunge la acel câştig obiectiv. 
Astfel de rezultate nu au doar meritul de a ilustra importanţa formulărilor dilemelor 
morale, ci şi cel de a aprofunda tema factorilor care determină oamenii să manifeste 
ceea ce este etichetat de unii autori „eroarea omisiunii” (omission bias). Aceasta se 
referă la alegerea inactiunii, a omisiunii acţiunii (în cazul dilemei tramvaiului 
neactionarea comutatorului), chiar dacă astfel se ajunge la un rezultat dezavantajos 
din punct de vedere cantitativ (mai multe victime), în comparaţie cu cel la care ar 
duce acţiunea. 

Christensen şi Gomila (2012) includ în categoria formatului prezentării 
dilemelor şi alti parametri, cum ar fi cel al antecedentelor situationale, ce se referă 
la evenimentele care au dus la acea situație dilematică. Aceste antecedente pot 
justifica acţiunea propusă ca opţiune (de exemplu, prezentarea situaţiei ca fiind una 
de auto-apărare, caz în care mai multi participanţi ar considera o transgresiune 
morală la adresa agresorului ca fiind justificată doar atunci când aceste antecedente 
nu ar fi incluse în scenariu). Majoritatea dilemelor sacrificiale, însă, nu variază sub 
acest aspect, ele portretizând agentul, personajul principal al scenariului, adică cel 
care ar putea salva numărul mai mare de persoane ca neutru în raport cu celelalte 
personaje. Similar, un factor cu potenţial important, însă cu o relevanţă practică 
destul de redusă este cel al ordinii prezentării elementelor dilemei, ce poate 
influența receptarea ei psihologică. La fel ca în cazul parametrului anterior, 
dilemele morale folosite în studiile de până acum sunt destul de omogene din acest 
punct de vedere. Am putea extinde această categorie a formatului prin includerea 
certitudinii inspirate de textul dilemei. Acest parametru este localizat de către 
autorii metaanalizei în grupul celor care tin de conceptualizarea dilemei, însă 
considerăm că el ar putea fi repartizat în aceeaşi măsură aici, dată fiind dependența 
lui de detaliile din formularea scenariului. El se referă la măsura în care textul 

reuşeşte să transmită certitudinea cu privire la apariția consecinţelor fiecăreia dintre 
alternativele decizionale prezentate. De exemplu, unii participanţi ar putea 
considera că cei cinci oameni de pe traseul actual al tramvaiului ar putea totuşi să 
rămână în viata chiar dacă protagonistul nu acționează comutatorul (de exemplu 
sărind de pe şine). În cazul lor, evaluările şi deciziile cu privire la dilemă nu ar 
reflecta doar calculul moral vizavi de cele două opţiuni, ci şi această ,,speranta” 
într-un alt deznodământ al inactiunii. Luând în calcul această observaţie, studiile ce 
consecinţelor, fie cerând în mod explicit participanţilor să presupună că acestea sunt 
sigure, fie introducand-o ca factor suplimentar în planul cercetării. Un exemplu in 
această privință este cercetarea realizată de Royzman şi Baron (2002), în care 
participanții au fost solicitati să estimeze probabilitatea consecințelor fiecăreia 
dintre cele două alternative, scorurile rezultate fiind introduse în analiza datelor 
pentru a controla statistic efectele diferenţelor de credibilitate. 

Un alt parametru de formulare a dilemelor este cel al numărului de cuvinte 
din textul lor; el pare, la prima vedere, unul superficial. În realitate, el are o 
importanţă deosebită, mai ales în contextul cercetărilor ce analizează dinamicile 
cerebrale determinate de diversele tipuri de dileme morale prin intermediul 
tehnologiei de tip fMRI. Deoarece răspunsurile de ordin fizic măsurate prin aceste 
instrumente depind de lungimea intervalului temporal în care participantul evaluat 
lecturează scenariul, diferenţele între aceste intervale de timp pot introduce variaţii 
neintentionate în privința modificărilor cerebrale constatate, afectând validitatea 
concluziilor. În această privință, Moore et al. (2008) observă că setul de dileme 
folosit chiar în studiul princeps pe tema corelatelor neurofiziologice ale judecăților 
morale (Greene, 2001) este afectat de această problemă. Mai precis, cele două 
categorii de dileme morale folosite în această cercetare, şi preluate apoi de multe 
alte studii, adică dilemele personale şi cele impersonale (o distincţie ce urmează a fi 
explicitată mai târziu în acest capitol) au, în medie, lungimi diferite: media celor 
personale este de 124 cuvinte, iar a celor impersonale — 102 cuvinte. Într-o anumită 
măsură, deci, diferenţele de timp de lectură impuse de cele două tipuri de dileme ar 
putea fi responsabile de variațiile reacţiilor neurofiziologice constatate prin fMRI. 

În continuare vom analiza separat fiecare dintre ceilalți parametri din prima 
categorie a clasificării lui Christensen şi Gomila (2012), dată fiind relevanta lor 
specială pentru tema factorilor judecăților morale. Cu alte cuvinte, ei sunt 
importanţi nu doar pentru că pot genera diferenţe semnificative între răspunsurile 
participanților, şi, deci, necesită precautii metodologice vizavi de detaliile dilemelor 
folosite, ci şi datorită potenţialului lor de a evidenția factori psihologici esentiali ai 
judecăților morale. 

4.2. Perspectiva participantului 


Dilemele morale din unele studii solicită implicit participantului să adopte 
perspectiva protagonistului, ele fiind formulată la persoana I („Ai lângă tine un 
comutator...”). În altele, scenariul este prezentat astfel încât participantul este plasat 
ca spectator al evenimentului, cel care are de luat decizia vizavi de salvarea sau nu a 
persoanelor amenințate fiind o altă persoană (,,X are lângă el un comutator...”). 
Această diferenţă de perspectivă este importantă deoarece ea poate activa meca- 
nisme psihologice diferite, ce conduc apoi la judecăți morale diferite. Astfel, 
studiile de neuropsihologie (Farrer si Frith, 2002) au demonstrat faptul că 
experiența de agent, adică implicarea personală in evenimente are alte corelate 
neuronale decât cea de spectator al aceloraşi acțiuni realizate de către altcineva. Ca 
urmare, în aria morală, intuitiile cu privire la transgresiunile morale realizate de 
propria persoană sunt asociate cu activarea altor zone cerebrale decât cele vizavi de 
transgresiunile realizate de alţii (Berthoz et al., 2006). În spaţiul studiilor pe baza 
dilemelor sacrificiale, Nadelhoffer şi Feltz (2008) au arătat că proporția partici- 
pantilor care consideră acționarea comutatorului în dilema tramvaiului (sacrificând 
astfel victima singulară) ca permisă moral este semnificativ mai mică atunci când 
dilema este formulată la persoana I decât atunci când ea este formulată la persoana 
a III-a. Mai mult, diferenţele dintre judecatile morale ce vizează propriile comporta- 
mente şi cele orientate asupra aceloraşi acte realizate de alţii constituie un domeniu 
de cercetare propriu-zis, cel al „ipocriziei morale” (Batson et al., 1997). Acest 
termen sugerează faptul că oamenii aplică deseori un dublu standard moral, 
evaluându-se pe sine după criterii mai „laxe” decât cele aplicate altora. Ca urmare, 
perspectiva participantului trebuie atent controlată în studiile ce utilizează 
materialul experimental al dilemelor morale, ea constituind un factor cu influenţe 
semnificative asupra judecăților morale realizate de către participanți. 


4.3. Tipul de judecată morală solicitată participantului 


Chiar şi atunci când expun participanţii la acelaşi tip de dilemă morală — cea 
sacificială — şi, mai mult, chiar în condiţiile în care conţinutul ei este acelaşi — de 
exemplu cea a tramvaiului — studiile din această arie diferă foarte mult în privinţa 
sarcinii solicitate participantului. Cu alte cuvinte, un parametru cu o variabilitate 
extrem de mare este cel al modalității practice în care este urmărită judecata morală, 
adică al tipului de item prin care ea este operaţionalizată. În această privință, 
Christensen şi Gomila (2012) identifică 10 tipuri distincte de astfel de itemi. Unii 
întreabă participanţii cât de „acceptabilă moral” este acţiunea (fie ea acţionarea 
comutatorului, împingerea victimei de pe pod etc.), altele cât de „permisă”, 

„corectă” sau „greşită” etc. În toate aceste cazuri, participantul este solicitat să 

aleagă o variantă de răspuns pe o scală între doi poli opusi (de exemplu între 
„acceptabilă” şi inacceptabilă”). Alţi itemi întreabă participantul dacă ei ar realiza 
acțiunea, cerându-le să aleagă dintre variantele „da” şi „nu”. Fiecare dintre aceste 
variante de item implică, însă, mecanisme psihologice distincte, ceea ce poate duce 
la diferenţe între rezultatele pe care ele le generează. Ca urmare, fiecare dintre 
aceste formulări antrenează un anumit tip de judecată morală. 

Christensen şi Gomila (2012) ilustrează această variabilitate de substanță 
psihologică prin diferența dintre itemii de tipul „cât de permisă este acţiunea?” şi 
cei de tipul „cât de acceptabilă este actiunea?”. Primul solicită mai degrabă o 
perspectivă normativă asupra acțiunii, deplasând judecata spre zona încadrării ei în 
normele legale, în timp ce celălalt declanşează o evaluare focalizată pe situaţie şi pe 
măsura în care ea se impune în acel caz, ignorând alte norme. În acelaşi spaţiu, 
O’Hara et al. (2010) arată că atunci când li se cere să evalueze cât de „greşite” sau 
„nepermise” sunt anumite transgresiuni morale, participanţii le judecă mai sever 
decât atunci când ele sunt evaluate prin raportarea la alte criterii, în speță în ce 
măsură ele sunt „interzise” sau „demne de pedeapsă”. Similar, întrebările despre 
gradul de vinovăţie al unui act declanşează un mecanism psihologic de evaluare 
morală ce include ca factor şi consecinţele acestuia. În schimb, cele despre măsura 
în care acelaşi act a fost „greşit” focalizează evaluarea morală doar pe permisi- 
bilitatea acţiunii respective, eliminând din calculul psihologic gravitatea consecin- 
telor (Cushman, 2008). 

Pe lângă variațiile între criteriile de judecată morală pe care le impun 
diversele tipuri de itemi, o diferență fundamentală este cea între cei care solicită 
participanților să realizeze o evaluare morală şi cei care le cer o decizie personală. 
Pe lângă diferența dintre standardele morale aplicate propriei persoane şi cele 
folosite în evaluarea altora, o altă faţetă a ipocriziei morale este cea a distanţei 
dintre „ceea ce spunem” şi „ceea ce facem”, adică între standardele asumate (public 
sau intim) şi comportamentele sau deciziile noastre. De exemplu, oamenii acceptă 
să cauzeze o durere de intensitate mai mare altuia decât cea pe care ei înşişi o 
evaluaseră anterior ca maxim acceptabilă (FeldmanHall et al., 2012). Deci, oamenii 
pot alege variante de acţiune pe care tot ei le consideră ca greşite din punct de 
vedere moral. În general, această diferență psihologică între evaluare şi decizie nu 
pare a fi fost receptată de corpusul de studii bazate pe dileme sacrificiale. 

Există însă dovezi experimentale care indică diferenţe semnificative între 
mecanismele psihologice pe care le declanşează evaluarea şi decizia morală. Tassy 
et al. (2013) au realizat unul dintre puţinele studii de până acum ce au utilizat 
ambele tipuri de itemi — de evaluare şi de decizie morală — cu privire la aceleaşi 
dileme de tip sacrificial. Aceasta le-a permis evidențierea diferențelor dintre 
răspunsurile obţinute la cele două tipuri de sarcini, manifestate printr-o proporţie 
mai mare a răspunsurilor utilitariste (adică a aprobării sacrificării victimei unice 
pentru salvarea mai multor vieţi) la întrebările ce solicită decizia morală, decât în 

cele care vizează evaluarea acceptabilitatii morale a aceleiaşi acțiuni. Explicaţia 
acestui gen de ipocrizie morala, conform autorilor, tine de perspectiva psihologica 
distinctă pe care o impun cele două tipuri de itemi. Pe de o parte, decizia implica 
proiectarea mentală a participantului în interacțiunea directă cu situația într-un 
cadru de referință egocentric, care face ca rezultatele diverselor opţiuni decizionale 
disponibile să capete o relevanță personală semnificativă. Pe de altă parte, 
perspectiva indusă de itemii de evaluare morală este una mai alocentrică, detaşată, 
permiţând calcule ale acceptabilitatii morale care nu sunt atât de puternic ancorate 
în latura subiectivă. Această relevanță personală sporită a situaţiei la care conduc 
itemii ce cer o decizie din partea participantului este indicată şi de studii care au 
analizat viteza cu care oamenii răspund la cele două categorii de itemi. Itemii ce 
solicită decizia declanşează reacții de răspuns mai rapide din partea participanţilor 
în dilemele morale decât in cele fără încărcătură morală; în schimb, timpul de 
răspuns caracteristic itemilor care solicită evaluarea morală nu diferă între dilemele 
morale şi cele non-morale (Borg et al., 2006). Aceste variaţii de viteză de reacţie în 
oferirea răspunsurilor sugerează şi ele faptul că decizia morală se bazează pe o 
perspectivă mai subiectivă asupra situaţiei, pe judecarea elementelor sale şi a 
alternativelor actionale prin prisma unui filtru mai personal, ceea ce accelerează 
reacțiile. În contrast, evaluarea morală plasează participanţii într-o ipostază mai 
deliberativă şi impersonală, a calculului obiectiv cu privire la consecinţele acestor 
alternative şi la adecvarea lor cu principiile morale relevante. 

Aceste diferențe psihologice sunt susţinute şi de alte două argumente 
empirice. În primul rând, studii neuropsihologice recente au arătat faptul că 
operaţiile mentale de evaluare şi decizie morală presupun activarea unor zone 
cerebrale distincte. Aceasta face ca afectarea temporară a functionalitatii unei 
anumite arii cerebrale (cortexul prefrontal dorsolateral drept) să altereze evaluările 
morale ale participanților, însă nu şi deciziile lor morale (Tassy et al., 2012), care ar 
fi gestionate cu precădere de o altă zonă a creierului (cortexul prefrontal 
ventromedial). Apoi, rezultatele cercetării realizate de Tassy et al. (2013) arată că 
rezultatele evaluării şi deciziei morale sunt afectate în proporţii diferite de anumiţi 
factori psihologici. În linia importanţei mai mare a corelatelor personale ale situaţiei 
în decizie, participanții la acest studiu care au fost confruntati cu dileme în care 
victima care ar fi putut fi sacrificată era descrisă ca rudă (frate, văr) sau prieten al 
participantului luau decizii mai putin utilitariste (refuzând, deci, sacrificarea 
victimei) decât cei la care aceasta era un necunoscut. În schimb, impactul relației 
personale cu victima a fost mai slab în cazul evaluării morale. Această diferență 
constituie încă un argument al ideii că procesul decizional se bazează în mai mare 
măsură pe judecarea consecinţelor personale ale opțiunilor decât cel evaluativ, dată 
fiind perspectiva subiectivă, proiecția psihologică mai puternică în situaţie pe care o 
induc itemii ce solicită decizia morală. 

La aceste variaţii contribuie şi parametrul descris anterior, cel al 
perspectivei participantului. În acest sens, observăm că toţi itemii decizionali în 
studiile ce folosesc dileme sacrificiale sunt formulati la persoana I (de exemplu „Ai 
acționa comutatorul...?”), in timp ce în multe cercetări itemii evaluativi sunt 
formulati la persoana a III-a (de exemplu „În ce măsură ar fi corect din punct de 
vedere moral ca X să acționeze comutatorul...?”). Deci, perspectiva mai detaşată a 
participantului generată de itemii de evaluare morală ar putea fi în aceste studii şi 
rodul formulării care îi rezervă rolul de observator al situației şi al 
comportamentelor unui alt protagonist. O variantă care ne-ar permite izolarea 
efectului sarcinii de evaluare în sine şi compararea sa cu cel al sarcinii de decizie ar 
fi cea în care participanții ar fi solicitati să răspundă la itemi de tipul „În ce măsură 
ar fi corect din punct de vedere moral ca tu să actionezi comutatorul...?”. 
Interactiunea dintre acesti doi parametri — caracterul evaluativ versus decizional al 
itemilor de judecată morală, respectiv perspectiva participantului — rămâne a fi 
explorată sistematic de studii viitoare. 


4.4. Parametri ai intenţiei 


O categorie distinctă de parametri ai dilemelor morale utilizate până acum 
grupează mai multe dimensiuni de variaţie a acestora, derivate din principiul etic al 
intenţiei (Turiel, 1983). În forma lui generală, acesta susține că răul provocat cu 
intenţie este mai grav din punct de vedere moral decât cel fără intenţie. Psihologic, 
el se manifestă printr-un set de intuitii morale ale oamenilor, mai mult sau mai putin 
conştiente, care influențează rezultatele judecăților lor morale asupra comporta- 
mentelor proprii sau ale altora. Deci, din el derivă o serie de criterii specifice ale 
judecății morale, cum ar fi cel că acțiunile ce au ca rezultat un rău ce nu ar fi putut fi 
evitat sunt mai puţin condamnabile moral decât celelalte, sau cel că răul ca efect 
secundar al unei acţiuni ce are ca intenție obținerea unui bine mai mare poate fi 
acceptat. Pe de altă parte, intenția de a produce acest rău diminuează semnificativ 
valoarea morală a comportamentului, chiar dacă el duce la un bine mai mare pe 
ansamblu, iar cauzarea unui rău este mai condamnabilă decât permiterea ca acelaşi 
rău să se producă din cauze exterioare individului. 


a) Distincția dileme personale - impersonale 


Principiul intenţiei are o relevanță deosebită pentru studiile cu dileme 
sacrificiale. Încă de la începutul cercetărilor psihologice folosind această paradigmă 
experimentală, el a fost introdus — chiar dacă implicit — drept criteriu de distincţie 
între două categorii majore ale acestor dileme. Astfel, Greene et al. (2001), în 

studiul lor asupra dinamicilor neurofunctionale ale judecatilor morale, au expus 
participanţii la două seturi de dileme construite după modelul celor folosite pana 
atunci în textele de filosofie ca ilustrare a opoziţiei dintre utilitarism şi deontologie, 
adică cele două versiuni ale dilemei tramvaiului. Ei au etichetat dilemele de tipul 
comutatorului ca fiind impersonale, iar pe cele de tipul podului ca personale, o 
distincție preluată în multe alte studii. Diferenţa dintre aceste două categorii a fost 
descrisă într-o manieră inductivă, plecând de la trei caracteristici: (1) inducerea unei 
traume fizice (2) asupra uneia sau mai multor persoane, (3) rău care să nu rezulte 
din deturnarea unui pericol preexistent la adresa altora. Cea de-a treia caracteristică 
este cea care variază între dilemele personale şi cele impersonale. În ambele, 
salvarea celor cinci oameni amenințați este posibilă prin realizarea unei acţiuni care 
ar presupune inducerea unei traume fizice asupra unei persoane (victima sacrifi- 
cată). În dilema impersonală, însă, această traumă este doar rezultatul deturnării 
pericolului la adresa celor cinci oameni ameninţaţi inițial de tramvai: acţionarea 
comutatorului schimbă direcţia acestuia, ceea ce are două consecinţe: salvarea celor 
cinci şi uciderea victimei singulare. În contrast, acţiunea din dilema personală, adică 
împingerea victimei de pe pod în calea tramvaiului, presupune cauzarea directă a 
traumei acestuia. Greene et al. (2001) observă că majoritatea oamenilor sunt de 
acord cu acţiunea sacrificială în dilema impersonală, însă o refuză în cea imper- 
sonală, şi atribuie această diferenţă naturii distincte a proceselor psihologice care 
stau la baza judecăților morale în cele două situații. Mai precis, judecata morală în 
dilema impersonală s-ar baza pe dominanta proceselor cognitive care conduc la 
decizii pe baza calculului utilitarist; ca urmare, opţiunea ce conduce la un bine mai 
mare (salvarea mai multor oameni) ar fi cea preferată. În schimb, ideea de a cauza 
direct un rău altei persoane (şi nu prin deturnarea pericolului) declanşează procese 
socio-emotionale puternice ce fac oamenii să prefere inactiunea în dilemele personale. 
Motivul acestei rezonanțe emoţionale ar fi acela că o astfel de traumă directă ar 
contraveni într-o măsură mult mai mare principiului moral fundamental „să nu faci 
rău”. Ca urmare, emoțiile morale domină calculul cognitiv — utilitarist în dilemele 
personale, deplasând judecatile spre polul inacțiunii sau pasivitatii, echivalat de obicei 
cu cel „deontologic”, adică motivat de adeziunea la principiul moral menţionat. 

Deci, nuanţa esenţială postulată ca diferentiind cele două varietăți de dileme 
ce urmau să devină materialul experimental predilect în acest domeniu este cea a 
cauzării răului versus deturnării unui rău preexistent. Ea a fost conceptualizată 
într-o manieră inductivă, plecând de la formulările dilemei comutatorului, respectiv 
podului deja vehiculate în textele de filosofie. Cu alte cuvinte, Greene et al. (2001), 
spre deosebire de majoritatea studiilor ulterioare, nu au urmărit „de sus în jos” 
influenţa unui principiu moral în judecatile morale, operationalizandu-l prin diverse 
detalii ale scenariului şi analizând empiric diferenţele între reacţiile generate de 
aceste detalii. Dimpotrivă, ei au constatat acest gen de diferenţe între reacțiile la 
cele două scenarii dilematice deja existente şi au identificat prin comparatia dintre 

cele doua dileme un factor psihologic cu ancorare morala ce ar putea fi responsabil 
de diferentele dintre raspunsuri. 

Dupa cum vom vedea, abordarea si rezultatele lui Greene et al. (2001) in 
aceasta privinta au fost criticate, fiind propuse o serie de factori alternativi care ar fi, 
în realitate, sursa diferenţelor dintre răspunsurile la cele două dileme. Relevant aici 
este faptul că aceeaşi abordare inductivă a fost utilizată mai târziu de grupul de 
cercetare condus de Greene pentru ordonarea dilemelor personale în funcție de 
gradul de conflict psihologic pe care ele îl induc (Greene et al., 2004). Ei au 
construit un set de 30 de dileme ce respectă criteriile de includere în categoria 
dilemelor personale, apoi au operationalizat conflictul psihologic determinat de ele 
prin intermediul vitezei cu care participanţii evaluau moralitatea acțiunii sacrificiale 
(care conducea la un bine mai mare). Pe această bază, dilemele au fost împărțite în 
trei categorii ordonate, adică dileme cu conflict redus, mediu şi ridicat. Un exemplu 
din ultima categorie, a „dilemelor dificile”, este celebrul scenariu al „copilului care 
plânge”: „Satul tău a fost cucerit de soldați inamici, care vor să ucidă toți locuitorii 
rămaşi în viata. Tu şi câţiva dintre săteni v-aţi ascuns în pivnita unei case. La un 
moment dat auzi un grup de soldaţi apropiindu-se. Atunci, copilul tău de câteva luni 
începe să plângă. Îi acoperi gura cu mâna pentru a nu fi auzit de soldaţi. Dacă îţi iei 
mâna, plânsul său va atrage atenţia soldaților, care vă vor ucide — pe tine, pe copil şi 
pe ceilalți săteni. Pentru a vă salva, trebuie să iti tii mâna apăsată pe gura copilului 
până la sufocarea acestuia. Este permis moral să iti sufoci copilul pentru a te salva 
pe tine şi pe ceilalți săteni?”. Participanţii confruntati cu această dilemă dau 
răspunsuri după un timp de analiză semnificativ mai lung decât atunci când au de 
rezolvat dileme din celelalte categorii; un exemplu din categoria de dileme cu 
conflict redus este cea a infanticidului, în care o mamă se gândeşte la opțiunea de 
a-şi ucide copilul nedorit pe care tocmai l-a născut. 

Diferenţele psihologice dintre cele două dileme sunt evidente. Totuşi, 
Greene şi colaboratorii săi nu au elaborat un fundament teoretic al acestor variaţii 
între gradele de conflict dintre ele. Cu alte cuvinte, ei nu au încercat să identifice 
principiile morale reflectate în scenariile dilemelor personale „dificile” care ar 
determina timpul mai mare necesar participanţilor pentru a ajunge la un răspuns. 
Singura lor observaţie este aceea că aceste scenarii opun mai puternic reacția 
emoțională generată de perspectiva uciderii victimei nevinovate cu rezultatul 
calculului cognitiv privind beneficiile pe care această acţiune le-ar aduce pe 
ansamblul situației. Chiar dacă este o abordare strict inductivă în elaborarea 
dilemelor morale, ea a fost aplicată şi în alte studii. De exemplu, în cercetările 
realizate de Tassy et al. (2012) şi Koenigs et al. (2007), dilemele personale oferite 
participanților au fost clasificate în funcţie de gradul de conflict pe care îl induc in 
trei clase (redus, mediu, ridicat), respectiv două clase (redus şi ridicat), în funcţie de 
timpul de reacție mediu la ele. 

După cum am menționat, setul de dileme morale utilizat de Greene et al. 
(2001) a fost preluat ca material experimental in multe alte studii, majoritatea 
adoptand repartizarea lor in dileme personale si impersonale pe baza celor trei 
criterii enumerate anterior. Totuşi, alti autori remarcă o serie de probleme ale 
acestor materiale experimentale; am mentionat-o deja pe cea referitoare la numărul 
inegal de cuvinte al textelor dilemelor din cele două categorii. Moore et al. (2008) 
au remarcat, de asemenea, şi diferenţe între tipurile de transgresiuni morale 
prezentate ca variante de acţiune în aceste dileme: cele personale implică în mai 
mare măsură crima sau rănirea altei persoane, în timp ce în cele impersonale apar 
mai frecvent trangresiuni mai putin grave, cum ar fi minciuna sau furtul. Apoi, 
multe din dilemele impersonale (şi nici una dintre cele personale) solicită 
raționamente abstracte, probabilistice. De asemenea, o variabilă importantă pentru 
amploarea consecințelor opţiunilor dilemei, adică includerea propriei persoane în 
grupul celor aflate în pericol, variază într-o manieră nesistematică între cele două 
seturi de dileme. Toate acestea pot afecta validitatea rezultatelor studiilor care 
folosesc materialele din acest set, deoarece ele fac plauzibile interpretări alternative 
ale diferenţelor între judecatile morale determinate de cele două tipuri de dileme. 


b) Inevitabilitatea 


Un principiu specific derivat din cel general al intenției este acela că 
acțiunile ce generează un rău care nu ar fi putut fi oricum evitat sunt mai 
acceptabile moral decât cele care cauzează acelaşi rău în condiţiile în care o altă 
decizie nu l-ar fi provocat. Unele studii de psihologie a moralității şi-au propus să 
verifice măsura în care acest principiu face parte din arsenalul intuitiilor morale ale 
oamenilor, cu alte cuvinte, gradul în care comportamentele din cele două categorii 
ale sale sunt judecate diferit. De exemplu, în studiul realizat de Moore et al. (2008), 
participanții au fost expuşi la mai multe categorii de dileme sacrificiale. Unele 
dintre ele au fost construite pentru a analiza importanţa inevitabilitatii morții 
victimei care ar putea fi sacrificată pentru a salva mai multe vieți. În acest scop, o 
variantă a dilemelor descriau această victimă într-un manieră similară cu cea a 
dilemei tramvaiului, în sensul că această potenţială victimă era separată de grupul 
celor aflaţi în pericol. Deci, decizia de a nu acționa ar conduce la rămânerea sa in 
viață, chiar dacă ceilalți ar muri. În cealaltă variantă, pericolul la adresa grupului de 
persoane poate fi înlăturat doar prin sacrificarea uneia dintre ele care, deci, ar muri 
şi dacă decidentul nu ar alege să o sacrifice. Un scenariu care exemplifică acest rău 
inevitabil este următorul: „Lucrezi într-o mină. Singura ieşire este cu ajutorul unor 
găleți mari în care încap trei oameni. La finalul zilei, aştepţi să ieşi în timp ce 
galetile cu minerii de la nivelurile inferioare ale minei trec pe lângă tine. La un 

moment dat observi că cablul care susține galetile este pe cale să se rupă. Daca se 
rupe, toţi minerii din găleţile care urcă vor cădea şi vor muri.” În varianta in care 
moartea victimei este inevitabilă, evitarea acestui dezastru se poate realiza prin 
sacrificarea unuia dintre minerii care se află deja într-o găleată în urcare şi, deci, 
este şi el pus în pericol de ruperea cablului: „Singurul mod de a evita ruperea 
cablului este acţionarea unui buton de urgenţă care eliberează automat ultima 
găleată de pe cablu, uşurând astfel greutatea totală de pe el suficient pentru a-i 
preveni ruperea. În această ultimă găleată este un miner, care ar muri dacă ar fi 
acționat butonul de urgență. Este permisă acţionarea butonului?”. 


c) Acțiune versus inactiune 


Un alt corolar al principiului intenţiei este acela că răul generat de o acţiune 
este mai condamnabil moral decât cel care apare ca urmare a deciziei individului de 
a nu acţiona. În acest ultim caz, el este produs de o acţiune anterioară a altui agent. 
De exemplu, în cazul dilemei tramvaiului, decizia de a nu acţiona, deci de a nu 
sacrifica victima singulară, permite apariţia deznodământului anunțat inițial, cel al 
morţii celor cinci victime. Analizând situaţia dintr-un punct de vedere strict 
utilitarist, inactiunea în acest caz duce la un rezultat inferior acțiunii. Ca urmare, 
unii autori au caracterizat preferința pentru inactiune în această situaţie ca fiind o 
eroare mentală, denumind-o „eroarea inactiunii”. Pe de altă parte, însă, aceasta 
preferinţă poate reflecta nu doar un calcul utilitarist, ci şi o analiză a permisibilitatii 
morale a celor două opțiuni decizionale. În acest registru, constatăm că răul 
determinat de acţiune, adică sacrificarea victimei singulare, are ca sursă însuşi 
agentul; el este cel ce cauzează uciderea acesteia. În schimb, moartea celor cinci 
persoane nu are ca origine agentul, în sensul că scăparea de sub control a 
tramvaiului şi uciderea persoanelor de pe traseul său curent nu a fost cauzată de 
acesta. De aceea, inactiunea — chiar dacă permite ajungerea la un deznodământ mai 
dezavantajos — nu violează principiul moral de a nu cauza rău, atunci când acesta 
este înţeles în termenii unei cauzalitati directe. 

Observăm că acest raționament vizând fundamentul psihologic al inactiunii 
este similar celui construit de Greene et al. (2001) pentru a explica diferenţele dintre 
dilemele personale şi impersonale. Unul dintre cele trei criterii de diferenţiere între 
acestea este cel al deturnării unui rău preexistent, situaţie caracteristică dilemelor 
impersonale; în schimb, în cele personale agentul ar trebui să provoace direct 
uciderea victimei singulare, ceea ce face participanţii să aleagă cu precădere 
inactiunea în acest caz. Eroarea omisiunii nu se referă însă la diferenţele între 
răspunsurile între dileme diferite, ci la simplul fapt că oamenii aleg inactiunea in 
ciuda consecințelor sale inferioare cantitativ celor ale acţiunii. Studiile folosind cele 

două tipuri de dileme arată că ea este mai frecventă ca reacție la dilemele personale; 
dar chiar şi în cele impersonale există un procent de participanţi care aleg 
inactiunea. Deci, chiar şi deturnarea răului preexistent (implicată de varianta 
acțiunii din aceste scenarii) este considerată de unii oameni ca reflectând o 
cauzalitate personală a decidentului, fiind astfel catalogată ca inacceptabilă moral 
prin prisma principiului de a nu cauza rău. 

Pe lângă această discuţie a fenomenului preferințelor pentru inactiune în 
contextul dilemei tramvaiului, trebuie precizat că el a fost relevat şi investigat în 
studii care le-au precedat pe cele care au utilizat variatiuni ale acesteia. Cu alte 
cuvinte, eroarea omisiunii a constituit o temă distinctă de cercetare în psihologia 
moralității înaintea debutului cercetărilor asupra factorilor judecăților morale, care 
au mizat cu precădere pe variatiuni ale dilemei tramvaiului. Ea a fost relevata de 
studiul realizat de Spranca et al. (1991), în care participanţii au fost solicitati să 
evalueze comportamentul unui personaj descris în două forme ale unui scenariu. 
Textul scenariului era următorul: „John este cel mai bun jucător de tenis din clubul 
său, şi urmează să joace finala turneului clubului cu Ivan, care ocupă în acel 
moment primul loc în ierarhia mondială. John ştie că Ivan este alergic la piper şi că 
sosul de salată servit la restaurantul clubului conţine piper. John merge la cină cu 
Ivan, şi hotărăşte să îi recomande acest sos lui Ivan, sperând ca el să se 
îmbolnăvească şi să rateze meciul de a doua zi.” Într-o versiune a scenariului, „John 
recomandă sosul, iar Ivan mănâncă din el şi se îmbolnăveşte”. În cealaltă, „Ivan 
comandă el însuşi sosul înainte ca John să apuce să i-l recomande, şi mănâncă din 
el, fără ca John să îl avertizeze. Ca urmare, Ivan se îmbolnăveşte”. Intrebati în care 
din versiuni este mai condamnabil comportamentul lui John, o treime dintre 
participanți au răspuns că el este mai imoral atunci când a presupus acţiunea 
(recomandarea sosului), deoarece în celălalt caz nu John a cauzat îmbolăvirea lui 
Ivan. Constatăm că în aceste materiale experimentale, consecinţele negative ale 
acțiunii şi inactiunii sunt aceleaşi, spre deosebire de dilema tramvaiului unde 
numărul de victime ale celor două opțiuni este inegal. O altă diferență importantă 
este aceea că aici acțiunea şi inacţiunea nu sunt puse în opoziţie, ci fiecare dintre ele 
aparține unui scenariu separat: John acționează în scenariul in care Ivan nu 
comandă singur sosul, şi alege inactiunea în alt scenariu, cel in care Ivan face singur 
alegerea sosului. Apoi, ambele sunt în mod clar criticabile moral. În contrast, 
opțiunile dilemei tramvaiului sunt în opoziţie (alegerea actionarii comutatorului, de 
exemplu, implică refuzul inactiunii, şi invers), şi ambele sunt justificabile prin 
prisma unui principiu moral (acţiunea prin cea a utilitarismului, iar inactiunea prin 
cea a deontologiei). Ca urmare, scenariile de tipul celor folosite de Spranca et al. 
(1991) permit într-o măsură mult mai mare evidenţierea fenomenului erorii 
omisiunii, şi încadrarea sa în categoria deformărilor judecăților morale. 

Unele studii au explorat legăturile acestui fenomen de preferință pentru 
inactiune cu alte arii psihologice, cum ar fi cea a „valorilor protejate” (Baron şi 

Ritov, 2009). Acestea reprezintă scopuri pe care oamenii ar dori ca şi ceilalți să le 
urmeze, chiar şi atunci când consecinţele urmăririi sau respectării lor ar duce pe 
ansamblu la consecinţe negative. De exemplu, multi oameni consideră că ar trebui 
interzise acţiuni ca cum ar fi clonarea oamenilor exceptionali (din punct de vedere 
intelectual, atletic, moral etc.) pentru ca genele lor să fie transmise mai departe; 
modificarea genelor embrionilor umani pentru creşterea coeficientului lor de 
inteligență; administrarea de medicamente pentru stimularea performanțelor şcolare 
ale elevilor etc. Conceptul de „valoare protejată” implică faptul că pentru cei în 
cauză acţiunile de acest tip, care denaturează starea actuală sau naturală a lucrurilor, 
sunt interzise; cu alte cuvinte, pentru ei această stare ar trebui protejată, chiar dacă 
acțiunile interzise ar genera beneficii mai mari din punct de vedere cantitativ. Deci, 
aceste valori pot fi privite şi ca reguli deontologice (Baron şi Spranca, 1997) ce 
atrag atenția asupra permisibilitatii morale a actului şi descriu ca irelevante 
câştigurile pe care el le-ar aduce. 

Această opoziţie între regulile deontologice şi calculul utilitarist este cea 
fundamentală şi pentru dilemele sacrificiale, unde principiul moral de a nu cauza 
rău poate fi etichetat şi ca reflectând o valoare protejată. Studiile din domeniul 
valorilor protejate extind însă setul de principii morale ce pot determina preferința 
pentru inactiuni, fiind orientate spre radiografierea ariilor existenţiale în care 
oamenii au astfel de valori. Relevant pentru planul metodologic al textului de fata 
este faptul că aceste valori sunt puse în legătură cu judecatile morale în dileme cu o 
anumită specificitate în raport cu restul materialelor experimentale prezentate în 
acest capitol. Mai precis, în acestea este manipulat un factor al dilemelor morale 
inclus şi în enumerarea lui Christensen şi Gomila (2012), cel al diferenței între 
beneficiile sau costurile celor două opţiuni (trade-off). În aproape toate dilemele 
sacrificiale, acest parametru este fixat la valoarea 1 la 5: acţiunea ar produce o 
victimă şi ar salva 5, iar inactiunea ar duce la moartea a 5 persoane, salvând una. În 
aria valorilor protejate, diferenţa între beneficiile celor două opţiuni nu este fixă, ci 
participanții sunt întrebaţi care este costul maxim pe care l-ar presupune acţiunea 
dincolo de care ea ar deveni inacceptabilă. De exemplu (Baron şi Ritov, 2009); 
„Dacă nu se face nimic, 20 de specii de peşti vor dispărea din cauza schimbării 
naturale a nivelului apei unui râu. Construirea unui baraj ar salva aceste 20 de 
specii, însă ar face ca un anumit număr de alte specii de peşti ce trăiesc în zona unde 
ar fi plasat barajul să dispară. Care este numărul maxim de peşti care ar dispărea din 
cauza barajului până la care ar trebui acceptată construcția acestuia?”. Participan- 
tilor li se oferă toate variantele de răspuns de la 0 (varianta ce reflectă refuzul 
oricărui pret al acţiunii) la 20. Deci, în această variantă, costul inactiunii este fixat 
(cele 20 de specii), iar scopul studiului este aflarea punctului de echilibru moral, 
adică prețul acţiunii până la care aceasta este privită ca acceptabilă. Rezultatele sunt 

puse in legătură cu întrebări ce vizează direct valorile protejate. Fiecare dintre ele 
cere raportarea la o anumită acţiune descrisă şi în dilemele cu structura prezentată 
anterior (de exemplu „cauzarea dispariţiei unor specii de peşti”). Sarcina partici- 
pantilor este cea de a-şi exprime atitudinea fata de această acţiune prin alegerea 
uneia dintre mai multe variante de răspuns, cum ar fi: „este permisă moral”, „nu 
este permisă decât în cazuri excepţionale”, „nu este permisă decât atunci când aduce 
beneficii mari sau previne un dezastru” etc. Ultima dintre opţiuni este cea care 
reflectă deținerea unei valori protejate, şi anume: „Este greşită moral şi nu trebuie 
permisă chiar dacă ar aduce beneficii mari sau ar preveni un dezastru, indiferent de 
amploarea beneficiilor sau dezastrelor”. 

Valorile protejate, deci, sunt cele care fac oamenii să pună în plan secund 
consecințele inactiunii, adică ignorarea soluţiei unei probleme sau a unui act care ar 
duce la efecte pozitive. Studiile din acest domeniu au relevat faptul că un procent 
însemnat dintre participanţi aleg această variantă de răspuns vizavi de multe 
posibile acţiuni, cum ar fi eutanasia, vaccinurile, incendiile de pădure controlate 
(menite a evita riscul unor incendii masive, măsurile de control a mediului natural 
sau construcția de rute alternative de trafic (pentru scăderea numărului de accidente 
în zona respectivă, cu preţul unui număr mult mai mic de accidente într-o altă 
zonă). Aşa cum am menționat, fundamentul psihologic al valorilor protejate este 
respingerea oricărei acţiuni care ar ameninţa starea actuală de lucruri, aceasta fiind 
considerată a avea valoare morală. Ca urmare, ele fac individul „hipersensibil fata 
de permisibilitatea acţiunii” (Iliev et al., 2009) şi, pe de altă parte, insensibil la 
cantitatea beneficiilor acţiunii şi a costului inactiunii. Aceste fenomene psihologice 
se manifesta pe plan decizional prin preferința pentru inactiune. 


d) Răul ca efect secundar 


Revenind la principiul intenţiei, o altă formă în care oamenii îl iau în 
considerare atunci când judecă acceptabilitatea morală a comportamentelor este cea 
de a evalua actele ce cauzează intenționat un rău ca mai condamnabile moral decât 
cele care provoacă acelaşi rău ca efect secundar în încercarea de a face un bine mai 
mare. În contextul dilemelor sacrificiale, atunci când sacrificarea victimei singulare 
apare ca intenţionată, ea diminuează valoarea morală de ansamblu a comporta- 
mentului, adică cea rezultând din judecarea simultană a acestui pret în raport cu 
beneficiul salvării celor cinci persoane. Pe de altă parte, când acelaşi sacrificiu 
apare ca efect neintentionat, secundar, al încercării de a-i salva pe aceştia, el este în 
mai mare măsură acceptabil moral, chiar şi atunci când el a fost anticipat de către 
agent. Această diferenţă au o fundamentare etică, în Doctrina Dublului Efect (Foot, 

1967), ce susţine legitimitatea morală a acțiunilor cu efect dublu: unul negativ, însă 
neintentionat şi inevitabil, şi unul pozitiv, intenționat şi cu o valoare superioară 
primului. În schimb, acţiunile ce cauzează intenţionat rău unei persoane sunt 
condamnabile moral, chiar dacă ele au ca obiectiv ultim generarea unui bine mai 
mare, deoarece ele implică folosirea acelei persoane ca mijloc şi nu ca scop, 
contravenind astfel unui principiu moral fundamental, formulat şi în etica Kantiană. 

Obiectivul studiilor empirice de psihologie a moralității este, în acest 
context cu o circumscriere filosofică precisă, verificarea măsurii in care aceste 
enunturi etice au un corespondent în intuitiile morale pe care oamenii le aplică în 
judecatile lor efective. Unii autori observă că cele două variante princeps ale 
dilemei tramvaiului corespund celor două situaţii care ar trebui puse în contrast 
pentru a evalua acest principiu al dublului efect. În dilema comutatorului, moartea 
victimei reprezintă un efect secundar neintentionat al salvării celor cinci persoane 
aflate în pericol. În schimb, în dilema podului, agentul are intenţia de a sacrifica 
victima, deoarece acest sacrificiu (prin aruncarea sa de pe pod în calea tramvaiului) 
este necesar pentru blocarea acestuia şi, astfel, salvarea celor cinci persoane. Deci, 
în acest caz, victima ar fi folosită intenţionat ca mijloc pentru a obţine beneficiul 
superior. Această diferență a fost formulată explicit chiar de către autorii primului 
set de dileme sacrificiale din literatura psihologică, adică de grupul de cercetare 
condus de Greene (2009). Miza textului lor din 2009 a fost depăşirea nivelului strict 
inductiv al descrierii diferențelor între dilemele personale şi cele impersonale, şi 
înlocuirea acestei clasificări prin includerea unor parametri cu o ancorare teoretică 
mai validă. Ca urmare, ei descriu principiul dublului efect ca posibil factor 
responsabil pentru diferențele dintre reacţiile morale ale participanților confruntati 
cu dilemele personale şi cele generate de dilemele impersonale. Această perspectivă 
nu este singulară; există şi alți autori care aderă la acest punct de vedere, şi care 
înlocuiesc dihotomia „dileme personale — impersonale” cu cea a dilemelor ,,instru- 
mentale — incidentale” (Moore et al., 2008). Aceste noi etichete au rolul de a 
evidenția faptul că în dilemele personale, victima este tratată ca instrument folosit 
intenţionat, în timp ce în cele impersonale, sacrificarea sa este un rezultat incidental 
în raport cu scopul vizat, şi deci unul neintentionat. 

Totuşi, dat fiind faptul că cele două variante clasice ale dilemei tramvaiului 
diferă în funcţie de mai multi parametri, evidentiati şi testati ca efecte de către 
diverse studii, investigaţiile care le folosesc nu pot localiza influența de sine 
stătătoare a principiului dublului efect. Pentru a reuşi această verificare localizată 
este nevoie de variante modificate ale dilemelor sacrificiale originare, care să difere 
între ele doar sub aspectul caracterului intenţionat sau nu al răului cauzat victimei 
singulare. Un astfel de studiu este cel realizat de Hauser et al. (2007); prima dintre 
cele două dileme morale construite pentru evaluarea impactului acestei variabile are 

următorul conținut: „Ned merge de-a lungul unor şine de cale ferată şi observa 
apropiindu-se un tren scăpat de sub control. În fata lui, pe şine sunt cinci oameni. 
Ned stă lângă un comutator, pe care îl poate acționa pentru a deturna trenul pe un 
traseu alăturat în formă de buclă. Pe acest traseu secundar există un obiect greu. 
Dacă trenul loveşte obiectul, el va încetini, oferind oamenilor timpul necesar pentru 
a scăpa. Obiectul este o persoană. Ned poate acționa comutatorul, prevenind 
uciderea celor cinci oameni, ceea ce va duce însă la uciderea acelei persoane de pe 
traseul secundar. Sau el ar putea să nu facă nimic, ceea ce va avea ca rezultat 
moartea celor cinci.”. Observăm că în această versiune atingerea scopului de a salva 
numărul mai mare de oameni este condiţionată de lovirea victimei singulare, care 
este deci folosită ca mijloc în acest scop; deci, aici sacrificarea ei este una 
intenţionată de agent. În cealaltă versiune, „Oscar merge de-a lungul unor şine de 
cale ferată şi observă apropiindu-se un tren scăpat de sub control. În faţa lui, pe şine 
sunt cinci oameni. Ned stă lângă un comutator, pe care îl poate acţiona pentru a 
deturna trenul pe un traseu alăturat in forma de buclă. Pe acest traseu secundar 
există un obiect greu. Dacă trenul loveşte obiectul, el va încetini, oferind oamenilor 
timpul necesar pentru a scăpa. În fata obiectului stă o persoană. Oscar poate acţiona 
comutatorul, prevenind uciderea celor cinci oameni, ceea ce va duce însă la 
uciderea acelei persoane de pe traseul secundar. Sau el ar putea să nu facă nimic, 
ceea ce va avea ca rezultat moartea celor cinci”. În acest scenariu, mijlocul pe care 
agentul intenţionează să îl folosească pentru atingerea scopului de salvare a celor 
cinci este obiectul greu de pe traseul secundar, iar moartea persoanei din fata 
acestuia ar fi doar un efect secundar; acest efect este unul anticipat, însă nu este 
parte a intenţiei globale a agentului. Rezultatele confirmă importanţa acestei 
diferenţe de intenţie între cele două scenarii, în sensul că acceptabilitatea morală a 
acțiunii (asupra comutatorului) în a doua versiune a dilemei este evaluată de 
participanți ca fiind semnificativ mai mare decât cea din prima versiune. Relevant 
metodologic este faptul că aceste adaptări ale materialelor experimentale originare 
au permis izolarea efectului principiului moral în cauză. Cele două scenarii diferă 
doar prin detaliile care operationalizeaza acest principiu, ele fiind omogenizate pe 
ceilalți parametri care variază între versiunile originare ale dilemelor comutatorului 
şi podului. În aceste scenarii adaptate au fost anulati cu precădere doi parametri cu 
efect psihologic important. Mai precis, ambele scenarii sunt identice din punctul de 
vedere al preexistentei pericolului care ameninţă ambele categorii de victime (aşa 
cum am arătat anterior, dilema podului introduce un pericol nou pentru victima 
singulară, în timp ce doar cea a comutatorului implică deturnarea unuia preexistent). 
De asemenea, cele două scenarii construite de Hauser et al. (2007) sunt 
caracterizate de absenţa contactului fizic între agent şi această victimă (parametru 
tratat într-o secţiune ulterioară a capitolului), spre deosebire de dilema podului. 

Parametrii din aceasta ultima categorie se refera la acele detalii ale dilemelor 
morale care descriu modul in care agentul realizează sau ar realiza acțiunea de 
sacrificare a victimei singulare pentru a salva numărul mai mare de persoane. 
Majoritatea factorilor investigati în această privință au fost extraşi din analiza 
diferențelor dintre scenariile celor două versiuni originare ale dilemei tramvaiului. 
Practic, fiecare dintre aceste diferențe dintre cele două texte ar putea avea o anumită 
parte de responsabilitate în ceea ce priveşte diferențele dintre reacțiile morale ale 
oamenilor față de aceste două dileme. Motivația acestui set de investigaţii a fost 
constatarea că dihotomia „dileme personale — impersonale” şi cei trei parametri 
propuşi de Greene (2001) ca diferentiind între ele nu are o consistență teoretică 
satisfăcătoare, în sensul că ea nu relevă complexitatea principiilor morale care ar fi 
responsabile de diferenţele de judecată morală între dilema comutatorului şi cea a 
podului. Plecând de aici, unele studii au evidenţiat şi o insuficiență empirică a acestei 
dihotomii, adică faptul că scenariile construite după reţeta celor trei principii pe care 
ca a fost formulată suscită reacții morale ce se abat de la predicțiile formulate plecând 
de la distincția „personal — impersonal”. Deci, ea nu reuşeşte să ofere un model 
teoretic care să acopere satisfăcător variațiile judecăților morale în aceste situații. 

Reconstrucţia teoretică în această arie a rămas încă un proces în derulare. După 
cum vom vedea, unii dintre factorii relevati de către o serie de studii ca influențând 
semnificativ variațiile judecăților morale între cele două dileme originare au fost apoi 
contrazişi de rezultatele altor investigaţii. Acestea au arătat că ele sunt doar manifestări 
ale unor dimensiuni psihologice mai profunde ale modului în care participanții îşi 
reprezintă structura acțiunii din cele două dileme. Ca atare, putem considera că procesul 
detectiei ştiinţifice a factorilor din această zonă nu este încă finalizat. 

Toţi parametrii din categoria mecanismului acţiunii au în comun natura 
exterioară, comportamentală a elementelor de scenariu la care se referă. În timp ce 
parametrii din categoria anterioară operationalizau diverse prescriptii morale 
derivate din principiul intentiei, adica se refereau la planul psihologic al scenariului, 
la modul in care agentul isi reprezinta mental propriile comportamente, cei de aici 
descriu modul practic in care el realizează acțiunea care duce la sacrificarea 
victimei singulare. Cu alte cuvinte, dacă dimensiunile anterioare ale structurii 
dilemelor ofereau participanților informaţii ce răspundeau întrebării „De ce?” (care 
este intenţia acțiunii agentului), cele din categoria de față sunt relevante pentru 
întrebarea „Cum?”. Majoritatea lor sunt incluşi de către autorii metaanalizei la care 
ne-am raportat deseori pe parcursul acestui text (Christensen şi Gomila, 2012) într-o 
categorie de parametri denumită ,,directetea răului” (directness of harm), ei 
preluând aici termenul folosit de Greene et al. (2009). Această etichetă subliniază 
faptul că majoritatea acestor parametri se referă la măsura în care sacrificarea 

victimei survine ca urmare a unui proces direct realizat de agent. Totuşi, în aceeaşi 
categorie pot fi incluşi şi factori care nu tin de caracterul direct sau indirect al 
acestui proces, de aceea am preferat o etichetă mai generală — cea de „parametri ai 
mecanismului acţiunii”. 


a) Numărul traumelor şi ordinea consecinţelor 


Primii parametri pe care îl includem în această categorie a mecanismului 
acțiunii ilustrează tocmai caracterul său extins în raport cu sensul setului de factori 
grupat de Greene et al. (2009) în clasa ce vizează ,,directetea răului”. Motivul 
pentru care îi prezentăm în aceeaşi subcategorie este acela că ei au fost concep- 
tualizati şi testati în aceeaşi cercetare (Mikhail, 2007), care a verificat efectele a trei 
factori structurali ai dilemelor sacrificiale: numărul traumelor, ordinea consecinţelor 
şi folosirea intenţionată a victimei ca mijloc pentru atingerea scopului, rolul acestuia 
fiind deja prezentat anterior. Primul se referă la numărul de traume pe care agentul 
le provoacă victimei singulare pentru a salva grupul de persoane în pericol. În 
versiunea originară a dilemei podului, acestea sunt în număr de trei: împingerea 
victimei de pe pod, care duce la căderea sa de la înălțime pe şine, urmând în final 
lovirea sa de către tramvai. Mikhail (2007) compara judecatile morale fata de acest 
scenariu cu cele în raport cu alte două versiuni ale dilemei tramvaiului, construite 
astfel încât să implice un număr de două astfel de traume, respectiv una. În prima, 
protagonistul „stă lângă un comutator pe care îl poate acţiona, aruncând astfel un 
obiect greu pe şine şi astfel oprind tramvaiul. Obiectul greu este o persoană care stă 
pe podul de deasupra şinelor”. Observăm că din acest scenariu este eliminată prima 
acţiune violentă asupra victimei, cea a împingerii sale de pe pod. Ultima versiune de 
dilemă, construită pentru a include o singură traumă provocată victimei singulare, 
elimină din scenariu podul şi căderea de pe el, înlocuindu-l cu un traseu secundar, în 
buclă al şinelor, pe care tramvaiul ar putea fi deturnat; pentru a salva cele cinci 
persoane, însă, trebuie ca el să fie încetinit prin lovirea unei persoane aflate pe acest 
traseu secundar. Scenariul obţinut astfel este identic cu cel folosit de Hauser et al. 
(2007) pentru verificarea relevantei principiului răului ca efect secundar. Din 
moment ce salvarea celor cinci persoane de pe traseul actual al tramvaiului necesită 
lovirea victimei de pe traseul secundar, acest scenariu implică nu doar o singură 
traumă fizică (doar lovirea victimei de către tramvai), ci şi folosirea ei ca mijloc 
pentru atingerea scopului. Aşa cum am precizat, studiul lui Mikhail a vizat şi 
verificarea principiului efectului secundar, iar acest scenariu este în mod explicit 
descris ca relevant pentru situaţia folosirii victimei ca mijloc. Pe de altă parte, însă, 
el nu distinge între cei doi potenţiali factori care pot genera variații în judecatile 
morale ale participanților — cel al victimei ca mijloc şi cel al unei singure traume 
provocate acesteia. Dincolo de această deficiență metodologică, rezultatele sale 

confirmă influența parametrului numărului de traume, în sensul că permisibilitatea 
morală a sacrificării victimei este evaluată de către participanți cu atât mai mare cu 
cât ea presupune mai puţine traume. 

Celălalt parametru este ordinea consecințelor acțiunii în acest tip de dileme, 
adică poziția temporală a morții victimei singulare în raport cu cea a salvării celor 
cinci persoane. În această privinţă, Mikhail (2007) observă că dilema comutatorului 
şi cea a podului, în versiunile originare, diferă: în prima, odată cu deturnarea 
tramvaiului cele cinci persoane sunt salvate; abia apoi tramvaiul urmează să 
lovească victima aflată pe noul traseu. În schimb, în dilema podului, cele cinci 
persoane sunt salvate de-abia după ce victima singulară este împinsă pe şine. Pentru 
a demonstra influenţa acestui parametru, însă, autorul a recurs la comparatiile între 
alte scenarii, dată fiind problema deja menționată a multiplelor diferenţe între cele 
două dileme sacrificiale originare. Prin urmare, el a comparat judecatile morale fata 
de dilema princeps a comutatorului cu cele vizavi de alte două scenarii, în ambele 
agentul acționând prin intermediul unui comutator, care însă provoacă moartea 
victimei singulare înainte de salvarea celor cinci. Într-unul, protagonistul „poate 
acționa un comutator care ar provoca prăbuşirea unui pod în calea tramvaiului, 
oprindu-l. Pe pod, însă, se află o persoană, care ar muri dacă ar cădea podul”. 
Cealaltă versiune, construită pentru a ilustra situaţia în care moartea victimei este 
antecedentă salvării celor cinci persoane, este identică cu cealaltă dilemă folosită de 
Hauser et al. (2007) în contextul testării doctrinei dublului efect, şi anume cea în 
care acționarea comutatorului ar deturna tramvaiul pe un traseu secundar unde el ar 
fi oprit de un obiect greu; în faţa acestuia, însă, se află o persoană care ar fi ucisă 
astfel. Din moment ce moartea ei survine înaintea contactului tramvaiului cu 
obiectul care l-ar opri, şi aici ordinea celor două consecinţe ale acțiunii este inversă 
fata de cea din dilema originară a comutatorului. 

Pe baza rezultatelor studiului în care a utilizat astfel de dileme construite 
prin varierea simultană a mai multor parametri, Mikhail (2007) realizează şi o 
critică fundamentată empiric a distinctiei introduse de Greene et al. (2001) între 
dilemele personale şi impersonale. Dintre cele 6 dileme utilizate în studiul său, 5 ar 
fi incluse, prin aplicarea criteriilor de la baza acestei distincţii, în categoria celor 
impersonale, iar una — în cea a dilemelor personale. Totuşi, judecatile morale fata de 
setul de cinci dileme impersonale variază semnificativ în funcție de parametrii 
numărului de traume, al ordinii consecinţelor, respectiv al sacrificării intenționate 
sau nu a victimei singulare. Mai precis, procentul de participanți care aprobă 
acțiunea în dilema originară a comutatorului (dilema impersonală princeps) în 
studiul lui Mikhail (2007) este unul foarte mare, de 90%, similar investigaţiilor 
realizate de Greene et al. (2001). Însă el scade foarte mult în raport cu alte dileme, 
cu toate că şi acestea sunt, după criteriile distinctiei amintite, tot impersonale. 
Astfel, procentul participanților care judecă acțiunea ca permisă moral în dilema în 
care această acţiune provoacă trei traume victimei, ducând la uciderea sa înaintea 

salvării celor cinci persoane şi folosind-o ca mijloc in acest scop, coboară la 37%, 
mult mai aproape de procentul corespunzător din dilema personală originară — cea a 
podului — unde el are o valoare medie de 10%. Aceste variaţii ale judecăților morale 
fata de acelaşi tip de dileme — cele impersonale — demonstrează încă o dată faptul că 
dihotomia inițială propusă de Greene et al. (2001) nu acoperă decât în mică măsură 
complexitatea factorilor acestor judecăţi. 


b) Locusul intervenţiei asupra victimei 


Un alt parametru al mecanismului prin care agentul îşi pune în practică 
intenţia de salvare a persoanelor amenințate în dilemele sacrificiale este cel care se 
referă la diferenţa dintre două variante de intervenţie. Într-una din ele, el intervine 
asupra pericolului în sine, modificând, de exemplu, parcursul tramvaiului, ca în 
dilema comutatorului. În cealaltă, el intervine asupra victimei, aruncând-o în calea 
obiectului ce amenință viata celor cinci persoane, ca în dilema podului. După 
Waldmann şi Dieterich (2007), aceste diferenţe, etichetate ca variante ale unui 
parametru denumit „locusul intervenţiei”, ar determina schimbări semnificative in 
judecatile morale ale participanților. 

Pentru testarea acestei ipoteze, autorii au realizat două studii; în primul, ei 
au utilizat patru dileme morale ce descriau o ameninţare la adresa unui grup de 
persoane, fiecare având două variante de salvare a acestora: prin intervenţia directă 
asupra acestui pericol, cu preţul uciderii altor victime mai puţin numeroase, sau prin 
intervenţia asupra acestora, care are ca rezultat final eliminarea pericolului la adresa 
grupului mai numeros. Una dintre aceste dileme este cea a tramvaiului; pentru 
varianta intervenţiei asupra pericolului, autorii au folosit un scenariu construit pe 
structura dilemei comutatorului, în care acționarea acestuia schimbă traseul 
tramvaiului. Deci, ea poate fi considerată ca o ilustrare a intervenţiei asupra 
pericolului. Varianta folosită în aceste studii diferă în câteva detalii fata de cea 
originară: tramvaiul a fost înlocuit cu un tren, iar persoanele amenințate (în număr 
de 10) sunt pasageri ai unui autobuz care se află pe traseul său. Apoi, acționarea 
comutatorului ar deturna trenul pe un traseu secundar unde se află un alt autobuz cu 
2 pasageri. Pentru cealaltă variantă, ei au construit următorul scenariu: „Un tren 
scăpat de sub control urmează să lovească un autobuz în care se află 10 persoane. 
Un angajat al căilor ferate se află la volanul unui camion lângă intersecţia 
respectivă. El ar putea împinge câteva automobile din fata lui, care ar împinge un alt 
autobuz cu 2 persoane pe şinele trenului, înlocuindu-l astfel pe primul şi fiind el 
lovit în locul lui.” Un alt scenariu folosit aici este cel al bombei în restaurant; în 
versiunea intervenţiei asupra pericolului, textul este următorul: „Într-un restaurant, 
o bombă amenință să ucidă 9 persoane. Bomba ar putea fi aruncată în curte, unde 

însă se află o altă persoană care ar fi ucisă”. Versiunea intervenţiei asupra victimei 

este: „Într-un restaurant, o bombă amenință să ucidă 9 persoane. O persoană ar 
putea fi aruncată asupra ei; ea ar fi ucisă, dar astfel ar fi salvați ceilalți”. Un alt 
exemplu este cel al dilemei virusului, a cărui versiune ce operationalizeaza inter- 
ventia asupra victimei evocă una din dilemele clasice din filosofia morală — cea a 
transplantului de organe — folosită ca experiment mental menit a demonstra 
insuficienţa utiliarismului ca teorie etică universală. În această dilemă originară, un 
doctor poate salva viata a cinci pacienți internați în spital prin recoltarea şi 
transplantarea organelor necesare lor de la un vizitator aflat în trecere prin spital. 
Deşi această opţiune este corectă din punct de vedere utilitarist, ea transgresează 
flagrant alte principii şi reguli morale, ca urmare ea este refuzată de către toţi cei 
confruntati cu această dilemă. Revenind la studiul lui Waldmann şi Dieterich 
(2007), prima versiune a dilemei virusului este: „Un virus ce cauzează paraplegie 
ameninţă 4 pacienți aflați într-un salon de spital. Virusul ar putea fi eliminat din 
salon prin sistemul de ventilație, prin care ar ajunge însă într-un alt salon unde se 
află un pacient”. În versiunea intervenţiei asupra victimei, scenariul este: „Un virus 
ce cauzează paraplegie amenință 4 pacienţi aflați într-un salon de spital. Ei ar putea 
fi salvaţi folosind extracte din măduva spinării unui alt pacient. Însă această 
procedură i-ar provoca acestui pacient paraplegie”. 

Rezultatele comparatiilor dintre judecatile morale fata de cele două versiuni 
ale acestor dileme confirmă ipoteza: atunci când implică intervenţia asupra victimei, 
acțiunea ce duce la salvarea numărului mai mare de oameni este evaluată ca fiind 
semnificativ mai imorală. Totuşi, din textele anterioare se poate observa o confuzie 
metodologica pe care o contin aceste scenarii. Mai precis, ele diferă nu doar după 
parametrul testat explicit — cel al locusului intervenţiei — ci şi din punctul de vedere 
al caracterului intenţionat sau nu al sacrificării victimei. În prima dilemă, de 
exemplu, agentul din prima variantă intervine asupra pericolului (deturnând trenul), 
însă în plus această acţiune are doar ca efect secundar lovirea autobuzului cu cele 
două victime. În schimb, în cealaltă variantă, agentul intervine asupra victimelor 
(împingând autobuzul în care ele se află în calea trenului), această acţiune reflectă, 
însă, în acelaşi timp şi folosirea acestor victime ca mijloc pentru atingerea scopului 
de a salva cele 10 persoane. Similar, aruncarea unei persoane pe o bombă (în a doua 
dilemă) nu implică doar intervenția asupra acestei victime, ci şi folosirea ei ca 
mijloc. Deci, acceptabilitatea morală mai redusă a intervențiilor asupra victimelor, 
constatată în acest prim studiu, ar putea fi de fapt efectul parametrului discutat deja 
anterior, cel al folosirii victimelor ca mijloc pentru atingerea scopului, altfel spus 
cauzarea unui rău intenționat acesteia. 

Ca urmare, Waldmann şi Dieterich (2007) au realizat un al doilea studiu în 
care au diferențiat între aceste două interpretări posibile ale primelor rezultate 
empirice. Pentru aceasta, ei au utilizat structura generală a dilemei tramvaiului, cu 
cele două variante testate deja în prima cercetare, căreia i-au adăugat însă o a treia: 
cea în care agentul intervine asupra pericolului (ca în prima variantă), însă rănirea 

victimelor mai putin numeroase reprezintă un mijloc pentru salvarea grupului mai 
numeros. Acest al treilea scenariu este identic, ca structură fundamentală, cu unul 
dintre cele utilizate de Hauser et al. (2007) pentru testarea principiului răului ca 
efect secundar. Varianta folosită de Waldmann şi Dieterich (2007) este: „Un tren 
scăpat de sub control urmează să lovească un autobuz în care se află 10 persoane. 
Un angajat al căilor ferate se află lângă un comutator ce ar putea deturna trenul pe 
un traseu secundar în formă de buclă. Pe acest traseu se află parcat un alt autobuz cu 
2 persoane. Dacă trenul ar lovi acest autobuz, el s-ar opri înainte de a ajunge la cel 
cu 10 persoane.” Deci, aici agentul acţionează asupra pericolului (trenului), însă 
salvarea celor 10 persoane este condiționată de rănirea celorlalți doi oameni, care ar 
fi deci folosiți ca mijloc in acest scop. Comparatiile între judecăţile morale cu 
privire la cele trei variante ale dilemei au arătat că sacrificarea acestor două victime 
în al doilea scenariu (cel al intervenției directe asupra lor) rămâne cea mai putin 
acceptată de către participanţi. Dat fiind faptul că ea diferă semnificativ ca reacţii 
morale provocate şi față de varianta introdusă în plus în acest studiu — cea a 
intervenției asupra pericolului prin folosirea victimelor ca mijloc —, parametrul 
locusului intervenţiei pare a fi mai important în modularea judecăților morale decât 
cel al dublului efect. 


c) Contactul fizic cu victima 


Cushman et al. (2006) au testat influenţa unui alt criteriu derivat din distincția 
dintre dilemele personale şi cele impersonale, şi anume cel al contactului fizic 
dintre agent şi victimă. Şi el diferă în cele două tipuri de dileme: în versiunea 
originară a dilemei podului, victima este sacrificată prin împingerea sa de către 
agent în calea tramvaiului, în schimb, un astfel de contact fizic direct între cei doi 
nu apare în dilema comutatorului, unde acţiunea (salvarea celor cinci prin sacrifi- 
carea victimei singulare) se realizează de la distanță, prin medierea mecanismului 
comutatorului. În studiul lor, Cushman et al. (2006) au testat influența acestui 
criteriu prin comparatia între dilema originară a podului şi o dilemă construită pe 
scheletul celei a comutatorului. În perspectiva autorilor, adaptarea acestui scenariu 
fata de cel originar a avut ca efect omogenizarea acelor dileme folosite, din punctul 
de vedere al intenției de sacrificare a victimei: dacă în dilema originară a comuta- 
torului, moartea victimei era un efect secundar al salvării celor cinci persoane 
amenințate de tramvai, în versiunea adaptată ea devine un eveniment intenționat de 
agent, necesar pentru a le salva pe acestea. Agentul „stă lângă un comutator pe care 
îl poate acţiona, aruncând astfel o persoană care stă pe podul de deasupra şinelor în 
calea tramvaiului şi astfel oprindu-l”. Observăm însă că acest scenariu este identic 
cu cel utilizat de Mikhail (2007) pentru testarea unui alt factor al judecăților morale 
fata de dilemele sacrificiale, şi anume cel al numărului de traume produse victimei, 


107 


Andrei Holman 


varianta de fata descriind două astfel de traume (faţă de trei, câte sunt necesare 
pentru salvarea celor cinci persoane în dilema originară a podului). Deci, în fiecare 
dintre cele două studii, dilemele puse în opoziţie diferă şi dintr-un punct de vedere ce 
este ignorat de către autori — din cel al numărului de traume în studiul lui Cushman et 
al. (2006), respectiv după criteriul contactului fizic în cel al lui Mikhail (2007). 
Rezultatele obținute de Cushman et al. (2006) confirmă ipoteza importanţei 
contactului fizic: sacrificarea prin împingerea victimei este considerată ca mai putin 
permisibilă moral decât cea de la distanță, mediată de mecanismul pus în funcțiune 
de comutator. La prima vedere, această dimensiune pare unul dintre cei mai 
evidenti şi mai puternici factori ai diferențelor de judecată morală între cele două 
dileme originare (cea a comutatorului, respectiv a podului). Cu toate acestea, aşa 
cum vom vedea în următoarea secțiune, alte studii arată că această rezonanță 
psihologică este doar iluzorie, şi că în realitate mecanismul mental care duce la 
rezerva morală fata de acţiunile corecte utilitarist, dar care implică contactul fizic cu 
victima ar fi unul mai complex, bazat pe factori mai putin accesibili introspectiei. 


d) Folosirea forţei personale 


O astfel de reevaluare a importanţei reale a contactului fizic a fost realizată 
de Greene et al. (2009). Ipoteza lor a fost aceea că în realitate nu simplul contact 
fizic ar determina rezerva morală menţionată anterior, ci faptul că într-un astfel de 
scenariu agentul ar trebui să îşi folosească forța personală. Cu alte cuvinte, oamenii 
ar judeca mai inacceptabile moral intervenţiile în care forţa care afectează victima 
(ducând la sacrificarea ei) ar proveni din muşchii agentului, în comparaţie cu 
situaţia în care rolul agentului ar fi doar cel de a declanşa o altă forță (cum este cea 
a mecanismului activat de comutator) care ar duce la acelaşi rezultat. Această 
reticenţă în folosirea propriului corp ca instrument de sacrificare a victimei a fost 
testată de Greene et al. (2009) într-un studiu care a comparat, printre altele, şi cei 
doi factori relevanti aici: contactul fizic şi forța personală. Verificarea efectelor lor 
s-a realizat prin intermediul a trei dileme; prima a fost dilema standard a podului, ce 
implică atât contact fizic, cât şi forță personală; în ea, agentul „ar putea împinge 
persoana de pe pod pe şinele tramvaiului”. Al doilea scenariu — cel al „ţevii” — 
elimină contactul fizic cu victima, însă reţine forța personală; în el, agentul „nu 
poate ajunge la acea persoană suficient de rapid, însă ar putea să o împingă cu o 
țeavă lungă care se află lângă el pe pod.”. Comparatia dintre evaluările morale ale 
acțiunii în aceste prime două dileme au permis evidenţierea impactului criteriului 
contactului fizic, singurul care diferă între ele. În fine, ultimul scenariu — cel al 
„podului cu trapă” — este identic cu cel folosit deja atât de Cushman et al. (2006), 
cât şi de Mikhael (2007); el presupune sacrificarea victimei printr-o acţiune care nu 

implica nici contact fizic cu aceasta, nici folosirea fortei personale a agentului. In el, 
acesta „nu poate ajunge la acea persoană suficient de rapid, însă observă că ea sta 
deasupra unei trape momentan închisă, pe care el ar putea-o deschide cu o manetă 
ce se află lângă el. Trăgând de manetă, persoana ar cădea pe şinele tramvaiului”. 
Prin comparatiile între ultimele două dileme din această enumerare (aceasta şi cea a 
țevii”), autorii au putut evidenția impactul forţei personale, din moment ce această 
dimensiune este singura care variază între cele două scenarii (ambele fiind identice 
din celălalt punct de vedere, al contactului fizic). Rezultatele au confirmat ipoteza, 
în sensul că numai cea de-a doua comparaţie a relevat diferențe semnificative de 
evaluare a acceptabilitatii morale a acțiunii. Folosirea forţei personale face ca 
sacrificarea victimei în cea de-a doua dilemă din cele trei prezentate mai sus să fie 
considerată mai puţin acceptabilă moral decât cea din ultima dilemă (cea care nu 
implică forța personală). În schimb, diferențele de contact fizic între primele două 
dileme nu au determinat variații semnificative între judecatile morale ale partici- 
pantilor care au fost expuşi la ele. Aşadar, Greene et al. (2009) au folosit variante de 
scenarii care operationalizeaza atent şi disting între cele două criterii (cel al forței 
personale şi cel al contactului fizic), prin introducerea în rândul acestor variante a 
unei structuri actionale în care sacrificarea să implice forță personală, însă nu şi 
contact fizic. Astfel, ei au reuşit diferențierea ponderii lor psihologice în formarea 
judecăților morale, şi evidenţierea unui factor mai subtil — cel al forței personale — 
ce este responsabil în realitate de efectele atribuite anterior dimensiunii mai 
evidente a contactului fizic. 


5. Concluzii 


Parametrii dilemelor morale folosite în investigaţiile experimentale din 
psihologia moralității variază, aşa cum am văzut de-a lungul acestui capitol, 
dintr-un punct de vedere fundamental pentru validitatea acestor studii: cel al măsurii 
în care sunt constientizati de către autori. În funcţie de acest criteriu, parametrii 
discutati pot avea două fațete complet opuse. Atunci când ei variază nesistematic 
între dilemele morale expuse participanţilor din respectiva cercetare, fără a fi atent 
controlati de către cercetător, astfel de factori afectează validitatea rezultatelor. Pe 
de altă parte, multi dintre ei reflectă procese psihologice fundamentale pentru 
judecata morală; ca atare, controlati şi manipulati eficient în diverse scenarii, ei 
oferă posibilitatea testării unor noi dimensiuni de influenţă şi a unor mecanisme 
psihologice până atunci necunoscute ale acestei judecăţi. Cu alte cuvinte, ei nu 
reprezintă doar dimensiuni superficiale, caracterizând numai variațiile de formulare 
ale textelor pe care le parcurg participanţii, ci permit aprofundarea teoretică în 
domeniu, descoperirea şi testarea unor noi modele psihologice ale moralității. 

1. Introducere 


In derularea activitatilor de educatie formala sunt multe situatii caracterizate 
de ambiguitate şi conflicte valorice pe care profesorii trebuie să le surmonteze 
(Campbell 2003; Colnerud 1997, 2006; Tirri şi Husu 2000, 2002; Tirri 1999; 
Shapira-Lishchinsky 2011). Autorii sunt de acord asupra faptului că profesorii se 
confruntă cu multe tipuri de dileme, întrucât predarea implică, în acelasi timp, 
responsabilități de natura ştiinţifică, normativă şi practică (Caspersen 2013; 
Cranston, Ehrich şi Kimber 2006). Lampert (1985) a vorbit despre profesor în 
calitate de „manager al dilemelor”. Johnston (2002) apreciază că dilemele etice sunt 
o dimensiune inerentă a relaţiei dintre profesori şi copiii, iar Golan şi Fransson 
(2009, 45) prezintă aspectul relational şi conflictual pe care îl presupune activitatea 
didactică: „A fi profesor, în general, presupune în mare măsură lucrul asupra 
conflictelor de interese şi luarea în considerare a diferitelor alternative de acțiune 
care derivă din diferite principii, valori, contexte şi personalități. Esenţa de bază a 
predării este interacțiunea umană, şi, de foarte multe ori, această interacțiune are loc 
în situații complexe în care se confruntă poziţii inegale de putere.” 

Conceptul de dilemă este utilizat în literatura psihopedagogică cu variate 
denumiri: dilemă pedagogică (Yaffe şi Maskit 2010), dilemă a şcolarizării (Berlak 
şi Berlak 1981), dilemă profesională (Oser şi Althof 1993), conflict practic (Lyons 
1990), dilemă rea (Cuban 2012). Cu referire la dilemele din domeniul eticii 
pedagogice, de asemenea există diferenţe între autori: Maslovaty (2000) le pune în 
legătură cu conflictul socio-moral, numindu-le dileme socio-morale, Colnerud 
(1997) le numeşte conflicte etice, Tirri (1999) se referă la dileme morale, iar alții 
preferă denumirea dileme etice (Tirri şi Husu 2000; Cranston, Ehrich şi Kimber 
2006; Shapira-Lishchinsky şi Orland-Barak 2009). 

Studiul de fata are două parti. În prima parte, vom construi un cadru teoretic 
pentru înţelegerea conceptului de dilemă etică în educaţie. Vom răspunde la 
următoarele întrebări: Cum definim dilema etică? Care sunt elementele definitorii 
ale dilemelor etice? Ce tipuri de dileme întâlnim în munca educativă? Cum 
deosebim dilema etică de alte tipuri de dileme? În a doua parte a studiului vom 


115 


Roxana Ghiatau 


aplica acest cadru de conceptualizare a dilemelor etice într-un demers empiric, 
investigând dilemele etice cu care se confruntă educatorii români de la toate 
nivelurile (preprimar, primar, gimnazial şi liceal), precum şi rationamentele utilizate 
de ei în luarea deciziei etice. 

Motivatiile studiului sunt atât teoretice cât şi practice. Din punct de vedere 
teoretic, pentru cercetători şi profesori deopotrivă, informaţiile despre conţinutul şi 
natura dilemelor sunt utile pentru a înţelege practica profesională şi dimensiunile 
morale ale predării, şi pentru a cunoaşte valorile şi percepțiile lor cu privire la 
diferite probleme profesionale (Ben-Peretz şi Kremer-Hayon 1988; Whitcomb 
2002; Ehrich, Kimber, Millwater şi Cranston 2011). Orly Shapira-Lishchinsky 
(2011, 649) afirmă că „este nevoie de cercetare in profunzime cu privire la modul in 
care profesorii percep şi fac faţă dilemelor etice în activitatea lor.” În general, 
reflectia este benefică atât pentru viitorii profesori, cât şi pentru profesorii 
practicieni, contribuind la dezvoltarea lor profesională (Yaffe şi Maskit 2010). Din 
punct de vedere practic, conceperea unor programe de management al conflictelor 
în educaţie poate pleca de la dilemele cu care se confruntă efectiv profesorii în 
munca lor. Studii anterioare cu privire la dilemele etice în procesul de predare arată 
că majoritatea profesorilor nu sunt întotdeauna conştienţi de impactul moral al 
acțiunilor lor (Jackson, Boostrom şi Hansen 1993). Mai mult, chiar profesorii sunt 
cei care au raportat că sunt slab pregătiți pentru a face fata dilemelor etice pe care le 
identifică în activitatea la clasă (Lyons 1990; Tirri 1999). 


2. Fundamentare teoretică a studiului 
2.1. Definirea dilemei etice 


Din punct de vedere logic, dilema este un raționament care pune două 
alternative, dintre care trebuie aleasă una. Conceptul îşi are originea în limba greacă 
(gr. dis — doi, lemma — argument). Astfel, esenţa dilemei constă în conflictul între 
cele două argumente sau opţiuni de rezolvare. Cuban (1992) defineşte dilema ca pe 
situaţie complicată care presupune conflictul între opţiuni valorice în egală măsură 
pretuite şi care nu poate fi pe deplin rezolvată. Pentru Wagner (citat de Ben-Peretz 
şi Kremer-Hayon 1988, 5), o persoană care se confruntă cu cognitii contradictorii 
este pusă în situaţia de a se invarti într-un cerc al soluţiilor, fără a fi în stare să 
găsească una. O astfel de situaţie este considerată de Wagner „nod cognitiv”, care 
se poate tranforma în dilemă. Ea defineşte dilema ca „nod cognitiv”sau „conflict” 
care rezultă din decalajele între ceea ce ar trebui să fie şi ce se întâmplă într-adevăr. 
Există mai multe tipuri de noduri: 1. noduri ale realităţii, care rezultă din unele 
principii care nu au fost aplicate; 2. noduri ale experienţei trecute, care constau 

dintr-un decalaj între ceea ce trebuia facut şi ceea ce s-a facut; 3. noduri de 
anticipare, care rezultă dintr-o anticipare a ceva ce se va întâmpla în viitor, dar nu ar 
trebui să se întâmple; 4. noduri imperative, care rezultă dintr-un conflict între două 
norme. 

O noţiune fundamentală în delimitarea dilemei etice este conflictul de 
valori. Unele conflicte axiologice sunt şi conflicte sociale. Departe de a fi un 
accident, o stare trecătoare, conflictul social este un eveniment cotidian necesar, „0 
întâmplare zilnică” (Fleetwood 1987, 3) având funcţia de a schimba realităţile 
indezirabile. Conflictul nu este neapărat „negativ”, ci este mai degrabă o parte 
integrantă a unei vieţi în continuă schimbare. Schimbarea socială este întotdeauna o 
consecinţă a unor conflicte (Tal şi Yinon 2009, 267). 

În cele ce urmează, vom circumscrie mai exact conceptul de dilemă etică. O 
definiţie clară a dilemei etice este oferită de Mureşan (2010): o dilemă etică este un 
conflict a două datorii la fel de valabile, dar care, într-o anumită situaţie, nu pot fi 
respectate împreună. Pentru McConnel (2010), caracteristicile definitorii ale unei 
dileme morale sunt următoarele: (1) agentul este pus în fața a două (ori mai multe) 
acțiuni în mod egal necesare; (2) agentul poate duce la îndeplinire doar una dintre 
cele două (sau mai multe) acțiuni; în concluzie, agentul nu poate finaliza ambele 
acțiuni (ori toate acţiunile). 

Aceste caracteristici pun în evidență un sens bine delimitat al dilemei etice 
autentice, în care alternativele de răspuns privesc două principii, datorii, obligaţii 
care nu pot fi respectate în acelaşi timp. Cu privire la acest aspect al alternativelor, 
concepțiile autorilor sunt diferite. Kidder (1995) susţine perspectiva conflictului 
între bine versus bine. O dilemă, afirmă Kidder, diferă de simpla alegere a binelui 
de rău. Dacă alegerea este clară, cu o alternativă considerată corectă din punct de 
vedere moral, iar alta greşită, atunci alegerea este mai mult o probă a curajului 
moral decât o dilemă. Pentru Kidder (1995), luarea deciziilor este determinată de 
valorile noastre de bază, de morala şi integritatea noastră şi se încadrează în două 
categorii: ispite morale şi decizii etice. Ispita morală implică o decizie între bine 
versus rau şi se bazează în mod clar pe valorile fundamentale ale persoanei. 
Dilemele etice sunt definite ca alegeri între bine versus bine şi constituie cele mai 
dificile alegeri ale noastre. Aceeaşi idee este exprimată şi de Williams (1981): un 
conflict moral implică două obligaţii contradictorii, şi, prin aceasta, este diferit de 
un conflict de credinţe sau de un conflict de dorinţe. Alţi autori, totuşi, consideră că 
într-o dilemă etică este implicat conflictul între bine şi rău (Campbell 2000) sau 
între rău versus rău (Hitt 1990). 

În acest studiu, vom utiliza următoarea definiţie a dilemei etice: dilema 
etică este un impas sau obstacol generat de conflictul a două principii etice cu 
importanță egală pentru subiect, şi care nu pot fi respectate concomitent. În 
continuare vom numi şi explica elementele esenţiale necesare pentru ca o problemă 

să poată fi considerată dilemă etică. Primul element este impasul. Agentul moral 
trebuie să ia o decizie, întrucât a apărut un obstacol. Obstacolul este, în acelaşi timp, 
cognitiv şi subiectiv. Vorbim de obstacol cognitiv, întrucât sunt implicate 
raționamente, şi de obstacol subiectiv, deoarece apariţia dilemei este puternic 
influențată de sistemul de valori al persoanei, de convingerile şi atitudinile 
personale. Ceea ce este dilemă pentru o persoană poate să nu fie pentru o altă 
persoană. Al doilea element fundamental este dimensiunea morală a problemei. 
Dilema etică implică un conflict între valori morale, şi nu între valori în general 
(valori estetice, valori teoretice etc). Un conflict între preferințele şi gusturile 
estetice ale unor persoane nu este o dilemă etică, aşa cum nu este o dilemă etică un 
conflict între două doctrine teoretice. Allen (2012) susţine că opoziţia dintre valorile 
personale şi valorile profesionale nu ar trebui să fie caracterizată drept dilemă etică. 
Un prim temei ar fi că valorile personale implică sentimente, iar procesul rațional 
folosit în rezolvarea dilemelor etice nu este util în conflictele de valori personale. 
Mai mult, atunci când un individ alege să devină membru al unei profesii, el este de 
acord să respecte standardele profesiei, codul etic şi valorile profesiei. Al treilea 
element esenţial al dilemei este conflictul puternic. Conflictul este generat de 
alternativele egale ca importanță pentru agentul moral şi care exprimă principii etice 
bine definite. Nu orice conflict între valori morale se transformă în dilemă etică. 
Este necesar ca valorile morale să cântărească în mod egal pentru subiectul moral. 
Situatiile care necesită o alegere incomodă nu sunt dileme etice doar pentru că au 
acest aspect neplăcut, incomod (Allen 2012). Un ultim element este imposibilitatea 
practică de a realiza ambele cerinţe presupuse de principiile în cauză, astfel încât, 
indiferent de ce curs al acţiunii alegem, un principiu etic este compromis. Cu alte 
cuvinte, nu există o soluție perfectă (Allen 2012). O dilemă etică „absolută” sau 
, pura” apare numai atunci când două (sau mai multe) standarde etice se aplică unei 
situaţii, dar sunt în conflict unele cu altele. 


2.2. Dilema etică în profesia didactică 


Delimitarea teoretică a dilemei etice în profesia didactică trebuie sa 
pornească de la specificul acestei profesii. Hoyle (2001, 143) a sintetizat câteva 
trăsături distincte ale profesiei didactice: a. Clienţii sunt mai ales copii, persoane 
tinere, care nu au nevoie de rezolvarea unei probleme anume, ci de intervenţie 
asupra întregii personalităţi; b. Prin forma de desfăşurare, predarea este o activitate 
publică, ea adresându-se unei colectivităţi. Clientii nu se prezintă separat, ci în 
grupuri relativ mari, pericolul dezordinii fiind iminent. Nicio altă profesie nu se 
confruntă cu problema controlului, cu atât de puţine sancțiuni, cum este profesia 
didactică; c. Educatorii se confruntă cu clienţii lor zi de zi, spre deosebire de alte 

profesii care îşi tratează clienţii sporadic; d. Educatorii ocupă o poziţie sensibilă şi 
dificilă în societate, de intermediar între copii şi adulţi, între şcoală şi societate, între 
transmiterea cunoaşterii şi lumea creării cunoaşterii. 

Dworkin (1986) şi Kyriacou (2001) au realizat ample studii despre epuizare 
şi surmenajul la nivelul grupului ocupational al profesorilor. MacBeath (2012) 
prezintă cinci factori-cheie ai lipsei de satisfacție în profesia didactică: 1. Intensi- 
ficarea (se referă la pierderea autonomiei, cauzată de programele şcolare prestabilite); 
2.  Supraîncărcarea rolului, difuziunea şi stresul; 3. De-profesionalizarea; 
4. Indisciplina elevilor; 5. Exigenta respectării nevoilor de incluziune şi a cerinţelor 
speciale. 

Cuban (2014) a sintetizat două dileme de bază cu care se confruntă 
educatorii în sala de clasă: dilemele rolurilor multiple şi dilemele legate de distincția 
între planul profesional şi planul personal. Dilemele rolurilor multiple apar deoarece 
profesorul trebuie să efectueze trei roluri diferite: rolul de instruire, rolul de 
conducere şi rolul politic. Dilemele legate de distincţia între „profesional” şi 
„personal” rezultă din prețuirea acordată celor două planuri importante din viata 
profesorilor: planul privat (familia, prietenii) şi planul profesional. 

Considerăm că o primă sursă a dilemelor în profesia didactică este natura 
responsabilitatilor profesionale. Profesia didactică este complexă în privința 
finalitatilor sale: sunt ele predominant cognitive, afective sau morale? Michel 
Barlow (1999) vorbeşte de „sarcini paradoxale” sau „dialectice.” Iată câteva dintre 
„paradoxurile” profesiei didactice (Barlow 1999, 146 - 147): pedagogia este cu atât 
mai creatoare şi fidelă libertăţilor, cu cât este mai structurată; pedagogia este cu atât 
mai eficientă în termenii datoriei, cu cât este mai atentă cu elevii, pedagogia este cu 
atât mai ambițioasă, cu cât îşi fixează obiective realiste şi accesibile; se educa cu 
atât mai bine inteligența unui copil, cu cât educatorul nu uită de afectivitatea şi 
corpul său. 

O a doua sursă a dilemelor este cultura şcolară, ca sistem de norme şi valori 
fundamentale care menţin coeziunea şcolii şi îi conferă o identitate distinctă. 
Anumite caracteristici ale culturii şcolare contribuie la apariţia conflictelor în 
şcoală. Fullan şi Hargreaves (1991) prezintă o tipologie a culturilor şcolare, între 
care numesc şi „cultura balcanizată”. Ea care este alcătuită din persoane 
competitive, care luptă pentru obţinerea resurselor şi a statusurilor înalte în şcoală. 
Membrii acestui tip de grup pot declanşa conflicte, pentru a-şi atinge scopurile. 

Caracteristicile colectivului de copii cu care lucrează profesorii (structura 
socială a clasei, statusul ocupational al părinţilor, genul) pot fi o a treia sursă a 
dilemelor. 

A patra sursă a dilemelor o constituie elementele de cultură organizaţională 
(politicile de management, relația cu liderii, natura relațiilor între colegi). 
Câteodată, deciziile administrative sunt în conflict cu deciziile de etică profesională. 
Numeroase studii (Campbell 1996; Colnerud 1997; Tirri 1999) au demonstrat că 

relaţia de colegialitate şi relaţia între directorul şcolii şi profesori sunt surse ale 
conflictelor etice. 

Legislaţia legată de formarea iniţială şi continuă, politicile de salarizare şi 
promovare profesională constituie o altă sursă a conflictelor, aşa cum se va vedea şi 
în partea practică a prezentului studiu. 

Unii autori prezintă perspectivele lor despre dilemele profesorilor: dilema 
este: „o conversaţie internă, în care profesorul deliberează asupra posibilelor soluţii 
alternative” (Ben-Peretz şi Kremer-Hayon 1988, 5). Pentru Cranston et al. (2006) 
dilemele sunt „situaţii perplexe din punct de vedere etic” sau „situaţii tulburătoare 
din punct de vedere etic în munca de zi cu zi ” (Hoglund, Helgesson şi Eriksson 
2010). 

Avansăm pentru acest studiu următoarea definiție a dilemelor etice în 
profesia didactică: dilema etică este un impas sau obstacol generat de conflictul 
între două principii etice de importanţă egală pentru educatori, cu relevanţă pentru 
îndeplinirea responsabilitatilor profesionale. Observațiile realizate cu privire la 
delimitarea conceptului de dilemă etică în general se mențin şi pentru dilemele etice 
apărute în context didactic. 

Pentru o mai exactă circumscriere a dilemelor etice ale profesorilor, 
realizăm o primă distincție între planul eticii profesionale şi planul personal. Nu 
trebuie să confundăm dilemele personale din cadrul profesiei cu dilemele de etică 
profesională. Dilemele care apar pe planul eticii profesionale sunt conflicte 
referitoare la exercitarea drepturilor şi obligațiilor profesionale, pe când dilemele 
personale tin de valori, preferinţe, gusturi şi credinţe personale ale profesorilor. Să 
analizăm mai în amănunt raportul dintre planul personal şi planul eticii profesionale 
cu următorul exemplu: „Elevii din clasa a douăsprezecea au primit ca temă la 
filosofie realizarea unui eseu despre libertate. Elevul Georgescu a abordat această 
temă din perspectiva ateismului său declarat, realizând un eseu remarcabil. Se ştie 
că profesoara de filosofie este foarte credincioasă. Ce ar trebui să facă profesoara? 
Să respecte obligaţia profesională a notării obiective sau să dea curs credinţei 
personale?”Acest exemplu nu se referă la o dilemă de etică profesională, ci la o 
pseudo-dilemă, în care responsabilitatile eticii profesionale apar alături de alte 
elemente (credinţe personale, preferinţe). Raportat la exigenţele eticii profesionale, 
răspunsul este evident şi el ţine de auto-controlul şi auto-cenzurarea profesoarei în 
fata tentatiei de a da curs valorilor personale. Calitatea de profesor primează în toate 
situaţiile legate de elevii. Ideal ar fi ca valorile personale (religioase, politice etc.), 
credinţele şi preferinţele profesorului să nu afecteze desfăşurarea activității şcolare. 
Profesorul are responsabilitatea de a evalua corect elevii, indiferent de convingerile 
lui personale. 

O a doua distincție este între dilema etică şi dilema profesională. Dilema 
profesională se defineşte ca situaţie de conflict între diferite valori profesionale, în 

care educatorul trăieşte o stare de tensiune întrucât are de luat o decizie. Dilema 
profesională poate avea determinări variate de conţinut, determinări care tin de 
aspecte curriculare, metodologice, tehnice, administrative, juridice ale proceselor 
educative. lată un exemplu de situaţie dilematică de natură metodologica: 
„Profesorul Ionescu predă biologia şi are o vechime la catedră de 30 de ani. În timp, 
el şi-a format propriul stil de predare şi evaluare a elevilor, de care este foarte 
mulțumit, rezultatele elevilor fiind pe măsură. Pe perioada verii, profesorul Ionescu 
a urmat un curs de formare continuă pe tema metodelor recente de predare şi 
evaluare. Ce ar trebui să aleagă domnul Ionescu pentru următorul an şcolar: calea 
cunoscută, a metodelor tradiționale, care este pentru domnul Ionescu un succes, sau 
calea novatoare, care implică anumite riscuri generate de schimbarea stilului 
didactic?” Delimitarea între dilemele profesionale şi dilemele etice este utilă, 
întrucât de multe ori se pune semnul egal între cele două. Dilema etică este doar o 
categorie a dilemei profesionale. Este adevărat că în orice dilemă apare elementul 
de confruntare, de luptă, dar lupta nu are loc întotdeauna între două principii morale 
şi nu toate deciziile pe care le iau profesorii sunt decizii de natură morală. Chiar 
dacă sunt prezente şi elemente de natură metodologică sau curriculară, esenţa 
dilemei etice este conflictul interior resimţit de profesor între cele două principii 
etice concurente. 

Un element caracteristic al dilemei etice autentice este absenţa regle- 
mentărilor oficiale (legi, coduri, statut al personalului didactic) pentru rezolvarea ei, 
sau, eventual, ambiguitatea normelor prezentate în aceste reglementări. Dilema 
etică nu este, propriu-zis, o dilemă atunci când codul etic al profesiei propune o 
soluţie pentru situaţia în cauză, sau atunci când există alte reglementări care oferă 
un răspuns. Este adevărat că regulile sunt limitate şi nu oferă soluții pentru toate 
situațiile întâlnite de profesori, dar ele constituie un reper pentru rezolvarea 
conflictelor morale. Dilema poate fi resimțită ca atare doar individual, de un anumit 
profesor, dar nu şi de comunitatea profesională care deja a oferit o soluție. 

Feeney şi Freeman (2005) introduc o altă perspectivă şi o altă definiţie a 
dilemei. Referindu-se la munca educatorilor din educaţia timpurie, autoarele separă 
între „responsabilități etice” şi „dileme etice.” Responsabilitatile etice implica 
noţiunile de bine şi rău, corect versus incorect, dar sunt situaţii care sunt abordate în 
codul etic al profesiei. Acest document oferă consiliere cu privire la ceea ce trebuie 
sau nu trebuie să facă un educator (Feeney şi Freeman 2005, 25-26). Dilemele etice 
sunt situaţii care au mai mult de o rezoluție de apărat, dintre care fiecare poate fi 
justificată din punct de vedere moral. Întrebarea specifică este: „Ce ar trebui să 
aleagă un educator?” (Feeney şi Freeman 2005, 34-35). 

Un alt element distinctiv pentru dilema etică autentică este faptul că, în 
cazul ei, elementul declanşator nu este dorinţa sau tentativa unui subiect de 
încălcare a unei valori morale sau a unui principiu moral, ci conflictul între două 
principii de importanţă aproximativ egală. Dacă un profesor încalcă o normă etică 

sau o procedură, astfel încât copiii au de suferit, şi un coleg se întreabă „ce să fac?” 
nu vorbim de o dilemă etică, ci de o încercare a curajului profesional. 

O demarcaţie utilă a conflictelor educaţionale, din perspectivă etică, este 
realizată de Tal şi Yinon (2009, 269). Pentru aceşti autori este important să găsim 
criterii care separă conflictele „bune” de conflictele „rele.” Un criteriu de bază 
pentru diferenţierea celor două este autenticitatea. Profesorii ar trebui să poată 
detecta incoerentele care sunt în detrimentul copiilor, din punct de vedere 
educational, şi să le poată face fata. 


2.3. Cercetări anterioare 


Chiar dacă nu este frecvent folosit, conceptul de dilemă este utilizat în 
limbajul psihopedagogic, cu diferite acceptiuni: a) ca metodă de cercetare, 
Kohlberg (1981) şi Georg Lind (2004) au utilizat dilemele pentru a evalua nivelul 
rationamentului moral; b) ca metodă de predare utilizată în clasă, sau în formarea 
profesorilor. În această calitate, de metodă didactică, ea apare ca variantă a studiului 
de caz, a minicazului şi a incidentului critic. 

În ultimii treizeci de ani s-au realizat multe studii empirice despre dilemele 
etice în educaţie, cu privire la: liderii educativi (Cranston et al. 2006; Roche 1997; 
Eyal, Berkovich şi Schwartz 2011); predarea de zi cu zi (Ben-Peretz şi 
Kremer-Hayon 1988; Lyons 1990; Tirri 1999; Husu 2003; Shapira-Lischshinsky şi 
Orland-Barak 2009), formarea inițială şi continuă a profesorilor (Zweig Corrigan şi 
Tom 1999; Golan şi Fransson 2009; Yaffe şi Maskit 2010), rationamentele etice ale 
profesorilor si raspunsurile utilizate in luarea deciziei (Chang 1994; Johnston si 
Lubomudrov 1987; Althof 1990; Roche 1997; Maslovaty 2000; Cummings et al. 
2001; GökÇe 2013). Autori consacraţi în domeniul eticii profesiei didactice, care 
analizează pe larg şi subiectul dilemelor etice ale profesorilor sunt Elisabeth 
Campbell (1993, 1996, 2003) şi Gunnel Colnerud (1997, 2006). 

Prezentăm sintetic câteva rezultate concrete ale acestor cercetări. Tirri 
(1999), utilizând metoda interviului cu profesori, în Finlanda, a ajuns la stabilirea a 
patru categorii de dileme etice: (1) aspecte legate de munca profesorilor, de 
exemplu, confidentialitatea; (2) moralitatea elevilor la şcoală; (3) drepturile 
grupurilor minoritare şi (4) aplicarea normelor în şcoală. Într-un alt studiu, Tirri şi 
Puolimatka (2000) au descoperit că majoritatea dilemelor etice se leagă de 
autoritatea profesorului, iar profesorii şi elevii au relatat că strategia cea mai 
frecvent utilizată pentru rezolvarea dilemelor este decizia unilaterală a profesorului. 
Shapira-Lischshinsky şi Orland-Barak (2009, 34-38) oferă o altă clasificare a 
dilemelor etice ale profesorilor: 1) dileme generate de tensiunea între aderarea la 
obligații formale şi grija pentru alţii; 2) dileme generate de tensiunea între 
promovarea proceselor egalitare şi atenția la nevoi diferenţiate; 3) dileme generate 

de tensiunea între înaintarea in procesele educative şi acoperirea conţinutului 
curricular; 4) dileme generate de tensiunea între sprjinul normelor şcolare şi 
respectul pentru normele din familie. Cranston şi colaboratorii (2006) au identificat 
cele două teme majore ale dilemelor liderilor educativi: performanţele slabe ale 
colectivului şi problemele speciale ale elevilor. Berlak şi Berlak (1981) au clasificat 
dilemele şcolarizării în trei categorii: dilemele controlului, dileme legate de 
curriculum şi dilemele societale. 

Investigarea rationamentelor morale ale profesorilor este subiect de 
cercetare încă de prin anii 70 ai secolului trecut, dar nu foarte sistematic 
(Cummings, Harlow şi Maddux 2007). Au fost realizate câteva studii care încearcă 
să reliefeze legătura dintre nivelul rationamentelor morale ale adulților (părinți, 
profesori) şi performanţele copiilor sau performanţele profesionale în general. Este 
clar că un nivel înalt al rationamentelor morale ale adulților are consecinţe pozitive 
pe diferite planuri ale personalităţii elevilor: intelectual, emotional, socio-relational 
(Dickinson şi Gabriel 1982; Chang 1994). Mai mulţi autori (Diessner 1991; Chang 
1994; Cummings et al. 2007) au arătat că nivelul dezvoltării judecăților morale ale 
profesorilor stagiari şi titulari nu este satisfăcător. Într-o sinteză a mai multor studii 
empirice, Diessner (1991) indică faptul că raționamentul moral exprimat al cadrelor 
didactice este la nivelul convențional (conform clasificării lui Kohlberg), iar 
raționamentul lor receptiv (conform clasificării lui Rest) indică o preferință, 30-50% 
din timp, pentru gândirea postconventionala, principială. Şi alt studiu realizat de 
Chang (1994) confirmă aceste rezultate. El arată că majoritatea profesorilor sunt la 
nivelul convenţional. Mai exact, profesorii pot recunoaşte, dar nu pot produce 
gândire postconventionala. 

Koc şi Buzzelli (2014) au cerut în studiul lor unor educatori ai vârstei 
timpurii să argumenteze de ce dilemele nominalizate de ei sunt dileme morale. 
Răspunsurile au fost legate de cinci domenii: preocuparea pentru dezvoltarea 
copiilor, nevoile copiilor, sentimentele copiilor, corectitudinea şi onestitatea. 

Pentru Oser (citat de Tirri 1999), profesorii se confruntă zi de zi cu situaţii 
care implică ciocnirea valorilor grijă, dreptate şi adevăr. Pentru a rezolva aceste 
conflicte inerente, Oser enumeră cinci tipuri de orientări prin care profesorii 
încearcă să rezolve dilemele de etică profesională (Tirri 1999, 33-34): 1. Evitarea 
(când profesorul reacționează la problema apărută alegând să nu se confrunte cu 
aceasta); 2. Delegarea (acţiunea profesorului este slab responsabilă, acesta pasează 
problema unui alt factor de decizie - directorul sau consilierul scolar); 3. Decizia 
unilaterală, în care profesorul încearcă să rezolve problema repede şi autoritar, prin 
luarea în propriile mâini; 4. Discursul I (discurs incomplet), in care profesorul 
acceptă responsabilitatea sa personală pentru soluţionarea problemei şi explică cum 
a echilibrat dreptatea, grija şi adevărul în fiecare situaţie nouă; 5. Discursul al II -lea 
(discurs complet), in care profesorul merge un pas mai departe: el presupune că toţi 
elevii şi celelalte persoane care sunt implicate în conflict sunt ființe umane raţionale 

care sunt, de asemenea, interesate si capabile sa echilibreze dreptatea, grija si 
adevarul. Maslovaty (2000) a detaliat cel de-al doilea tip de orientare (delegarea), 
adăugând două forme: delegarea către părinți şi delegarea către autorităţile şcolare. 


3. Metodologia cercetării 
3.1. Obiectivele cercetării 


Vom prezenta în cele ce urmează rezultatele unui studiu empiric explorator, 
al cărui obiectiv major a fost investigarea dilemelor etice şi a rationamentelor 
profesorilor în situaţia în care se impune luarea unei decizii etice. Studiul abordează 
următoarele întrebări de cercetare: Care sunt situaţiile în care valorile morale sunt 
încălcate? Care sunt dilemele etice cu care se confruntă profesorii români? Ce tipuri 
de raționamente etice utilizează profesorii în argumentarea deciziilor? Care sunt 
strategiile utilizate de educatori în luarea deciziei? În concordanță cu aceste întrebări, 
numim punctual obiectivele cercetării: 1) Investigarea situaţiilor în care valorile 
morale sunt încălcate în context şcolar; 2) Identificarea dilemelor etice cu care se 
confruntă profesorii, 3) Analiza rationamentelor etice ale profesorilor in lumina 
argumentelor care să justifice luarea deciziei; 4) Identificarea strategiilor pe care se 
bazează profesorii în luarea deciziei etice. 

Vom porni treptat de la numirea valorilor morale încălcate (primul obiectiv 
al cercetării) spre identificarea valorilor morale aflate în conflict ale dilemelor 
identificate (al doilea obiectiv al cercetării). Pentru realizarea ultimelor două 
obiective vom utiliza cadrul lui Toulmin (vezi Tirri 1999), modelul celor cinci 
orientări etice al lui Oser (vezi Tirri 1999) şi completările aduse acestui model de 
Maslovaty (2000). 

În studiile anterioare, dilema etică a fost operaţionalizată cel mai frecvent 
astfel: „situaţie din clasă în care care v-aţi confruntat cu o decizie morală dificilă" 
(Koc şi Buzzelli 2014) sau „situaţie în activitatea dumneavoastră în care ati avut 
dificultăți în a decide ce înseamnă un lucru bun din punct de vedere etic” (Tirri 
1999) sau „un incident critic, un punct de cotitură pe care l-ați experimentat in 
practica educaţională” (Shapira-Lischshinsky 2011). În ansamblu, dilema etică a 
fost prezentată ca situaţie mai dificilă, de natură morală, cu care se confruntă 
educatorii. Această acceptiune este destul de generală, lăsând loc multor interpretări 
şi confuzii între dilemele etice si alte tipuri de dileme. În studiul de faţă vom porni 
de la o acceptiune mai strictă, pe care am prezentat-o în partea teoretică. Dilema 
etică este considerată conflict între două principii etice de importanţă egală pentru 
educatori, cu relevanţă pentru îndeplinirea responsabilitatilor profesionale. 

3.2. Instrumente 


Cercetarea noastra este de tip explorator, iar metodele utilizate sunt 
specifice acestui tip de demers. Pentru realizarea primelor doua obiective ale 
cercetării am optat pentru realizarea unor focus-grupuri şi pentru evaluarea 
raportului scris de participanții la focus-grup asupra dilemelor morale. Intenţia 
noastră a fost de a culege de la educatori cât mai multe situaţii reprezentative pe 
care le-au întâlnit în activitatea lor, care să se refere la încălcarea unor valori morale 
sau la dileme etice. Odată sintetizate categoriile de valori încălcate şi dilemele etice 
cu care se confruntă educatorii, am trecut la etapa a doua a cercetării empirice, în 
care am utilizat ca metodă de cercetare o probă de evaluare a rationamentelor etice 
şi a strategiilor de decizie etică a educatorilor. Această probă a fost special 
construită, pornind în principal de la dilemele etice anterior identificate de 
participanţii la focus-grupuri, cu excepţia uneia care a fost culeasă într-un alt studiu 
anterior (Ghiatau 2011). 


3.3. Lotul de subiecți 


Pentru prima etapă a cercetării empirice, informațiile au fost colectate la 
sfârşitul anului 2014 de la un lot alcătuit din 41 educatori (16 educatoare, 13 
învăţători, 12 profesori de gimnaziu şi liceu). Subiectii sunt 36 femei şi 5 bărbaţi, cu 
vârste de la 22 ani la 65 ani. Distribuţia lotului în funcţie de experienţa profesională 
exprimată în anii de vechime este: 9 subiecţi au între 1-5 ani vechime, 11 subiecți au 
între 6-10 ani vechime, 12 subiecți au între 11-20 ani vechime şi 9 subiecți au mai 
mult de 21 ani vechime. Pentru etapa a doua a cercetării empirice lotul a constat din 
alti 32 educatori, distribuiţi astfel: 2 educatoare, 18 învăţători, 12 profesori, după cum 
urmează: 10 subiecţi de gen masculin, 22 subiecți de gen feminin; 9 subiecți cu 
vechime între 1 şi 5 ani, 5 subiecţi cu vechime între 6 şi 10 ani, 6 subiecţi cu vechime 
între 10 şi 20 ani, 12 subiecţi au mai mult de 20 de ani vechime. 


3.4. Proceduri 


Pentru culegerea informațiilor despre valori morale încălcate şi despre 
dileme etice au fost necesare patru şedinţe de focus-grup minuțios pregătite, cu mai 
multe etape de desfăşurare. Etapa 1 a fost introducerea în tema de cercetare, prin 
ierarhizarea valorilor instrumentale din Inventarul axiologic Rokeach, în forma 
adaptată şi aplicată pe populaţie românească de Popescu-Neveanu (preluat din 
Sacară şi Iacob 2002). Scopul nu a fost de a investiga profilul axiologic al 

profesorilor, ci mai ales de a crea cadrul de reflecţie orientată asupra subiectului 
valorilor. Unele studii atestă faptul că oamenii se raporteză în acţiunile lor la valori, 
dar nu sunt capabili întotdeauna să le denumească şi au rare momente de reflecţie 
asupra lor. În etapa a doua am urmărit investigarea experienţei subiecţilor cu privire 
la situaţiile profesionale în care o valoare morală a fost amenințată. Li s-a cerut 
educatorilor să numească în scris valorile amenințate şi să dea exemple de astfel de 
situaţii. În etapa a treia, sarcina subiecţilor a fost de a da exemple de situații 
profesionale în care au existat dileme etice sau conflicte între valori morale. Această 
etapă a cuprins şi o informare succintă asupra conceptului de dilemă etică, în sensul 
definit de acest studiu, de conflict între valori morale. Acest concept poate să le fie 
necunoscut profesorilor români, întrucât în formarea iniţială nu există cursuri de 
etică profesională. Concret, respondentilor li s-a cerut să numească în scris valorile 
morale pe care le-au perceput ca fiind în conflict în anumite situaţii profesionale şi 
să acorde explicații cu privire la situaţiile întâlnite. 

Itemii probei pentru investigarea rationamentelor etice şi a tipului de decizie 
etică includ trei scenarii dilematice, dintre care două sunt dileme etice autentice 
(dilemele 1 şi 2), iar cea de-a treia este o pseudo-dilemă. Primul scenariu descrie o 
situație despre includerea copiilor cu CES într-un colectiv de elevi. Are loc un 
conflict între două valori morale: grija pentru copii în general, reflectată în 
preocuparea de a garanta şansa la educație a tuturor copiilor versus grija pentru 
dezvoltarea optimă a potenţialului elevilor, pentru a oferi cea mai bună educaţie 
clasei deja formate. Scenariul al doilea descrie conflictul dintre obligaţia de a 
respecta libertatea religioasă a copiilor versus obligaţia de a sprijini şi de a cultiva 
talentul tuturor copiilor, ca normă a eticii profesionale. Scenariul al treilea este o 
pseudo-dilemă, în care nu se prezintă conflictul între două valori etice, ci între două 
preferinţe (preferința unui educator versus preferința unor copii şi părinți). 

Pentru fiecare dintre scenarii sunt prezentate următoarele sarcini: 1. 
Indicarea rezolvabilitatii scenariului dilematic, operationalizata astfel: „Consideraţi 
că această dilemă este rezolvabilă? ” Da/Nu; 2. Alegerea unei soluţii a dilemei, din 
cele două variante oferite; 3. Argumentarea alegerii soluției dilemei (concepută ca 
răspuns liber); 4. Investigarea factorilor cu putere de decizie în cazul scenariului 
propus, bazată pe modelele lui Oser (1991) şi Maslovaty (2000). Am utilizat şase 
modele de delegare a rezolvării: către învăţător, director, părinţi, colegi, profesori şi 
alții. La finalul probei am cerut respondentilor să ierarhizeze scenariile dilematice în 
funcţie de dificultatea lor, de la 1 la 3. Dilemele, alternativele de răspuns şi sarcinile 
participanților la studiu sunt prezentate în Anexa 1. 

3.5. Analiza datelor 


În etapa de analiză a răspunsurilor am utilizat metode calitative, respectiv 
analiza de conţinut şi ghidul de lectură. Aceaste metode au mai fost utilizate şi de 
alti autori care au desfăşurat studii despre dilemele etice (Husu 2003b; Tirri şi Husu 
2000). Ghidul de lectură este o metodă relaţională utilă pentru citirea şi 
interpretarea rapoartelor scrise de profesori. Ea permite obținerea unor informaţii în 
adâncime, care nu sunt vizibile la prima privire. Analiza răspunsurilor libere 
furnizate de profesori nu este un proces rapid, ci necesită mult timp. Informaţiile 
oferite pe baza raporturilor scrise de profesori au stat la baza elaborării acestui ghid, 
care să ajute la valorificarea informațiilor obținute. Astfel, rapoartele au fost trecute 
prin mai multe etape de lectură, fiecare cu un scop precis. În prima etapă am stabilit 
persoanele implicate şi cadrul relational în care se află conflictul. La a doua lectură 
am identificat dilemele etice (conflictele de valori) numite de profesori. A treia 
citire a condus la stabilirea problemei profesionale care intervine în acest context. În 
a patra lectură am sintetizat strategiile de rezolvare a dilemelor. Pentru partea a treia 
a studiului am folosit analiza de conţinut, alături de cadrul conceptual al lui 
Toulmin (citat de Tirri 1999). Toulmin prezintă două categorii de argumente in 
justificarea deciziilor morale ale oamenilor: argumente independente de context 
(care se referă la principii generale, abstracte, pe care oamenii le invocă) şi 
argumente dependente de context, care se referă la aspecte concrete, ale 
problemelor de pe teren. 


4. Rezultate şi discuţii 
4.1. Încălcări ale valorilor morale şi dileme etice în şcoală 


Pentru primul obiectiv al cercetării — numirea şi descrierea situaţiilor în care o 
valoare morală este ameninţată —, din relatările celor 41 participanţi, metoda ghidului 
de lectură a permis gruparea răspunsurilor în cinci categorii: 1) încălcări ale valorilor 
în relația educator-parinti (N = 15); 2) încălcări ale valorilor în cazul relaţiei 
educator-elevi (N = 6); 3) încălcări ale valorilor în cazul relaţiei educator-colegi 
(N = 12); 4) încălcări ale valorilor în cazul relaţiei educator-director (N = 14); 5) în- 
călcări ale valorilor în cazul unor probleme legate de justiție socială (N = 6). 

1) Încălcări ale valorilor în relația educator-parinti. Educatorii numesc 
variate situaţii în care părinţii încalcă normele morale în relaţia pedagogică. În toate 
cazurile relatate, relaţiile profesor-parinti sunt complicate, dar au un numitor 
comun: declinul autorității educatorilor în fata părinţilor. Valorile amenințate sunt 

frecventă lezare a valorilor morale este „limbajul ofensator al părinţilor.” Ca reacție, 
profesorii pun la îndoială educaţia şi valorile transmise de părinţi copiilor. 

2) Încălcări ale valorilor în cazul relației educator-elevi. Remarcăm că sunt 
mult mai puţine situații decât cele în care sunt implicaţi părinții. Deosebit este faptul 
că nu apar probleme în plan instructiv, ci în plan relational. În afară de problemele 
personale, apar şi probleme de principiu (de exemplu, orientarea religioasă a 
elevilor). Două situații sunt legate de opoziţia profesor-elevi, manifestările 
comportamentale negative ale elevilor fiind ,,impertinenta” şi „limbajul ofensator.” 
Tabloul multicauzal al violenței de limbaj a elevilor şi specificitatea problemelor 
ivite în relaţia profesor-elev fac foarte dificilă analiza situațiilor de acest tip. Evident 
este, însă, conflictul intern al profesorului între a-şi exercita autoritatea, pe de o 
parte, şi a respecta autonomia elevilor, pe de altă parte (Elbow 1983). Strike (1982) 
susține că, în ciuda autorităţii epistemice evidente a profesorului în fata elevilor, el 
are obligaţia morală de a respecta autononomia personală a elevilor. Şi elevii au 
dreptul să aibă opinii diferite de cele ale profesorului în probleme de natură 
pesonală, dar trebuie să înveţe să le exprime în mod civilizat. 

3) Încălcări ale valorilor în cazul relaţiei educator-colegi. Cazurile de 
încălcare a valorilor sunt mai numeroase şi mai variate în această categorie. Din 
situațiile expuse, putem percepe mai clar responsabilitatile profesionale ale 
educatorilor, nu doar fata de elevi, ci şi in raport cu aspectele organizatorice ale 
procesului educativ: proiectare didactică (elaborarea planificărilor semestriale), 
respectul fata de instituţie ca întreg (respectul programului de lucru), implicarea în 
proiectele şcolii, valorificarea oportunităţilor profesionale. Alături de valorile 

4) Încălcări ale valorilor în cazul relaţiei educator-director. Această 
categorie este numeroasă tematic (14 cazuri), ceea ce demonstrează ideea că tema 
leadership-ului este ofertantă pentru etica profesională. Liderii formali ai instituției 
şcolare joacă un rol esenţial în imprimarea unui sens culturii etice a organizației. 
Leadership-ul selectează şi promovează, indiscutabil, anumite valori. Toate temele 
enumerate de respondenţi sunt legate de dimensiunea autorității directorului şi de 
exercitarea defectuoasă a acestei autorități: favoritisme, duplicitate, discriminări. 

Pentru al doilea obiectiv al cercetării — identificarea dilemelor etice cu care 
se confruntă profesorii —, am separat următoarele categorii: 1) dileme legate de 
relaţia profesorilor cu părinții; 2) dileme legate de relaţia profesorilor cu colegii; 3) 
dileme legate de leadership; 4) dileme legate de relaţia cu copiii; 5) dileme legate de 
probleme sociale şi de justiţie socială. Sunt, de fapt, aceleaşi categorii pe care le-am 
identificat şi în cazul încălcării valorilor. 

1) Dileme legate de relația profesorilor cu părinţii. În această categorie sunt 
relatate diferite conflicte pe care educatorii le au cu părinții, din cauza unor 
probleme obiective: integrarea în colectiv a elevilor, problemele de învăţare, 

problemele de disciplina ale elevilor etc. Majoritatea cazurilor relatate de profesori 
nu se referă la dileme etice autentice întrucât descriu încercări ale curajului 
professional (Kidder 1995) sau evitarea responsabilitatilor etice ale profesiei 
(Freeman şi Feeney 2012). Chiar dacă profesorii le-au numit dileme etice, de fapt, 
raportate la cadrul teoretic, ele nu sunt. Prezentăm un exemplu de falsă dilemă etică 
relatată de un învățător: „Cum să abordez situaţia problemelor de învăţare ale unui 
copil cu părinții acestuia, care de obicei adoptă un limbaj ofensator?” Aceasta nu 
este o dilemă, ci redă o provocare şi o solicitare a responsabilitatii profesionale. 
Educatorii au, în general, responsabilitatea de a comunica părinţilor problemele 
referitoare la performanţele copilului. Dacă un profesor evită discuţia cu un părinte 
pentru că acesta are de obicei un limbaj ofensator, avem de-a face cu o evitare a 
responsabilități. 

O dilemă etică autentică este cea din categoria „Aplicarea politicilor 
educative.” Un învăţător prezintă următoarea situație: „Un grup de părinţi nu este de 
acord cu integrarea câtorva copii cu CES în clasă, începând cu anul următor. Cum 
să procedez?” Într-adevăr, în această situaţie, conflictul este între două principii 
etice: grija fata de elevii pe care i-a educat până acum învățătorul şi grija fata de 
elevii cu CES. 

Ca şi în cazul încălcării valorilor, cel mai frecvent comportament neetic este 
„limbajul ofensator al părinţilor”, la care se adaugă nemulțumirile şi relația 
tensionată. Ca strategie de abordare a dilemei, majoritatea educatorilor au arătat că 
preferă rezolvarea pe cont propriu (,,single-handed orientation” Tirri 1999). 

2) Dilemele colegialitatii. Toate dilemele enumerate în această categorie pot 
fi numite „dileme ale loialității.” Este vorba despre conflicte de tipul: loialitate fata 
de colegi sau față de copiii? Loialitate față de normele instituționale sau fata de 
colegi? De asemenea, în multe din situaţiile relatate, se porneşte de la încălcări ale 
valorilor care duc la comportamente neetice, şi nu la dileme etice în sens strict. Iată 
o situație tipică: „O învăţătoare a copiat de pe internet planificarea, îndemnându-şi 
colegii să facă la fel. Ce este de făcut? ” 

Alţi autori care s-au referit la loialitate ca temă a dilemelor profesorilor sunt 
Campbell (1993, 1996, 2003), Tirri (1999) şi Colnerud (2006). Potrivit concluziilor 
studiilor lor, conflictele între colegi sunt cel mai greu de rezolvat şi, de obicei, 
rămân nerezolvate. Prin statutul său, profesorul are diferite obligaţii şi 
responsabilități care pot genera conflicte de loialitati. Pe de o parte, el trebuie să 
servească societatea şi şcoala, pe de altă parte el trebuie să servească copilul. 
Ehrensal (2003), în articolul The three faces of power sintetizează trei mari roluri 
ale autorităţii şcolare în societatea americană: rolul de agent al statului, rolul 
custodial şi rolul tutelar. Profesorului i se pretind, prin urmare, mai multe tipuri de 
loialitate: loialitate față de şcoală ca instituţie, loialitate față de colegi şi loialitate 
fata de copii. 

3) Dilemele leadership-ului. Toate situatiile relatate fac referire la dileme 
personale sau la încercări ale curajului profesional şi nu la dileme propriu-zis de 
etică profesională. Ele se referă la încălcări ale unor principii (favoritisme, abuz de 
putere, măsluirea adevărului, partizanat politic) şi nu la conflictul între două 
principii etice. Ca strategie de abordare al dilemei etice, răspunsul predominant este 
informarea superiorilor, deşi participanții precizează că, de obicei, problemele nu se 
rezolvă. 

Roche (1997, 57) o citează pe Campbell (1992) cu studiul său despre modul 
în care profesorii şi directorii abordează cazurile de lezare a valorilor etice. Ea a 
constatat că reacţiile profesorilor se încadrează în trei răspunsuri generale: 1) luarea 
unei poziţii morale; 2) suspendarea moralității; şi 3) conformismul şi supunerea. În 
contrast puternic cu percepțiile cadrelor didactice, Roche (1997) arată că există 
patru răspunsuri diferite ale directorilor in fata conflictelor de valori: 1. evitarea; 2. 
suspendarea moralității; 3. nesupunerea creativă; 4. moralitatea personală. 

4) Dileme legate de relaţia cu copiii. În această categorie sunt relatate patru 
situaţii, dintre care doar una poate fi considerată dilemă etică autentică: „Cum 
procedez cu elevii care nu sunt ortodocşi, în cazul în care în şcoală se desfăşoară 
activităţi care au legătură cu ritualurile ortodoxiei?” În acest caz avem conflictul 
între respectul fata de valorile religioase ale copiilor şi dreptul tuturor la educaţie. 
Celelalte sunt dileme profesionale de altă natură, sau dileme personale. Dilema 
fumatului în şcoală este întâlnită şi în alte studii (Husu 2003b). 

O parte din problemele cauzatoare de dileme nu s-au rezovat, mai ales în 
situaţiile de delegare multiplă, către director, alți profesori, consiliu de administraţie 
(de exemplu, dilema fumatului). În acest caz, conducerea şcolii are uneori politica 
informală de a trece cu vederea incidentele elevilor, astfel că profesorii nu pot face 
nimic altceva decât să se conformeze sau să aprobe. Aceste rezultate sunt în acord 
cu cele ale lui Colnerud (2006), care afirmă că exigenta sporită a loialității 
instituţionale îi determină pe profesori să fie nesiguri pe judecata lor morală. 

5) Dileme legate de probleme sociale şi justiție socială. Şi în această 
categorie am identificat aceeaşi situaţie: sunt indicate mai mult dileme profesionale 
şi nu dileme etice, precum şi încălcări ale valorilor. Dilema legată de conflictul între 
nivelul scăzut de salarizare şi plăcerea de a lucra cu copiii este o dilemă 
profesională generală, nefiind specifică profesiei didactice. Şi alti autori (Cuban 
2014) s-au referit la conflictul între planul profesional şi planul personal. Acest 
conflict între muncă şi planul privat nu este deloc surprinzător în literatura de profil. 
Conflictul muncă - familie este un factor de stres recunoscut de multi cercetători 
(DeNicolis Bragger et al. 2005). 

Studiile legate de justiţia socială ca principiu aplicabil în viaţa profesorilor 
nu sunt numeroase. Majoritatea studiilor (Resh şi Sabbagh 2009) pun accent pe 
aplicarea dreptăţii de către profesori în interacţiunea cu elevii, şi nu pe dreptate ca 

principiu pentru profesori. In studiul nostru, profesorii au oferit exemple de dileme 
axate pe dreptate ca principiu de respectat pentru profesori. Unii autori (cf. Bascia 
2009) susțin că nu este justificat ca profesorii să discute despre condițiile grele de 
lucru, despre salarii, întrucât profesioniştii adevăraţi nu se plâng, ci sunt orientati spre 
client, şi nu spre beneficii. Totuşi, considerăm că cererile de acest fel sunt rezonabile. 


4.2. Discutia rezultatelor privind identificarea dilemelor morale 


Toţi respondentii au putut indica cu uşurinţă situații de încălcare a unei 
valori morale, dar nu şi situaţii de conflict între valorile morale. Aceasta cerință a 
identificării dilemelor etice are un grad mai mare de complexitate decât sarcina 
observării felului în care sunt respectate valorile morale. Identificarea dilemelor 
etice este, deci, un proces mai dificil care necesită un anumit antrenament. În 
legătură cu numirea dilemelor, putem decela între următoarele categorii de 
raspunsuri: 1. răspunsuri incomplete (care descriu situaţia fără a numi valorile); 2. 
răspunsuri complete şi corecte; 3. răspunsuri care nu respectă cerința, întrucât nu se 
referă la valori morale în conflict, ci la alte categorii de valori (de exemplu, valori 
intelectuale etc.). 

Chiar dacă li s-a cerut explicit să numească valorile morale aflate în 
conflict, respondentii nu au dat curs acestei cerințe. În multe cazuri, au relatat 
încălcări ale unei singure valori morale sau situaţii de abatere profesională. Când au 
indicat situații de conflict între valori, nu toți respondentii au numit situații de 
conflict între valori morale. Cazurile făceau referire la dileme, dar nu dileme de 
natură etică, ci dileme de natură tehnică, strategică etc. Cele mai multe situații 
relatate sunt încercări ale curajului profesional. Cu toate că erau prezente alegerea şi 
elementul moral, situaţia nu indica o autentică dilemă etică. Referitor la valorile 
morale reliefate prin relatările educatorilor, putem sintetiza trei conflicte 
paradigmatice: conflictul între grijă şi dreptate, conflictul între loialitatea fata de 
şcoală şi loialitatea față de colegi, conflictul între libertate şi conformism. Aceste 
dileme relevă complexitatea problemelor cu care se confruntă profesorii, ilustrată în 
mai multe modele teoretice: modelul multifatetat al incidentelor critice din educație 
(Shapira-Lischshinsky 2011) şi paradigma eticii profesionale în învățământ (Poliner 
Shapiro şi Stefkovich 2005). 

Analiza răspunsurilor a arătat că există diferenţe de gen. Bărbaţii nu s-au 
referit la probleme relationale, ci la utilizarea discretionara a puterii de către lider. 
Ei nu au relatat probleme personale, ci probleme de principiu, care afectează întreg 
colectivul de profesori dintr-o şcoală. Participanţii de gen feminin sunt axati pe 
problemele personale, relationale şi mai concrete, care li s-au întâmplat chiar lor. 

Am realizat şi o analiză a răspunsurilor în funcţie de nivelul la care 
profesează educatorii: preprimar, primar, gimnazial şi liceal. Astfel, pentru 

educatoare si invatatori, cele mai multe dileme sunt despre planul relational (relatia 
cu părinții, copiii şi relația cu directorul şcolii). Aceste rezultate sunt în acord cu 
Tirri şi Husu (2000, 6), care afirmă că dilemele profesiei de educator al perioadei 
timpurii „sunt foarte relationale şi au de-a face cu interpretări diferite ale interesului 
superior al copilului.” Per ansamblu, multe situaţii evocate de răspunsuri nu sunt 
dileme, ci încălcări ale unor valori sau obligaţii, redate sub formă de nemulțumiri şi 
supărări cotidiene (salariu mic, dotări precare ale şcolilor, rautatile colegilor, 
problema refacerii formării inițiale pentru cei care au doar liceu pedagogic). Pentru 
profesorii de gimnaziu şi liceu revin constant câteva probleme: relația dificilă cu 
părinţii, leadership-ul abuziv, notarea elevilor, evaluarea profesorilor. De remarcat 
este faptul că doar profesorii vorbesc despre dilemele evaluării elevilor, nu şi 
învățătorii. Legislația educativă actuală, care tine in mare măsură cont de notele 
elevilor în ce priveşte criteriile de promovare în ciclul următor este, prin urmare, o 
sursă serioasă de stres pentru profesori. 

În ceea ce priveşte orientarea în dilema şi luarea deciziei, răspunsurile 
subiecților sunt în favoarea strategiei de a rezolva individual conflictul, fără a apela 
la alte instanțe. În literatura de specialitate se folosesc expresiile: „unilateral 
decision-making” şi „single-handed decision.” Acest rezultat este concordant cu 
alte studii (Tirri 1999), care, de asemenea, au prezentat dovezi ale faptului că 
profesorii preferă orientarea unilaterală în rezolvarea problemelor profesionale. 


4.3. Rationamente morale ale educatorilor români 


Pentru al treilea obiectiv al cercetării, respectiv analiza rationamentelor 
etice ale profesorilor în lumina argumentelor furnizate de ei, am obţinut următoarele 
rezultate: 

Dilema 1. Doar doi subiecţi (un învăţător şi un profesor) din 32 au 
considerat că dilema nu este rezolvabilă. În ceea ce priveşte alegerea unei soluţii, 
din cele două variante oferite, 29 respondenţi sunt pro-includere a copiilor cu CES 
în clasă şi 3 sunt pro-grijă pentru performanța elevilor din clasa deja formată. De 
remarcat este că pro-performanta sunt cei trei participanţi profesori care nu lucrează 
cu elevi de vârstă primară în mod direct. Toţi învățătorii şi educatoarele sunt 
pro-includere. 

Prin metoda analizei de conţinut, am separat următoarele tipuri de 
argumente: 1. Argumente legaliste: „dreptul la educaţie”, „dreptul la şanse egale”, 
„şcoala trebuie să fie pentru toţi.” Sunt de departe argumentele cele mai numeroase; 
2. Argumente social-civice: „dacă s-ar include copii cu CES, s-ar schimba percepţia 
tuturor”, „evitarea discriminării”, „învăţăm să ne cunoaştem, să acceptăm realitatea 

şi să fim toleranti” (scoala ca agent al schimbării sociale); 3. Argumente ale acţiunii 
afirmative: „copiii cu CES trebuie ajutați indiferent de probleme”; 4. Argumente de 
etică profesională: „să abordăm cu interes educaţia incluzivă este o responsabilitate 
profesională”, „profesia ne impune să fim deschişi la provocări, acest aspect e 
necesar pentru o pregătire continuă pe nivele de vârstă”, „se va lucra diferențiat 
oricum”, „integrarea e în beneficiul copiilor”, „unii elevi cu CES au nevoie de 
integrare.” Profesorii care sunt pro- performanță au prezentat următoarele 
argumente: „lipsa unei pregătiri speciale a învăţătorilor pentru a lucra cu copiii cu 
CES”, „lucrul cu copiii cu CES s-ar suprapune peste timpul acordat celorlalți.” 

Potrivit cadrului conceptual al lui Toulmin, 30 respondenţi au indicat ca 
argumente principii invariante (în cazul acesta invariantii sunt fie argumente de 
natură legală, fie argumente social-civice: „dreptul la educaţie”, „dreptul la şanse 
egale”, „evitarea discriminării” şi „toleranţa”). Doar şase respondenţi au indicat si 
argumente contextuale, pentru un plus de concretete, dar numai alături de 
argumente invariante. Argumentele contextuale sunt din domeniul eticii 
profesionale. 

Dilema 2. Nu e rezolvabilă pentru un singur respondent, pentru 31 e 
rezolvabilă. În ceea ce priveşte alegerea unei soluţii a dilemei, din cele două 
variante oferite, 24 respondenţi sunt pro- respect al libertăţii religioase şi 7 sunt pro- 
drepturi egale la educație. Un respondent propune a treia soluţie, medierea între cele 
două grupuri. 

Prin metoda analizei de conţinut am diferențiat următoarele tipuri de 
argumente: 1. Argumente de natură legală: „dreptul la un crez religios”, „fiecare are 
dreptul de a alege”, „profesorul să respecte religia copiilor”, „religia nu trebuie să 
îngrădească drepturile copiilor”; 2. Argumente de etică profesională: „profesorul să 
apeleze la autoritatea lui de profesor”, „profesorul trebuie să respecte doleantele 
copiilor, dar să le prezinte argumente ale avantajelor participării la serbare”, 
„profesorul să-şi desfăşoare activitatea cu ceilalți copii”, „profesorul nu poate 
impune desfăşurarea unei activităţi nonformale cum este serbarea.” 

Argumentele invariante sunt invocarea drepturilor şi a libertăţilor persoanei: 
„profesorul să respecte religia şi părerea celor majoritari”, „orice cult promovează 
binele”, „libertatea alegerii şi mai ales a simtirii sufletului ”, „este libera alegere a 
copiilor”, „binele întregului grup are prioritate”, „dreptul la un crez religios.” Şi în 
acest caz, argumentele prin apel la principii sunt cele mai numeroase. 

Argumentele contextuale sunt utilizate mai ales pentru a justifica opțiunea 
pro-drepturi egale la educație: „copiii sunt destul de mari, nu trebuiau să accepte de 
la început”, „toţi bănuiau ce se va întâmpla.” Sunt câteva argumente contextuale şi 
pentru opțiunea pro-libertate religioasă: „profesorul poate schimba scenariul 

serbării” şi „profesorul nu poate impune desfăşurarea unei activităţi nonformale 
cum este serbarea.” 

Dilema 3. Nu e rezolvabilă pentru un singur respondent, pentru 31 e 
rezolvabilă. În ceea ce priveşte alegerea unei soluţii din cele două variante oferite, 
23 respondenţi sunt pro-respect al preferintei copiilor şi părinților, 8 respondenţi 
sunt pro-respect al credinței învățătorului. Un respondent propune a treia soluție, 
medierea între cele două grupuri. 

De această dată, argumentele nu mai fac apel la principii, ci sunt mai 
degrabă legate de un ethos implicit al profesiei didactice, rezultat al cutumelor de 
ordin organizational: „majoritatea decide”, „învățătorul poate trece peste reținerea 
lui pentru bucuria copiilor”, „învățătorul trebuie să se conformeze”, „este obligaţie 
de serviciu”, „binele instituției primează” , „alegerea copiilor este importantă.” Nu 
mai putem vorbi de argumente invariante, de principiu, ci doar de argumente 
contextuale. 

Cum putem să interpretăm utilizarea preponderentă a argumentelor 
invariante, prin apelul la principii etice, oferite de participanții la studiu? Dacă ar fi să 
ne raportăm la teoria lui Kohlberg, am putea spune că argumentele oferite tin de 
stadiul trei, al moralității post - convenţionale, substadiul moralității contractuale. 
Aceste rezultate s-ar putea datora unei propagande pro-incluziune la care au fost 
expuşi învățătorii şi profesorii în ultimii 10-15 ani, ca urmare a unor directive 
europene. Evident, legislaţia a fost schimbată pentru a fi în acord cu aceste directive. 


4.4. Strategii de decizie ale educatorilor români 


Prezentăm rezultatele şi pentru al patrulea obiectiv al cercetării, identificarea 
strategiilor pe care se bazează educatorii în luarea deciziei etice. Pentru prima dilemă: 
20 de respondenţi au indicat învățătorul ca instanță hotărâtoare în alegerea deciziei 
(deci au optat pentru „single-handed orientation”); 8 respondenţi au indicat directorul 
ca factor hotărâtor în alegere; 2 respondenţi au indicat părinții, 1 respondent - 
profesorul psihopedagog/ consilierul; 1 respondent a indicat legile în vigoare. Pentru 
dilema a doua: 21 de respondenţi au indicat profesorul ca instanță hotărâtoare în 
alegerea deciziei; 5 respondenţi au indicat părinții; 4 respondenţi au indicat directorul; 
2 respondenţi au indicat copiii. Pentru dilema a treia: 18 respondenţi au indicat 
învățătorul; 5 respondenţi au indicat părinții; 6 respondenţi au indicat directorul; 
2 respondenţi au indicat copiii; 1 respondent a indicat consiliul de administraţie. 
Această situaţie este redată grafic în imaginea de mai jos (Figura 1): 

Figura 1: Instante decizionale pentru fiecare dilemă în funcție 
de numărul respondentilor 


Frecvența ridicată cu care profesorii au numit, ca for central al deciziei, 
cadrul didactic implicat direct în dilemă poate fi interpretată ca semn al percepției 
unei crescute autonomii profesionale si a unei responsabilități fata de situațiile de 
conflict apărute în activitatea cu elevii. 

În ceea ce priveşte ierarhizarea scenariilor dilematice în funcție de 
dificultatea lor, am obținut următoarele rezultate: 13 subiecți au apreciat că dilema 1 
este cea mai dificilă, apoi dilema 2 si dilema 3; 9 subiecți au apreciat că dilema 1 
este cea mai dificilă, apoi dilema 3 si dilema 2; 1 subiect a apreciat că dilema 2 este 
cea mai dificilă, apoi dilema 3 si dilema 1; 3 subiecți au apreciat că dilema 2 este 
cea mai dificilă, apoi dilema 1 şi dilema 3; 4 subiecți au apreciat că dilema 3 este 
cea mai dificilă, apoi dilema 2 şi dilema 1; 2 subiecți au apreciat că dilema 3 este 
cea mai dificilă, apoi dilema 1 si dilema 2. Din însumarea răspunsurilor rezultă ca 
22 de subiecți au apreciat dilema 1 ca fiind cea mai dificilă, 4 subiecți au apreciat 
dilema 2 ca fiind cea mai dificilă, si 7 subiecți au apreciat dilema 3 ca fiind cea mai 
dificilă. Prezentăm mai jos si graficul răspunsurilor (Figura 2). 

Dilema 1 Dilema 2 Dilema 3 


Figura 2: Aprecierea dificultății scenariilor dilematice în funcție 
de numărul respondentilor 


Aceste rezultate sugerează faptul că educatorii au realizat doar partial 
diferențieri între dilemele etice autentice (1 şi 2) şi pseudodilema etică 3. Procentul 
mic al celor care au indicat dilema 2 ca fiind dificilă poate fi înţeles prin faptul că 
libertatea religioasă este un element identitar mai puternic decât dreptul la educaţie. 
Prin urmare, pare mai credibil să respectăm mai întâi libertatea religioasă decât 
dreptul la educaţie şi cultivarea talentului. 


5. Concluzii şi recomandări 


Studiul de faţă a avut parti: o parte teoretică şi o parte practică. În prima 
parte am contribuit la clarificarea conceptului de dilemă etică în educaţie, prin 
schitarea unui cadru teoretic pentru înţelegerea acestui concept. În a doua parte, am 
aplicat acest cadru într-un context empiric. Am definit dilema etică drept impas 
generat de conflictul între două principii morale de importanță egală pentru 
educatori, cu relevanță pentru îndeplinirea responsabilitatilor profesionale. 
Importantă pentru studiul nostru este şi distincţia între dilema etică şi alte categorii 
de dileme (de exemplu, dilemele personale, profesionale etc.) 

În studiul empiric am explorat câteva elemente ale dimensiunii morale a 
profesiei didactice: valorile morale pe care profesorii le consideră amenințate, 
dilemele etice în sensul de conflicte între valori morale, rationamentele etice ale 
educatorilor şi strategiile de orientare în rezolvarea dilemelor etice. Pornind de la 

cadrul teoretic de conceptualizare al dilemelor morale, am dorit să investigăm 
empiric dacă ceea ce înțeleg educatorii români prin dilemă etică coincide cu ceea ce 
poate fi considerat drept dilemă etică autentică. Pentru culegerea informaţiilor am 
utilizat metodele focus-grupului, raportului scris şi probei de evaluare, iar pentru 
prelucrarea rezultatelor am utilizat analiza de conținut şi ghidul de lectură. 

O primă concluzie a studiului nostru este că educatorii identifică cinci teme 
profesionale în care consideră că există amenințarea ca valorile etice să fie încălcate 
sau în legătură cu care pot apare dileme etice: relația cu părinţii, colegialitatea, 
leadership-ul, relaţia cu elevii şi problemele de justiţie socială. Aceste rezultate sunt 
în acord cu Tirri şi Husu (2002). În cercetarea lor, ei au identificat, de asemenea, 
conflicte între profesori şi părinţi, conflicte colegiale, conflicte între profesori şi 
comunitate. 

O a doua concluzie este că majoritatea dilemelor identificate de profesori nu 
sunt dileme etice autentice, ci pot fi considerate mai degrabă pseudodileme, dileme 
profesionale sau încercări ale curajului profesional. De asemenea, unii educatori 
confundă dilema etică cu încălcarea valorilor etice. 

O a treia concluzie este că în raționamentul etic al educatorilor investigati 
apar cu preponderență argumente bazate pe principii şi secundar argumente 
contextuale. În ceea ce priveşte aprecierea dificultății dilemelor probei, educatorii 
au considerat că dilema 1 este cea mai dificilă. În ciuda faptului că dilema 3 este o 
pseudodilemă etică, 6 respondenţi au evaluat-o ca fiind foarte dificilă. Ca strategie a 
deciziei, profesorii preferă orientarea unilaterală şi pe locul doi delegarea către 
director. 

Înainte de a realiza unele recomandări practice pentru educatori, avertizăm 
asupra câtorva limite metodologice ale acestui studiu: 1. Lotul de subiecți nu a fost 
selectat cu scopul de a fi reprezentativ pentru populaţia de profesori din România, 
deci generalizarea este limitată. 2. Tendinţa de fațadă poate fi invocată, de asemenea, 
din cauza temei sensibile; 3 Am identificat limite de înţelegere a conceptelor 
cercetării de către educatori, în ciuda operaționalizării lor. Conceptul de dilemă etică 
nu face parte din vocabularul curent al educatorilor, etica profesională nefiind 
prezentă în curricula formării iniţiale a personalului didactic. 

Studiul nostru pune în evidenţă faptul că în munca profesorilor sunt multe 
situaţii în care intervine procesul decizional. Decizia profesională în general, şi 
decizia etică în special sunt dimensiuni centrale ale activităţii didactice. În lumina 
clarificărilor teoretice şi a concluziilor de mai sus, propunem o strategie de abordare 
a dilemelor, utilă atât pentru educatorii practicieni, cât şi pentru studenţii care se 
pregătesc pentru profesia didactică. Ea cuprinde următoarele etape: 

Identificarea problemei şi a actorilor implicaţi. Este o prima etapă, care are 
drept scop înţelegerea situaţiei cu care ne confruntăm. Întrebările la care vom 
răspunde sunt următoarele: Care este problema etică? Cum poate fi ea formulată 

clar? Există aspecte ale problemei pe care nu le cunosc? Care sunt persoanele 
confruntate cu această problemă? Recunosc ele că au de-a face cu o problemă? 

Stabilirea categoriei de probleme în care se încadrează situaţia noastră. 
Este o responsabilitate profesională sau este o dilemă etică? În funcţie de răspunsul 
la această întrebare, vom parcurge următoarele etape ale strategiei: 

Căutarea informaţiilor relevante pentru ieşirea din impas. Dacă problema 
tine de o responsabilitate profesională, modul de rezolvare este deja precizat prin 
regulamente, statute şi coduri etice. Dacă problema este o dilemă etică, căutarea 
informaţiilor este mai dificilă. Este posibil ca legile în vigoare, regulamentele, 
statutul profesiei sau codul etic al profesiei să ofere unele repere de abordare ale 
situaţiei, sau, din contră, să nu ne spună nimic. Sursele de informaţii pe care ne 
putem baza pot fi teoriile filosofice sau etica personală. Pentru Husu (2003a, 16), o 
dilemă profesională poate fi reprezentată şi rezolvată utilizând trei tipuri de etică: 
etica credințelor personale, etica normelor şi principiilor reglatoare şi etica 
gestionării dilemei. Fiecare tip de etică apelează la un alt mod de percepere a 
situației. Poliner Shapiro şi Stefkovich (2005) susţin că în analiza unei situaţii etice 
trebuie să luăm în calcul mai multe elemente: standardele profesiei, codurile etice, 
etica în comunitate, toate filtrate într-un cadru de luare a deciziei etice, pe baza unei 
judecăţi profesionale. 

Dezvoltarea soluţiilor este următoarea etapă, în care putem utiliza metoda 
brainstorming pentru a proiecta soluţii alternative ale dilemei etice. 

Evaluarea soluţiilor presupune să răspundem la următoarele întrebări: 
Căror principii etice le-am acordat intâietate? Ce avantaje şi dezavantaje au soluţiile 
găsite? O analiză SWOT ar fi oportună. Este important să luăm în calcul „fineţea 
etică” (Freeman 2013), pentru ca soluţia propusă să răspundă nevoilor tuturor celor 
implicați. 

Alegerea celei mai bune soluţii presupune o ultimă confruntare cu mai 
multe criterii de analiză. Este o ultimă ocazie de a aduna informaţia suplimentară 
care să ajute în soluţionarea conflictului etic. ,,Distanteaza-te de problema şi 
priveşte-o ca şi cum ar fi a altcuiva, din altă instituție, cultură sau ţară” ar putea fi 
un sfat util în acest moment. Este o sarcină dificilă, întrucât trebuie să ne ferim de 
capcanele gândirii dihotomice sau ale raționalizărilor de genul „nu s-a putut altfel.” 
Profesorul trebuie să aleagă soluția care promite să maximizeze rezultatele dorite cu 
privire la elevi, chiar dacă unii vor avea de suferit (Lampert 1985; Husu 2003a). Cel 
mai important criteriu de evaluare a soluţiei este următorul: în modul de abordare a 
dilemelor etice vom ţine cont de exigenţele eticii profesionale şi nu doar de valorile 
personale. 

Implementarea, monitorizarea şi evaluarea soluţiei presupune, în primul 
rând, autoreflexivitate, capacitate de „a întoarce pe toate feţele” consecințele 
aplicării răspunsului. De mare folos va fi elucidarea următoarelor întrebări (Felicio 

şi Pieniadz 1999): Ai primit suport institutional? Ai avut nevoie de consiliere 
legală? Cum va afecta pe ceilalți decizia ta? Care a fost lecţia învățată de 
participanti? 

În final, apreciem că studiul întreprins are finalitati atât teoretice cât si 
practice. Cadrul teoretic de definire al dilemelor etice şi strategia de abordare a 
dilemelor etice îşi pot găsi locul într-un curs de etică profesională destinat viitorilor 
educatori sau practicienilor. Scopul acestui demers ar consta în cultivarea 
reflexivitatii profesorilor, care ar conştientiza problemele de ordin etic pe care le 
întâlnesc în activităţile cu elevii. 


Mentiune: Această lucrare a fost realizată în cadrul proiectului 
POSDRU/159/1.5/S/133675 „Inovare şi dezvoltare în structurarea şi reprezentarea 
cunoaşterii prin burse doctorale şi postdoctorale (IDSRC - doc postdoc)”, 
cofinantat de Uniunea Europeană şi Guvernul României din Fondul Social 
European prin Programul Operaţional Sectorial Dezvoltarea Resurselor Umane 
2007-2013. 


Referinţe bibliografice: 


Allen, Karen. 2012. „What is an ethical dilemmas?” The New Social Worker 
Spring, 19 (2): 4-5. 

Althof, Wolfgang. 1990. „Teachers moral judgment and interpersonal problem 
solving in the classroom.” Paper presented at the 15th Annual Conference of 
the Association for Moral Education, Notre Dame University, South Bend, IN. 

Barlow, Michel. 1999. Le Metier d’enseignant. Essai de definition. Paris: 
Anthropos-Economica. 

Bascia, Nina. 2009. „Teachers As Professionals: Salaries, Benefits And Unions.” In 
International Handbook of Research On teachers and teaching, ed. L.J. Saha, 
A.G. Dworkin, 481-489. Springer science and business media. 

Bayaga, Anass. 2011. ,,Ethical Dilemma: Immoral Morals.” The Social Science 
Journal 28 (2): 107-112. 

Ben-Peretz, Miriam şi Lya Kremer-Hayon. 1988. ,,Teachers' Profesional 
Dilemmas.” Paper presented at the Anual Meeting of the American 
Educational Research Asociation (New Orleans, LA, April 5-9, 1988). 

Berlak, Ann si Harold Berlak. 1981. Dilemmas of Schooling. London: Methuen. 

Campbell, Elizabeth. 1993. ,,Strategic Leadership or Suspended Morality? How 
Principals Cope With Ethical Conflicts in Schools.” Paper presented at the XXI 
Annual Conference of the Canadian Society for the Study of Education, 
Carleton University, Ottawa, June 10. 


139 


Roxana Ghiatau 


Campbell, Elizabeth. 1996. ,,Ethical implications of collegial loyalty as one view of 
teacher professionalism.” Teachers and Teaching: theory and practice 2: 
191-208. 

Campbell, Elizabeth. 2000. ,,Professional Ethics in Teaching: Towards the 
Development of a Code of Practice.” Cambridge Journal of Education 30 
(2): 203-221. 

Campbell, Elizabeth. 2003. The Ethical Teacher. Philadelphia: The Open 
University Press. 

Caspersen, Joakim. 2013. ,,The valuation of knowledge and normative reflection in 
teacher qualification. A comparison of teacher educators, novice and 
experienced teachers”, Teaching and Teacher Education: An International 
Journal of Research and Studies 30: 109-119. 

Chang, Fon Yean. 1994. „School teachers’ moral reasoning.” In Moral development 
in the professions: Psychology and applied ethics, ed. James R. Rest, Darcia 
Narvaez, 71-83, Hillsdale, NJ: Erlbaum. 

Colnerud, Gunnel. 1997. „Ethical conflicts in teaching.” Teaching and Teacher 
Education 13 (6): 627-635. 

Colnerud, Gunnel. 2006. „Teacher ethics as a research problem: syntheses achieved 
and new issues.” Teachers and Teaching: theory and practice 12 (3): 365-385. 

Cranston, Neil, Lisa Ehrich si Megan Kimber. 2006. ,,Ethical dilemmas: the ‘bread 
and butter‘ of educational leaders’ lives.” Journal of Educational 
Administration 44 (2): 106-121. 

Cuban, Larry. 2001. „How Can I Fix It?: Finding Solutions and Managing 
Dilemmas : an Educator's Road Map.” Teachers College Press. 

Cuban, Larry. 2012. ,,Lessons Learned from a Career as Practitioner and Scholar.” 
Disponibil la:  https://larrycuban.wordpress.com/2012/12/08/lessons-learned- 
from-a-career-as-practitioner-and-scholar/. 

Cuban, Larry. 2014. „Teacher, Principal, and Superintendent Core Dilemmas That 
Need to Be managed.” Disponibil la: https://larrycuban.wordpress.com/ 
2014/09/12/teacher-principal-and-superintendent-core-dilemmas-that-need-to- 
be-managed/. 

Cuban, Larry. 1992. „Managing Dilemmas while Building Professional 
Communities.” Educational Researcher 21 (1): 4-11. 

Cummings, Rhoda, Lynn Dyas, Clerbone D. Maddux si Art Kochman. 2001. 
„Principled moral reasoning and behavior of preservice teacher education 
students.” American Education Research Journal 38 (1): 143-158. 

Cummings, Rhoda, Steve Harlow şi Cleborne D. Maddux. 2007. „Moral 
reasoning of in-service and pre-service teachers: a review of the research.” 
Journal of Moral Education 36 (1): 67-78. 


140 


Contributii la psihologia morala 


DeNicolis Bragger, Jennifer, Ofelia Rodriguez-Srednicki, Eugene J. Kutcher, Lisa 
Indovino, şi Erin Rosner. 2005. ,,Work-family Conflict, Work-family Culture, 
and Organizational Citizenship Behavior Among Teachers.” Journal of 
Business and Psychology 20 (2): 303-324. 

Dickinson, V. si J. Gabriel. 1982. ,,Principled Moral Thinking of Australian 
Adolescents: Sample Characteristics and f Correlates ,,. Genetic Psychology 
Monographs 106: 25-29. 

Diessner, Rhett. 1991. ,,Teacher education for democratic classrooms: Moral 
reasoning and ideology critique.” Paper presented at the annual meeting of the 
Association for Moral Education, Athens, GA. 

Doyle, Walter. 1986. ,,Classroom organization and management.” In Handbook of 
research on teaching (3rd ed.), ed. M. C. Wittrock, 392-431. New York: 
Macmillan. 

Dworkin, A. Gary. 1986. Teacher Burnout in the Public Schools: Structural Causes 
and Consequences for Children. New York: State University of New York 
Press. 

Ehrensal, Patricia. 2003. „The Three Faces of Power: The U.S. Supreme Court 
Legitimisations.” Educational Administration Quarterly 39 (2): 145-163. 

Ehrich, Lisa Catherine, Megan Kimber, Jan Millwater si Neil Cranston. 2011. 
„Ethical dilemmas: A model to understand teacher practice.” Teachers and 
Teaching, 17(2): 173-185. 

Elbow, Peter. 1983. ,,Embracing contraries in the teaching process.” College 
English, 45 (4): 327-339. 

Eyal, Ori Izhak Berkovicha si Talya Schwartz. 2011. ,,Making the right choices: 
ethical judgments among educational leaders". Journal of Educational 
Administration 49 (4): 396-413. 

Feeney, Stephanie si Nancy K. Freeman. 2005. Ethics and the Early Childhood 
Educator: Using the NAEYC Code of Ethics, 2 Ed. Washington, DC: 
National Association for the Education of Young Children. 

Felicio, Diane M. şi Jean Pieniadz. 1999. „Ethics in Higher education: Red Flags 
and Grey Areas.” Feminism and Psychology Sage Publications 9 (1): 53-73. 
Fleetwood, Karen L. 1987. ,,The conflict management styles and strategies of 
educational managers” University of Delaware, degree of Master of Arts in 
Communication, December. Disponibil la: _ https://www.udel.edu/communi 

cation/web/thesisfiles/fleetwoodthesis.pdf. 

Freeman, Nancy. 2013. ,,Professional Ethics for Montessori Early Childhood 
Teacher Educators”, 2" Annual, Montessori Teacher Educators Symposium, 
Washington DC, Saturday December 7. 

Fullan, Michael si Andy Hargreaves. 1991. ,,Working Together for your School”, 
Australian Council for Education Administration, Inc., Paperbacks, Victoria. 


141 


Roxana Ghiatau 


Ghiatau, Roxana. 2011. Codul deontologic al profesiei didactice. laşi: Editura 
Sedcom Libris. 

Gilligan, Carol. 1982. In a Different Voice. Psychological Theory and Women's 
Development. Cambridge, Massachusetts: Harvard University Press. 

GoékCe, Asiye Toker. 2013. „Ethical Awareness and Ethical Orientation of Turkish 
Teachers.” Education 134 (1): 35-49. 

Golan, Michael si Goran Fransson. 2009. ,,Professional Codes of Conduct; Towards 
an Ethical Framework for Novice Teacher Educators.” In Becoming a Teacher 
Educator; Theory and Practice for Teacher Educators, ed. Anja Swennen, 
Marcel van der Klink, 45-58. Springer. 

Hitt, William D. 1990. Ethics and Leadership: Putting Theory into Practice. 
Columbus: Battelle Press. 

Höglund, T., G. Helgesson şi S. Eriksson. 2010. ,,Ethical Dilemmas and Ethical 
Competence in the Daily Work of Research Nurses.” Health Care Analysis 18 
(3): 239-251. 

Hoyle, Eric. 2001. ,,Teaching: prestige, status and esteem.” Educational 
Management and Administration 29 (2): 139-152. 

Husu, Jukka. 2003 (a) ,,Constructing Ethical Representations From the Teacher’s 
Pedagogical Practice: A Case of Prolonged Reflection.” Interchange 34 (1): 
1-21. 

Husu, Jukka. 2003 (b) ,,Real-world Pedagogical Ethics: mission impossible?” 
Teacher Development 7 (2): 311-326. 

Jackson, Philip Wesley, Robert Boostrom si David Hansen. 1993. The moral life of 
schools. San Francisco: Jossey-Bass. 

Johnston, Bill. 2002. Values in English language teaching. Mahwah, NJ: Lawrence 
Erlbaum. 

Johnston, Marilyn si Carol Lubomudrov.1987. ,,Teachers' level of moral reasoning 
and their understanding of classroom rules and roles.” The Elementary School 
Journal 88: 64-77. 

Kidder, Rushword. 1995. How good people make tough choices: Resolving the 
dilemmas of ethical living. New York, NY: Fireside Publications. 

Koc, Kevser şi Cary Buzzelli. 2014. „Turkish teachers' accounts of moral dilemmas 
in early childhood settings” Journal of Early Childhood Research, 1-15. 

Kohlberg, Lawrence. 1981. Essays on Moral Development. Volume 1: The 
Philosophy of Moral Development. San Francisco: Harper and Row. 

Kyriacou, Chris. 2001. ,,Teacher stress: directions for future research.” Educational 
Review, 53(1): 28-35. 

Labaree, David F.2000. ,,On the nature of teaching and teacher education; difficult 
practices that look easy.” Journal of Teacher Education, 51 (3): 228-233. 


142 


Contributii la psihologia morala 


Lampert, Magdalene.1985. „How Do Teachers Manage to Teach?” Harvard 
Educational Review 55 (2): 78-94. 

Lind, Georg. 2004. ,,The meaning and measurement of Moral Judgement 
Competence: A Dual-Aspect Model.” Disponibil la: http://www.uni-konstanz. 
de/ag-moral/pdf/Lind- 2004_meaning-and-measurement.pdf. 

Lyons, Nona.1990. „Ethical and epistemological dimensions of teachers’ work and 
development.” Harvard Educational Review, 60(2): 159-180. 

MacBeath, John. 2012. ,,Understanding and addressing the dissatisfiers.” In Future 
of teaching profession, Education International Research, Institute Leadership 
for Learning, The Cambridge Network: 21-37. 

Maslovaty, Nava. 2000. ,,Teachers' Choice of Teaching Strategies for Dealing with 
Socio-Moral Dilemmas in the Elementary School”, Journal of Moral 
Education, 29 (4): 429-444. 

McAuliffe, Donna. 2005. „I'm Still Standing: Impacts and Consequences of Ethical 
Dilemmas for Social Workers in Direct Practice.” Journal of Social Work 
Values and Ethics. 

Muresan, Valentin. 2010. ,,Dilemele etice şi cadrele de evaluare morală.” 
la: http://www.ecea.ro/dilemele-etice-si-cadrele-de-evaluare-morala/. 

Nias, Jennifer. 2005. „Why teachers need their colleagues: a developmental 
perspective.” In The practice and theory of school Improvement, ed. D. 
Dopkins, 223-237, Springer. 

Oser, Fritz si Wolfgang Althof. 1993. ,,Trust in Advance: On the Professional 
Morality of Teachers.” Journal of Moral Education 22 (3): 253-275. 

Poliner Shapiro, Joan si Jacqueline Anne Stefkovich. 2005. Ethical Leadership and 
Decision Making in Education: Applying Theoretical Perspectives to Complex 
Dilemmas (second edition) Lawrence Erlbaum Associates. 

Resh, Nura şi Clara Sabbagh. 2009. „Justice in Teaching.” În International 
Handbook of Research On teachers and teaching, ed. L. J. Saha, A.G. 
Dworkin, 669-682, Springer science and business media. 

Roche, Kevin W. 1997. ,,Principals' responses to moral and ethical dilemmas in 
catholic school settings”, A thesis submitted in conformity with the 
requirements for the Degree of Doctor of Education, Department of Theory 
and Policy Studies in Education The Ontario Institute for Studies in Education 
of the University of Toronto. 

Sacară, Liliana si lacob Luminiţa. 2002. „Dinamica structurilor axiologice la 
adolescenți.” Social Psychology (Psihologia socială) (10): 53-77. 

Shapira-Lishchinsky, Orly 2011, „Teachers? critical incidents: Ethical dilemmas in 
teaching practice.” Teaching and Teacher Education 27 (3): 648-65. 


Disponibil 


143 


Roxana Ghiatau 


Shapira-Lishchinsky, Orly şi Lily Orland-Barak 2009. ,,Ethical dilemmas in 
teaching: the Israeli case.” Education and Society, 27(3): 27-45. 

Tal, Clodie si Yinon, Yoel. 2009. „Teachers? Values in the classroom” . În 
International Handbook of Research On teachers and teaching, ed. L.J. Saha, 
A.G. Dworkin, 259-276, Springer science and business media. 

Terrance, McConnell. 2010. „Moral Dilemmas.” În The Stanford Encyclopedia of 
Philosophy (Summer Edition), ed. Edward N. Zalta. Disponibil la: 
http://plato.stanford.edu. 

Tirri, Kirsi şi Puolimatka, Tapio. 2000. „Teacher authority in schools: a case study 
from Finland.” Journal of Education for Teaching: international research and 
pedagogy 26 (2): 157-165. 

Tirri, Kirsi si Jukka Husu. 2000. „Uncovering a relational epistemology of ethical 
dilemmas in early childhood education.” Paper presented at the Annual 
Meeting of the American Educational Research Association, New Orleans, LA. 

Tirri, Kirsi şi Jukka Husu. 2002. „Care and Responsibility in 'The Best Interest of 
the Child': Relational voices of ethical dilemmas in teaching”, Teachers and 
Teaching: theory and practice, 8 (1): 65-80. 

Tirri, Kirsi. 1999. ,,Teachers’ Perceptions of Moral Dilemmas at School.” Journal 
of Moral Education 28 (1): 31-47. 

Tirri, Kirsi. 1997. „How Finnish teachers identify and solve moral dilemmas at 
school: a case study.” A paper presented at the Annual Meeting of the 
American Educational Research Association in Chicago, March 25. 

Whitcomb, Jennifer A. 2002. „Composing Dilemma Cases: An opportunity to 
understand moral dimensions of teaching”, Teaching Education 13: (2) 
179-201. 

Williams, Bernard. 1981. „Conflicts of Values". Moral Luck: Philosophical Papers 
1973- 1980. Cambridge: Cambridge University Press, 71-82. 

Yaffe, Elka şi Ditza Maskit. 2010. „Discussing pedagogical dilemmas with teacher 
educators: facilitating their professional development.” Professional 
Development in Education 36 (1-2): 93-109. 

Zweig Corrigan, Stephanie şi Alan R. Tom. 1999. „The Moral Dilemmas of 
Teacher Educators.” The Educational Forum 63 (1): 66-72. 


144 


Contributii la psihologia morala 


Anexa 1. Probă dileme şi raţionament moral 


Informaţiile furnizate de dvs. prin acest chestionar sunt confidentiale şi ne 
vor sprijini într-un proiect de cercetare în domeniul eticii pedagogice. Mai jos aveţi 
scenariile unor dileme etice care ar putea apare în munca dvs. Răspundeţi reflectând 
asupra soluţiilor oferite. Nu există răspuns corect sau greşit. 


1. Un învăţător are o clasă foarte bună, cu care a obținut performanţe 
deosebite. Directorul şcolii a anunţat că începând de anul viitor în toate clasele 
primare vor fi integrați copii cu CES (Cerinţe Educative Speciale), potrivit 
recomandărilor legislative actuale cu privire la educaţia incluzivă. Întrucât in 
sistemul nostru educativ nu există suficient personal de sprijin pentru această 
categorie de copii, mai multi părinți nu sunt de acord cu acest lucru. Ei considera 
că atenția sporită pe care învățătorul o va acorda copiilor cu CES ar putea 
periclita evoluţia performanţelor celorlalți copii. Învățătorul trebuie să decidă dacă 
îi primeşte în clasă pe elevii cu CES sau refuză includerea lor. 


Consideraţi că această dilemă este rezolvabilă? DA O NU | 


Dacă ati ales DA, selectaţi una din cele două soluţii propuse şi argumentati 
alegerea făcută. 


Învățătorul trebuie să-i includă în clasă pe elevii cu cerințe educative 
speciale. | 
Învățătorul trebuie să refuze includerea în clasă a elevilor cu cerințe 
educative speciale. L 


Argumentarea alegerii: 


Daca ati ales NU, explicati de ce dilema nu poate fi rezolvata. 


Cine ar trebui să aibă putere de decizie in aceasta situație? Realizati o 
ierarhie a factorilor de decizie! 


Directorul O Colegii [| 
Părinţii U Învățătorul 0 
ALȚII. anna 

2. Un profesor de muzica a format un cor cu elevi talentati, de la mai multe 
clase de gimnaziu. Scopul său este de a pregăti serbarea de final de an şcolar. La 
un moment dat, după multe repetiții, elevii unui anumit cult religios (destul de 
numeroşi) s-au retras de la cor pentru că nu era în spiritul religiei lor ideea de a 
interpreta pe scenă. Profesorul trebuie să decidă dacă se foloseşte de autoritatea lui 
pentru a-i obliga pe aceşti copii să facă în continuare parte din cor, pentru a nu 
irosi eforturile şi şansele tuturor colegilor implicaţi, sau dacă trebuie să respecte 
decizia de retragere a unora, cu consecinţa anulării serbării de final de an. 


Consideraţi că această dilemă este rezolvabilă? DA U NU | 


Dacă ati ales DA, atunci selectaţi una din cele două soluţii şi argumentati 
alegerea făcută. 


Profesorul trebuie să-i implice pe toţi, fără a tine cont de opţiunea celor mai 
religioşi. [| 

Profesorul trebuie să respecte decizia de retragere a elevilor, motivată 
religios. [| 


Argumentarea alegerii: 


Dacă ati ales NU explicati de ce dilema nu poate fi rezolvată. 


Cine ar trebui să aibă putere de decizie in această situație? Realizati o 
ierarhie a factorilor de decizie! 


Colegii [| 
Directorul [| Profesorul O 
Părinţii [| Alfie 

3. Directorul şcolii a sugerat tututor învăţătorilor să pregătească un 
program special pentru Halloween, întrucât părinţilor şi elevilor le-ar plăcea acest 
lucru. Doamna Popescu, învăţătoare la clasa a treia, nu agreează aceasta 
sărbătoare de import. Ea este pusă în fata următoarei dileme: să dea curs 
dorințelor exprimate de director, elevi şi părinţi sau să respecte propria opțiune de 
a nu realiza sărbătoarea de Halloween. 


Consideraţi că această dilemă este rezolvabilă? DA O NU | 


Dacă ati ales DA, atunci selectaţi una din cele două soluţii şi argumentati 
alegerea făcută. 


Învățătoarea trebuie să pregătească programul de Halloween. O 
Învățătoarea trebuie să refuze pregătirea programului de Halloween. O 


Argumentarea alegerii: 


Daca ati ales NU explicati de ce dilema nu poate fi rezolvată. 


Cine ar trebui să aibă putere de decizie în această situație? Realizati o 
ierarhie a factorilor de decizie! 


Colegii [| 
Directorul O Învățătorul 0 
Părinții [| Alţii 


lerarhizati cele 3 dileme din perspectiva dificultății lor: 
1. 
2. 
3; 

1. Background teoretic 


Moralitatea a fost şi este un subiect de interes pentru oamenii din toate 
timpurile. Unii cercetători au remarcat pe buna dreptate suprapunerea tematică cu 
alte domenii: „încă de când oamenii au învăţat să scrie, au început să trateze 
subiecte ca moralitatea, religia sau legea, care adesea însemnau unul şi acelaşi 
lucru” (Haidt şi Kesebir 2010, p. 798). Astăzi, tema moralității face obiectul unor 
studii extensive în filozofie sau psihologie. Cercetările din domeniul psihologiei 
morale au profitat substanţial de perspectiva dezvoltării cognitive (Kohlberg 1969) 
şi de contribuţiile psihologiei sociale, domeniu în care au fost studiate teme 
relevante pentru fenomenul moralității: altruismul, comportamentul prosocial, 
agresivitatea sau obedienta. Un interes deosebit a fost acordat in ultimele decenii 
studiului dilemelor morale care opun alegerea deontologică celei consecintioniste 
(Greene et al. 2004). Scenarii ca dilema pasarelei sau a troleului au devenit deja 
clasice. În aceste cercetări, accentul cade tot mai mult pe înţelegerea mecanismelor 
psihologice care explică felul în care oamenii iau decizii şi fac judecăţi morale în 
diverse situații. 

În încercările de a explica formarea judecăților morale şi factorii care le 
influențează, au existat întotdeauna dispute în ceea ce priveşte prevalența rațiunii 
sau a emoţiilor. Unii autori susţin că deciziile şi judecatile morale depind in mare 
parte de procesarea rațională, deliberată a informaţiilor (Kohlberg 1969; Turiel 
1983), în timp ce alti cercetători au încercat să pună în evidenţă influența emoţiilor 
(Greene et al. 2001, 2004; Haidt 2001; Kahneman şi Frederick 2002). Teoria lui 
Kohlberg despre stadiile judecății morale a subliniat importanța proceselor 
raționale, susținând că aprecierea unui lucru ca fiind moral sau imoral se bazează pe 
abilități cognitive care se dezvoltă încă din copilărie (Kohlberg 1969). Teoriile 
ulterioare au pus raționalismul pur sub semnul întrebării. Pizarro, Uhlmann şi 
Bloom (2003) au demonstrat că judecata morală este mediată de emoţii. Greenwald 
şi Banaji (1995) atrag atenţia asupra faptului ca oamenii sunt adesea influenţaţi, în 
judecatile lor de natură morală, de informaţii de care nici măcar nu sunt conştienţi. 
Haidt, Koller şi Dias (1993) au demonstrat că oamenii au reacţii emoţionale intense 
atunci când judecă actele imorale ale altor persoane. De asemenea, dovezile din 

domeniul neuroimagisticii (Greene si Haidt 2002) sprijină ideea că emoţiile au o 
influență deloc de neglijat asupra judecăților morale. 

Cele mai influente teorii despre relația dintre emoţii şi judecatile morale 
sunt teoria procesării duale a informaţiei (Greene et al. 2001) şi modelul social 
intuitionist (Haidt 2001). Le vom prezenta pe scurt în cele ce urmează. 

Greene şi colegii săi (2001, 2004) au formulat teoria procesării duale a 
informației, care postulează două tipuri distincte de activare neuronală: un sistem 
rapid, bazat pe emoţii şi care solicită relativ putin efort şi un sistem lent, reflexiv, 
care implică un grad mai mare de efort. Sistemul emoţional se referă la procesele 
rapide, intuitive şi automate de procesare a informaţiei, procese care sunt de cele 
mai multe ori inconştiente. Sistemul cognitiv, pe de altă parte, se referă la procesele 
conştiente, lente şi controlate, care sunt importante atunci când luăm decizii, ne 
controlăm impulsurile sau atunci când folosim funcţii cognitive superioare (Greene 
et al. 2008). 

Primul sistem este instinctiv (Stanovich 1999), se bazează pe experiență şi 
este mai curând un sistem adaptativ decât o „scurtătură cognitivă” (Kahneman şi 
Tversky 1982). Reacţiile acestui sistem sunt rapide şi spontane şi se bazează pe 
afectele resimtite. Acest sistem, denumit şi sistemul experiential, este influențat 
preponderent de afecte, care determină la rândul lor comportamentele. Fiind un 
sistem adaptativ bazat pe experienţă, funcția sa principală este aceea de a regla 
comportamentele de zi cu zi, cu scopul de a evita afectele negative şi de a anticipa 
afectele pozitive (Epstein 2008). În opoziţie, sistemul rațional operează într-o 
manieră analitică, conştientă, care implică multe resurse cognitive. El se bazează pe 
analiza atentă a dovezilor şi a datelor (Epstein 2008), fără a pune un accent special 
pe experienţele trecute sau pe afectele resimtite (Stanovich 1999). 

Un alt model explicativ privitor la evaluarea morală a comportamentului 
sau a acțiunilor este modelul social intuitionist (Haidt 2001), care sugerează că 
judecatile morale sunt mai curând intuitii spontane, reacții emoționale de respingere 
sau acceptare, justificate ulterior prin eforturi cognitive (Greene şi Haidt 2002). 
Acest model sugerează că judecatile cognitive intervin post-hoc în explicarea şi 
justificarea intuitiilor care apar spontan sub forma sentimentului că ceva este sau nu 
moral. Această asumptie este susținută şi de studii în care participanții au relatat 
despre anumite acţiuni că „par imorale” (Cushman et al. 2006). Bargh si Chartrand 
(1999) evidenţiază automatismul judecăților morale în lucrarea lor „The unbearable 
automaticity of being”. Ei arată că singurele situaţii în care survin judecăţi cognitive 
sunt cazurile în care fie nu există intuitii iniţiale, fie există intuitii contradictorii. 
Ideea că afectele influenţează judecatile şi evaluările noastre nu este nici pe departe 
nouă, ci este susținută şi de alte teorii psihologice, cum ar fi teoria afectelor ca 
informaţii (Schwarz şi Clore 1983). Atunci când oamenii realizează judecăți sau 
evaluări ale unor situaţii, cea mai uşoară cale este de a recurge la ceea ce simt. Ei 


150 


Contributii la psihologia morala 


consideră, în general, că acţiunile care generează afecte pozitive sunt corecte şi le 
consideră greşite pe cele care generează afecte negative. 

Deşi se consideră că emoţiile au un rol primordial în luarea deciziilor 
morale (Haidt 2001), rolul lor exact în formarea judecăților nu a fost încă 
determinat (Doris 2010). Studii anterioare au demonstrat că afectele incidentale 
influențează aprecierile asupra satisfactiei vieţii (Schwarz şi Clore 1983), 
estimarea riscului (Loewenstein et al. 2001), precum şi alte judecăţi evaluative, 
cum ar fi judecarea stereotipurilor legate de rasă (Forgas şi Moylan 1991). Alte 
studii au evidenţiat o legătură directă între afectele incidentale şi judecatile şi 
evaluările morale. De exemplu, manipularea emotiei de dezgust prin aşezarea 
participanților la birouri murdare sau vizionarea unor filme dezgustătoare i-a 
determinat pe aceştia să considere acţiunile prezentate ca fiind mai imorale 
(Schnall et al. 2008). De asemenea, studii realizate cu ajutorul rezonantei 
magnetice (Greene et al. 2001, 2004; Heekeren et al. 2003) au pus în evidență 
activarea emoţională în cazul judecăților morale. 

Dovezile de până acum par să susțină ideea că emoţiile apar concomitent cu 
formarea judecăților morale, în majoritatea situațiilor care impun o evaluare din 
punct de vedere moral. Emotiile influențează deciziile morale, iar legătura dintre 
acestea pare să nu fie doar corelationala. De aici, rezultă o întrebare firească: Pot fi 
separate emoțiile — eventual, prin efort cognitiv — de evaluările morale cu care sunt 
asociate? Vom încerca să răspundem acestei întrebări prin studiul experimental pe 
care il prezentăm în continuare. 

În studiul nostru ne-am propus să reducem, prin diverse strategii cognitive, 
influenţa reacțiilor emoţionale asupra evaluării imoralitatii unor acţiuni prezentate 
participanților la studiu. Mai concret, am încercat să creăm condiţiile pentru a 
reduce impactul pe care anumiţi factori deformatori îl au asupra judecăților morale. 
Dintre factorii care deformează în general judecatile morale am ales trei: 
consecințele acţiunii, tipul de intervenție a agentului (acțiune vs. omisiune) şi 
similaritatea percepută. 

Biasul consecinţelor (Baron and Hershey 1988) descrie tendința oamenilor 
de a judeca acțiunile ca fiind morale sau imorale prin prisma consecințelor pe care 
acestea le au (Berg-Cross 1975; Lipshitz 1989; Olaru 2012). În scenariile prezentate 
în mod obişnuit, intenţiile agentului şi acţiunea săvârşită sunt menținute constante. 
Cu toate acestea, subiecţii tind să judece mai aspru acțiunile cu consecințe mai 
grave comparativ cu acţiunile identice din care rezultă consecințe mai puţin grave 
sau neutre (Baron şi Hershey 1988). 

Biasul de omisiune reprezintă tendința de a evalua anumite acțiuni ca fiind 
mai grave decât inactiunile sau omisiunile cu aceleaşi consecințe sau chiar cu 
consecințe mai grave (Baron şi Ritov 1994). Efectul biasului de omisiune a fost 
observat cu precădere în dilemele morale în care participanţii preferă să aleagă 

inactiunea, chiar dacă aceasta presupune consecinţe mai grave, de exemplu, mai 
multe victime (Ritov şi Baron 1990). Participanţii aleg să nu acționeze (în mod 
tipic, să nu omoare o persoană pentru a salva mai multe), mai ales în situațiile în 
care acțiunea presupune contact fizic sau apropiere fata de victimă (Greene et al. 
2008) sau încălcarea unor valori protejate (Baron şi Spranca 1997). Acest bias 
afectează şi evaluarea din punct de vedere moral a acţiunilor: inactiunile sunt 
judecate ca fiind mai puţin imorale decât acțiunile; de exemplu, este mai imoral să 
otrăveşti pe cineva, decât să privezi de antidot o persoană (Cushman et al. 2006). 

Biasul similarități porneşte de la teoria atribuirilor defensive (Walster 
1966) şi descrie tendința de a judeca imoralitatea unei acţiuni prin prisma 
similaritatii cu agentul: cu cât creşte similaritatea lor cu agentul, cu atât participanţii 
au tendinţa de a considera acţiunea lui ca fiind mai puțin imorală; cu cât agentul 
este descris ca fiind mai diferit de ei, cu atât participanții tind să considere aceeaşi 
acțiune ca fiind mai imorală (Antonese 2015). 

Studii anterioare au arătat că încurajarea unei perspective raționale 
(procesare de tip 2) duce la o diminuare a biasului consecinţelor (Gino, Moore şi 
Bazerman 2008), la o reducere a erorii determinate de devierea cauzala (Pizarro, 
Uhlmann şi Bloom 2003) şi la o creştere a preferintei pentru perspectiva utilitarista 
(Greene et al. 2008). Totuşi, studiile anterioare au testat perspectiva propusă de 
Epstein şi colegii săi (1992), în care consemnul dat pentru procesarea de tip raţional 
nu acoperă, în opinia noastră, toate aspectele presupuse de acest tip de procesare. 
Consemnul cerea participanților să precizeze care este judecata lor raţională şi 
obiectivă („my rational objective judgement is that”). Acest consemn omite un 
aspect foarte important în procesarea de tip 2: bazarea pe dovezi (Epstein 2008) şi 
nu pe experienţa proprie, ca în cazul sistemului 1. De asemenea, eficienţa acestei 
strategii a fost testată cu precădere în cazul dilemelor morale în care interesează 
preferința pentru una dintre cele două perspective, deontologică sau utilitarista, şi 
doar în legătură cu unele biasuri morale. 

În studiul de față ne propunem să testăm eficiența rationamentului moral 
indus (Epstein et al. 1992) în cazul mai multor tipuri de biasuri. Vom îmbogăţi 
consemnul, cerând participanţilor să se raporteze la dovezile prezentate şi nu la 
experienţa proprie. A doua strategie pe care dorim să o testăm se bazează pe 
observaţiile făcute de Cushman şi colegii săi (2006), care au investigat influența 
contactului fizic asupra preferintei pentru perspectiva utilitaristă sau deontologica. 
Atunci când participanții conştientizează că simpla prezență a contactului fizic i-a 
determinat să facă o anumită alegere (de exemplu, în dilema pasarelei, alegerea de a 
nu impinge persoana pentru a opri înaintarea vagonului), ei îşi revizuiesc decizia, 
deoarece realizează că au recurs la un principiu care nu este suficient de bun şi că 
judecata lor a fost deformată. În consecinţă, a doua strategie presupune oferirea unui 

consemn specific fiecărui bias, prin care este divulgata existenţa lui şi este explicat 
mecanismul sau de actiune. 


2. Metoda 
2.1. Participanti 


La acest studiu au participat 169 de studenţi ai Universităţii „Al. I. Cuza” 
din laşi, Facultatea de Psihologie şi Ştiinţe ale Educaţiei, anii I şi II, cu vârsta 
cuprinsă între 19 şi 46 de ani (M = 22, SD = 4.06). Participanţii au completat 
chestionare şi au primit bonificatii la seminariile de statistică şi psihologie socială. 


2.2. Design experimental şi procedură 


Participanţii au avut de evaluat comportamentul unei persoane care încalcă 
o normă morală. Fiecare subiect a lecturat pe rând cele trei scenarii, a primit după 
fiecare dintre ele un consemn specific de procesare a informaţiilor conceput cu 
scopul de a diminua biasurile şi a evaluat apoi comportamentul fiecărui agent în 
parte. 

Primul scenariu surprinde biasul consecinţelor şi descrie un doctor care 
decide, pentru propriile beneficii financiare, să nu recomande o procedură de 
diagnosticare costisitoare unui pacient care suferă de dureri de spate. Starea 
pacientului se îmbunătăţeşte după administrarea de ibuprofen (condiţia fara 
consecinţe grave) sau se înrăutățește, iar pacientul rămâne cu dureri pentru tot restul 
vieţii, pierzându-și totodată mobilitatea (condiţia cu consecinţe grave). 

Al doilea scenariu are în vedere biasul de omisiune şi descrie o persoană 
care decide să o ucidă pe bunica sa pentru a-i moşteni averea. Acest lucru are loc fie 
prin administrarea unei doze duble de insulină (acţiune), fie prin neadministrarea 
dozei uzuale de insulină (inactiune). 

Al treilea scenariu este conceput să inducă biasul similaritatii şi descrie o 
persoană care depăşeşte o maşină, în pofida interdictiei semnalizate de linia 
continuă, şi accidentează un pieton cauzându-i o fractură. Conducătorul auto este 
descris fie similar cu participantul (acelaşi gen, vârstă similară, student), fie diferit 
de acesta (gen diferit, 69 de ani, pensionar). De asemenea, participanţii din grupul 
similaritate ridicată deţin permis de conducere şi au declarat că au depăşit cel puţin 
o dată pe linie continuă. Prin contrast, participanții din grupul similaritate scăzută 
nu deţin permis auto. Scenariile sunt redate complet în Anexă. Manipularea 
strategiilor de diminuare a biasurilor s-a realizat prin intermediul consemnului 

primit înaintea evaluărilor. Există două strategii de evitare a biasurilor, detaliate mai 
jos. Strategia a doua este particularizată pentru fiecare bias. Pentru a testa eficiența 
strategiilor, vom compara rezultatele cu un grup de control. Participantilor din acest 
grup nu li se oferă nicio strategie de evitare a biasurilor. 

Strategia 1. Procesarea rațională: ,, Va rugăm acum să evaluati, pe scala de 
mai jos, comportamentul (agentului). Atunci când realizați evaluarea, vă rugăm să 
judecaţi obiectiv şi rational, bazându-vă pe faptele şi dovezile prezentate”. 

Strategia 2. Informarea. Această strategie presupune oferirea unui consemn 
specific fiecărui bias, prin care sunt detaliate mecanismele psihologice care îl 
produc. 

Consemnul de informare pentru biasul consecinţelor a fost: „Vă rugăm 
acum să evaluati, pe scala de mai jos, comportamentul doctorului. Înainte de a 
realiza evaluarea, dorim să precizăm faptul că oamenii sunt de regulă influenţaţi în 
mod eronat în evaluarea imoralității unei acţiuni de consecinţele pe care aceasta le 
are, considerând ca fiind mai puţin imorale acțiunile care nu au consecințe grave, 
chiar dacă intenţiile şi comportamentul agentului sunt aceleaşi ca în cazul în care 
acțiunea are consecințe grave. ” 

Consemnul de informare pentru biasul de omisiune a fost: ,, Vă rugăm acum 
să evaluati, pe scala de mai jos, comportamentul Elenei. Înainte de a realiza 
evaluarea, dorim să precizăm faptul că oamenii sunt de regulă influenţaţi în mod 
eronat în evaluarea imoralităţii unei persoane, considerând ca fiind mai imorale 
acțiunile săvârşite decât absenţa oricărei acţiuni, chiar dacă intenţiile persoanei si 
consecinţele întâmplării sunt aceleaşi în ambele cazuri.” 

Consemnul de informare pentru biasul similaritatii a fost: ,, Vă rugăm acum 
să evaluati, pe scala de mai jos, comportamentul şoferului. Înainte de a realiza 
evaluarea, dorim să precizăm faptul că oamenii sunt de regulă influenţaţi în mod 
eronat în evaluarea imoralității unei acțiuni de asemănarea dintre ei şi agent. Ei 
tind să considere ca fiind mai putin imorale acțiunile săvârşite de persoane 
similare cu ei, chiar dacă intenţiile agentului şi consecinţele acțiunii sunt aceleaşi 
şi în Situația în care nu există vreo asemănare cu ei.” 

Grupul de control a primit următorul consemn: „Vă rugăm acum să 
evaluati, pe scala de mai jos, comportamentul (agentului). ” 

Participanţii au evaluat imoralitatea acțiunilor prezentate în scenarii pe o 
scală de la 1 la 10, unde 1 reprezintă „deloc imoral” şi 10 reprezintă „foarte imoral”. 
Participanţii au apreciat de asemenea şi gradul de responsabilitate a agentului şi a 
victimei în fiecare scenariu, pe o scală de la 1 la 10, unde 1 reprezintă „deloc 
responsabil” şi 10 reprezintă „total responsabil”. În final, participanții au indicat o 
modalitate de pedeapsă: a) închisoare, indicând apoi şi numărul de luni de 
pedeapsă; şi b) amendă, indicând suma de bani pe care ar trebui să o plătească. 
Participanţii aveau opţiunea de a opta pentru ambele variante de pedeapsă sau 
pentru niciuna din ele. 

3. Rezultate 


Pentru a determina dacă similaritatea percepută, consecinţele acțiunii sau 
tipul de intervenţie a agentului (acţiune vs. omisiune) au influențat aprecierea 
imoralitatii comportamentelor agenţilor, am efectuat testele t pentru eşantioane 
independente, comparând cele două grupe de control (în care participanţii nu au 
primit instrucțiuni specifice) din cele două condiţii specifice fiecărui bias. 

Pentru a examina impactul consecinţelor asupra evaluărilor făcute de 
participanți, am comparat răspunsurile oferite de aceştia la scenariul în care doctorul 
nu recomandă procedura de diagnosticare costisitoare. Rezultatele arată că 
participanții au fost influențați in evaluările lor de consecințele acţiunii 
(tss) = 2.674, p = 0.010), chiar dacă acestea au fost determinate doar de factori 
exteriori incontrolabili. Participanţii din grupul de control din condiţia consecinţe 
grave au evaluat comportamentul doctorului ca fiind mai imoral (M = 8.50, SD = 
1,46), comparativ cu participanții din grupul de control din condiţia consecințe mai 
puţin grave (M = 7.22, SD = 2.30). De asemenea, consecințele mai grave au 
determinat participanții să-i atribuie doctorului mai multă responsabilitate 
(tss) = 2.751, p = 0.003) şi să aleagă, ca modalitate de pedeapsă, un număr mai mare 
de luni de închisoare (tes) = 3.088, p = 0.003; Meonsecinte grave = 12.00, SD = 17.46; 
Mara consecințe grave = 2.57, SD = 7.62). Consecințele acţiunii nu au influenţat într-o 
manieră semnificativă responsabilitatea atribuită victimei şi nici amenda pe care 
participanții au considerat că ar trebui să o plătească doctorul. 

Tipul de intervenție a agentului (acţiune vs. omisiune) a influențat 
aprecierea imoralitatii, replicând rezultate cunoscute despre acest tip de bias 
(ts) = 2.751, p = 0.003). Participanţii au evaluat ca fiind mai imoral comporta- 
mentul persoanei care a administrat o doză dublă de insulină (M = 9.68, SD = 0.76), 
comparativ cu participanţii care au evaluat comportamentul persoanei care a ales să 
nu administreze doza uzuală de insulină (M = 8.59, SD = 1.87), chiar dacă intențiile 
erau aceleaşi şi rezultatul identic (decesul victimei). Tipul de intervenţie (acţiune vs. 
omisiune) nu a influenţat însă responsabilitatea atribuită agentului şi nici pe cea 
atribuită victimei. De asemenea, nu a fost observat un efect al manipulării asupra 
pedepsei pe care participanţii au considerat-o potrivită, nici în ceea ce priveşte 
numărul de luni de închisoare, nici în ceea ce priveşte amenda. 

Pentru a studia impactul similaritatii dintre participant şi agent asupra 
imoralitatii percepute, am comparat răspunsurile participanţilor din grupul 
similaritate ridicată cu cele oferite de participanții din grupul similaritate scăzută, în 
scenariul şoferului care accidentează pietonul. Rezultatele arată un efect 
semnificativ al similaritatii asupra gradului in care participanții apreciază 
comportamentul ca fiind imoral (ften = 4.816, p < 0.001). Participanţii din grupul 
similaritate ridicată consideră mai putin imoral comportamentul agentului 

(M = 5.79, SD = 1.81), în comparaţie cu cei din grupul similaritate scăzută 
(M = 7.75, SD = 1.35 ) cu toate că acţiunea, consecinţele şi intențiile agentului sunt 
identice. Similaritatea percepută nu a influenţat responsabilitatea atribuită agentului, 
responsabilitatea atribuită victimei, amenda considerată potrivită şi nici numărul de 
luni de închisoare cu care a fost penalizat agentul. 

Pentru a testa eficiența strategiei de procesare raţională a informațiilor am 
comparat pentru fiecare scenariu răspunsurile participanţilor care au primit 
consemnul specific acestei strategii. Într-o primă etapă, am procedat într-o manieră 
similară celei folosite pentru demonstrarea existenţei biasului: am folosit testul t 
pentru eşantioane independente pentru a compara evaluările făcute de participanții 
din grupul consecinţe grave — procesare raţională cu cele făcute de cei din grupul 
consecințe moderate — procesare rațională. Dacă probabilitatea „p” obţinută are o 
valoare mai mare decât 0.05 considerăm că putem respinge ipoteza alternativă şi 
accepta ipoteza de nul, cu alte cuvinte, faptul că diferenţa, pusă iniţial în evidență 
prin compararea grupurilor de control, a dispărut şi, prin urmare, strategia a fost 
eficace. Pentru a testa suplimentar eficienţa strategiei am realizat apoi diferența 
dintre evaluarea făcută de participanţii din condiţia consecinţe grave procesare 
rațională şi cei din condiţia consecinţe moderate procesare rațională şi am comparat 
apoi această diferență cu valoarea 0, folosind testul t pentru un singur eşantion. 
Dacă valoarea indicelui „p” a fost şi în acest caz mai mare decât 0,05 am considerat 
strategia ca fiind eficientă în eliminarea biasului. Am folosit proceduri identice atât 
pentru testarea eficienţei strategiei de procesare rațională asupra biasului omisiunii 
şi al similarități cât şi pentru testarea eficienţei strategiei de informare. 

Strategia de procesare raţională a informaţiilor a avut un efect asupra 
evaluărilor făcute de participanţi dar acest efect a fost invers celui aşteptat: strategia 
determinând o intensificare a biasului. Participanţii din grupul consecinţe grave — 
procesare raţională au evaluat comportamentul agentului ca fiind mai imoral (t69) = 
3.06, p = 0.003, M = 8.40, SD = 1.90) în comparație cu participanții din grupul 
consecințe moderate — procesare raţională (M = 6.90, SD = 2.20), iar diferenţa 
dintre evaluările făcute de participanţii din condiția procesare rațională în cele două 
situaţii specifice acestui bias a fost mai mare decât în cazul grupelor de control. 
Strategia de procesare rațională nu a dus la scăderea erorii de atribuire, participanții 
din grupul consecinţe grave — procesare rațională continuând să atribuie mai multă 
responsabilitate agentului (tø) = 2.23 p = 0.024, M = 8.17, SD = 2.13), în comparaţie 
cu cei din condiția consecințe moderate — procesare raţională (M = 6.88, SD = 2.55). 

În ceea ce priveşte biasul omisiunii, strategia de procesare rațională a avut 
efectul aşteptat, ducând la dispariția biasului observat initial între grupurile de 
control: testul t pentru eşantioane independente a indicat lipsa unei diferenţe 
semnificative între evaluările făcute de participanții din condiția acţiune — procesare 
rațională şi cele făcute de participanţii din condiția inactiune — procesare raţională 

(tao) = 0.69, p = 0.48). Lipsa unei diferente a fost pusă în evidenţă şi folosind testul t 
pentru un singur eşantion (too = 0.77, p = 0.62) care a arătat faptul că diferența 
dintre cele două evaluări nu se îndepărtează semnificativ de valoarea 0. 

Strategia de procesare rațională a informaţiilor a dus şi la o dispariţie a 
bias-ului similarități (te = 0.307, p = 0.76). Atunci când au primit consemnul de 
procesare raţională a informaţiilor, diferenţa dintre evaluările făcute de participanții 
din grupul similaritate ridicată şi cei din grupul similaritate scăzută nu s-a îndepărtat 
semnificativ de 0 (tag) 0.41, p = 0.68). 

Strategia de informare a fost eficientă în diminuarea biasului consecinţelor, 
diferenţa pusă în evidenţă atunci când am comparat evaluările făcute de participanții 
din grupele de control a dispărut atunci când subiecţii au fost informaţi cu privire la 
existența acestui bias (ta = 1.16, p = 0.25). Ipoteza este susținută şi de rezultatele 
obținute cu one sample t test: diferenţa dintre evaluările realizate de participanţii din 
condiţia consecinţe grave — informare şi cele realizate de cei din condiţia consecinţe 
moderate — informare nu se abate semnificativ de valoarea 0 (ta9= 0.77, p = 0.45). 

În ceea ce priveşte diminuarea biasului omisiunii, strategia de informare nu 
a fost eficientă, diferențele dintre evaluarea făcută de participanţii din condiţia 
acțiune şi cei din condiţia omisiune a rămas semnificativă şi după ce aceştia au 
primit consemnul în care erau informaţi cu privire la existența biasului (tgs) = 2.38, 
p = 0.022). 

Informarea participanților asupra faptului că similaritatea dintre ei şi agent 
ar putea influența evaluarea imoralitatii comportamentului agentului i-a determinat 
pe participanți să evite o evaluare distorsionată. Nu au mai existat diferențe 
semnificative între evaluările făcute de participanții din grupul similaritate scăzută 
şi cei din grupul similaritate ridicată, după ce au primit consemnul de informare 
(tisa = 0.39, p = 0.692). De asemenea, testul t pentru un singur eşantion a pus in 
evidență faptul că diferența dintre cele două medii nu se abate semnificativ de la 
valoarea 0 (tav) = 0.68, p = 0.504). 

Pentru a verifica tendințele si eventualele pattern-uri de răspuns ale 
participanților, am calculat corelatiile între răspunsurile oferite la cele cinci 
întrebări. În cazul biasului de omisiune, nu rezultă corelatii semnificative între 
imoralitatea percepută, responsabilitatea atribuită victimei sau agresorului şi 
pedepsele atribuite acestuia. În schimb, în cazul biasului consecințelor, participanții 
par să răspundă după un anumit pattern, deoarece se observă corelatii moderate 
între imoralitatea percepută si atribuirea responsabilitatii agentului (rass) = 0.469, 
p < 0.001), pe de o parte, si între imoralitatea percepută si perioada de închisoare 
prescrisă (rass) = 0.292, p < 0.001), pe de altă parte. În cazul biasului similarități, se 
observă de asemenea o corelație între imoralitatea percepută si responsabilitatea 
atribuită agentului (rass) = 0.304, p < 0.000) şi între imoralitatea percepută şi 
responsabilitatea atribuită victimei (ra6s)= -0.225, p = 0.006). 

Scopul acestui studiu a fost investigarea factorilor care influenteaza 
evaluarea comportamentelor unui agent care încalcă diverse norme morale, 
concentrându-ne atenția asupra biasului consecinţelor, biasului omisiunii şi biasului 
similarități dintre agent şi participant. Primele două biasuri sunt deja abundent 
documentate (Baron şi Hershey 1988; Baron şi Ritov 1994; Lipshitz 1989). Studiul 
nostru contribuie la fondul de cunoştinţe existente prin includerea mai multor 
aspecte de natură evaluativa, cum ar fi atribuirea responsabilitatii sau pedeapsa pe 
care participanţii o consideră potrivită pentru agent. În a doua etapă a studiului, 
ne-am propus să testăm eficiența a două strategii care ar putea diminua ocurenta 
biasurilor: încurajarea unei procesări rationale a informaţiilor şi informarea 
participanților cu privire la existenţa şi mecanismele biasurilor. 

Studiul nostru arată că participanţii au fost influențați în evaluarea 
imoralitatii acțiunilor agentului de consecinţele acesteia, rezultat ce confirmă 
studiile anterioare (Baron şi Hershey 1988; Lipshitz 1989). Consecințele mai grave 
i-au determinat pe participanţi să atribuie mai multă responsabilitate agentului şi o 
pedeapsă mai severă. Atribuirea unei responsabilități mai mari agentului pentru 
acțiunile cu consecinţe grave este în conformitate cu unele studii din domeniul 
teoriei atribuirilor defensive (Walster 1966; Fiske şi Taylor 1991) şi poate fi un 
factor care explică, cel putin în parte, biasul consecințelor. Atunci când o acțiune 
are consecinţe grave, participantul tinde să îi atribuie agentului mai multă respon- 
sabilitate pentru incidentul produs şi să-l considere mai vinovat de încălcarea 
normelor, apreciind în ultima instanță comportamentul acestuia ca fiind mai imoral. 
Această explicaţie este susținută şi de corelatia puternică între imoralitatea 
percepută, atribuirea responsabilitatii şi pedeapsa atribuită agresorului. 

Studiul nostru a putut replica şi rezultatele cunoscute despre biasul 
omisiunii. Tipul de intervenţie (acţiune vs. omisiune) a influenţat imoralitatea 
percepută, participanţii considerând mai imorală uciderea unei persoane printr-o 
acțiune directă decât printr-o omisiune, chiar dacă intenţiile erau identice în ambele 
cazuri. Acest rezultat este în conformitate cu studiile anterioare din domeniul 
deciziilor morale, care au arătat că participanții consideră inactiunea ca fiind mai 
puţin gravă (Ritov şi Baron 1990). Explicaţia acestui bias pare să nu aibă o legătură 
directă cu atribuirea responsabilitatii, pentru că tipul de intervenţie nu a influențat 
nici atribuirea responsabilitatii, nici pedeapsa pentru agent. 

În fine, participanţii au considerat mai puţin imoral comportamentul 
agentului, atunci când acesta era descris similar cu ei, şi au arătat tendința de a 
condamna mai aspru aceeaşi acţiune, atunci când agentul era diferit de ei. 
Similaritatea dintre participanți şi agent nu a influențat în mod direct atribuirea 
responsabilitatii şi nici pedeapsa propusă pentru comportamentul lui. Chiar dacă nu 

am descoperit influente directe ale similaritatii asupra atribuirii responsabilitatii, 
aceasta din urmă pare să fie răspunzătoare, cel putin în parte, pentru biasul 
similaritatii percepute, deoarece imoralitatea atribuită agentului corelează pozitiv cu 
responsabilitatea atribuită acestuia şi negativ cu responsabilitatea atribuită victimei. 

În partea a doua a studiului, ne-am concentrat atenția asupra strategiilor de 
diminuare a biasurilor. Prima strategie a fost inducerea unei perspective raționale 
printr-un consemn specific, similar studiilor anterioare (Gino, Moore şi Bazerman 
2008), dar la care am adăugat cerința ca participanții să se bazeze în evaluarea lor 
doar pe dovezile prezentate. În cazul biasului consecințelor, această strategie a avut 
un efect invers celui anticipat, determinându-i pe participanţii la studiu să se lase 
influențați într-o mai mare măsură de consecințele acţiunii. Acest efect invers a fost 
observat doar în cazul biasului consecinţelor. În cazul biasului omisiunii şi al 
similaritatii, strategia a dus la diminuarea lor. Explicaţia pentru efectul invers 
observat în cazul biasului consecințelor este legată eventual de faptul că noi am 
adăugat consemnului de procesare rațională folosit în studiile anterioare 
recomandarea de a baza evaluarea doar pe dovezi. Probabil că participanții au 
interpretat consecințele acțiunii în sensul unor dovezi relevante iar acest fapt i-a 
determinat să ţină cont de ele, într-o mai mare măsură. 

Strategia de procesare rațională a informaţiilor a fost eficientă în diminuarea 
biasului omisiunii în ceea ce priveşte evaluarea imoralitatii acţiunii, determinând 
participanții să considere omisiunea la fel de imorală ca acțiunea. Totuşi, am 
observat şi aici un efect invers celui anticipat cu privire la penalizarea 
comportamentului indezirabil. În condiţia de acţiune directă, consemnul de 
procesare raţională i-a determinat pe participanți să acorde o pedeapsă mai aspră 
agentului (mai multe luni de închisoare). Explicaţia pentru acest efect rezidă 
eventual tot în sublinierea importanţei dovezilor, fapt care a determinat probabil 
participanţii să ia în calcul într-o măsură mai mare consecințele grave ale acțiunii şi, 
deci, să acorde o pedeapsă mai aspră. 

În ce priveşte eficiența celei de-a doua strategii de corectare a biasurilor, 
rezultatele sunt de asemenea mixte. Ea a fost eficientă în diminuarea biasului 
consecinţelor şi al similaritatii şi nu a avut un efect semnificativ asupra biasului 
omisiunii. Considerăm că strategia de informare a fost eficientă în diminuarea 
biasul similaritatii deoarece participanții au acceptat că similaritatea este irelevanta 
în evaluarea imoralitatii percepute. Aşa cum au arătat studiile anterioare (Cushman 
2006), atunci când participanţii conştientizează existența unui bias, ei tind să 
respingă evaluarea iniţială şi să-şi corecteze modul de a gândi. Însă această ajustare 
apare doar dacă participanţii consideră acest factor ca fiind lipsit de fundamentare. 
Chiar dacă noi am informat participanții în legătură cu existenţa şi mecanismele 
biasului omisiunii, acest fapt nu i-a împiedicat să țină cont în evaluarea lor de 
factorul în cauză, deoarece au apreciat probabil că acel factor este suficient de 

important. Într-adevăr, sistemul legislativ apreciază gravitatea faptelor în funcţie de 
tipul de acțiune, realizând o distincţie între acțiunile directe şi cele indirecte, prin 
omisiune, şi diferentiind, de exemplu, între omor şi omor din culpa. Este posibil ca, 
în cazul biasului similarități, participanții să nu fi putut găsi o justificare pentru 
evaluarea diferențiată a comportamentului pe baza gradului de asemănare dintre ei 
şi agent, ceea ce a dus la respingerea automată a acestui tip de gândire şi la ajustarea 
evaluărilor inițiale. 

În ceea ce priveşte limitele studiului, menţionăm posibilitatea redusă de 
generalizare a rezultatelor. În acest studiu am folosit o singură situaţie pentru 
evidenţierea fiecărui bias, ceea ce limitează concluziile pe care le putem formula în 
legătură cu mecanismele fiecărui bias şi a strategiilor de diminuare a lor. Studii 
viitoare ar trebui să testeze eficiența acestor strategii folosind mai multe scenarii şi 
mai multe contexte. De asemenea, participanții ar trebui întrebaţi în mod explicit 
despre motivele care i-au determinat să facă anumite alegeri. 


5. Concluzii 


Studiul nostru confirmă influența consecințelor acțiunii, a tipului de 
intervenție a agentului şi a similaritatii percepute asupra evaluării imoralitatii unei 
acțiuni şi evidențiază o legătură între imoralitatea percepută şi atribuirea 
responsabilității. Această legătură pare a explica, cel putin in parte, biasurile 
evaluării moralității. Strategiile de diminuare a biasurilor s-au dovedit a fi partial 
eficiente, evidențiind astfel complexitatea proceselor de evaluare a imoralitatii. 
Strategia de procesare rațională a informațiilor a fost eficientă în diminuarea 
biasului omisiunii şi a biasului similaritatii şi a determinat, surprinzător, o 
accentuare a biasului consecinţelor, iar strategia de informare a fost eficientă în 
diminuarea biasului consecinţelor şi a biasului similaritatii şi nu a avut niciun efect 
asupra biasului omisiunii. 


Mentiune: Această lucrare a fost realizată în cadrul proiectului 
POSDRU/159/1.5/S/133675 „Inovare şi dezvoltare în structurarea şi reprezentarea 
cunoaşterii prin burse doctorale şi postdoctorale (IDSRC - doc postdoc)”, 
cofinantat de Uniunea Europeană şi Guvernul României din Fondul Social 
European prin Programul Operaţional Sectorial Dezvoltarea Resurselor Umane 
2007-2013. 

Anexă. Scenariile folosite 


Bias 1 — Inactiune vs. acţiune 


Situaţia I — Acţiune 


Elena are o ruda care este bolnavă 
de diabet şi este dependentă de 
insulină. Elena are nevoie de bani şi, 
conştientă de faptul că este singura 
mostenitoare a averii rudei sale, decide 
într-o zi să-i administreze o doză dublă 
de insulină. Ruda Elenei moare ca 
urmare a administrării dozei duble de 
insulină. 


Situația 2 — Inactiune 


Elena are o ruda care este bolnavă 
de diabet şi este dependentă de 
insulină. Elena are nevoie de bani şi, 
conştientă de faptul că este singura 
moștenitoare a averii rudei sale, decide 
într-o zi să nu-i administreze doza 
zilnică de insulină. Ruda Elenei moare 
ca urmare a neadministrării dozei 
uzuale de insulină. 


Bias 2 — Consecințe negative vs. neutre 


Situaţia 1 - Consecințe negative 


De 2 săptămâni Ovidiu prezintă 
dureri în partea inferioară a spatelui, cu 
simptome îngrijorătoare. Medicul i-a 
prescris odihnă la pat, ibuprofen şi o 
pernă electrică noaptea. Deşi durerea 
s-a mai atenuat, Ovidiu este îngrijorat, 
deoarece durerea de spate persistă. În 
rest, Ovidiu este sănătos şi nu prezintă 
dureri de oase. Preocupat, Ovidiu 
doreşte să fie consultat de un chirurg 
ortoped sau să facă o scanare cu 
rezonanță magnetică. Deşi în acest caz 
practica este să i se recomande un 
specialist sau studii de imagistică din 
cauza probabilității unei boli grave, 
medicul contactat de Ovidiu a 
recomandat doar odihnă, o soluție mai 
uşoară şi mai ieftină pentru medic, 


Situaţia 2 - 
negative 


Fără consecinţe 


De 2 săptămâni Ovidiu prezintă 
dureri în partea inferioară a spatelui, cu 
simptome îngrijorătoare. Deşi durerea 
s-a mai atenuat după ce i s-a prescris 
odihnă la pat, ibuprofen şi o pernă 
electrică noaptea, Ovidiu este 
îngrijorat deoarece durerea de spate a 
persistat. În rest, Ovidiu este sănătos şi 
nu prezintă dureri de oase. Preocupat, 
Ovidiu doreşte să fie consultat de un 
chirurg ortoped sau să facă o scanare 
cu rezonanță magnetică. Deşi în acest 
caz practica este să 1 se recomande un 
specialist sau studii de imagistică din 
cauza probabilității unei boli grave, 
medicul contactat de Ovidiu a 
recomandat doar odihnă, o soluţie mai 

comparativ cu alternativele. Medicul a 
fost interesat într-adevăr să econo- 
misească bani şi timp pentru el însuşi. 
Doctorii încasează un tarif lunar pentru 
fiecare pacient consultat, în schimb 
consultatia lor nu este decontată daca 
trimit pacientul la un medic specialist. 
Simptomele lui Ovidiu se înrăutăţesc 
cu timpul şi după doar câteva săptă- 
mâni pacientul necesită o intervenţie 
chirurgicală la spate, care probabil că 
va avea efecte pe termen lung (durere 
sporită şi pierderea mobilităţii). 


uşoară şi mai ieftină pentru medic 
comparativ cu alternativele. Medicul a 
fost interesat într-adevăr să econo- 
misească bani şi timp pentru el însuşi. 
Doctorii sunt compensati în sensul că 
încasează un tarif lunar pentru fiecare 
pacient şi achită costurile specialiştilor 
din tariful lor. Simptomele lui Ovidiu 
se îmbunătăţesc cu timpul şi după doar 
câteva săptămâni durerea dispare cu 
totul. 


Bias 3 — Similaritate 


Situația 1 — Similaritate ridicată 


Maria are 21 de ani şi este 
studentă. Ea se îndreaptă spre facultate, 
la volanul autoturismului propriu. Ea 
circulă cu viteză legală dar, pentru că 
se grăbeşte, depăşeşte o altă maşină pe 
linia continuă, neobservând astfel un 
pieton care traversa strada. Maria 
frânează, însă loveşte persoana care 
traversa strada. Aceasta ajunge la spital 
unde medicii constată că are o fractură 
la picior. 


Situaţia 2 — Similaritate scăzută 


Maria are 69 de ani, şi este 
pensionar. Ea se îndreaptă spre piață, 
la volanul autoturismului propriu. Ea 
circulă cu viteza legală dar, pentru că 
se grăbeşte, depăşeşte o altă maşina pe 
linia continuă, neobservând astfel un 
pieton care traversa strada. George 
frânează însă loveşte pietonul care 
traversa strada. Acesta ajunge la spital 
unde medicii constată că are o fractură 
la picior. 

1. Introducere 


În studierea modului în care oamenii folosesc raţionamentul moral pentru a 
rezolva diferite dileme morale, teoriile clasice ale moralității postulează că oamenii 
recurg fie la analiza rațională a informaţiilor disponibile, fie la cunoaşterea intuitivă, 
de primă instanță pe care o au despre situația pe care o evaluează. Cele mai 
cunoscute modele explicative despre felul în care oamenii evaluează corectitudinea 
acțiunilor proprii sau ale celorlalți sunt propuse din două mari perspective, cea 
rationalista şi cea intuitionista. Ambele perspective impun puncte de vedere diferite 
asupra evaluării morale. Abordarea raționalistă susține că evaluările morale sunt 
rezultatul proceselor cognitive superioare, reflexive, asupra cărora subiectul are o 
putere ridicată de control (Kohlberg 1968; Turiel 1983), pe când modelele 
intuitioniste evidenţiază rolul unor procese de nivel inferior, care se desfăşoară 
automat, intuitiv şi se află, într-o mare măsură, în afara controlului conştient al 
subiectului (Haidt 2001). 

Lucrarea de faţă porneşte de la câteva dintre cele mai importante abordări 
despre mecanismele psihologice care stau la baza evaluărilor morale. Ne interesează 
opoziţia dintre prelucrarea conştientă şi inconştientă a acestor informații şi dacă 
există un efect semnificativ al procesării cognitive asupra evaluării morale. Studiile 
pe tema gândirii inconstiente converg către ideea că, în situaţii decizionale cu 
implicații morale, gândirea inconştientă conduce la decizii mai utilitariste, 
comparativ cu cea conştientă sau spontană (Ham şi Bos 2010). Mai mult, s-a 
observat că, în contexte care nu au conotaţii morale, gândirea inconştientă conduce 
la o acuratețe mai mare a deciziei în raport cu propriile preferințe (Dijksterhuis 
2004). Vom extinde această idee la sfera evaluării morale. Ipoteza noastră este că 
modul de prelucrare inconştient al informaţiei este capabil să conducă la rezultate 
care sunt în mai mare măsură concordante cu standardele morale declarate ale 
participanților la studiu, comparativ cu modul de prelucrare conştient şi cu modul 
de evaluare spontan, realizat fără a avea la dispoziție un timp de reflecţie. Cu alte 
cuvinte, ne aşteptăm ca gândirea inconştientă să conducă la decizii mai apropiate de 
profilul moral al individului comparativ cu gândirea spontană sau conştientă. 

2. Perspective teoretice asupra mecanismelor psihologice care stau la 
baza elaborarii judecatii morale 


O intrebarea tipica din aria cercetarilor referitoare la rationamentele morale 
este: Ce mecanisme psihologice stau la baza evaluării moralității acțiunilor, fie ca 
este vorba despre comportamentele proprii sau ale celuilalt? Psihologia morală a 
fost mult timp caracterizată de o perspectivă dihotomică. Explicarea mecanismelor 
prin care sunt generate judecatile morale recurge fie la modele intuitioniste — pentru 
care judecata morală este produsul unor procese non-rationale, intuiționiste, 
afective — fie la modele rationaliste, care, în elaborarea judecății morale, 
accentuează rolul proceselor cognitive conştiente, de ordin superior. 

Modelele rationaliste se bazează pe asumptia conform căreia la baza 
evaluărilor şi deciziilor morale stau procesele de raționament şi reflecţie (Kohlberg 
1968; Turiel 1983). Evaluările şi deciziile morale sunt rezultatul unor calcule 
raționale, solicită efort şi un control cognitiv ridicat din partea decidentului, care 
este pe deplin conştient de această experienţă (Bargh 1994). Cea mai cunoscută 
perspectivă rațională asupra judecății morale este modelul propus de Lawrence 
Kohlberg, pornind de la observaţiile lui Jean Piaget asupra caracteristicilor 
rationamentului moral la copii. Kohlberg descrie judecata morală ca fiind procesul 
conştient de utilizare a unui limbaj moral comun (Kohlberg 1984). Modelul nu 
neagă implicarea dinamicilor afective în judecarea situaţiilor cu specific moral, dar 
le conferă un rol secundar, postulând că, în cele din urmă, evaluările şi deciziile 
morale sunt rezultatul unui proces de gândire şi raţionament. În explicarea judecății 
morale, Kohlberg utilizează tehnica interviului si a dilemelor morale. El confrunta 
participanții (copii şi adulți) cu situații problemă (dilemele morale) construite în 
jurul opoziţiei dintre obligaţia de a respecta o normă morală (de exemplu, să nu 
furi) şi aspecte particulare care pot favoriza încălcarea acelei norme morale. În final, 
este analizată maniera în care subiecții rezolvă aceste conflicte. Cea mai cunoscută 
dilemă este cea în care Heinz, personajul principal, trebuie să decidă dacă va intra 
prin efractie în farmacie pentru a fura un medicament care ar putea să salveze viata 
soţiei sale afectată de o formă rară de cancer. În urma analizei datelor, Kohlberg a 
arătat că ontogeneza judecății morale este una de tip stadial şi a identificat şase 
astfel de stadii. În cel incipient, copiii evaluează acţiunile din prisma consecințelor 
pozitive sau negative asupra sinelui. Odată cu maturizarea şi dezvoltarea abilităţilor 
cognitive, se dezvoltă abilitatea „asumării rolului” sau capacitatea de a înţelege o 
situație din perspective diferite. Asumarea rolului sprijină dezvoltarea judecății 
morale, iar dezvoltarea acesteia din urmă conduce la progrese în direcţia 
rationamentului moral. 

Modelele intuitioniste afirmă că, în deciziile morale, intuiţia morală survine 
prima. Se consideră că aceasta ar fi principala sursă de informare a judecății morale 
(Kagan 1984; Shweder si Haidt 1993; Wilson1993). În filosofie, intuitionismul este 
susținut de argumentul că există un număr mare de „adevăruri morale” pe care 
oamenii le adoptă în urma unui proces similar percepției, mai degrabă decât urmare 
a unei evaluări raționale. Angajat în acest proces asemănător percepției, individul 
înțelege — fără a avea nevoie de justificare — că „adevărul respectiv este şi trebuie să 
fie adevărat prin sine însuşi” (Harrison 1967, 72). În psihologie, intuiţia morală a 
fost definită drept apariția neaşteptată, spontană, în plan conştient sau la limita 
acestuia, a unei stări afective evaluative față de caracterul unei persoane sau acțiuni. 
Evaluarea este de ordin elementar şi, cel mai adesea, dihotomic (plăcut — neplăcut, 
bun — rău). Specific cunoaşterii intuitive este că individul ajunge la această evaluare 
fără a avea conştiinţa faptului că a parcurs un proces de căutare, ponderare a 
dovezilor sau de inferare a unei concluzii (Haidt şi Bjorklund 2008, 88; apud Haidt 
şi Kesebir 2010). Intuitia morală este un exemplu de proces automat. Bargh şi 
Chartrand (1999) consideră că procesele automate subîntind o mare parte a vieţii 
psihice a individului. 

Comparativ cu alte procese cognitive automate, care nu au neapărat un 
conținut afectiv, intuiţia morală este considerată în aceste modele un subtip al 
proceselor automate „încărcate afectiv”. Intuitiile morale joacă rolul unor informaţii 
în elaborarea judecăților despre bine şi rău. Uneori, aceste reacţii afective sunt atât 
de puternice şi diferenţiate încât pot fi etichetate drept emoţii morale (de exemplu, 
furia, dezgustul sau gratitudinea), dar, de obicei, sunt reacţii afective pozitive sau 
negative nediferentiate, de aprobare sau respingere (Fazio, Sanbonmatsu, Powell şi 
Kardes 1986; Greenwald, Nosek şi Banaji 2003). Pornind de la premiza conform 
căreia creierul uman evaluează în mod automat şi inevitabil toți stimulii din mediul 
înconjurător (atât pe cei aflaţi imediat sub, cât şi pe cei aflaţi peste pragul subiectiv 
de percepţie) şi de la premiza că aceste evaluări iniţiale sunt dificil de inhibat sau de 
modificat prin intermediul proceselor cognitive de control (Zajonc 1980), o serie de 
studii din sfera psihologiei moralității sprijină ideea că, atunci când oamenii se 
angajează într-o evaluare morală deliberată, ei fac acest lucru într-un spațiu mental 
care a fost inițial organizat de diferite procese intuitive, incluzând aici reacțiile 
afective ce pregătesc creierul să evite sau, dimpotrivă, să accepte stimulul respectiv 
(Luo et al. 2006; Todorov, Mandisodza, Goren şi Hall 2005). 

Cele două perspective pun în contrast două procese cognitive (intuiţie 
versus gândire sau raționament), dintre care primul are aproape întotdeauna o 
componentă afectivă (Shweder şi Haidt 1993). Cele două procese prezintă 
similarități cu cele două sisteme descrise de una dintre cele mai des utilizate 
clasificări a activităţii cognitive cu finalitate decizională. Această clasificare 

distinge între „sistemul 1.” caracterizat ca fiind automatic, preconstient, holistic, 
asociationist, non-verbal şi în strânsă legătură cu sistemul afectiv, şi „sistemul 2.” 
care operează la nivel conştient, este intentional, analitic, verbal şi relativ 
independent de sistemul afectiv (Sloman 1996). În privinţa modalităţii în care cele 
două sisteme de procesare a informațiilor operează, psihologii cognitivişti sunt de 
acord că procesarea se desfăşoară într-o oarecare măsură independent. Se presupune 
însă că procesele raţionale — cu funcție de supervizare — intervin în „corectarea” 
erorilor ocazionale ale sistemului automat. Modelele intuitioniste considera că, în 
elaborarea judecății morale, procesele conştiente manifestă un control mai scăzut şi 
mai puţină independenţă, comparativ cu alte tipuri de judecăţi evaluative. În diferite 
studii privind încălcarea unor interdicții cu caracter inofensiv (o femeie care se 
masturbează în moduri neobişnuite, familia care, după ce îşi găseşte câinele de 
companie mort, decide să îl mănânce), cercetătorii au constat frecvent că 
participanții puşi în situaţia de a reevalua judecatile lor cu privire la corectitudinea 
morală a acestor acțiuni manifestau o „orbire mentală”, în sensul că se aflau in 
incapacitatea de explica rationamentele pe care se presupune că îşi sprijineau 
evaluările; participanţii erau, cu alte cuvinte, limitați la o cunoaştere morală 
intuitivă (Haidt şi Kesebir 2010). 

Un model ce integrează cele două perspective este cel al proceselor duale 
ale judecății morale, elaborat de Greene şi colab. (2001; 2002; 2004), a cărui 
premiză este aceea că cele două tipuri de procese (raţional şi intuitiv) se constituie 
în sisteme disociabile în creierul uman şi aflate deseori în competiţie. Această 
competiţie face ca, în situaţii dilematice, procesele cognitive şi fenomenele 
emoţionale să genereze rezultate diferite. Ipoteza modelului lui Greene este că, în 
funcție de implicarea celor două sisteme de prelucrare informațională, evaluarea 
moralității acţiunilor poate fi realizată din perspectivă deontologică sau 
consecinționistă. Modelul postulează existența unei asocieri între procesele 
cognitive superioare, controlate şi conştiente şi judecata morală de tip utilitarist 
(consecintionist). În contrast, o procesare de tip intuitiv este axată pe respectarea 
regulilor, îndatoririlor şi obligaţiilor morale şi conduce la o judecată morală de tip 
deontologic. 

Diferenţele în adoptarea uneia din cele două tipuri de decizii provin şi din 
diferenţele interindividuale în ceea ce priveşte modalitatea de procesare a 
informațiilor. De exemplu, Bartels (2008) arată că indivizii caracterizați de nevoia 
de a organiza informaţii relevante în manieră integrată, structurată (trăsătură 
măsurată cu ajutorul scalei Need for Cognition - Nevoia de cognitie; Cacioppo et al. 
1984) evaluează moralitatea acţiunilor cu precădere din perspectivă utilitaristă. 

3. Impactul tipului de gândire asupra proceselor de evaluare 


Investigaţiile din sfera cognitiei sociale susțin ideea conform căreia, în 
situații sociale diverse, oamenii construiesc raționamente sociale în manieră 
inconstienta (Hassin, Aarts şi Ferguson 2005). Deseori, chiar şi în situaţii sociale de 
complexitate informaţională minimă, sistemul cognitiv uman îşi uşurează sarcina 
evaluativa şi elaborează în mod spontan inferente pentru rezolvarea problemelor ce 
îl preocupă de individ (Uleman 1999). Totuşi, atunci când este solicitat să evalueze 
moralitatea acţiunilor proprii sau ale unui alt agent, volumul variabilelor şi al 
informaţiilor cu care individul se confruntă şi pe care trebuie să îl prelucreze la un 
moment dat este unul ridicat (Folger şi Cropanzano 1998). Prin urmare, 
rationamentele morale sunt supuse unor constrângeri ce tin de natura proceselor 
psihologice. 

Date recente din aria prelucrărilor informaţionale, respectiv a proceselor 
decizionale, indică un impact mai puternic al proceselor cognitive inconştiente, în 
detrimentul celor conştiente, în elaborarea judecăților complexe (Dijksterhuis 2004; 
Dijksterhuis, Bos, Nordgren şi Van Baaren 2006). Modalitatea conştientă de 
prelucrare a informației presupune accesul direct, explicit la datele problemei. 
Atenţia este îndreptată asupra caracteristicilor situaţiei de evaluat cu scopul de a 
selecta aspectele cele mai relevante. În contrast, se presupune că există şi o 
modalitate inconştientă de prelucrare informaţională, prin care subiectul ajunge la 
acelaşi output (sau la unul mai bun), fără să aibă atenţia îndreptată asupra procesului 
de evaluare în sine, de exemplu, asupra procesului de cântărire a avantajelor şi a 
dezavantajelor alternativelor disponibile. 

În situaţii de decizii complexe, cum ar fi cele în care suntem nevoiţi să 
alegem între mai multe locuinţe, locuri de muncă sau colegi de cameră (exemplele 
folosite în aceste studii), ne confruntăm cu un număr mare de alternative, fiecare 
implicând o serie de argumente pro şi contra. Simţul comun sugerează în astfel de 
situaţii o analiză atentă a informaţiilor disponibile, cu scopul de a ne forma o 
imagine cât mai corectă asupra situaţiei. Această strategie creşte probabilitatea de a 
lua cea mai bună decizie. O altă modalitate de abordare este de a delega acest efort 
gândirii inconstiente, pentru ca, după o scurtă perioadă de timp, să „simţim” intuitiv 
care este cea mai bună opţiune. Ultimele studii în domeniul prelucrării informaţiilor 
sugerează că oamenii iau decizii mai adaptate situaţiei şi mai corecte atunci când nu 
reflectează conştient la informaţiile pe care le au despre obiectul deciziei lor. În 
studii de acest tip, subiecților li se prezintă, în prima fază, sarcina pe care vor trebui 
să o rezolve — de exemplu, alegerea celui mai bun apartament dintr-un set de patru 
apartamente descrise (Dijksterhuis 2004). Acestea fuseseră evaluate obiectiv prin 
raportare la norma socială. Subiectii din grupul „gândire conştientă” sunt rugați să 
analizeze cu grijă timp de trei minute materialele prezentate — în cazul menţionat, 


171 


Georgiana Zugravu 


calităţile şi defectele fiecărui apartament — şi apoi să ia o decizie. Cei din grupul 
„gândire inconştientă.” în schimb, nu sunt lăsaţi să proceseze conştient aceste 
informații, ci sunt solicitati să desfăşoare o altă sarcină după prezentarea 
materialelor. Apoi, toţi subiecții sunt rugaţi să îşi exprime decizia (fie că a fost luată 
conştient sau nu). Rezultatele tipice din acest domeniu arată că gândirea 
inconştientă este mai acurată decât cea conştientă; în exemplul anterior, o proporție 
mai mare dintre subiecţii din condiţia „gândire inconştientă” au ales apartamentul 
care era în mod obiectiv superior celorlalte (Dijksterhuis 2004). Această diferență 
este explicată de capacitatea redusă a gândirii conştiente de a procesa simultan 
diferite informaţii (Miller 1956). Gândirea conştientă operează doar cu un subset de 
informații, ceea ce conduce la ignorarea unor argumente relevante. Gândirea 
inconştientă, pe de altă parte, este capabilă să integreze o cantitate de informaţii 
mult mai mare într-o manieră cu sens, ceea ce permite o viziune mai amplă asupra 
problemei (Narretranders 1998; Betsch, Plessner, Schwieren şi Giitig 2001). De 
asemenea, gândirea inconştientă este mai puţin sensibilă la influența anumitor 
euristici şi erori cognitive, comparativ cu situaţia în care analiza argumentelor pro şi 
contra este realizată conştient. Ca şi gândirea conştientă, cea inconştientă are nevoie 
de timp. Absența conştientizării prelucrărilor mentale nu înseamnă că acestea nu se 
produc sau că nu sunt necesare. În experimentele de acest tip, un al treilea grup de 
subiecți trebuie să ia decizia spontan, fără a avea la dispoziţie o perioadă de timp de 
gândire (conştientă sau nu). Decizia luată în acest fel este inferioară deciziei luate 
de analiza inconştientă. Deci, şi aceasta din urmă are nevoie de timp pentru ca 
operaţiile mentale necesare să se desfăşoare. Inconstientul nu înseamnă 
spontaneitate, decizie „pe loc”, chiar dacă procesele automate au viteze mai mari 
decât cele conştiente. 

Beneficiile gândirii inconştiente au fost puse în relaţie şi cu evaluări mai 
complexe şi cu relevanţă etică, cum ar fi evaluarea corectitudinii comportamentului 
unor persoane care realizează interviuri cu candidaţii la un loc de muncă (Ham et al. 
2009). Participantilor li s-au prezentat informaţii detaliate şi complexe cu privire la 
patru proceduri de intervievare pe care le-au experimentat candidații la un loc de 
muncă. Un scenariu descria o procedură de intervievare corectă, în timp ce un alt 
scenariu descria o procedură cu caracter incorect. Celelalte două scenarii erau mai 
degrabă neutre din punct de vedere al corectitudinii, materialele fiind folosite pentru 
a spori complexitatea informaţiilor de procesat. După prezentarea materialelor, 
participanții la experiment au fost repartizați aleatoriu în cele trei condiții 
experimentale: gândirea inconștientă, gândirea conştientă şi gândirea spontană. 
Participantilor li s-a cerut să evalueze măsura în care autorul interviului respectă 
normele etice. Participanții din condiția „gândire inconştientă” au făcut evaluări mai 
acurate, comparativ cu participanţii care au analizat cu atenţie informațiile primite 
sau cei care au oferit răspunsul „pe loc”. Au fost replicate astfel rezultatele studiilor 

conduse de Dijksterhuis (2004). Prin urmare, şi în situaţii cu implicaţii etice, 
gândirea inconştientă conduce la decizii mai acurate, comparativ cu cea conştientă 
sau spontană. Mai mult decât atât, perioada de timp în care oamenii sunt 
defocalizati de pe sarcina decizională efectivă (găsirea unui răspuns la o dilemă 
morală) poate avea ca rezultat alegerea unei alternative mai utilitariste — aprobarea 
unor acte ce provoacă rău, dar care, în acelaşi timp, au ca finalitate obținerea celor 
mai bune consecinţe posibile (de exemplu, sacrificarea unei vieţi omeneşti pentru 
salvarea altor cinci vieți). Ham şi Bos (2011) au aplicat participanţilor o versiunea a 
dilemei pasarelei, în care trebuiau să decidă în ce măsură sunt dispuşi să împingă 
persoana care se află în dreptul lor pe pasarelă pentru a salva cinci oameni aflaţi în 
pericolul să fi omorâţi de trenul care înaintează către aceştia. Rezultatele indică 
faptul că participanţii care au procesat inconştient informațiile despre scenariul 
dilematic s-au dovedit a fi mai utilitarişti în comparație cu participanții care au 
prelucrat informaţiile conştient sau spontan — aceştia din urmă luând decizii mai 
deontologice. O explicaţie a acestor rezultate recurge la principiul ponderării, care 
afirmă că gândirea inconştientă ia în calcul mai bine decât cea conştientă sau 
spontană importanța relativă pe care o acordăm diferitelor atribute. În acest caz, 
gândirea inconştientă nu optează pentru alternativa deontologică întrucât are 
capacitatea de a inhiba reacțiile emoţionale spontane generate de încălcarea 
regulilor morale. Atunci când procesează informaţia inconştient, oamenii sunt mai 
capabili să se focalizeze pe rezultatele acţiunilor, mai degrabă decât pe acțiunea în 
sine, comparativ cu situația în care aceştia se bazează pe accesul conştient la 
informaţiile relevante pentru elaborarea deciziei morale. 

Unele studii sugerează că gândirea inconştientă este superioară gândirii 
conştiente nu doar prin prisma corectitudinii obiective a deciziei luate, ci şi în raport 
cu planul subiectiv, al propriilor preferinţe. Plecând de la ideea că evaluările pot fi 
influențate de preferințele decidentului, Dijksterhuis şi Nordgren (2006) 
argumentează că, în cazul deciziilor subiective, gândirea inconştientă atinge un grad 
mai mare de acuratețe în raport cu propriile preferinţe, întrucât ia în calcul mai bine 
decât cea conştientă importanţa relativă pe care o acordăm diverselor atribute şi 
criterii de evaluare. Gândirea conştientă îi face pe oameni să atribuie o importanță 
disproportionata atributelor care sunt accesibile, plauzibile şi uşor de verbalizat in 
dauna altor atribute care sunt, în realitate, mai importante. În unul dintre 
experimente, a fost analizată relaţia dintre grila personală de evaluare a realității şi 
cele două tipuri de gândire (conştientă versus inconștientă). Asemenea 
experimentelor discutate anterior, participanților li s-au prezentat anumite informaţii 
despre trei potenţiali colegi de cameră, fiecare fiind descris prin 12 trăsături. 
Criteriile folosite pentru descrierea acestor trăsături au fost aceleaşi pentru toți trei 
(simţul umorului, curăţenie şi prietenie), însă colegii de cameră s-au diferențiat prin 
punctajul atribuit la aceste criterii (de exemplu, unul a fost foarte prietenos, unul a 

fost moderat prietenos, iar celalalt a fost mai degraba neprietenos). Indiferent de 
condiția experimentală (gândire spontană versus conştientă, versus inconstienta), 
participanţilor li s-a cerut să-şi exprime opinia despre aceşti trei colegi. Înainte de 
această sarcină, ei estimaseră cât de importante sunt pentru ei aceste criterii atunci 
când îşi aleg colegul de cameră. Rezultatele au arătat că cele mai puternice corelaţii 
între preferințele exprimate şi evaluările celor trei potenţiali colegi au apărut la 
subiecții din condiția „gândire inconştientă”. 


4. Studiu empiric 
4.1. Scopul cercetării 


Ne interesează opoziţia dintre prelucrarea conştientă şi inconştientă a 
acestor informaţii şi dacă există un efect semnificativ al procesării cognitive asupra 
evaluării morale. Studiile pe tema gândirii inconştiente converg către ideea că, în 
situaţii decizionale cu implicaţii morale, gândirea inconştientă conduce la decizii 
mai utilitariste, comparativ cu cea conştientă sau spontană (Ham şi Bos 2010). Vom 
încerca să replicăm şi să extindem acest rezultat. Dorim să punem în evidență 
influenţa tipului de procesare a informației asupra poziției în care se plasează 
evaluarea morală pe un continuum ai cărui poli sunt soluţia consecintionista versus 
soluția  deontologică. Mai concret, analiza conştientă favorizează soluții 
deontologice, în timp ce procesarea inconştientă conduce la soluții consecintioniste. 

Mai mult, s-a observat că, în contexte care nu au conotaţii morale, gândirea 
inconştientă conduce la o acuratețe mai mare a deciziei în raport cu propriile 
preferinţe (Dijksterhuis 2004). Vom extinde această idee la sfera evaluării morale. 
Ipoteza noastră este că modul de prelucrare inconştient al informaţiei este capabil să 
conducă la rezultate care sunt în mai mare măsură concordante cu „profilul moral” 
al participanților la studiu, comparativ cu modul de prelucrare conştient şi cu modul 
de evaluare spontan, realizat fără a avea la dispoziție un timp de reflecţie. Cu alte 
cuvinte, ne aşteptăm ca gândirea inconştientă să conducă la decizii mai apropiate de 
profilul moral al individului comparativ cu gândirea spontană sau conştientă. 

În fine, pornind de la modelul dual al lui Greene et al. (2001, 2004), ne 
aşteptăm ca participanţii care manifestă un profil deontologic vor etala reacţii 
emoționale mai intense, comparativ cu ceilalți participanţi. Oricum, ne aşteptăm la 
o inhibare a reacției emoționale primare în condiţia gândirii inconştiente, deci la o 
estompare a diferenţei între cele două categorii de participanți. 

Pornind de la observaţiile de ordin teoretic şi empiric existente în literatură 
până în momentul de fata, am testat următoarele ipoteze de cercetare: 

Ipoteza 1: Gândirea conştientă şi cea spontană conduc la evaluări morale 
mai deplasate spre polul deontologic, comparativ cu condiţia gândirii inconştiente, 
unde vom constata că alegerea participanţilor se îndreaptă spre polul utilitarist. 

Ipoteza 2: Gândirea inconştientă conduce la evaluări morale mai apropiate 
de „profilul moral” al individului în comparaţie cu gândirea spontană şi cea 
conştientă. 

Ipoteza 3: Participanţii care au un profil moral pronunţat deontologic au 
reacţii emoţionale mai intense decât utilitariştii în condiţia gândirii spontane şi 
conştiente; la cei care gândesc inconştient, însă, această diferență dispare. 


4.2. Participanți 


Lotul investigat în cadrul acestui studiu a fost compus din 156 de 
participanți (134 femei) cu vârsta cuprinsă între 18 şi 41 de ani (M = 21,33; 
S = 3,309). 


4.3. Instrumentele cercetării 


a. Poziția etică. Pentru evaluarea profilului moral al participanților (i.e., 
adeziunea la perspectiva utilitaristă sau deontologică) a fost elaborată o scală 
compusă din şase itemi. Itemii 1-3 evaluează perspectiva utilitaristă, fiind surprinse 
dimensiuni precum maximizarea binelui, neutralitatea agentului, lezarea valorilor. 
Itemii 4-6 evaluează perspectiva deontologică şi surprind aspecte precum 
respectarea regulilor, neutralitatea agentului, lezarea beneficiului. Participanţii şi-au 
exprimat acordul, respectiv dezacordul, cu privire la fiecare item prin intermediul 
unei scale în 6 puncte, unde 1 reprezintă dezacordul total, iar 6 acordul total. A fost 
calculat un singur scor care să reflecte poziţia etică a participanților (cotarea 
itemilor 4-6 au fost inversată). Scala prezintă un coeficient de fidelitate Alfa 
Crombach de 0,84 după eliminarea itemilor 1 şi 2 care corelau negativ cu ceilalți 
itemi. Prin proba medianei (M = 11), participanţii au fost împărțiți în deontologi 
(N=71), respectiv utilitarişti (N=85). Scala completă este prezentată în partea de 
Anexe instrumente 1. 

b. Dilemele morale. Ham et al. (2010) şi-au bazat analiza pe un singur tip de 
scenariu, dilemele personale. Pentru a elimina suspiciunea că relația dintre gândirea 
inconştientă şi tipul de argumentare utilitarist ar putea fi determinată de acest tip de 
dileme, am confruntat participanţii cu două tipuri de dileme care permit 
generalizarea rezultatelor şi asupra altor situaţii, clasificate în alte cercetări sub titlul 
de dileme impersonale. În acelaşi timp, dilemele din acest studiu acoperă şi o 

distincție relevantă din perspectiva doctrinei dublului efect (Aquinas 1952/1274). 
Jumătate dintre participanţi au citit un scenariu de tip incidental şi jumătate unul de 
tip instrumental, adaptate după scenarii folosite deja în literatura de specialitate 
(Lotto et al. 2013). În dilemele instrumentale, sacrificarea unei vieţi este mijlocul 
prin care pot fi salvate mai multe vieți omeneşti. Prin urmare, intenţia agentului de a 
sacrifica acea persoană face parte din planul său de acțiune. În dilemele incidentale, 
sacrificarea unei persoane survine ca o consecinţă neintentionata în încercarea de a 
salva vieţile altor persoane. În dilema instrumentală aleasă de noi, protagonistul este 
coordonatorul unei echipe de tehnicieni specializaţi care desfăşoară lucrări de 
mentenanţă la un lift. Din cauza unei defecţiuni la sistemul de siguranță, şase 
tehnicieni se află în pericolul de a fi ucişi de liftul aflat în cădere. Protagonistul 
poate împiedica acest lucru prin împingerea în roțile mecanismului a unui tehnician 
care se află lângă el. Acest fapt va conduce la oprirea liftului şi la salvarea celorlalți 
şase. În dilema incidentală, şase pacienţi sunt în pericol de a fi asfixiati de un fum 
foarte toxic emanat printr-un sistem de ventilație defectat. Protagonistul dilemei 
poate activa un comutator care va directiona fumul toxic către o cameră în care se 
află un singur pacient care va fi, astfel, ucis, salvând astfel ceilalți cinci pacienţi. 
Scenariile dilemelor folosite în acest studiu pot fi consultate în secţiunea Anexe 
instrumente 2a, respectiv 2b. 

În elaborarea scenariilor, dilema tramvaiului şi cea a pararelei au 
reprezentat exemple prototipice. Lotto et al. (2013) au propus un nou set extins de 
dileme care sunt mai apropiate de împrejurările reale. Acesta a fost şi motivul 
alegerii acestor dileme în detrimentul celor clasice. Dorim să investigăm judecata 
morală prin intermediul unor stimuli precişi şi totodată mai plauzibili, comparativ 
cu dilemele clasice din literatură (Thomson 1986; Greene 2004). Dilemele clasice 
au fost deseori criticate atât în privința gradului de precizie cu care măsoară 
judecata morală (McGuire et al. 2009; Borg et al. 2006), cât şi din punct de vedere 
conceptual. Clasificarea dilemelor în personale şi impersonale este considerată 
nespecifică, întrucât criteriile de delimitare conceptuală se aplică doar pentru 
dilemele personale, în timp ce clasa dilemelor impersonale rămâne insuficient 
specificată (Lotto et al. 2013). 

c. Evaluarea dilemelor morale. Maniera în care participanţii au evaluat 
dilemele prezentate a fost surprinsă prin calcularea scorului total la un set de cinci 
întrebări legate de măsura în care aceştia aprobă sacrificarea vieţii pacientului, 
respectiv tehnicianului pentru a salva viețile celorlalte persoane. Itemii utilizați în 
scenariul dilemei instrumentale au fost preluaţi întocmai de la Ham et al. (2010) (de 
exemplu: „Consideri că împingerea tehnicianului în roțile mecanismului pentru 
salvarea celor şase tehnicieni este una potrivită în această situaţie?”; „În ce măsură 
eziti să salvezi viata celor şase tehnicieni?”) Participanţii au putut indica răspunsul 
lor la şase itemi printr-o scală în şase puncte (1 — în mică măsură; 6 — în mare 
măsură). Pentru a calcula scorul total la aceasta scală au fost inversati itemii 5 şi 6. 

Scorurile mari obținute la aceasta scala reflectă un punct de vedere mai utilitarist, in 
timp ce scorurile mici reflectă o poziţie deplasată către polul deontologic. Itemul 4 
„Tinzi să laşi cei şase tehnicieni să moară?” a fost eliminat, întrucât prezenta 
corelaţii negative cu restul itemilor. În final, scala prezintă un coeficient de 
fidelitate Alfa Crombach de 0,62, comparabil cu coeficientul calculat de Ham et al. 
(2010). Itemii pot fi consultaţi în Anexe instrumente 3a şi 3b. 

d. Reacţia emoţională a fost măsurată prin intermediul unor întrebări care 
surprind diferite emoţii morale, cum ar fi, furia, vinovăția, ruşinea. Participanţii 
şi-au putut exprima răspunsul printr-o scală în cinci puncte, unde o emoție puternică 
era notată cu cinci puncte, iar o emoție de o intensitate redusă cu un punct. Scala 
prezintă un coeficient de fidelitate Alfa Crombach de 0,84. Itemii acestei scale sunt 
redati în Anexa Instrumente 4. Pentru a testa empiric ideea că gândirea inconştientă 
deplasează decizia morală spre polul utilitarist ca urmare a faptului că este capabilă 
să inhibe reacţiile emoționale primare (Ham şi Bos 2010), participanţii au fost 
rugaţi să raporteze nivelul de activare a unor emoții primare (furie, tristeţe, ruşine, 
vinovăţie) imediat după ce au fost expuşi la dilemele morale. 


4.4. Procedura 


Cercetarea de față este un cvasi-experiment cu următoarele variabile: 
poziția etică —variabila independentă invocată; tipul de dilemă morală — variabilă 
independentă; tipul de gândire — variabilă independentă provocată. Variabilele 
dependente sunt perspectiva din care are loc evaluarea dilemelor morale (utilitaristă 
versus deontologică) şi reacţia emoţională. Experimentul s-a desfăşurat in 
laboratorul de informatică al Facultăţii de Psihologie, materialele fiind prezentate pe 
calculator. 

În prima fază, participanţii au completat scala construită pentru evaluarea 
profilului moral, pentru ca apoi să fie expuşi fie la dilema morală incidentald, fie la 
dilema morală instrumentală. După expunerea la scenariile dilematice, unii 
participanți au avut la dispoziţie trei minute pentru a analiza cu atenţie materialele 
prezentate şi pentru a indica maniera în care soluţionează dilema (condiția gândire 
conştientă). Alţi participanți au fost rugaţi să rezolve o serie de anagrame timp de 
trei minute după prezentarea informațiilor, înainte de a formula răspunsul lor la 
dilema morală (condiția gândire inconştientă). Această sarcină a avut ca scop 
inhibarea funcţiilor executive ale creierului. Participanţii din a treia grupă au fost 
rugaţi să evalueze scenariile prezentate imediat după consultarea materialelor 
(condiţia gândire spontană). După lectura scenariilor dilematice şi înainte de a trece 
la evaluarea lor, toți participanţii au completat scala reacției emoționale. În final, 
participanților li s-a mulțumit pentru participare şi li s-a explicat scopul cercetării. 

4.5. Rezultate 


Nu s-a observat un efect principal al tipul de gandire in ceea ce priveste 
perspectiva din care are loc evaluarea dilemelor morale, utilitaristă versus 
deontologica (F (2;155) = 2,25, p = 0,10). Totuşi, analiză separată pentru cele două 
tipuri de dileme a arătat un efect al manipulării numai în cazul dilemei 
instrumentale (F(2;88) = 4,45; p = 0,01), în sensul că participanţii din condiţia 
gândirii inconştiente au oferit evaluări mai pronunțat utilitariste, comparativ cu 
participanții din condiţia gândirii conştiente (t(61) = 2,95; p < 0.05), respectiv 
condiția gândirii spontane (t(55) = 2,1; p = 0.03). Nu se remarcă o influenţă a 
tipului de gândire asupra reacției emoţionale (F(2,155) = 0,21; p = 0,8). 

De asemenea, nu a rezultat o corelație semnificativă statistic între valorile 
obținute de participanți la scala care măsoară profilul moral individual şi valorile 
obținute pentru perspectiva din care are loc evaluarea dilemelor morale, utilitaristă 
versus deontologică, în niciuna dintre cele trei condiţii definite de tipul de gândire 
(gândire conştientă: r = 0,01; p = 0,9; gândire inconstienta: r = -0,1; p = 0,4; gândire 
spontană: r = 0,51; p = 0,4). 

Analiza datelor a arătat un efect principal al profilului moral asupra stării 
emoționale (F(1,155) = 3,96; p = 0,04). Astfel, participantii deontologi (M = 19,26) 
resimt emoții negative mai puternice comparativ cu cei utilitaristi (M = 17,71; 
t(152,31) = 2,04; p = 0,04). Nu se constată o interacțiune între tipul de gândire si 
profilul moral în ceea ce priveşte reacția emoțională (F(2,155) = 1,35; p = 0,26). 
Atunci când am analizat impactul profilului moral asupra stării emoționale, în 
funcţie de fiecare tip de gândire, am constatat un efect marginal al profilului moral 
asupra stării emoționale la participanţii din condiţia gândirii inconştiente. Astfel, 
deontologii resimt emoţii mai puternice (M=19) comparativ cu utilitariştii (M=16); 
t(48) = 1,85; p = 0,07. Nu se constată diferenţe între deontologi şi utilitarişti în 
privinţa reacției emoționale în grupul gândirii spontane t(49) = 0,18; p = 0,85 sau 
conştiente t (51) = 1,62; p=0,1. 

Am observat de asemenea ca reactia emotionala coreleaza relativ redus cu 
perspectiva din care are loc evaluarea dilemelor morale doar in cazul gândirii 
conştiente (r = 0,24; p = 0,04), în sensul că participanții care au oferit evaluări 
pronuntat deontologice au reactii emotionale mai intense. Analiza datelor a pus in 
evidenta si existenta unui efect principal al tipului de dilema asupra perspectivei din 
care are loc evaluarea dilemelor morale (F(1;155) = 8,35; p < 0,01). Nu se constata 
o influență a tipului de dilemă asupra reacției emoţionale (t(153) = 0,1; p = 0,8). 

5. Discutii 


Studiul de față explorează impactul prelucrării cognitive asupra evaluării 
morale în raport cu standardele morale declarate ale participanţilor la studiu. Pentru 
a determina perspectiva din care are loc evaluarea dilemelor morale am confruntat 
participanții cu două tipuri de dileme (incidentale, respectiv instrumentale). Ambele 
scenarii pun în opoziție două norme morale: obligaţia de a respecta dreptul la viață 
al unei persoane, respectiv obligaţia de a oferi ajutor, atunci când aceasta este 
posibil. 

Pentru a analiza impactul procesării cognitive asupra evaluării morale, o 
parte dintre participanţi au avut la dispoziție o perioadă de timp pentru a analiza cu 
atenție scenariul dilematic prezentat înainte de a-l soluţiona. Alți participanţi au 
formulat răspunsul la dilemele morale după o perioadă de timp în care atenţia lor a 
fost îndreptată către un alt tip de sarcină, de natură cognitivă, care intră în 
concurenţă cu procesul de evaluare a avantajelor şi dezavantajelor alternativelor 
dilemelor. În fine, unii participanţi au evaluat scenariile prezentate în mod spontan, 
fără a avea la dispoziție un timp de reflecţie. „Profilul moral” realizat participanţilor 
prin intermediul unui instrument dezvoltat în acest studiu reflectă adeziunea la 
teoria deontologică, respectiv utilitaristă. Utilitarismul evaluează moralitatea unei 
acțiuni în funcție de consecinţele sale, de cantitatea de bine produsă sau de rău 
evitată. Abordarea de acest tip a fost frecvent pusă în contrast cu teoriile moralității 
grupate sub eticheta de teorii deontologice. Acestea din urmă sunt sensibile şi la alte 
caracteristici ale acţiunii, cum ar fi, de exemplu, dacă o alternativă implică acțiune 
ori omisiune, dacă efectele acţiunii sunt directe sau indirecte etc. Teoriile 
deontologice fundamentează moralitatea pe principiul obligaţiei, punând un accent 
mai redus pe consecințele care ar putea rezulta din acțiuni. 

Ne-am bazat în primă fază analiza pe ambele tipuri de scenarii dilematice. 
Prelucrarea statistică a datelor relevă că modul de prelucrare a informaţiilor nu 
influenţează perspectiva din care este evaluată dilema morală (deontologică sau 
utilitaristă). Totuşi, atunci când am analizat răspunsurile participanţilor în funcție de 
scenariul dilematic, am constatat un efect al modului de gândire în evaluarea 
scenariului instrumental (în care sacrificarea unei vieţi este mijlocul prin care pot fi 
salvate mai multe vieți omeneşti). Participanţii din condiţia gândirii inconştiente 
evaluează scenariul mai degrabă din perspectivă utilitaristă, comparativ cu 
participanţii din condiţia gândirii conştiente sau spontane. În linie cu cercetările lui 
Ham şi Bos (2010), putem presupune că gândirea inconştientă este capabilă să 
inhibe reacţiile emoţionale spontane, primare, generate de acțiunea de sacrificare 
direct intenționată a unei vieţi omeneşti, emoţii care ar alimenta alternativa 
deontologică. Totuşi, când am analizat impactul profilului moral asupra stării 
emoţionale, pentru fiecare tip de gândire, am constatat că participanţii deontologi 

din condiţia gândirii inconstiente resimt emoţii mai puternice comparativ cu 
participanții utilitarişti. Astfel de diferențe dispar în condițiile gândirii conştiente, 
respectiv spontane. Aceste rezultate nu sunt surprinzătoare având in vedere că 
procesele inconştiente sunt asociate în alte studii cu diferite fenomene emoţionale, 
care permit oamenilor să aprobe sau să respingă diferiți stimuli cu care intră în 
contact (Haidt 2001). 

Principiul cantității postulat de „teoria gândirii inconstiente” (Dijksterhuis şi 
Nordgren 2006) afirmă că gândirea inconştientă este capabilă să integreze cantităţi 
mai mari de informaţie, spre deosebire de cea conştientă sau spontană care operează 
cu un număr redus de elemente informaționale. Această limitare are ca efect 
focalizarea atenţiei pe anumite atribute care sunt mai accesibile mental, în dauna 
altor elemente care, în realitate, sunt la fel de importante. În schimb, prelucrarea 
inconştientă a datelor, prin includerea unei serii mai largi de aspecte relevante, ar 
putea favoriza o mai mare sensibilitate la consecinţe, mai exact, la capacitatea unei 
acțiuni de a produce un rezultat global cât mai bun şi la norma morală care 
recomandă reducerea cantității de pierderi sau suferință. Această normă morală este 
de cele mai multe ori omisă atunci când participanţii elaborează răspunsul conştient 
sau pe loc. Dacă gândirea inconştientă este mai focalizată pe binele general ca 
valoare axiologică interiorizată, putem explica de ce ea nu conduce către decizii mai 
concordante cu sine. Procesele inconştiente, prin faptul că se desfăşoară ascendent 
(Sloman 1996), fac posibilă detaşarea agentului decident de interesul propriu (de 
exemplu, a nu interveni în cursul acțiuni pentru a evita pedeapsa) în încercarea de a 
maximiza binele existent. 


6. Concluzii 


Rezultatul cel mai important obţinut în acest studiu este cel conform căruia, 
în dilema instrumentală, gândirea inconştientă conduce la evaluări morale mai 
deplasate către polul utilitarist. Pentru a permite generalizarea rezultatelor şi asupra 
altor situaţii, clasificate în literatură sub titlul de dileme impersonale, o parte dintre 
participanți au fost confruntati cu un scenariu incidental, în care sacrificarea unei 
vieţi omeneşti survine ca urmare a încercării de a salva mai multe vieţi omeneşti. În 
scenariul incidental, modul în care participanţii prelucrează informaţiile nu are 
impact asupra evaluării morale. Totodată, datele noastre confirmă relația dintre 
procesele inconştiente şi fenomenele emoţionale. Studii viitoare pot explora relația 
dintre gândirea inconştientă şi emoțiile sociale care, conform unor studii recente, 
favorizează alegerile ce conduc la maximizarea binelui. 

Anexe 


Anexe instrumente 1 — Pozitia etica 


Dezacord Acord 
total total 


1 O acţiune este corectă daca sporeşte 
binele existent. 


2 Daca urmările unei acţiuni sunt 
bune orice persoană are motive să 1 2 3 4 5 6 
realizeze acea acțiune. 


3 Acțiunile care promovează cel mai 
mare bine pot fi acceptate, chiar 
dacă încalcă anumite valori sau 
reguli morale. 


4 O acţiune este corectă dacă respectă 
regulile. 

5 Orice persoană trebuie să respecte 
regulile acceptate. 


6 Anumite acțiuni sunt interzise 
indiferent de cât de benefice ar 1 2 3 4 5 6 
putea fi urmările lor. 


Anexă instrumente 2 — Dileme morale 
2.a) Dilema incidentală 


Lucrezi ca îngrijitor de noapte într-un spital mic din provincie. În timpul 
programului constati faptul că, din cauza unui accident de laborator, un fum foarte 
toxic se răspândeşte prin sistemul de ventilaţie către o cameră unde se află cinci 
pacienţi. Într-o altă cameră în aceeaşi secţie se află un pacient. Ai posibilitatea de 
a activa un comutator care va redirectiona fumul toxic dinspre camera cu cei cinci 
pacienţi către camera cu un Singur pacient. Ştii că redirectionand fumul, pacientul 
va muri, dar astfel, ceilalți cinci pacienți vor fi salvaţi. 

1. Consideri că acţiunea de redirectionare a fumului către camera cu cei 
cinci pacienti este una potrivita in aceasta situatie? 
in mod cert nu in mod cert da 


2. În ce măsură eziti să salvezi viata celor cinci pacienți? 
în mică măsură în mare măsură 


3. In ce măsură ai retineri în a sacrifica o persoană pentru a salva viata altor 
cinci? 
în mică măsură în mare măsură 


4. Tinzi să laşi cei cinci pacienţi să moară? 
în mod cert nu în mod cert da 


5. Simti că tinzi să salvezi viata celor cinci pacienți? 
în mod cert nu în mod cert da 


2.b) Dilema instrumentală 


Coordonezi o echipă de tehnicieni specializaţi care desfăşoară lucrări de 
întreţinere la un lift foarte mare. Şase tehnicieni se află in putul liftului şi lucrează. 
Tu, împreună cu un alt tehnician, vă aflați la ultimul etaj, deasupra putului, în 
cabina de asistenţă a liftului. Deodată, mecanismul de siguranţă se defectează, iar 
cabina ascensorului începe să cadă spre sol. Poţi impinge tehnicianul care se află 
lângă tine în roțile zimtate ale mecanismului, astfel încât corpul său să oprească 
liftul din cădere. Ştii că acesta va muri, dar ceilalți şase tehnicieni aflaţi în lift vor fi 
salvați. 


1. Consideri că împingerea tehnicianului în roțile mecanismului pentru 
salvarea celor şase tehnicieni este una potrivită în această situaţie? 
în mod cert nu în mod cert da 

2. In ce măsură eziti să salvezi viata celor şase tehnicieni? 


în mică măsură în mare măsură 


3. In ce măsură ai retineri în a sacrifica o persoană pentru a salva viata altor 
şase persoane? 
în mică măsură în mare măsură 


4. Tinzi să laşi cei şase tehnicieni să moară? 
în mod cert nu în mod cert da 


5. Simti că tinzi să salvezi viata celor şase tehnicieni? 
în mod cert nu în mod cert da 


Anexă instrumente 3 — Itemi care măsoară reacția emoțională 


a. Cât de tulburat sau nelinistit te simți? 
o absolut deloco putino moderato foarte multo extrem de tulburat 


b. Cât de furios te simţi? 
o absolut deloco putino moderato foarte multo extrem de furios 


c. Cât de trist te simţi? 
o absolut deloco putino moderato foarte multo extrem de trist 


d. Cat de vinovat te simti? 
o absolut deloco putino moderato foarte multo extrem de vinovat 


e. Cat de rusinat te simti? 
o absolut deloco putino moderato foarte multo extrem de ruşinat 

1. Introducere 


Studiul moralitatii a avansat semnificativ prin diverse contributii din 
filosofia morala. Ulterior, psihologia a preluat multe teme de cercetare privitor la 
comportamentul moral si la moralitate in general, si le-a abordat din perspectiva 
mecanismelor cognitive, emotionale, atitudinale sau motivationale. Recent, s-au 
intensificat preocupările de cercetare a structurilor stabile ale moralității la nivel de 
personalitate (personalitate morală, personalitate pozitivă) şi la nivelul sinelui 
(„moral self”). 

Reprezentanţii psihologiei pozitive propun o schimbare de paradigmă în 
studiul comportamentului uman. În viziunea lor, psihologia ar trebui să se orienteze 
preponderent asupra stărilor psihologice pozitive, comportamentelor şi atitudinilor 
pozitive, virtuţilor şi trăsăturilor pozitive de caracter. Din perspectivă practică, 
adepţii psihologiei pozitive sunt interesaţi de mijloacele prin care oamenii îşi pot 
realiza potențialul de care dispun, strategiile prin intermediul cărora îşi pot dezvolta 
personalitatea şi stilul de viață, pentru a trăi un sentiment de împlinire, reflectat 
într-o anumită stare de bine. Astfel, se consideră că psihologia ar trebui să-şi 
reorienteze centrul de interes, depăşind focusarea tradițională asupra dezadaptărilor, 
bolilor psihice sau tulburărilor psiho-comportamentale. În psihologia pozitivă, 
accentul cade pe studiul şi optimizarea potențialului uman, dezvoltarea scopurilor 
morale, a virtuţilor, fericirii şi stării de bine (Peterson şi Seligman 2004). 

În secţiunea următoare, voi prezenta conceptul de stare de bine psihologică. 
Toate constructele teoretice ale studiului sunt tratate în legătură cu acest concept. În 
a secțiunea a treia, voi încadra scopurile morale în domeniul mai larg al moralității, 
al valorilor morale şi voi investiga asocierea acestor valori cu starea de bine. În a 
patra secţiune, voi discuta despre autenticitatea sinelui, realizând o încadrare 
teoretică a conceptului, relațiile acestuia cu scopurile morale şi starea de bine 
psihologică. În a cincea secţiune, voi prezenta pe scurt teoria autodeterminării şi 
modelul concordantei scopurilor cu sine. Ele vor servi ca modele teoretice pentru 
înțelegerea conceptului de concordanţă cu sine a scopurilor morale. Mai întâi, 

conceptul de scopuri morale concordante cu sine este definit din perspectiva 
valorilor morale. În al doilea rand, voi sublinia relaţiile acestor scopuri cu starea de 
bine. În final, voi discuta pe scurt unele provocări etice pe care le implică urmărirea 
scopurilor de viață. Sectiunile 6-9 prezintă rezultatele unei cercetări empirice 
realizate pornind de la acest cadru teoretic. 


2. Starea de bine psihologică 


Conceptul de stare de bine psihologică se referă la emoțiile plăcute pe care 
oamenii le trăiesc pe termen lung, la satisfacția de viata sau, mai general, la starea 
de fericire a unei persoane. Această stare este un indicator fundamental al sănătății 
psihice. Organizația Mondială a Sănătăţii definişte sănătatea în manieră pozitivă, ca 
o stare de bine psihică, fizică şi socială, şi nu numai dintr-o perspectivă negativă, 
respectiv absenţa bolii şi a dizabilitatii. Starea de bine psihologică este asociată cu 
sentimentul de autonomie, acceptarea propriei persoane şi dezvoltarea personală, 
relaţiile sociale pozitive, integrarea adaptativă în mediul social, stabilirea de scopuri 
de viaţă înalt valorizate (Besser-Jones 2008). Ea prezintă nivele moderat ridicate de 
consistență cross-situationala şi stabilitate temporală. 

Conceptul de stare de bine psihologică a fost abordat în general în două 
maniere diferite: hedonică şi eudaimonica. Abordarea hedonică este interesată de 
starea de bine subiectivă, definită ca fericire sau plăcere (Kahneman şi colab. 1999). 
Abordarea eudaimonică este interesată de acele scopuri ce conferă un sens 
existenței şi sunt surse ale stării de bine; ea depăşeşte abordarea anterioară, 
accentuând rolul funcționării depline a individului orientat spre un scop (Ryff şi 
Singer 1998). 

Definiţiile fericirii sau ale stării de bine psihologice sunt de trei categorii: 

1. Definiţiile normative se referă la ceea ce este dezirabil. Fericirea este 
definită prin criterii externe, nu este considerată o stare subiectivă, ci este pusă în 
relaţie cu deținerea anumitor calități dezirabile. 

2. Definiţiile subiectiviste recurg la criterii subiective. Din această 
perspectivă, fericirea depinde de factorii care conduc la evaluarea propriei vieți în 
termeni pozitivi. Emotiile pozitive şi negative reprezintă componentele emoționale 
ale stării de bine subiective, iar satisfacția de viata reprezintă dimensiunea 
cognitivă. Starea de bine subiectivă a fost înțeleasă în sensul de satisfacţie fata de 
propria viaţă. Definiția se bazează pe standardele din perspectiva cărora un individ 
înțelege ce înseamnă o viata buna (Diener 1984). 

3. Definiţiile empirice se referă la modul în care acest termen este utilizat în 
viata de zi cu zi. În această acceptiune, fericirea înseamnă o preponderență a 

afectului pozitiv asupra celui negativ. Acest inteles al starii de bine psihologice 
implica experiente emotionale placute. Satisfactia de viata si afectul pozitiv sunt 
studiate de cercetătorii in domeniul stării de bine psihologice. Însă termenul 
„fericire” este folosit frecvent in viata de zi cu zi şi poate avea semnificații multiple, 
ceea ce generează o anumită ambiguitate. Cele mai utile concepte pentru cercetarea 
ştiinţifică sunt acelea care pot fi măsurate si care, dintr-o anumită perspectivă 
teoretică, prezintă relaţii interesante cu alte variabile. 

Determinantii stării de bine sunt multipli şi variază de la nivelul biologic la 
cel cultural. Sheldon (2004) vorbeşte despre şase niveluri ale existenţei care au 
impact asupra stării de bine: cultura, relaţiile sociale, imaginea şi naratiunile despre 
sine pe care persoana şi le construieşte, scopurile de viata, trăsăturile de 
personalitate şi nevoile psihologice. Aceste niveluri sunt considerate independente 
şi ar conține informația necesară explicării mai multor aspecte ale stării de bine, fără 
a forma o ierarhie funcțională. Individul are experienţa unei stări de bine atunci 
când nevoile psihologice de bază sunt satisfăcute, are un nivel scăzut de nevrotism 
şi un nivel crescut de extraversiune, agreabilitate, conştiinciozitate şi deschidere, îşi 
îndeplineşte o bună parte din scopurile personale, în special scopurile concordante 
cu sine, are o stimă de sine ridicată şi se vede pe sine ajungând aşa cum şi-ar dori să 
fie. Starea de bine este influențată atât de conţinutul fiecărui nivel stipulat, cât şi de 
interacțiunea funcțională dintre niveluri (Sheldon 2004). 

Evaluările cognitive asupra propriei persoane, a celor din jur şi a 
evenimentelor de viata reprezintă un alt factor de influență pentru starea de bine a 
individului. Oamenii au tendința de a evalua lucrurile în termeni de bine şi rău. 
Conform lui Lazarus (1991), aceste evaluări conduc la reacții emoţionale uneori 
plăcute, alteori neplăcute. Indivizii cu o stare de bine psihologică ridicată sunt cei 
care evaluează preponderent pozitiv evenimentele din viata lor. Indivizii care sunt 
„nefericiti? evaluează negativ majoritatea evenimentelor din viata lor, 
considerându-le impedimente în atingerea scopurilor (Diener 1999). Un alt rol 
important în starea de bine a unui individ îl are activitatea orientată spre un scop 
valorizat de acel individ si concordant cu sine (Lyubomirsky şi colab. 2005). 

Dintre predictorii stării de bine, cei mai consistenti sunt: satisfacerea 
nevoilor, trăsături de personalitate pozitive, progresul spre scopurile personale, 
stima de sine ridicată, suportul social si un mediu cultural orientat spre valoarea 
fericirii. Trăsăturile de personalitate determinate preponderent biologic, precum 
extraversiunea $1 nevrotismul, contribuie cu 40-50% la starea de bine subiectivă 
(Diener si colab. 1999). Persoanele extravertite tind să se implice mai des în 
contexte sociale si să exprime mai frecvent emoții pozitive în astfel de contexte 
(Emmons 1986). 

3. Scopurile morale 
3.1. Moralitate si autoreglaj 


Termenul de moralitate poate fi definit ca un ansamblu de principii $i norme 
de conduită stabile în reprezentările colective. Aceste principii şi norme sunt 
transpuse în plan social şi comportamental pe baza unei motivații specifice, motivaţia 
morală, care poate fi extrinsecă sau intrinsecă, în funcție de gradul de internalizare al 
elementului normativ. Moralitatea unei persoane este reflectată în comportamentul ei 
(planul dovezilor comportamentale) şi mai puţin în ceea ce aceasta afirmă în anumite 
situaţii (planul declarativ). Analiza patternului comportamental poate oferi o evaluare 
acurată a moralității unui individ (Narvaez 2012). 

Vom oferi în continuare o scurtă trecere în revistă a câtorva concepte fără 
de care nu putem contura satisfăcător ideea de moralitate şi comportament moral. 
Ne interesează relevanta acestor concepte din perspectivă psihologică (mai ales 
semnificaţia lor pentru starea de bine psihologică). Nu intenționăm să oferim o 
concepție despre moralitate. 

Idealurile personale încorporează norme sociale despre ce tip de caracter, 
preocupări, atitudini sau relații ar trebui să aibă o persoană. Ele influenţează 
procesul de luare a deciziilor şi reprezintă totodată standarde de evaluare a 
activităților proprii şi ale celorlalți. Persoanele care trăiesc în concordanță cu 
idealurile lor de viaţă se simt mândre de ele, trăiesc emoţii pozitive şi au o stare de 
bine ridicată. O persoană poate fi considerată virtuoasă dacă idealurile sale 
personale sunt conforme cu anumite idealuri morale şi dacă acţionează în 
conformitate cu aceste idealuri (Fisher 2012). 

Principiile morale au un important rol de autoreglare, fiind asociate cu 
luarea eficientă a deciziilor şi cu obținerea unor beneficii sociale. Adeziunea la un 
set de principii morale este asociată cu un nivel ridicat de sănătate mentală şi cu 
starea de bine psihologică (Schlenker 2008). Indivizii ghidaţi de principii morale 
sunt de regula orientati către scopuri morale înalte pe care le urmăresc perseverent, 
spre deosebire de cei fără un sistem clar de principii, caracterizați mai degrabă de 
lipsa regulilor şi a sensului propriei existente. Indivizii cu valori şi scopuri morale 
sunt mai satisfacuti de rolurile sociale pe care le exercită decât cei care nu au un set 
de valori morale bine definit (Schlenker 2008). 

Valorile morale sunt credinţe care cuprind anumite modele de conduită ce 
trec dincolo de situaţiile specifice, orientează indivizii în procesul de selecţie şi 
evaluare a celor din jur, a comportamentelor şi situaţiilor; ele formează un sistem 
valoric individual împreună cu alte valori cărora individul la acordă importanță 
(Schwartz 1994). Valorile sunt învățate şi integrate prin interacţiune socială. 

Valorile sunt normative şi influenţează credinţele pe care oamenii le au despre 
maniera corectă de comportament în anumite situații de viata. 

Conceptiile oamenilor despre moralitate (despre ce înseamnă „a fi moral”) 
pot avea puncte comune din perspectivă transculturală, însă pot prezenta şi variaţii 
culturale. Putem vorbi despre un „profil moral ideal”, apreciat de cei mai multi 
oameni. O persoană cu un astfel de profil moral ideal are principii, se preocupă să 
acționeze corect în situațiile de viaţă cu care se confruntă, respectă un set de valori, 
este o persoană onestă, de încredere, amabilă, preocupată de cei din jurul său, 
respectuoasă, muncitoare, altruistă, responsabilă (Lapsley şi Lasky 2001; Walker şi 
Hennig 2004). 

Scopurile morale reprezintă un nivel superior de autoreglaj, contribuind la 
dezvoltarea unor structuri superioare ale personalităţii (virtuțile). Ele pot contribui 
la consolidarea arhitecturii individuale, pot crea o coerență personală solidă, servind 
nu doar la adaptarea socială a individului, ci şi la constituirea realităţii sociale. 
Scopurile morale sunt scopuri elaborate în acord cu anumite valori morale la care 
aderă individul. Oamenii care îşi stabilesc scopuri morale se descriu pe ei înşişi, de 
regulă, în termeni morali, acordă o importanță mai mare valorilor morale, prezintă o 
concordanţă între scopurile lor morale şi celelalte scopuri de viaţă şi arată un 
comportament moral (Hardy şi Carlo 2005). Valorile personale constituie o pârghie 
către cunoaşterea profilului moral. Acestea sunt profund integrate în identitatea de 
sine a individului (Juujarvi şi colab. 2012). Prin natura lor, scopurile morale sunt 
profund valorizate de individ şi urmărite de-a lungul vieţii (stabilitatea scopurilor 
morale). Scopurile morale pot avea grade diferite de importanță, organizându-se 
piramidal. În opinia noastră, se poate vorbi de un adevărat „model al piramidei 
scopurilor morale”. 

În concluzie, se poate spune că a acționa în conformitate cu norme, principii 
şi scopuri morale reprezintă o sursă de autoreglaj şi energie în plan cognitiv şi 
emoțional. 


3.2. Moralitatea şi starea de bine psihologică 


Starea de bine este o stare pe care oamenii o caută în viaţa şi activităţile lor. 
Ea poate deveni o valoare în sine ce ghidează individul în demersurile sale de 
autoreglaj şi de dezvoltare. Starea de bine este indicatorul central al definirii stării 
de sănătate. 

Starea de bine psihologică constituie un obiect de cercetare central în 
psihologia pozitivă, dar şi în alte domenii aplicate ale psihologiei (psihologia 
sănătăţii, psihologia clinică, psihologia educaţiei, psihologia oranizationala). 

Starea de bine şi valorile morale se pot potenta reciproc. În procesul 
educației şi al socializării, oamenii sunt învățați să trăiască sentimentul de 

concordanta cu sine atunci cand fac ceea ce este corect. Astfel, comportamentele 
morale se asociază cu sentimentul de coerență, concordanță şi cu trăirea stării de 
bine. O persoană care se orientează după valori morale îşi reglează mai bine 
acțiunile, în raport cu acele repere valorice şi normative, şi îşi dezvoltă atributele 
necesare îndepliniri obiectivelor sale. Starea de bine potenteaza la rândul ei 
capacitatea unei persoane de a acţiona în conformitate cu valorile morale. În 
virtutea asocierii ei cu valorile morale, starea de bine oferă un suport în sensul 
dezvoltării potenţialului individual (Sin, 2012). 


4. Autenticitatea sinelui 
4.1. Conţinutul psihologic al autenticităţii 


Oamenii sunt autentici atunci când acţiunile lor reflectă sinele lor adevărat, 
când sunt autodeterminati şi autonomi (teoria autodeterminarii; Ryan şi Deci 2000). 
Sentimentul de autenticitate rezultă din interacțiunea proceselor mentale, 
comportamentale şi emoționale. Acestea susțin persoana în procesul descoperirii 
unui sens al existenței proprii. Funcționarea persoanei într-un sens autentic 
contribuie la înțelegerea de sine şi la obiectivitate în evaluarea propriei persoane 
(Ryan şi Deci 2000). 

Un individ este autentic şi autonom atunci când dispune de libertate de 
acțiune şi decizie. Persoana care acţionează autonom are o mai mare concordanță 
între scopurile stabilite şi acţiune, îşi alege în mod deliberat comportamentul în 
diverse situaţii, se manifestă în acord cu propriile credinţe, sentimente şi valori, 
prezintă o toleranță mai mare la frustrare, are un grad ridicat de onestitate în 
interacțiunile cu ceilalți, se adaptează flexibil la cerinţe şi îşi dezvoltă stilul său 
personal (Kernis şi Goldman 2006). 

Pentru Erich Fromm (1942), autenticitatea implică înţelegerea şi aprobarea 
motivelor care stau la baza propriului comportament. Maslow (1968), prin piramida 
nevoilor umane, a subliniat importanța nevoii de autoactualizare, nevoie situată în 
vârful piramidei şi care presupune dezvoltarea personală şi actualizarea sinelui 
autentic. Pentru Harter (2002), un individ autentic acţionează în concordanță cu 
sine, este stăpânul propriilor emoţii, gânduri, aspirații şi comportamente. Căutarea şi 
înţelegerea propriei naturi poate fi un scop în sine pentru individ, scop ce se poate 
extinde pe toată perioada vieții. Factorii asociați cu un comportament inautentic 
sunt: lipsa validării parentale, nevoia continuă de a-i impresiona pe ceilalți, 
alienarea de sine sau conformismul fata de diferite roluri sociale (Scharf şi 
Mayseless 2010). 

4.2. Componentele autenticității 


Există patru componente interconectate ale autenticităţii: 

1) Autenticitatea conştientizării de sine înseamnă cunoaşterea şi acceptarea 
aspectelor sinelui, care pot fi diverse şi chiar contradictorii. Conştientizarea 
presupune cunoaşterea gândurilor, sentimentelor, dorințelor şi aspirațiilor personale. 
Constientizarea de sine este un pas esenţial spre dezvoltarea unei persoane. 

2) Autenticitatea procesării informaționale (procesare fără bias-uri) 
presupune obiectivitate în evaluarea propriei persoane, precum şi cunoaşterea 
aspectelor pozitive şi negative ale sinelui. Interpretarea corectă a informaţiilor 
despre sine înseamnă absenţa distorsiunilor cognitive. Individul are o percepție 
acurată de sine, care este importantă pentru stabilirea scopurilor de viata şi 
dezvoltarea persoanei pe termen lung. 

3) Autenticitatea comportamentală se referă la acordul dintre comporta- 
mentul, valorile şi nevoile persoanei, altfel spus, la capacitatea de autoreglare a 
acțiunii în funcție de cerințele sarcinilor. Autenticitatea comportamentală este 
asociată cu suprimarea altor activităţi, care intră în competiție cu o sarcină 
importantă în desfăşurare. Această componentă este output-ul comportamental al 
componentelor anterioare, conştientizarea de sine şi procesarea nedistorsionată. 
Comportamentul autentic are la bază o motivaţie intrinsecă, pe când comporta- 
mentul neautentic are la bază o motivaţie extrinsecă. 

4) Autenticitatea relațională presupune onestitatea în relaţiile cu cei 
apropiaţi, existenţa unui stil de ataşament securizant, exprimarea liberă, fără teama 
de respingere sau de critică din partea celorlalţi (Kernis şi Goldman 2006). 


4.3. Autenticitatea sinelui şi scopurile morale 


Autenticitatea sinelui are impact important în stabilirea şi urmărirea 
scopurilor de viață. Atingerea unui grad sporit de autenticitate presupune 
cunoaşterea de sine şi obținerea unui sentiment de concordanță cu sine în diverse 
acțiuni şi interacțiuni. Valorile morale pot face parte integrantă din structura sinelui, 
devenind mecanisme ce susţin anumite scopuri şi decizii morale. Persoana care 
internalizează valori morale se orientează preponderent spre scopuri de viaţă morale 
şi are sentimentul de concordanţă cu sine şi autenticitate atunci când se comportă 
moral. Îndeplinirea scopurilor de viaţă îi conferă individului un puternic sentiment 
al identităţii de sine (Scharf şi Mayseless 2010). 

Procesul de stabilire a scopurilor de viaţă este complex şi depinde de factori 
variati din mediul familial sau din contextele sociale relevante pentru individ. In 
mediile în care persoana îşi desfăşoară activitatea pe parcursul dezvoltării individuale, 

factorii sociali orientează procesul de stabilire a scopurilor de viaţă, în acord cu 
valorile sociale şi morale învăţate (Scharf şi Mayseless 2010). Oamenii sunt învăţaţi 
să îşi regleze comportamentul, obţinând un echilibru între aspiraţiile personale şi 
recomandările şi constrângerile mediului socio-cultural (Shanahan 2000). 

În decursul dezvoltării, individul îşi formează identitatea de sine în procesul 
interacțiunilor sociale, al integrării în grupuri şi colective. Ulterior, el selectează 
mediile sociale în acord cu valorile sale morale şi cu scopurile personale. Decizia de 
a menține conexiunea cu anumite medii sociale are la bază nu numai motivații 
pragmatice — motivații sociale, de apartenenţă şi relationare (de exemplu, motivaţia 
de a obţine recunoaşterea şi validarea socială a grupului respectiv) —, ci şi nevoia de 
competenţă şi autonomie ( Ryan şi Deci 2000). 

Integrarea într-un grup presupune deopotrivă identificarea cu grupul, cât şi 
păstrarea anumitor elemente distinctive ale individului, în raport cu grupul său. 
Acesta doreşte să aparțină grupului pe care îl consideră un model normativ, dar, în 
acelaşi timp, doreşte să îşi menţină un anumit grad de individualitate în raport cu 
grupul. Apartenența la un grup valorizat de individ contribuie la reducerea 
disonantei cognitive referitor la cum ar trebui să fie şi să se comporte acel individ 
(Scharf şi Mayseless 2010). Modelul reducerii incertitudinii (Hogg 2007) afirmă că 
apartenenţa la un grup reduce incertitudinea despre cum ar trebui să fie şi să se 
comporte persoana respectivă. În acest sens, conturarea propriei identități, care este 
un scop implicit al individului, se poate obţine prin integrarea în grupurile sociale şi 
prin echilibrul rezultat între apartenența la grup şi individualizarea de grup. Un 
astfel de echilibru este favorabil dezvoltării unui sine autentic, prin raportarea la un 
grup dezirabil, care să satisfacă nevoia de identitate şi stimă de sine a individului. 

Indivizii îşi crează o imagine de sine dezirabilă (eul dezirabil sau eul moral) 
în funcţie de anumite valori sociale, apoi îşi stabilesc scopuri în direcţia realizării 
acelei identități dorite. Îndeplinirea acestor scopuri favorizează consolidarea unei 
identități susținute de un sistem valoric individual, creează un sentiment de 
autenticitate şi o stimă de sine ridicată. Valorile sunt învăţate social, indivizii se 
autoconstruiesc în procesul ontogenetic prin raportare la aceste valori, selectând 
valorile dezirabile şi formându-şi propriul sistem valoric intrapersonal şi dinamic. 

Pentru a-şi îndeplini scopurile dezvoltării social-valorice, un individ 
selectează anumiţi indicatori valorizati de grupul social la care aderă (spre exemplu, 
o anumită profesie, posesiuni etc.). Prin atingerea acestor indicatori valorizati 
social, individul îi demonstrează grupului său de referință că este un membru 
dezirabil, cu o identitate valorizată în interiorul grupului. Identitatea de grup şi 
identitatea personală sunt scopuri spre care oamenii tind în mod obişnuit, 
raportându-se constant la sistemul de valori şi la indicatorii valorizati social 
(Ledgerwood şi colab. 2010). Interacțiunea socială se intensifică atunci când 
persoana are posibilitatea de a stabili şi îndeplini scopuri personale rezonante cu 

valorile grupului (Antony 2013). În stadii avansate ale maturizării sociale, un 
individ îşi poate dezvolta identitatea prin interacţiunile intra- şi intergrupale. Mai 
mult, el poate contribui la dezvoltarea identităţii grupului (identitatea de grup) şi a 
participanților la grup (identități particulare) prin impactul acțiunilor personale. 


4.4. Autenticitatea sinelui şi starea de bine 


Autenticitatea sinelui este unul din factorii importanţi ce contribuie 
semnificativ la starea de bine a unei persoane (Bettencourt şi Sheldon 2001; Wood 
şi colab. 2008; Pinto şi colab. 2011). Oamenii au un sentiment mai consistent de 
sănătate şi stare de bine atunci când se acceptă pe sine, când se percep ca persoană 
liberă, autonomă. Exprimarea liberă a perceptiilor şi opiniilor, manifestarea 
comportamentală liberă, consonantă cu sine se asociază cu deschidere către viata, 
interes pentru nou şi cu o stare de relaxare sau destindere, starea de bine 
psihologică. Confortul psihic scade semnificativ atunci când persoana încearcă să 
facă fata în mod conventional, rigid la situaţii, când depune un efort intens pentru a 
răspunde cerințelor provenind din principii pe care nu le înţelege complet sau nu le 
acceptă complet. 


5. Concordanta scopurilor morale cu sinele individual 
5.1 Autodeterminarea şi concordanța scopurilor cu sinele 


Perspectiva organismică asupra reglării organismelor şi activităţilor, spre 
deosebire de cea mecanicistă, afirmă că fiinţele vii sunt autoorganizate şi autotelice 
(Goldstein 1939). Conform acestei perspective, oamenii sunt în mod inerent 
orientati spre creştere şi dezvoltare şi manifestă dorinţa de a se implica şi contribui 
la dezvoltarea mediului social înconjurător (Rogers 1964). De asemenea, teoriile 
organismice afirmă că procesul creşterii poate fi stopat sau poate regresa, în funcţie 
de o varietate de contexte sociale şi de factori interpersonali nefavorabili. 

Teoria autodeterminării are la bază o metateorie organismică şi afirmă că 
reglarea comportamentului se poate realiza fie în mod autonom (autoreglare, 
autoorganizare), fie în mod controlat, din exterior (reglaj sau organizare externă). 
Controlul extern poate fi necesar când există presiuni şi solicitări la care individul 
are nevoie de ghidaj, întrucât nu reuşeşte să facă fata singur. Astfel, reglajul extern 
are o valoare adaptativă, benefică, însă poate avea şi consecințe nedorite. 
Comportamentul controlat extern poate conduce la o percepţie distorsionată a 
cauzalitatii externe. Controlul excesiv favorizează formarea, la nivelul 

personalității, a unei trăsături numită locul controlului extern: înclinația de a 
considera că fenomene externe sau alte persoane sunt sursele principale ale 
cauzalitatii (Deci şi Ryan 1985). Comportamentul reglat autonom implică o 
percepţie internă a cauzalitatii, un locus al controlului intern, şi este liber ales şi 
volitiv. 

Internalizarea este procesul prin intermediul căruia reglările condiționate de 
factori externi sunt transformate în reglări condiționate de factori interni (Ryan 
1993). Teoria autodeterminării afirmă că omul are o tendință înnăscută de utiliza 
activ contextul social în activitatea sa şi de a internaliza procesele reglatorii. 
Internalizare are grade diferite de eficacitate şi poate fi de două feluri: introiectia şi 
integrarea (Williams şi Deci 1996). 

Introiectia presupune o internalizare parțială, în care individul preia 
procesul reglator extern, dar nu îl acceptă ca fiind parte din sine. Reglările 
introiectate se traduc într-o presiune exercitată asupra persoanei de a se comporta 
într-un anumit fel. Ele sunt întărite de sancţiuni interne (spre exemplu, ruşine sau 
vină) sau de recompense interne (spre exemplu, stima de sine sau autovalidarea). 
Introiectia este relativ ineficace, deoarece implica reglări care devin parte din 
persoană dar nu sunt integrate în sinele autentic al acesteia (Williams şi Deci 1996). 

Integrarea se referă la internalizarea completă, situaţie în care persoana se 
identifică cu importanța unei reguli comportamentale. Acest tip de internalizare 
facilitează transformarea comportamentelor controlate în comportamente autonome. 
Prin integrare, reglările externe intră în armonie cu sinele şi sunt receptate de 
individ ca reglări aparținând propriei persoane. Când procesul reglator a devenit 
integrat, individul trăieşte într-o măsură mai mică conflicte interioare, devine 
responsabil pentru propria reglare comportamentală şi are un comportament 
voluntar şi liber ales (Williams şi Deci 1996). 

Procesul internalizării este relevant atât pentru reglarea comportamentală, 
cât şi pentru reglarea sistemului valoric, cognitiv şi atitudinal al unei persoane. 

Teoria autodeterminării cuprinde următoarele subteorii: 

1) Teoria evaluării cognitive descrie efectul contextului social asupra 
motivatiei intrinseci gi elementele contextuale relevante pentru motivaţia 
individuală, mai exact, mediul informaţional autonom-suportiv, de control şi 
demotivant. Williams şi Deci (1996) afirmă că feedback-ul pozitiv întăreşte 
motivația intrinsecă cu privire la acele activități în care oamenii se simt autonomi şi 
competenți. 

2) Teoria integrării organismice explică internalizarea şi integrarea valorilor 
şi a regulilor. A fost formulată initial pentru a explica dinamica motivatiei 
extrinseci. Această subteorie este interesată de măsura în care indivizii se percep ca 
fiinţe autonome atunci când se angajează în comportamente motivate extrinsec. Ea 
descrie procesul prin care aceştia îşi însuşesc valorile şi regulile grupului şi culturii 

lor şi pleacă de la presupozitia că oamenii au o tendință naturală şi resursele 
necesare pentru integrarea propriei experienţe. Internalizarea este privită ca un 
continuum. 

3) Teoria orientărilor cauzale explică diferenţele individuale în orientarea 
fata de mediul social înconjurător. Această orientare este fie centrată pe autonomie, 
fie pe controlul din partea mediului, fie pe un mediu demotivant. Teoria prevede trei 
orientări, prezente în diferite grade la fiecare individ: orientarea autonomă, 
controlată, impersonală. 

4) Teoria nevoilor de bază explică impactul relației dintre scopuri şi 
motivație asupra stării de bine, descrie asociaţia dintre sistemul valoric şi stilurile 
reglatoare ale comportamentului individual şi impactul acestora asupra stării lui de 
bine (Ryan şi Deci 2004). Autodeterminarea are la bază trei nevoi: autonomie, 
competenţă şi relationare (Ryan şi Deci, 2000). Autonomia presupune libertatea de 
alegere. Nevoia de competenţă este satisfăcută atunci când persoana se simte 
capabilă, precum şi atunci când primeşte feedback pozitiv. Nevoia de relationare 
este nevoia de apartenenţă şi conexiune cu ceilalți. Când aceste trei nevoi sunt 
satisfăcute, individul este proactiv şi în mai mare măsură autodeterminat. 

Conativitatea reprezintă capacitatea umană de a stabili şi urmări o agendă 
personală concordantă cu ceea ce doreşte individul (Hershberger 1988). Procesul 
conativ implică efortul susținut al individului de a-şi atinge rezultatele dorite şi de 
a-şi satiface nevoile personale. Acest proces poate fi diferențiat conceptual de 
procesele cognitive şi afective (Kanfer 1989). Procesul conativ reprezintă secvența 
motivationala care începe de la stabilirea scopului, continuă în perioada în care 
scopurile sunt urmărite, atinse sau abandonate şi are importante ramificații pentru 
fericirea şi motivaţia ulterioară a individului. Modelul procesului conativ acordă o 
atenţie deosebită concordantei dintre individ şi sistemul său de scopuri. 

Conceptul de concordanță cu sine se referă la măsura în care scopurile 
declarate exprimă valori şi interese personale (Sheldon şi Elliot 1999). Modelul 
concordantei cu sine, derivat din teoria autodeterminării a lui Deci şi Ryan (1985), 
afirmă că oamenii sunt mai fericiţi când urmăresc scopuri concordante cu interesele 
şi valorile lor. Concordanta cu sine contribuie la starea de bine psihologică deoarece 
ea sprijină indivizii în efortul de atingere a scopurilor lor, ducând astfel la creşterea 
şanselor de succes. 

Oamenii îşi stabilesc diferite scopuri în diverse domenii ale vieții lor. 
Eficienţa procesului de urmărire a scopurilor de viaţă depinde de motivele care stau 
la baza urmăririi acestora (Deci şi Ryan 2000; Sheldon şi Elliot 1999). Credintele si 
valorile unui individ pot reprezenta surse importante în fixarea scopurilor. Oamenii 
tind să selecteze scopuri mai concordante cu sine odată cu vârsta, acordând o atenţie 
mai mare experienţei pe care au acumulat-o. Odată cu înaintarea în vârstă, ei îşi 

bazează scopurile din ce in ce mai mult pe informaţii interne ce corespund 
propriilor nevoi şi propriei personalităţi (Sheldon 2008). 

Persoanele care urmăresc scopuri concordante cu sine au următoarele 
calităţi: sunt disponibile să facă schimbările necesare în viaţa lor pentru a progresa 
către atingerea scopurilor şi se implică activ în acţiunile orientate spre scop 
(Sheldon şi Elliot 1999; Sheldon şi Houser-Marko 2001). Persoanele care urmăresc 
scopuri discordante cu sine tind să analizeze mai mult timp avantajele şi 
dezavantajele implicării în acţiune, fără însă a realiza vreo acțiune concretă 
directionata spre schimbare, deoarece scopurile discordante cu sine sunt generatoare 
de conflicte interne (Deci şi Ryan 1985; Sheldon şi Kasser 1998). Există o asociere 
între concordanța cu sine şi o serie de trăsături pozitive ale personalităţii: 
autoactualizarea, autenticitatea, vitalitatea, deschiderea, afectul pozitiv, empatia, 
stima de sine, orientarea autonomă, satisfacția de viață şi un nivel scăzut al afectelor 
negative (Sheldon şi Kasser 1995). 


5.2. Valorile şi scopurile morale 


Scopurile exprimă valorile unui individ şi reprezintă concretizarea 
comportamentală a principiilor generale abstracte reprezentate de valori (Schwartz 
1994). Valorile directioneaza individul spre stabilirea unor scopuri şi îl susţin în 
efortul depus pentru atingerea lor. Componenta voluntară a angajării în scopuri 
susținute de valori morale poate contura un profil moral al persoanei. Concretizarea 
acestui profil în acţiune contribuie la dezvoltarea persoanei şi la manifestarea 
potenţialului său (Martin 2007). Într-o situaţie de conflict moral, individul 
prioritizează o valoare în defavoarea alteia, structurându-se astfel o ordine 
intrapersonală a valorilor, propriul său sistem de valori (Roccas şi colab. 2002). 

Există valori individuale sau personale şi valori generale sau comunitare. 
Valorile care implică scopuri centrate pe propriile interese pot fi numite valori 
personale, iar valorile care sunt centrate pe binele celor din jur se numesc valori 
comunitare. Ambele categorii de valori pot avea componente morale. Sistemul 
valoric al persoanei este influențat de experienţele sale şi de presiunea mediului 
cultural în care se află (Roccas şi colab. 2002). Valorile personale sunt mai puternic 
structurate de conceptele cărora indivizii le acordă semnificație personală. Printre 
aspectele cele mai valorizate de oameni (criteriul importanţei) se numără: relațiile 
cu membrii familiei, munca, prietenii apropiaţi, aspectul fizic, sănătatea, religia, 
ajutorul acordat altora (Zang şi Yu 2012). Valorile ce implică scopuri preopon- 
derent corespunzătoare propriilor interese pot fi un impediment pentru un 
comportamentul moral, aflându-se deseori în opoziţie cu valorile ce implică scopuri 
centrate pe binele celor din jur (Schwartz 1992). La un om matur din punct de 

vedere moral, aceste valori sunt integrate armonios şi sunt exprimate in 
comportament lui (Bergman 2004; Colby şi Damon 1992; Damon 1984). Modelul 
reconcilierii valorilor sintetizează această idee plecând de la două componente: 
1) dualitatea valorilor: există valori individuale, centrate pe sine, şi valori 
comunitare, centrate pe binele celorlalți; 2) sinergia valorilor individuale şi 
comunitare: ele evoluează pe parcursul etapelor de dezvoltare ontogenetică. În 
copilărie, adolescență şi în stadiul de început al tinereţii, cele două tipuri de valori 
sunt în opoziţie, iar în următoarele perioade de dezvoltare, ele intră într-o relaţie de 
sinergie (Frimer şi Walker 2009). Tinereţea reprezintă un punct de tranziţie spre 
integrarea acestor două tipuri de valori în structura valorică a individului (Dunlop şi 
colab. 2013). 

Scopurile morale concordante cu sine sunt susținute de o motivație 
intrinsecă. Urmărind scopuri concordante cu sine, individul simte că acestea au fost 
liber alese şi în acord cu valorile personale. Valorile şi scopurile de viata 
concordante cu sine reprezintă factori importanţi de influenţă pentru starea de bine 
şi calitatea vieții. S-a observat că valorile spirituale sunt asociate pozitiv cu 
scopurile intrinseci ale indivizilor, iar acestea din urmă influenţează substanțial 
starea de bine (Parks şi Guay 2012). În schimb, scopurile urmărite din cauza unor 
presiuni externe nu sunt integrate în sinele autentic. Acestea nu sunt reprezentative 
pentru interesele pe termen lung ale individului şi sunt slab susţinute motivational. 
Probabilitatea de a le atinge şi de a obţine o stare de satisfacție în relaţie cu ele este 
mică (Judge şi colab. 2005). 

Schwartz (1992) identifică zece valori de bază ale indivizilor: bunăvoință, 
universalism, auto-directie, stimulare, hedonism, realizare, putere, securitate, 
conformism, traditionalism. Conform lui Schwartz (1992), valorile sunt reprezentări 
cognitive ale unor scopuri abstracte şi dezirabile. Ele motivează comportamentul 
moral şi servesc ca standarde de conduită morală. Spre deosebire de atitudini, care 
sunt specifice şi situationale, valorile sunt abstracte şi generale. Valorile centrate pe 
binele celorlalți sunt asociate pozitiv cu comportamentul prosocial, iar valorile 
centrate pe propria persoană sunt asociate negativ cu comportamentul prosocial. 
Schwartz (1992) a conceptualizat un model valoric prin intermediul a două 
dimensiuni bipolare: o dimensiune este aceea a valorilor centrate pe sine (putere, 
realizare etc.), în opoziţie cu valorile care transcend persoana (bunăvoință, 
acordarea de ajutor altora etc). A doua dimensiune cuprinde valori din aria 
deschiderii către experiență (centrare pe experiența personală, deschidere către 
stimulare), acestea fiind opuse valorilor conservatoare (securitate, tradiţie, 
conformitate etc.). 

Nu întotdeauna susținerea unor valori morale se traduce prin scopuri 
morale. Un exemplu este urmărirea unui scop vindicativ sub imboldul unei valori 
morale. Atunci când sunt confruntati cu o situaţie percepută ca nedreaptă, unii 

indivizi, deşi acţionează în conformitate cu o valoare morală precum corectitudinea, 
se focalizează pe scopuri vindicative, sunt mai putin predispusi la iertare şi 
beneficiile pe care aceasta la implică, şi, de asemenea, prezintă modificări ale 
dispozitiei şi stării de bine în sens negativ (Strelan şi colab., 2011). Această 
contradicţie între susţinerea unei valori morale precum corectitudinea şi exprimarea 
ei comportamentală, prin urmărirea unor scopuri vindicative, poate fi explicată prin 
faptul că dorința de răzbunare şi centrarea pe scopuri din această arie este un fapt 
instinctual (Rusbult şi colab. 2005), iar răzbunarea este o valoare normativă în 
cultura occcidentala (Darley şi colab. 2003). Un sistem valoric individual ce 
cuprinde preponderent valori centrate pe propria persoană este asociat pozitiv cu 
scopuri justitiare (de exemplu, răzbunarea) şi cu un comportament agresiv la adresa 
agresorului. Deşi valorile individului pot fi în aparență morale, orientate pe 
dezvoltarea personală şi starea de bine, când aceste valori sunt singurele importante 
pentru un individ iar acesta se simte ameninţat şi nedreptăţit, el poate fi predispus la 
un comportament vindicativ. Prin răzbunare, el îşi apără valorile sale, mai exact, 
valorile centrate pe binele propriu (Strelan şi colab. 2011). 

Anumite trăsături de personalitate pot explica orientarea spre scopuri 
vindicative sau orientarea spre scopuri de dezvoltare personală prin intermediul 
iertării şi al procesului de resemnificare a unor evenimente mai puţin plăcute. 
Oamenii care valorizează iertarea au scoruri înalte la agreabilitate şi empatie, iar cei 
care se centrează pe răzbunare au scoruri înalte la nevrotism şi narcisism 
(McCullough şi colab. 2013; Strelan şi colab. 2011). Astfel, între valorile morale şi 
scopurile morale ale individului pot interveni o serie de factori mediatori. 


5.3. Scopurile morale concordante cu sine şi starea de bine psihologică 


Scopurile care au la bază valori morale ghidează rationamentele şi 
comportamentele indivizilor, crescând şansele de atingere a acestora (Rokeach 
1973; Schwartz 1992). Valorile sunt o forță motivationala foarte puternică, iar 
urmărirea scopurilor morale de viață care sunt concordante cu sine îi conferă 
individului o stare de bine, care poate acţiona motivational la rândul ei. 

Scopurile şi valorile îl orientează pe individ în alegerile sale de viaţă şi în 
modul în care îşi trăieşte viata. Sensul in viață este o componentă a stării de bine 
psihologice. Sensul este dat de călătoria spre atingerea scopului şi nu atât de 
atingerea unei destinaţii ca atare (Compton şi colab. 1996; Ryff şi Keyes 1995). 
Scopurile morale de viață sunt planuri pe termen lung, ce implică o dorinţă de 
autoperfectionare, de devenire conform propriilor idealuri, un comportament 
voluntar orientat spre propria dezvoltare, care promite satisfacţii pe termen lung 
(Emmons 2005). Existenţa unui sens al vieţii fundamentat de scopurile de viata se 
asociază cu o stare de bine psihologică ridicată (French şi Joseph 1999; Robak şi 

Griffin 2000). Lipsa unui sens al vieţii, a scopurilor de viata afectează starea de bine 
şi poate conduce către perturbări ale sănătăţii psihice (Baumeister 1991; Keyes 
1998; Seeman 1991). 

Valorile stau la baza rationamentelor noastre morale atunci când suntem 
implicați în procesul de luare de decizii, în angajarea în activitate, în alegerea unor 
scopuri importante de viaţă (Keefer 1996). Valorile ne ajută să ne orientăm în viata, 
să stabilim ce scopuri merită să urmărim şi cine vrem să devenim, ele fiind asociate 
moderat cu trăsături de personalitate (Parks-Leduc şi colab. 2015). Asociate cu 
trăsăturile de caracter, valorile prosociale sporesc sentimentul de satisfacție în viata 
(Abele 2014). Alte cercetări arată că trăsăturile de caracter din spectrul prosocial şi 
agentic sunt asociate pozitiv cu afectele pozitive şi adaptarea socială, în schimb, 
doar trăsăturile agentice sunt asociate pozitiv cu satisfacția de viata (Saragovi şi 
colab., 2002). 

Orientarea spre scopuri susținute de valori morale intrinseci — cum ar fi 
acceptarea de sine, integrarea în comunitate, afilierea — contribuie la satisfacerea 
nevoilor psihologice de bază, fiind asociate cu creşterea şi dezvoltarea individuală şi 
cu starea de bine psihologică. Scopurile susţinute de valori morale intrinseci sunt 
asociate cu valorile prosociale şi cu o stare de bine crescută (vezi Kasser şi Ryan 
1996; Kasser şi colab. 2014). Valorile extrinseci — precum atractivitatea fizică, 
succesul financiar şi popularitatea — contribuie mai putin la satisfacerea nevoilor 
psihologice ale individului şi sunt asociate cu o inflație a ego-ului şi cu implicarea 
accentuată a indivizilor în procesul comparării sociale (Kasser şi colab. 2014). 

Indivizii care urmăresc scopuri extrinseci, în defavoarea celor intrinseci, 
bazate pe valori sociale morale, sunt mai puţin fericiți, dar au credința că 
îndeplinirea acestor scopuri extrinseci este calea corectă către starea de bine. Ei tind 
să facă erori de estimare atunci când anticipează starea lor de bine în viitor, aşa cum 
urmează să arate aceasta în urma atingerii scopurilor fixate de ei. De regulă, starea 
de bine viitoare este supraestimată. 

Urmărirea unor scopuri extrinseci, precum succesul financiar şi recu- 
noaşterea socială, în defavoarea celor intrinseci, precum afilirea, acceptarea de sine 
şi sentimentul de comuniune, este asociată cu o vitalitate mai scăzută, un nivel 
redus de autenticitate şi autoactualizare şi niveluri mai mari de depresie şi anxietate 
(Yamaguchi şi Halberstadt 2012). Persoanele cu o puternică orientare spre scopuri 
financiare sunt mai putin fericite, mai putin satisfăcute de viețile lor şi au mai multe 
probleme psihologice (Dittmar şi colab. 2007; Kasser şi Ryan 1996; Kasser şi Ryan 
1993). Orientarea excesivă spre scopuri financiare împiedică realizarea nevoilor de 
creştere personală şi intimitate, care sunt esențiale pentru starea de bine şi pentru 
sănătatea individului. În ce priveşte efectul asupra stării de bine, este important 
motivul care stă la baza orientării spre scopuri financiare. Anumite câştiguri 
financiare, şi anume cele obţinute ca rezultat al muncii individului, sunt resimtite ca 
un succes şi sunt asociate cu starea de bine. Astfel, motivul care stă în spatele 

focalizarii pe scopurile financiare poate explica in totalitate asocierea dintre 
orientarea spre scopurile financiare şi afectarea stării de bine subiective 
(Garoarsdottir şi colab. 2009). 

Scopurile care au la bază valori extrinseci nu sunt neapărat în defavoarea 
individului. Ele pot contribui la starea de bine a acestuia. Întrucât sunt condiţionate 
socio-cultural, ele pot favoriza integrarea corespunzătoare a individului în mediul 
său social. Totuşi, urmărirea cu preponderență a acestor scopuri în dauna celor 
susținute de valori intrinseci afectează starea de bine şi dezvoltarea persoanei 
(Sheldon şi colab. 2010). Diferite studiile arată că îndeplinirea scopului este un 
mediator în relaţia dintre valorizarea scopului şi starea de bine (Conrad şi colab. 
2010). De asemenea, gradul de realism pe care îl implică un scop moderează efectul 
importanţei scopului asupra realizării lui (Conrad şi colab. 2010). Reglarea 
autonomă a scopurilor este un predictor al stării de bine psihologice (Litalien şi 
colab. 2013). 

Indivizii care urmăresc scopuri centrate pe evitarea unor consecinţe 
negative resimt mai frecvent stări de anxietate, satisfacție scăzută în raport cu 
propria viata, simptome fizice neplăcute şi o stare de bine scăzută. Scopurile 
formulate negativ conduc la o scădere a stării de bine prin faptul că atrag apariția 
stresorilor în viata individului. Individul care îşi formulează scopurile negativ se 
orientează comportamental asupra evenimentelor negative de viață. Stresorii de 
viata mediază partial relaţia longitudinală dintre scopurile orientate negativ şi starea 
de bine subiectivă (Elliot şi colab. 2011). 


5.4. Provocări 


Procesul de urmărire a unor scopuri de viata implică deseori şi o latură mai 
puţin etică. Comportamentul neetic este asociat cu scopurile centrate pe propriul 
interes, în dauna celor din jur (Murdock şi colab. 2001). Anumite scopuri care au la 
bază standarde interpersonale şi sunt susținute de motivații extrinseci (de exemplu, 
cele legate de performanţe şi achiziţii) sunt asociate deseori cu comportamente 
imorale. Scopurile care au la bază standarde personale şi sunt susţinute de o 
motivație intrinsecă sunt asociate preponderent cu un comportament moral (Van 
Yperen şi colab. 2011). 

Printre factorii care determină în general un comportament neetic se 
numără: presiunile externe pentru îndeplinirea unor standarde de performanță, 
impunerea din exterior a unor termene limită foarte stricte, dorința foarte mare de a 
atinge un scop, acompaniată în acelaşi timp de teama de eşec, lipsa integrităţii, 
dorinţa de acceptare socială, dorinţa de a avansa în carieră sau de a-i mulțumi pe cei 
din jur (Vandehey şi colab. 2007). Comportamentul neetic este favorizat de eşecul 
în îndeplinirea propriilor scopuri. Indivizii care reuşesc să progreseze adecvat spre 


202 


Contributii la psihologia morala 


atingerea scopurilor lor şi chiar să le îndeplinească sunt mai putin predispusi spre 
adoptarea unui comportament imoral (Schweitzer şi colab. 2004). 

Alţi factori determinanti ai comportamentului neetic sunt: presiunea 
autoimpusă pentru a atinge un scop de viata, importanţa scopului şi circumstanțele 
nefavorabile progresului în atingerea lui. Un scop înalt valorizat de individ induce o 
stare de stimulare (arousal). Individul are anumite expectatii privind recompensele 
asociate cu îndeplinirea scopului (stima de sine, imagine socială pozitivă etc.). 
Astfel, comportamentul neetic poate fi justificat de individ prin prisma acestor 
expectatii pozitive (Schweitzer şi colab. 2004). 


6. Cercetare empirică 
6.1. Scopul cercetării 


Importanţa autenticităţii sinelui şi a concordantei cu sine a scopurilor în 
starea de bine a fost evidenţiată de o serie de studii (Wood şi colab. 2008; Pinto şi 
colab. 2011; Ryan şi Deci 2000; Ryan şi colab. 2007). De asemenea, a fost 
subliniată şi importanţa valorilor morale în ghidarea scopurilor de viaţă, precum şi 
asocierea acestora cu starea de bine a individului (Abele 2014). Scopurile de viață 
ale individului sunt scopuri pe termen lung şi sunt importante în conturarea 
existenţei şi dezvoltării sale. Atunci când scopurile sunt în acord cu sinele autentic 
al individului şi concordante cu valorile morale social acceptate, individul trăieşte o 
satisfacție crescută în raport cu viata şi activitatea sa, îşi construieşte un sens al 
propriei existente şi resimte o stare de bine psihologică (Abele 2014; Emmons 
2005). 

Scopul acestui studiu este replicarea rezultatelor privind rolul autenticităţii 
sinelui şi concordantei scopurilor morale cu sinele în starea de bine psihologică. 


6.2. Ipoteze 


În cercetarea noastră, am încercat mai întâi să arătăm că un grad ridicat de 
autenticitate a sinelui şi de concordanţă cu sine a scopurilor de viaţă morale 
reprezintă predictori pozitivi ai stării de bine psihologice. În al doilea rând, am testat 
ipoteza că autenticitatea sinelui este un predictor pozitiv al concordantei scopurilor 
morale cu sinele. Altfel spus, cu cât un individ este mai autentic cu sine însuşi, cu 
atât mai mult va tinde să-şi fixeze scopuri de viață concordante cu sinele lui 
adevărat. În al treilea rând, am testat ipoteza că urmărirea scopurilor morale 
concordante cu sine este asociată cu o stare de bine psihologică ridicată. 


203 


Daniela Ionescu 
6.3. Participanti 


Studiul a fost realizat pe un lot de 64 de subiecţi, 38 de femei (59,4%) şi 26 
de bărbaţi (40,6%) cu vârsta cuprinsă între 18 şi 56 de ani (M = 30,92, SD = 11,88). 
Participanţii la studiu provin în marea lor majoritate din rândul studenţilor de la 
Facultatea de Psihologie şi Ştiinţele Educaţiei, Universitatea din Bucureşti. 


6.4. Procedură 


În urma unui studiu calitativ realizat într-o cercetare anterioară pe un lot de 
150 de subiecți, am evidenţiat principalele norme de conduită morală şi principalele 
valori morale care ghidează în general comportamentul moral. Pe baza acestui set 
de norme şi valori am elaborat o listă de scopuri morale cu rol orientativ şi 
explicativ (vezi Anexa 1). Participanţii au primit sarcina de a consulta lista şi de a 
nota care este cel mai important scop moral al lor, fie că acesta se află sau nu pe 
listă. Importanţa scopului a fost evaluată pe o scală de la 1 la 7, unde 1 reprezintă 
„foarte puţin important” şi 7 reprezintă „foarte important”, fiind reținute doar 
scopurile foarte importante. Concordanta cu sine a fost evaluată prin raportare la 
acest scop moral ales. Participanţii au primit spre completare scalele de evaluare a 
constructelor cercetării şi au fost rugați să le returneze completate în decurs de două 
săptămâni. 


6.5. Instrumente 


Autenticitatea sinelui a fost evaluată prin Scala de autenticitate a sinelui 
(Constantin şi colab., 2013). Instrumentul are 12 itemi şi o consistență internă 
Cronbach alpha .80 (această scală este redată în Anexa 2). 

Concordanta cu sine în scopurile morale a fost evaluată prin Scala de 
concordanţă cu sine a scopurilor (Constantin şi colab., 2013). Instrumentul are 12 
itemi şi o consistență internă Cronbach alpha .76 (această scală este redată în 
Anexa 3). 

Starea de bine psihologică a fost evaluată prin Scala pentru starea de bine 
psihologică Warwick-Edinburgh (Tennant şi colab., 2007). Scala cuprinde 14 itemi 
şi are o consistență internă Cronbach alfa .89 (această scală este redată în Anexa 4). 

Designul cercetării a fost unul transversal, intragrup, corelational de tip 
predictiv. Au fost aplicate analize corelationale şi analiza de regresie liniară 
ierarhică. 


204 


Contributii la psihologia morala 
6.6. Rezultate 


Tabelul 1 prezintă date descriptive despre variabilele studiului şi corelatiile 
dintre acestea. 


Tabelul 1. Medie, abatere standard şi corelaţii între variabilele cercetării 


M SD 1 2 3 
1. Autenticitatea sinelui 67.75 10.52 - 33**  65** 
2. Concordanta cu sine în scopurile morale 48.51 5.25 33%  - 27% 
3. Starea de bine psihologică 56.92 7.56  .65** 27% - 


Notă: M = media; SD = abaterea standard; *p < 0.05 bilateral; **p< 0.01 bilateral. 


Autenticitatea sinelui (B = .65, p < .000) este un predictor independent al 
stării de bine psihologice şi explică 43% din varianta variabilei criteriu. Un nivel 
ridicat de autenticitate a sinelui este asociat cu o stare de bine psihologică ridicată. 
Concordanta scopurilor morale cu sinele (B = .27, p < .031) este un predictor 
independent al stării de bine psihologice şi explică 7% din varianta variabilei 
criteriu. O concordanță mare între scopurile morale şi sinele individului este 
asociată cu o stare de bine psihologică ridicată. Autenticitatea sinelui (B = .33, 
p < .006) este un predictor independent al concordantei scopurilor morale cu sinele 
şi explică 11% din varianta variabilei criteriu. Un nivel ridicat de autenticitate a 
sinelui este asociat cu un nivel ridicat de concordanță cu sine în stabilirea scopurilor 
morale. Analizele de regresie liniară sunt redate în Tabelele 2. şi 3. 


Tabelul 2. Rezultatele analizei de regresie liniară — predictori ai stării de bine psihologice 


Variabila predictor B SE B t Sig. R? 
(B) 

1. Autenticitatea sinelui 41 .06 „65 6.83 .000 .43 

2. Concordanta scopurilor morale cu sinele .38 .17 .27 2.21 .031 .07 


Variabila criteriu: starea de bine psihologică 


Tabelul 3. Rezultatele analizei de regresie liniară — predictori ai concordantei scopurilor 
morale cu sinele 


Variabila predictor B SE (B) B t Sig. (p) R? 
1.Autenticiatea sinelui .16 .06 .33 2.89 .006 11 


Variabila criteriu: concordanta scopurilor morale cu sinele 

7. Discutii 


Studiul nostru evidentiaza corelatii semnificative pozitive intre autenti- 
citatea sinelui, concordanța scopurilor morale cu sine şi starea de bine psihologică. 
Autenticitatea sinelui s-a dovedit a fi un predictor pozitiv şi semnificativ atât pentru 
starea de bine psihologică cât şi pentru concordanța cu sine în stabilirea scopurilor 
morale. Un nivel înalt de autenticitate a sinelui este important pentru stabilirea şi 
urmărirea unor scopuri morale, în acord cu propriile valori, şi pentru trăirea unei 
stări de bine psihologice. 

Un individ autentic este mai predispus să acţioneze în conformitate cu sine 
însuşi şi să îşi stabilească scopuri care corespund valorilor sale morale. Cunoaşterea 
de sine, atât a aspectelor pozitive cât şi a celor negative, şi acceptarea acestora sunt 
asociate cu starea de bine psihologică şi cu sentimentul de control al propriei vieți. 
Acesta este, de altfel, obiectivul implicit al oricărui demers de dezvoltare personală: 
creşterea stării de bine prin susținerea individului, pentru a atinge un nivel cât mai 
ridicat de autenticitate şi pentru a se descoperi pe sine, în vederea obţinerii unui 
control cât mai mare asupra propriei vieți. 

Un individ autentic îşi construieşte propriul sistem valoric, este conştient de 
utilitatea acestuia, iar valorile la care el aderă sunt profund integrate în personalitatea 
sa şi nu doar introiectate sau învăţate în mediile sociale în care persoana s-a dezvoltat. 
Importanţa lor este autentic înţeleasă, iar individul ştie foarte bine de ce aderă la 
anumite valori şi nu la altele. Astfel, el îşi poate conduce şi proiecta viaţa şi îşi va 
alege scopuri morale în funcţie de aceste valori resimtite ca parte din sine. 

Studiul evidenţiază însă şi faptul că autenticitatea sinelui explică un procent 
relativ mic din varianta concordantei cu sine în scopurile morale (doar 11%). 
Autenticitatea sinelui reprezintă cunoaşterea cât mai acurată a sinelui şi acceptarea 
deplină de sine, iar concordanța cu sine în scopurile morale presupune alegerea unui 
scop moral din motive autonome: individul doreşte atingerea scopului ales şi aderă 
la valorile sociale ce susţin acel scop. Însă o persoană poate adera la acel scop si din 
motive dezirabile social. Ea îşi doreşte să devină o persoană valoroasă în ochii 
societăţii, deşi nu este întotdeauna clar că valorile respective îi servesc propriei 
dezvoltări personale, întrucât pot fi valori mai puţin internalizate, adoptate dintr-un 
sentiment de conformism social. Un individ care este într-o măsură mai mare în 
contact cu sine însuşi poate urmări scopuri morale, deoarece vrea să le atingă şi este 
profund motivat pentru ele, dar este posibil să nu ştie cu exactitate de ce vrea să le 
atingă. Scopurile morale sunt bazate pe valori sociale general acceptate, implicit 
dezirabile, preluate din şi învăţate în mediul social. Răspunsul la întrebarea „de ce” 
invită la o analiză a mediului socio-cultural, care prin natura lui defineşte şi 
transcende individul. Desigur că aceste valori ne ajută să ne definim ca oameni şi să 
ne integrăm în societate, iar multe dintre ele sunt valori universale, care sunt în 
acord cu sinele unei persoane ce tinde spre evoluţie şi dezvoltare, precum 

majoritatea oamenilor. Introspectia constantă şi analiza mediului social mai larg pot 
oferi răspunsuri la întrebarea despre motivaţia adoptării valorilor morale. 

Între autenticitatea sinelui şi concordanța cu sine în scopurile morale pot 
interveni o serie de variabile covariante care trebuie analizate. Unii oameni au 
convingerea că se cunosc pe ei înşişi şi că sunt în contact cu ei înşişi, dar nu 
sesizează semnalele trimise de anumite simptome psiho-somatice, care reflectă 
disfuncţii în ce priveşte propria persoană. Pentru autenticitatea sinelui este nevoie 
de introspectie, dar şi de capacitate cognitivă pentru realizarea ei. În unele afecţiuni, 
precum tulburarea de personalitate dependentă, indivizii tind să se definească pe ei 
înşişi prin prisma sistemului valoric al altor persoane şi urmăresc scopuri 
concordante cu acest sine definit prin raportare la alţii. Astfel, pe lângă autenti- 
citatea sinelui, există o serie de variabile care pot explica varianta concordantei cu 
sine în scopurile morale. 

Concordanta scopurilor morale cu sinele este un predictor independent al 
stării de bine psihologice. Cu cât scopurile morale ale unei persoane sunt mai 
concordante cu sinele său autentic, cu atât aceasta va avea o stare de bine 
psihologică mai mare. Concordanta scopurilor morale cu sinele explică însă un 
procent mic din varianta stării de bine psihologice (doar 7%.). Acest fapt indica 
existenţa altor variabile covariante care mediază eventual relaţia dintre concordanța 
scopurilor morale cu sine şi starea de bine psihologică. În modelul concordantei 
scopurilor cu sine, Sheldon şi Elliot (1999) raportează o serie de variabile 
covariante care pot influența asocierea dintre concordanța cu sine în scopuri şi 
starea de bine psihologică: efortul depus pentru atingerea scopului, progresul în 
atingerea scopului respectiv şi satisfacerea nevoilor de autonomie, competenţă şi 
relationare, care survin în urma îndeplinirii scopului sau al progresului semnificativ 
către acesta (Sheldon şi Elliot 1999). Scopurile morale sunt constructe cu un grad 
mai mare de abstractizare şi generalizare, în comparaţie cu scopurile obişnuite de 
viata. Astfel, individul poate întâmpina dificultăţi în evaluarea progresului personal 
spre aceste scopuri şi se poate confrunta cu lipsa cunoştinţelor operaţionale despre 
cum anume să progreseze spre ele. Foarte probabil, aceste aspecte influențează 
starea de bine a persoanei. 


8. Limitele cercetării 


Acest studiu s-a bazat pe un eşantion relativ mic de subiecți. Replicarea lui 
pe un eşantion mai mare ar putea întări rezultatele obținute. De asemenea, studiul 
este unul transversal, iar scopurile de viata ale unei persoane sunt, prin natura lor, 
proiectate pentru o perioadă mare de timp, uneori chiar pe parcursul întregii vieți. 
Un studiu longitudinal ar putea sublinia mai bine dinamica relationala a variabilelor 
cercetării. 

De-a lungul timpului, atât autenticitatea sinelui, cât şi perspectiva asupra 
valorilor şi scopurilor morale variază. Un factor de influență ar putea fi etapa de 
viata. Indivizii se schimbă de la o etapa de viata la alta, iar autenticitatea sinelui şi 
scopurile morale pot fi diferite în funcţie de etapa parcursă. Relațiile dintre 
variabilele studiului ar trebui testate şi pe grupuri de vârstă diferite, pentru o mai 
bună înţelegere a dinamicii acestora. 


9. Concluzii 


Studiul factorilor care pot contribui la starea de bine ne ajută să înțelegem 
modalităţile prin care un individ îşi poate valorifica potențialul de dezvoltare, 
orientându-se spre o personalitate pozitivă şi matură, cu impact pozitiv asupra 
mediului social din care face parte. Adepții psihologiei pozitive (vezi Peterson şi 
Seligman 2004) s-au concentrat pe studiul factorilor care contribuie la dezvoltarea 
personală şi la starea de bine şi au propus concepte şi modele teoretico-aplicative cu 
valoare nomotetică, dar şi idiografică. Profilul personalităţii pozitive relevă o 
tipologie de oameni echilibrati din punct de vedere psihologic, îndeplinind o funcție 
socială foarte bine conturată, integrați într-un context de viata pe care îl imbogatesc 
în acord cu valorile şi scopurile vieţii pozitive. Personalitatea pozitivă poate fi 
concepută ca un ansamblu de virtuţi ce contribuie la adaptarea optimă a individului 
în mediul său social, la construirea şi consolidarea stării de bine psihologice, a 
sănătăţii psiho-comportamentale (Martin 2007). 

Capacitatea de a funcționa din perspectiva scopurilor morale creează 
abilitatea de a gândi şi acţiona prin prisma unor concepte morale, ceea ce conduce 
la creşterea gradului de flexibilitate şi chiar de libertate al individului şi la sporirea 
concordantei cu sine în deciziile sale. Procesul de urmărire a unor scopuri morale 
înalt valorizate de individ este asociat, de asemenea, şi cu starea de bine 
psihologică. Această asociere conferă sens individului şi vieţii sale, îl ajută să îşi 
structureze viata şi să aibă satisfacție în ceea ce face. Un individ autentic, care are 
un sistem de valori morale integrate în structura sinelui, care se cunoaşte şi se 
acceptă pe sine, îşi stabileşte în mai mare măsură scopuri morale concordante cu 
sine, care îi orientează existenţa şi îl ajută să trăiască o stare de bine psihologică 
ridicată. 


Mentiune: Această lucrare a fost realizată în cadrul proiectului 
POSDRU/159/1.5/S/133675 „Inovare şi dezvoltare în structurarea şi reprezentarea 
cunoaşterii prin burse doctorale şi postdoctorale (IDSRC - doc postdoc)”, 
cofinantat de Uniunea Europeană şi Guvernul României din Fondul Social 

European prin Programul Operational Sectorial Dezvoltarea Resurselor Umane 
2007-2013. 

Anexa 1 — Lista de valori si scopuri morale 


Valori in familie 


Scopuri in familie 


Imi propun: 


1. Sprijinul 1. să îmi sprijin familia 

2. Grija faţă de familie 2. să am grijă de familia mea 

3. Flexibilitatea 3. să fiu flexibil în raport cu membrii 
familiei mele 

4. Îndrumarea familiei 4. să îmi îndrum familia corect atunci 
când are nevoie de mine 

5. Respectul 5. să îmi respect familia 

6. Iertarea 6. să-i iert pe cei din familie atunci când 
greşesc 

7. Sacrificiul 7. să mă sacrific pe mine însămi pentru 
familia mea dacă este nevoie 

8. Înțelegerea 8. să-i înțeleg pe cei din familie 

9. Încrederea 9. să am încredere în familia mea 


10. Onestitatea 


10. să fiu sincer cu familia mea 


11. Responsabilitatea 


11. să fiu responsabil față de familia 
mea 


12. Asertivitatea 


12. sa fiu asertiv cu cei din familie 


13. Comuniunea 


13. să stabilesc şi să menţin comuniunea 
familială 


14. Altruismul 


14. să fiu altruist cu cei din familie 


15. Autocontrolul 


15. să îmi controlez emoțiile şi 
comportamentele negative şi să nu-i 
încarce pe membrii familiei mele cu 
aceastea 


16. Răbdarea 


16. să am răbdare cu cei din familie 


17. Acceptarea necondiționată 


17. să îi accept pe cei din familie aşa 
cum sunt ei 


18. Compasiunea 


18. să am grijă şi compasiune fata de tot 
ce mă înconjoară pentru a fi demn în 
ochii familiei mele 


19. Capacitatea decizională 


19. să iau deciziile cele mai bune pentru 
mine şi familia mea 


20. Recompensarea 


20. să ofer recompense membrilor 
familiei pentru lucrurile pozitive pe care 


216 


Contributii la psihologia morala 


Valori in familie 


Scopuri in familie 


mi le ofera 
21. Curajul 21. să actionez cu curaj pentru ca 
familia mea sa fie mandra de mine 
22. Ordinea 22. sa fiu ordonat 


23. Obiectivitatea 


23. sa fiu obiectiv in orice situatie 
familială 


24. Educaţia pozitivă 


24. să mă educ pe mine şi pe cei din 
familie într-un spirit pozitiv şi 
constructiv 


25. Corectitudinea 


25. să fiu corect cu cei din familie 


26. Individualitatea 


26. să respect individualitatea fiecărui 
membru al familiei şi spaţiul lui intim 


Valori la locul de muncă 


Scopuri la locul de muncă 


Îmi propun: 


1. Sprijinul 


„să îi susţin pe colegi când au nevoie 


2. Corectitudinea 


„să fiu corect la locul de muncă 


3. Colegialitatea 


„să mă comport colegial cu ceilalți 


4. Onestitatea 


„să fiu onest în problemele de muncă 


5. Obiectivitatea 


„să fiu obiectiv la locul de muncă 


6. Înțelegerea 


„să-i înțeleg pe ceilalţi 


7. Colaborarea 


SID] Nn] BP QTR] Re 


„să colaborez cu colegii pentru a 
performa cât mai bine în sarcini 


8. Respectul 


8. să-i respect pe ceilalți 


9. Seriozitatea 


9. să fiu serios la locul de muncă 


10. Îndrumarea 


10. să-i îndrum cât pot de bine pe 
ceilalți 


11. Recunoaşterea valorii şi meritelor 


11. să arăt recunoaştere pentru meritele 
colegilor şi superiorilor 


12. Asertivitatea 


12. să fiu asertiv 


13. Proactivitatea 


13. să actionez proactiv 


14. Stimularea intelectuală 


14. să creez un mediu stimulant 
intelectual 


15. Grija pentru angajaţi 


15. să am grijă de ceilalți 


16. Integritatea 


16. să fiu integru la locul de muncă 


17. Disciplina 


17. să fiu disciplinat 


18. Recunoaşterea greşelilor 


18. să recunosc atunci când greşesc 

Valori la locul de munca 


Scopuri la locul de munca 


19. Modestia 


19. să fiu modest 


20. Coeziunea grupului 


20. să depun efort pentru a menţine 
coeziunea grupului 


21. Pregătirea profesională 


21. să mă pregătesc profesional 


22. Agreabilitatea 


22. să fiu agreabil 


Valori în relaţii interpersonale 


Scopuri în relații interpersonale 


Îmi propun: 


„Sprijinul 


1. să acord sprijin prietenilor mei 


„Respectul 


2. să îmi respect prietenii 


3. să am încredere în prietenii mei 


1 

2 

3. Încrederea 

4. Consolidarea relației în timp 


4. să depun efort pentru menținerea 
relațiilor de prietenie 


5. Altruismul 5. să fiu altruist 

6. Onestitatea 6. să fiu onest cu prietenii mei 

7. Corectitudinea 7. să fiu corect 

8. Reciprocitatea 8. să ofer şi eu la rândul meu lucrurile 


bune pe care pe primesc de la prieteni 


9. Înțelegerea 


9. să-mi înţeleg prietenii 


10. Empatia 


10. să fiu empatic cu prietenii mei 


11. Iertarea 


11. să îmi iert prietenii 


12. Intercunoaşterea 


12. să îmi cunosc cât mai bine 
prietenii 


13. Complicitatea 


13. Să fiu complice la planurile 
prietenilor mei atunci când ei mă 
solicită 


14. Confidentialitatea 


14. Sa respect confidentialitatea 


15. Autenticitatea 


15. Sa fiu autentic in relatiile cu 
prietenii 


16. Recunostinta 


16. Sa fiu recunoscator 


17. Modestia 


17. Sa fiu modest in relatiile cu 
prietenii 


18. Aprecierea ajutorului 


18. Sa arăt că apreciez ajutorul primit 
de la prieteni 


19. Adaptabilitatea 


19. să mă adaptez la diverse situații 
prin care pot trece alături de prietenii 
mei 


20. Îndrumarea 


20. Să îmi îndrum cât mai bine 
prietenii 

Valori in spatiul public Scopuri in spatiul public 
Imi propun: 

1. Spiritul civic 1. Să îmi dezvolt spiritul civic şi să-i 
ajut pe cei din jur de câte ori este 
nevoie 

2. Respectul 2. Să fiu respectuos cu ceilalți 

3. Politetea 3. Să fiu politicos 

4. Corectitudinea 4. Să fiu corect cu ceilalți 

5. Deschiderea către ceilalți 5. Să fiu deschis fata de oamenii din 
jur 

6. Seriozitatea 6. să fiu serios în față de cei din jur 

7. Recunostinta 7. să fiu recunoscător atunci când 
primesc ajutor de la cei din jur 

8. Grija fata de mediu 8. Să am grijă de mediul în care 
trăiesc 

9. Munca pentru comunitate 9. Să îmi fac bine treaba şi să ajut la 
progresul comunității 

10. Dragostea fata de semeni 10. Să am o atitudine caldă fata de 
oamenii din jur 

11. Răbdarea 11. Să fiu răbdător cu ceilalți 

12. Respectarea legii 12. Să respect legea 

mai Jos: 


jur. 

Anexa 2 — Scala de autenticitate a sinelui 


Vă rog să notati de la 1 la 7 în ce măsură vă caracterizează afirmațiile de 
1 = nu mă caracterizează deloc, 7 = mă caracterizează foarte bine 
1.Consider că este mai bine să fii tu însuți decât să fii simpatizat de cei din 


2. Nu-mi dau seama ce simt cu adevărat în sinea mea. 

3. Sunt puternic influenţat (ă) de opiniile altora. 

4. De obicei fac ceea ce mi se spune. 

5. Simt mereu nevoia de a face ceea ce aşteaptă de la mine cei din jur. 
6. Cei din jur au o mare influență asupra mea. 

7. Mă simt de parcă nu m-aş cunoaşte pe mine însumi/ însămi foarte bine. 
8. Întotdeauna susţin ceea ce cred. 

9. De cele mai multe ori sunt sincer (ă) cu mine însumi/ însămi. 

10. Simt că am pierdut legătura cu mine, cu sinele meu „adevărat”. 
11. Trăiesc în acord cu valorile şi convingerile proprii. 

12. Mă simt de parcă aş fi străin (ă) de mine însumi/ însămi. 

Anexa 3 — Scala de concordanta a scopurilor cu sine 


Va rog sa va raportati la CEL MAI IMPORTANT scop moral ales cand 
completati urmatoarele intrebari: 

Care este acest Scop orne cece cece en aaa 

Notati în ce măsură de la 1 la 5 (1 = măsură foarte mică, 5 = măsură foarte 
mare): 


1. Ati simti bucurie sau fericire daca ati atinge cu succes acest scop? 

2. V-aţi simţi nefericit sau trist dacă ati eşua în atingerea acestui scop? 

3. Sunteţi implicat în urmărirea acestui scop? 

4. Energia şi efortul depus de dvs. este mare pentru a obţine succesul în 
atingerea acestui scop? 

5. Este dificil pentru dvs. să reusiti în acest proiect? 

6. Succesul în acest demers depinde de factori exteriori? 

7. Consideraţi că urmărirea unui astfel de scop este valorizată social? 

8. Vă este clar ce trebuie să faceţi pentru a obţine succesul în acest scop? 

9. Este probabil să aveţi succes în atingerea acestui scop? 

10. Sunteţi încrezător cu privire la acest rezultat (cel din întrebarea 
anterioară)? 

11. Este probabil ca dvs. să obţineţi succesul in acest scop dacă nu depuneti 
nici un fel de efort? 

12. Alte scopuri şi obiective personale vor depinde de succesul în atingerea 
acestui scop? 

Anexa 4 — Scala de evaluare a stării de bine psihologice 


Mai jos sunt câteva afirmaţii despre sentimente şi gânduri. Vă rog alegeți 
varianta care vi se potriveşte cel mai bine şi notati în spațiile punctate de la 1 la 
5 răspunsul ales: 


1 


1 
2 
3 
4 
5. 
6 
7 
8 
9 


= niciodată, 2 = rareori, 3 = câteodată, 4 = adeseori, 5 = întotdeauna 


. Sunt optimist în ceea ce priveşte viitorul 

. Ma simt folositor 

„Mă simt relaxat 

. Ma simt interesat de alti oameni 

Am energie 

. Ma descurc bine cu problemele din viata mea 
. Gandesc cu claritate 

. Ma simt bine cu mine insumi 

. Mă simt apropiat de alti oameni 


10. Mă simt încrezător 


1 


1. Sunt capabil să iau propiile decizii asupra lucrurilor 


12. Mă simt iubit 
13. Sunt interesat de lucruri noi 
14. Mă simt bucuros 


Partea a treia: Conceptul de norma morală. 
Sugestii din zone adiacente psihologiei morale 


Fundamentele inconstiente ale normativitatii. 
O perspectiva asupra eticii lui Jacques Lacan 


Bogdan Dragomir 


1. Introducere 


Fundamentele normativitatii sunt inconstiente. O astfel de afirmatie ar putea 
părea multora cel putin surprinzătoare, dacă nu chiar bulversantă. Totuşi, aceasta 
este teza de fond pe care psihanaliza o susţine, încă de la începutul ei, odată cu 
Freud, şi până la reformulările moderne ale lui Jacques Lacan. Desigur, simpla 
afirmare a originii inconştiente a normativitatii ar putea rămâne, în lipsa unei 
explicitări şi a unor argumente credibile, una din acele afirmaţii îndrăzneţe care, în 
definitiv, nu spun prea mult. Ca atare, în cele ce urmează, ne propunem să 
clarificăm sensul acestei afirmaţii urmărind, îndeosebi, expunerea pe care Jacques 
Lacan o realizează în Seminarul VII, dedicat eticii psihanalizei. Pentru aceasta, vom 
proceda în felul următor: în primele două parti ale lucrării, vom prezenta 
semnificaţia generală a conceptului lacanian de normativitate şi vom preciza cadrul 
de formulare şi modalitatea de articulare a ipotezei fundamentelor inconştiente ale 
normativitatii; în partea a treia, vom diferenția două posibile acceptiuni ale 
inconştientului, arătând că normativitatea se constituie la nivelul dorinței 
inconștiente, dar se „fondează” în dorința inconştientului; in cea de-a patra parte, 
vom încerca să clarificăm raportul ambivalent (institutiv şi deopotrivă destitutiv) 
dintre normativitatea Legii şi non-normativitatea dorinței. În final, ultimele două 
secțiuni oferă o perspectivă rezumativă asupra eticii psihanalizei, sub forma unei 
etici a dorinţei. Sperăm, astfel, să punem într-o lumină cât mai clară ideea lacaniană 
potrivit căreia etica nu se rezumă la un ansamblu general de norme 
comportamentale, ci ţine, mai curând, de o anumită atitudine individuală a 
subiectului, dictată de raportarea lui la propria dorință. 


2. Lege şi normativitate 


Semnificaţia normativitatii la Jacques Lacan se conturează prin intermediul 
elaborării conceptului de Lege. Construit pe baza raportului subiectului cu dorința, 
conceptul de Lege are o dimensiune dublă: există, pe de o parte, o lege a juisării sau 
a dorinţei şi, pe de altă parte, o lege a limbajului. Din punct de vedere formal, legea 

juisarii supune dorinţa subiectului dorinței Celuilalt, în timp ce legea limbajului 
separă dorința subiectului de dorinţa Celuilalt. Explicarea acestor două tipuri de 
legitati se poate face prin recursul la structura clasică a psihanalizei: relaţia 
mamă-tată-copil. Astfel, legea juisării sau a dorinței corespunde unei „legi a 
mamei”, în timp ce legea limbajului ar fi „legea tatălui”. 

Legea mamei, potrivit lui Lacan, este o lege „necontrolată” şi „capricioasă” 
sau, în alti termeni, o lege non-normativă. Aceasta nu interzice şi nu reglementează 
nimic ci, fiind pură condiționare afectivă, reclamă supunerea. Ea subordonează şi 
subiectul infantil dorinței mamei, reducându-l astfel la statutul de obiect al dorinței 
acesteia. Din acest motiv, Lacan susține că, sub dominaţia acestei legi, copilul se 
„schiţează ca « non-subiect »; este un « non-subiect » deoarece el se descoperă şi se 
simte totodată ca fiind supus în mod profund capriciului de care depinde [i.e., 
dorința mamei, n.n.]” (Lacan 1998, 209). 

Spre deosebire de identificarea copilului cu dorința mamei — situaţie la care 
conduce legea maternă —, legea tatălui este „în mod esenţial o limitare a acestei legi 
arhaice” (Lacan 1998, 209). Legea limbajului, pe care Lacan o atribuie tatălui, în 
virtutea funcției sale simbolice, este o lege castratoare, deoarece interzice dorința 
copilului pentru mamă şi instituie, totodată, o separație între dorințele celor doi. 
Separatia sau castrarea, ca urmare a intervenţiei limbajului, normează si 
autonomizează dorința subiectului, constituindu-l, adică înscriindu-l în limbaj. 
Subiectul capătă astfel structura de eu. După cum subliniează Rudolf Bernet, 
diviziunea sau constituirea subiectului „este un efect al legii. Această lege este legea 
castrării. Castrarea veritabilă (şi nu fantasmatică) nu aduce atingere integrității 
fizice a individului empiric; ea face ca subiectul să fie prins în țesătura 
semnificantilor. De aceea, Lacan vorbeşte de castrare « simbolică ». Ordinul 
simbolic este, înainte de toate, pentru Lacan, acela al limbajului în care subiectul se 
reprezintă şi ia cuvântul. Legea castrării simbolice este deci, totodată, lege a 
vorbirii.” (Bernet 1991, 458). 

Dacă legea limbajului este o lege constitutivă şi normativă, atunci sensul 
normativitatii se conturează în raport cu limbajul. Astfel, din punct de vedere formal, 
sensul normativitatii se referă, în termenii psihanalizei lacaniene, la raportul pe care 
subiectul îl are cu Semnificantul. Semnificantul este legea limbajului, în măsura în 
care el este condiţia de posibilitate a oricărei semnificaţii. În calitate de condiţie a 
semnificației, Semnificantul ca atare nu semnifică nimic. După cum spune Lacan, el 
este semnul unei lipse de semnificaţie (Lacan 1992, 72). Această lipsa face posibilă 
substitutia semnificantilor şi articularea limbajului ca lant semnificant. Descris prin 
intermediul metaforei Numelui Tatălui, Semnificantul este semnul castrării, al lipsei 
dorinței mamei (şi pentru mamă), lipsă ce face posibilă dorinţa subiectului şi 
substitutia semnificantilor dorinței (alegerea şi schimbarea de obiect sau de sens a 
dorinţei). Mărcile Semnificantului sau locurile de înscriere a dorinței în limbaj se pot 

recunoaşte atât sub forma viselor, actelor ratate, lapsus-urilor, greşelilor, cât şi sub 
forma pronumelor personale şi a copulei care, fiind semnificantul cel mai general si 
cel mai vid, este condiţia de posibilitate a predicației. 

Raportarea la Semnificant sau la autoritatea paternă a Numelui Tatălui se va 
traduce printr-un anumit tip de discurs care va norma existența subiectului. Astfel 
de discursuri normative sunt cele cinci pe care Lacan le identifică în Seminarul 
XVII: discursul stăpânului, discursul universitar, discursul isteric, discursul 
analistului şi discursul capitalist (cf. Lacan 1991). Ele descriu, dincolo de 
modalităţile de raportare la Semnificant, tot atâtea cadre comportamentale şi 
existențiale, împreună cu predispozitiile şi chiar dereglarile maladive specifice 
fiecăruia. Discursul sau limbajul articulat nu este nimic altceva decât o actualizare a 
Semnificantului şi, implicit, o instantiere ca fenomen a dorinței inconstiente a 
subiectului. Tocmai de aceea este atât de important pentru practica psihanalitică 
modul în care subiectul vorbește. Discursul său dă mărturie, în fiecare moment al 
articulării sale, de poziţia sa în raport cu Semnificantul, cu Celălalt. În acest sens, 
discursul patologic, delirant, este cel care pune cel mai bine în lumină consecințele 
catastrofale ale ratării relaţiei cu Semnificantul, proasta-întâlnire („„malencontre”) 
cu Celălalt. 

Fie că vrem, fie că nu vrem, ne situăm într-un discurs sau altul. Nu putem 
ieşi de sub normativitatea legii limbajului: „nimeni nu este mai presus de lege, 
această formulă, transcrisă din umorul codului de Justiţie, exprimă totuşi un adevăr 
în care experiența noastră se fondează şi pe care îl confirmă. Niciun om nu o ignoră, 
în fapt, dat fiind că legea omului este legea limbajului” (Lacan 1966, 72). 

Aşadar, pentru Lacan, sursa normativitatii este limbajul. Legea limbajului 
are un statut transcendental. Ea stabileşte cadrele şi condiţiile de posibilitate ale 
discursului şi ale raportării subiectului la lume, în măsura în care atât subiectul, cât 
şi lumea sunt producții sau structuri de limbaj. Caracterul impersonal al limbajului 
este cel care reglementează dorinţa subiectului şi îl constituie ca fiinţă socială sau, 
în termeni heideggerieni, ca ființă-în-lume. Nicio altă lege sau normă socială nu ar 
putea subzista în afara limbajului şi a semnificației. 


3. Originea normativitatii: problema culpabilitatii 


Ceea ce se prezintă ca o constantă in problema originii normativitatii, 
dincolo de reformulările pe care le-a suferit practica şi discursul psihanalitic, este, 
după cum subliniază Jacques Lacan, persistenta — şi chiar omniprezența — 
sentimentului (morbid) al vinei sau al culpabilității. Mai mult decât datoria, ceea ce 
reclamă supunere in fata legii ar proveni dintr-un sentiment fundamental de 
culpabilitate. 

La o primă vedere, aceasta este teza pe care Freud însuşi o propune in 
Totem şi tabu. Scena uciderii tatălui, construită în jurul complexului lui Oedip, nu 
face nimic altceva decât să afirme că originea normativitatii se află în sentimentul 
inconştient de culpabilitate, sentiment ce va constitui matricea genetică a instanţei 
normative a supra-eului. 

Deşi nu neagă existența unui astfel de sentiment, Lacan nu este sigur că aici 
se află rațiunea autentică a supunerii față de legea morală şi nici că asumarea 
imperativelor morale ale supra-eului reprezintă, cu adevărat, o soluţie etică. Mai 
mult decât atât, Lacan se întreabă dacă adevărata datorie etică nu este cumva chiar 
aceea de a se opune rigorilor crescânde ale supra-eului (Lacan 1986, 16). 

Lacan nu îşi propune să respingă analiza şi explicaţiile construite de Freud 
în Totem şi tabu. Deşi se delimitează de importanța pe care Freud o alocă 
supra-eului („o figură feroce şi obscenă”), Lacan atribuind funcţia normativă 
limbajului, el urmăreşte să identifice acele nuanţe care au fost, cel mai adesea, 
trecute cu vederea. Una dintre aceste nuanţe, care va constitui avatarul psihanalizei 
lacaniene, este că normativitatea se originează în dorința inconstienta a ființei 
umane.! Dorinţa este fondul în raport cu care se manifestă atât sentimentul de 
vinovăţie, cât şi instanța supra-eului. Odată cu această constatare, se renunță la 
primatul sentimentului de culpabilitate. Mai mult chiar, acest sentiment este redus la 
o atitudine de /aşitate morală. 

Culpabilitatea, înțeleasă acum ca laşitate morală (cu toate consecinţele 
clinice pe care le implică), se naşte dintr-o raportare deficientă a subiectului la 
dorință. Mai precis, din renunțarea la dorință: 


[...] singurul lucru de care s-ar putea face vinovat [cineva, n.n.], cel 
puţin din perspectivă psihanalitică, este de a renunţa la dorinţa sa 
(„céder sur son désir”). Această propoziţie, regăsibilă sau nu într-o 
etică sau alta, exprimă destul de bine ceea ce noi constatăm în 
experiența noastră. În cele din urmă, acel ceva de care subiectul se 
simte in mod efectiv cuplabil, atunci când se invinovateste [...], se 
datorează faptului că el a renunţat la dorinţa sa. [...] El a renunțat 
adesea la dorinţa sa pentru un motiv bun sau poate pentru cel mai 
bun motiv. (Lacan 1986, 368) 


1 Pi a Pee š A tee 2 PTEE E wa a 
„[...] in articularea teoretică a lui Freud, geneza dimensiunii morale nu se înrădăcinează în altă parte 
decât în dorința ca atare. Din energia dorinței se degajează instanţa a ceea ce se va prezenta, în faza 


3» 


finală a elaborării sale, ca cenzură.” (Lacan 1986, 11) 

Cum am ajuns să renuntam la propria noastră dorință? Răspunsul direct şi 
tehnic (însă incomplet) pe care Lacan îl dă este că pare „mult mai comod să te supui 
interdicției decât să suporţi castrarea” (Lacan 1986, 354). Un alt răspuns, care îl 
presupune pe primul şi care este deopotrivă şi o critică la adresa eticii utilitariste, 
este că la originea acestei renuntari se află un calcul uman, prea uman, asupra celui 
mai mare bine sau a răului cel mai mic (,,le service des biens”). 

Însă, din punctul nostru de vedere, cele două răspunsuri nu fac decât să 
disimuleze evenimentul pe care îl descrie renunțarea la dorință, şi anume: 
constituirea subiectului în calitate de subiect uman, adică înscrierea dorinței 
acestuia în registrul Simbolicului, al Limbajului. Altfel spus, renunțarea la dorința 
primordială este preţul pe care subiectul trebuie să îl plătească pentru constituirea 
umanităţii sale. Preţul este plătit, devreme ce subiectul există. Dorinţa articulată cu 
Semnificantul şi înscrisă în registrul Simbolicului, al cuvântului, este doar forma 
impură a dorinţei originare refulate. Astfel, duritatea castrării se referă la o etapă 
ulterioară acestei prime renuntari la dorință, etapă ce presupune regăsirea şi revenirea 
la ceea ce a fost abandonat. Castrarea se referă la bararea sau moartea Simbolicului, a 
lumii limbajului şi a reprezentării. Această barare antrenează, deopotrivă, o moarte a 
subiectului, în măsura în care acesta este o structură de limbaj. 

Cât priveşte problema lasitatii morale, a deliberării şi a calculului asupra 
binelui, ea poate fi explicată pornind de la teama de castrare, care este, în definitiv, 
o teamă de moarte. Angoasa în fata morții deturnează subiectul de la dorința sa, de 
la Binele-suprem’ al fiinţei sale, determinându-l să caute un bine confortabil, dar 
nesatisfăcător. Desigur, nu trebuie dedus de aici că Binele-suprem ar fi chiar 
moartea subiectului ci, mai degrabă, după cum exclamă eroul tragic: binele suprem 
este acela de a nu te fi născut. Binele-suprem pe care îl vizează dorinţa este binele 
de dinainte de viață sau de dincolo de moarte. Drept urmare, la antipodul lasitatii 
morale se află atitudinea eroică, de curaj în faţa angoasei morţii. Această atitudine 
va fi tematizată în cadrul unei etici ce stipulează ca datorie fundamentală, dincolo 
de sentimentului de culpabilitate, datoria de a nu renunţa la dorinţa sa. 

Dar dacă originea normativitatii se află, dincolo de sentimentul de 
culpabilitate, în dorința însăşi, atunci, pentru o mai bună înțelegere, trebuie să 
clarificăm sensul dorinței. Doar pe baza unei analize a dorinței poate fi explicată şi 
argumentată teza privind originea inconstienta a normativitatii. 


? Lacan nu vorbeşte propriu-zis despre un „Bine-suprem”, cât de Bonheure, termen care trimite la 
problema juisării suplimentare. 

4. Dorinta Celuilalt ca fundament al Legii 


„Dorinţa fiinţei umane este dorința Celuilalt”. Aceasta este una dintre 
formulele care revine constant în psihanaliza lacaniană. Înțelegerea ei este 
indispensabilă pentru explicarea tezei originii inconstiente a normativitatii. Cum o 
putem interpreta? 

Mai înainte de toate, trebuie menţionat că, spre deosebire de nevoie, a cărei 
satisfacție poate fi împlinită de un obiect real, şi spre deosebire de cerere, a cărei 
satisfacție poate fi împlinită de un obiect pulsional (imaginar sau fantasmatic), 
dorinţa are de a face cu ceea ce Lacan numeşte das Ding sau la Chose. Das Ding 
este singurul /ucru care ar putea satisface dorinţa şi, cu toate că are o structură 
obiectuală, el nu este un obiect. Caracteristica lui este mai curând de a fi o lipsă, 
sau, altfel spus, lipsa însăşi de obiect a dorinţei. Pentru a înţelege mai bine 
conceptul lacanian de lucru, voi aminti distincția pe care Lacan o face între das 
Ding şi die Sache. Atât unul cât şi celălalt dintre termeni se referă la lucru ca punere 
juridică în cauză, dezbatere sau deliberare. Totuşi, das Ding nu este neapărat 
acțiunea judiciară ca atare, cât mai curând ansamblul care o condiţionează. Astfel, 
dacă die Sache este „lucrul produs de industrie sau de acțiunea umană în măsura în 
care este guvernată de limbaj” (Lacan 1986, 58), deci un obiect cu sens, Das Ding 
este condiţia însăşi a semnificației, adică non-semnificantul (hors-signifié). 

Ca atare, dincolo de un simplu obiect sau, mai corect, dincolo de orice 
obiect, Das Ding este prin definiţie „izolat”, „exterior”, „separat” şi „iremediabil 
pierdut”. Singura raportare pe care subiectul o poate avea cu acesta este limitată la 
modalităţile tendinței, aspirării, aşteptării şi speranţei, a regăsirii a ceea ce, prin 
natura lui, nu poate fi găsit. Das Ding, în calitate de referent al dorinţei, este Altul 
absolut al subiectului, adică Celălalt. Din aceasta clarificare sumară se desprinde o 
primă consecință: Celălalt este imposibilul — imposibilul relației, imposibilul 
semnificației (non-semnificantul), imposibilul ce descrie condiția însăşi de existență 
a dorinței. Lacan sugerează astfel că o dorință satisfăcută nu mai este dorință. 
Insatisfactia reprezintă condiţia necesară pentru existenţa dorinţei şi a unei lumi a 
cererii. Când spune că „dorința omului este dorinţă a Celuilalt”, Lacan nu spune 
nimic altceva decât că dorinţa este „dorință de a dori” (Lacan 1986, 357). 

Raportarea tendentiala, aspirativă, patetică la negativitatea care este Das 
Ding nu rămâne însă fără rezultat. Eşecul sau imposibilitatea satisfactie1 va conduce 
la experienţa limbajului: Celălalt „nu se prezintă decât în măsura în care se face 
cuvânt (mot).” (Lacan 1986, 67). Celălalt devine Semnificant. Semnificantul este 
„Cuvântul (le mot) Lucrului (la Chose)” sau, altfel spus, Semnificantul este 
celălaltul Celuilalt (l’autre de /'Autre) (Lacan 1986, 78). Cele două sensuri ale 
noțiunii „Celălalt” par să tulbure şi mai mult înțelesul formulei „Dorința ființei 
umane este dorința Celuilalt”. „Celălalt”, prin raportare la Das Ding, este 

inconştientul real, pe cand „Celălalt”, in calitate de Semnificant sau de cuvânt, este 
inconştientul simbolic, cel despre care Lacan spune că este structurat ca limbaj. 

Astfel, trebuie făcută o distincție între inconştientul real şi inconştientul 
simbolic. Prin această distincţie nu se urmăreşte o multiplicare a inconştientului ci 
doar diferenţierea între momentul de dinaintea constituirii subiectului, care 
corespunde unui inconştient real, şi evenimentul ulterior naşterii sau constituirii 
simbolice a subiectului. Astfel, prima parte a propoziției de mai sus („dorinţa ființei 
umane”) se referă la dorința inconstientului simbolic, iar ce-a de-a doua parte 
(„dorință a Celuilalt”) corespunde inconştientului real. În consecință, traducerea 
oportună a propoziției este următoarea: „dorința inconştientă (a subiectului) este 
dorinţă a inconştientului”. 

Dorinţa inconştientă nu este acelaşi lucru cu dorinţa inconştientului. Dorinţa 
inconștientă este rezultatul intervenţiei castratoare a limbajului asupra dorinţei 
primordiale a subiectului, pe care, după cum am văzut, Lacan o asimilează dorinței 
mamei. Dorinţa inconştientă se descifrează la nivelul fantasmei fundamentale, 
structurale (care este, în fapt, o propoziţie), în timp ce dorința inconştientului este 
dorinţa reală, situată în spatele fantasmei, pe locul lui das Ding. 

Aşadar, originea normativitatii se află în dorința inconştientului 
(fundamentul Legii se află în Celălalt), dorință peste care s-a substituit, prin 
intermediul castrării şi al refulării originare, dorința inconștientă. Însă, pentru a 
înțelege în întregime raportul fondator al dorinţei inconştientului pentru dorința 
inconstienta şi diferenţa dintre aceste două modalităţi ale dorinţei, este necesar să 
clarificăm raportul dintre Lege şi dorință. 


5. Raportul Legii cu dorința 


Dacă originea Legii se află în dorința inconştientului sau în Celălalt, situat 
pe locul lui das Ding, şi dacă „das Ding se prezintă la nivelul experienței 
inconştiente ca fiind ceea ce s-a făcut deja lege” (Lacan 1986, 89), nu rezultă oare 
că, în fond, das Ding este Legea ca atare a inconştientului simbolic? Conform 
teoriei lui Lacan privitoare la raportul dintre Lege şi dorință, o astfel de consecință 
nu se susține. lată ce afirmă acesta: 


Ce vom zice? Că Legea este la Chose? Nicidecum! Cu toate 
acestea eu nu am luat cunoştinţă de Ja Chose decât prin Lege. În 
consecință, eu nu aş fi avut ideea de a pofti dacă Legea nu ar fi 
spus: Să nu poftesti! Dar, găsind ocazia, la Chose produce în mine 
tot felul de pofte, graţie poruncilor, fiindcă fără Lege, lucrul (Ja 
Chose) este mort. Or, eu eram viu înainte, fără Lege. Dar, după ce 

a venit porunca, la Chose s-a aprins, a venit din nou, astfel că eu 
am găsit moartea. Şi, pentru mine, porunca ce trebuia să conducă la 
viata s-a dovedit că duce la moarte, deoarece, găsind ocazia, la 
Chose m-a sedus grație poruncii şi, prin ea, m-a făcut să doresc 
moartea. (Lacan 1986, 101) 


Mai întâi de toate, trebuie semnalată prezenţa a doi termenii cu valență 
normativă: Legea şi porunca. Legea se exprimă sub forma interdictiei (să nu minţi, 
să nu ucizi, să nu pofteşti etc.) — o formă determinată, particularizată a legii 
transcendentale a limbajului. Legea pune totodată în lumină existenţa dorinței, a lui 
das Ding (,,la Chose s-a aprins”). Această dorinţă, care ar trebui să fie o poruncă de 
viata, se dovedeşte a fi, la a doua venire („ca a venit din nou”), o poruncă de moarte 
(,,$1, prin ea, m-a făcut să doresc moartea”). Tradusă în termenii psihanalizei, 
porunca este pulsiunea. Conform teoriei freudiene din lucrarea Dincolo de 
principiul plăcerii, lucrare căreia Lacan îi acordă o atenţie deosebită, există două 
tipuri de pulsiuni: pulsiunea de viaţă şi pulsiunea de moarte. Pentru Lacan, 
pulsiunea este o tendinţă al cărei scop este acela de a se satisface şi are valoare de 
poruncă în măsura în care ea condiționează şi determină dorința subiectului. 
Pulsiunea de moarte este localizată la nivelul inconştientului simbolic, în timp ce 
pulsiunea de viata se situează la nivelul inconştientului real. Pulsiunea de viata este 
dorinţa de a dori sau de a fi (obiect al dorinței Celuilalt), în timp ce pulsiunea de 
moarte este dorința de a nu dori sau de a avea, de a poseda (cauza dorinței 
Celuilalt). 

Revenind la fragmentul citat, constatăm că porunca de viață impusă de 
lucru (das Ding) se relevă prin intermediul interdictiei Legii sub forma poruncii de 
moarte. Concret, raportul Legii cu dorința inconştientului se poate explica pornind 
de la problema centrală a psihanalizei: refularea. Refularea fundamentală a dorinței 
inconştientului sau a pulsiunii de viață pe care o reprezintă das Ding va avea ca 
rezultat direct întoarcerea Refulatului („ea [dorinta, n.n.] a venit din nou”) cu un 
sens schimbat, adică nici mai mult, nici mai puţin decât constituirea dorinței 
inconștiente sub forma pulsiunii de moarte. Din acest motiv, nu se poate spune că 
das Ding este identic cu porunca de moarte a dorinţei inconstiente. 

Cât priveşte raportul Legii cu dorinţa inconştientă, se poate spune că Legea 
este rezultatul refulării dorinţei inconștiente, adică o refulare a Refulatului. Astfel, 
Legea este o afirmare, prin intermediul unei duble negatii, a existenţei lui das Ding. 
În consecință, refulând pulsiunea de moarte, Legea nu interzice doar o poruncă de 
moarte, ci moartea însăşi a dorinţei. În sens invers, Legea prevede obligativitatea şi 
necesitatea unei /umi a limbajului (i.e. a cererii), a unei lumi în care dorinţa trebuie 
să rămână in mod fundamental nesatisfăcută, amânată. 

În această obligativitate (nu lipsită de disconfort) constă importanța 
interdictiei incestului care, dincolo de a fi creatoare de cultură şi civilizaţie, dupa 
cum susține Freud, constituie condiția umanităţii şi a sociabilității subiectului. 
Interdictia incestului nu se referă atât la acțiunea propriu-zisă (incestul), cât la 
interzicerea dorinţei de a avea sau de a poseda cauza însăşi a dorinţei (care pentru 
copilul nou-născut este reprezentată de mamă, „la Chose maternelle”). A fi in 
posesia cauzei dorinței înseamnă a satisface dorinţa. În consecință, dacă incestul 
este dorinţa inconştientă fundamentală, atunci realizarea lui corespunde cu stingerea 
sau moartea dorinței. Tocmai de aceea pulsiunea de moarte este dorința de a nu 
dori.’ 

Este nevoie ca Legea să tina la distanţă aceasta juisare mortală, pentru ca, în 
primul rând, subiectul să existe, să fie divizat, înscris în limbaj şi, în al doilea rând, 
pentru ca lumea limbajului să fie posibilă. lată de ce, spune Lacan, cele zece 
porunci talmudice, având ca presupozitie latentă interdicția incestului, sunt condiția 
de subzistență a vorbirii: 


Cele zece porunci sunt interpretabile ca fiind destinate să tina 
subiectul la distanță de orice realizare a incestului, cu o singură 
condiţie, anume aceea de a ne da seama că interdicţia incestului nu 
este altceva decât condiţia pentru ca vorbirea (/a parole) să 
subziste. [...] sensul celor zece porunci, în măsura în care ele sunt 
conectate în modul cel mai profund la ceea ce reglează distanța 
dintre subiect si das Ding, [...] este condiţia de subzistență a 
vorbirii. (Lacan 1986, 84) 


În ceea ce priveşte raportul dorinţei inconştientului cu Legea, observăm că 
modul în care Legea face vizibil lucrul (das Ding) este acela al distanţei şi al 
negativitatii, relevandu-l indirect sub forma poruncii sau a pulsiunii de moarte 
inconştiente. Fundamentul Legii se află în lipsa-de-fundament (Abgrund) pe care o 
resimtim sub forma poruncii de moarte. Astfel, porunca de moarte intermediază 
raportul Legii cu lucrul (das Ding), fiind condiţia tăcută a enuntarii Legii. Ca atare, 
porunca de moarte şi Legea fac sistem. Atât una, cât şi cealaltă sunt fata şi reversul 
aceleiaşi Legi — Legea structurală a limbajului. 


3 „Ceea ce găsim în legea incestului se situează ca atare la nivelul raportului inconştient cu das Ding. 
Dorinţa pentru mamă nu ar putea fi satisfăcută deoarece ea este finalul, abolirea oricărei lumi a 
cererii, care este cea care structurează în cel mai profund mod inconştientul ființei umane.” (Lacan 
1986, 83). 

Cat priveste raportul dorintei inconstientului cu dorinta inconstienta, 
reținem că cele două nu sunt identice: porunca de moarte inconștientă nu este decât 
reversul poruncii de viață a inconştientului. Această diferență este esențială, 
deoarece ea subliniază faptul că dorinţa inconştientului nu se rezumă la juisarea 
mortală a pulsiunii inconstiente. Ea este, în fapt, o pulsiune de viaţă — o poruncă a 
dorinţei sau a juisării (suplimentare). 


6. Etica psihanalizei: o etică a transgresarii 


În lumina acestor diferențieri şi precizări putem înţelege dezideratul eticii 
lacaniene pe care îl aminteam anterior, potrivit căruia adevărata miză etică a 
psihanalizei nu este aceea de a determina ființa umană să se supună Legii, ci de a 
merge împotriva ei, de a o transgresa. Nu este vorba de a pune pur şi simplu în 
practică agresivitatea destructivă a pulsiunii inconştiente de moarte, agresivitate pe 
care legea o refulează. Spre exemplu, dacă legea morală interzice crima, ar fi o 
greşeală să înțelegem dezideratul etic al transgresării legii ca fiind tocmai 
recomandarea acțiunii criminale ca atare. In mod cert, nu aceasta este intenția lui 
Lacan. Reducerea mizei eticii psihanalizei la o simplă încălcare a legilor morale ar 
fi o consecință absurdă. Nu este vorba de a încălca o lege morală sau alta, ori de a se 
lăsa pradă celor mai obscure dorinţe. Imperativul pe care îl formulează Lacan este 
acela de a transgresa Legea structurală a subiectului uman şi de a sublima dorința 
inconştientă.* 

A ridica problema transgresării Legii structurale, constitutive pentru subiect 
înseamnă, în acelaşi timp, a pune problema limitei existenței sau, mai exact, 
problema morții subiectului. Moartea sau finitudinea — aceasta este limita la care 
conduce transgresarea Legii. O limită care nu este totuşi un punct final ci, mai 
curând, un pasaj, un punct de trecere. În fapt, sensul etimologic al transgresării este 
chiar acela al depăşirii limitei. În termeni plastici, transgresarea Legii este un „salt 
mortal”, cu toată ambivalenta şi incertitudinea pe care acesta le implică. Un salt 
mortal către ce? „Ce se află dincolo de această barieră? Să nu uităm că dacă noi 
ştim că există o barieră şi că există un dincolo — despre ceea ce se află dincolo, noi 
nu ştim nimic.” (Lacan 1986, 272) Transgresarea Legii este o trecere dincolo de 
limita la care Semnificantul se articulează cu dorinţa inconştientului (articulare din 


+ „Legea oamenilor, care interzice crima şi incestul şi reglează schimburile, este o ficţiune (fictio legis) 
menită să pună într-o formă acceptabilă regulile civilității. Legea despre care vorbeşte Lacan este 
dincoace: este vorba de Lege ca structură şi, pentru a o distinge de precedenta, trebuie scrisă cu 
majusculă.” (Chaumon 2004, 104) 

care rezultă dorinţa inconstienta). Această trecere echivalează cu traversarea 
fantasmei fundamentale şi cu sublimarea dorinţei inconștiente, al cărei fundament 
se află în fantasmă. Traversarea fantasmei şi sublimarea dorinței inconștiente 
reprezintă pentru subiect o probă a nedeterminării absolute, a morţii. 

Ca atare, ținând cont că etica psihanalizei coincide cu practica însăşi a curei 
analitice, se poate afirma că scopul etic al psihanalizei nu este acela de a reface sau 
de a întări eul pacientului, ci de a-l destructura sau de a-l conduce la limita dorinței 
sale inconştiente, care este pulsiunea de moarte. Astfel, el trebuie să sublimeze 
această dorință, adică să o satisfacă fără refulare şi, în consecință, să pătimească 
moartea simbolică pentru a reveni în situația în care era înainte de a fi un eu 
structurat de imperativele Legii. Despre acest lucru este vorba, potrivit lui Lacan, în 
formula freudiană Wo Es war, soll Ich werden.” În această experiență-limită a 
morții, sau, mai corect, în „triumful asupra ființei-întru-moarte” (Lacan 1986, 361), 
se înrădăcinează, potrivit lui Lacan, dimensiunea etică a psihanalizei. 

Pătimind moartea simbolică, dorința subiectului se purifică. Dorinţa 
purificată este dorinţa Celuilalt. Astfel, prin această reductie (tematică, în termenii 
lui Husserl) a propriului eu, se revine la un raport originar cu dorința. În acest sens, 
Lacan afirmă: „cel care transgresează Legea intră într-un raport cu dorinţa care 
depăşeşte interdicția [normativitatea, n.n.] şi introduce, deasupra moralei, un 
erotism” (Lacan 1986, 101). 

Descrisă ca erotism, etica psihanalizei este o etică non-normativă. Ea nu 
reglementează în niciun fel raportul cu dorinţa Celuilalt, de vreme ce acest raport 
este unul intim, personal, specific fiecărui subiect în parte. Cu toate acestea, etica 
psihanalizei nu este lipsită de obligații sau datorii. Maxima paradoxală şi imposibilă 
a acestei etici este de a nu renunța la dorință, de a acţiona întotdeauna conform 
dorinţei. Ea este, pe de o parte, o maximă paradoxală deoarece, după cum am văzut, 
subiectul a renunţat in mod constitutiv la dorință (renunțarea la dorinţa originară 
este condiția de subzistență a subiectului), iar, pe de altă parte, este o maximă 
imposibilă întrucât acţiunea conformă dorinței Celuilalt conduce inevitabil la 
dispariția subiectului. Deşi paradoxală şi imposibilă, această maximă conturează în 
mod autentic sensul datoriei etice care, pentru Lacan, nu este altul decât acela al 
realizării imposibilului. A face imposibilul — aceasta este exigenta eticii 
psihanalizei, spre deosebire de morala tradiţională, care se „instalează în ceea ce 
trebuie făcut în măsura posibilului” (Lacan 1986, 364). A face imposibilul înseamnă 
a renunța şi la dorința egoistă, a te supune în mod necondiţionat dorinţei Celuilalt, a 
„muri” pentru Celălalt. 


> Lacan traduce această formulă astfel: „là où C’ était, je dois advenir”. 

Pentru Lacan, exemplul cel mai relevant de ,,actiune” etică, conformă 
dorinţei, este oferit de personajul Antigona din tragedia omonimă a lui Sofocle. 
Atenţia acordată acestui personaj este cu totul particulară. S-ar putea spune că 
Antigona lui Lacan rivalizează, din punct de vedere al importanţei, cu Oedip-ul lui 
Freud. Antigona este importantă nu doar pentru că ilustrează semnificaţia maximei 
de „a nu renunţa la dorința sa”, ci, mai ales, datorită faptului că indică punctul pe 
care îl vizează dorința, prin şi dincolo de moarte, şi anume dorinţa Celuilalt. 

Potrivit lecturii lacaniene, Antigona nu renunță la dorință prin faptul că 
rămâne fermă în decizia ei de a-şi înmormânta fratele, în pofida interdictiei 
formulate de Creon şi a consecinţelor pe care le implică transgresarea ei. Dar care 
este dorinţa Antigonei? Dat fiind stilul aluziv pe care Lacan îl practică în expunerile 
sale, nu există un răspuns univoc în această privință. O parte a exegetilor lui Lacan 
identifică dorinţa Antigonei cu dorinţa de moarte. Deşi nu este în totalitate greşit, 
această identificare reduce acțiunea Antigonei la un simplu act suicidar şi, în 
consecință, riscă să transforme figura eroică a Antigonei într-o figură psihotică sau 
„fanatică”, după cum o califică, spre exemplu, Rudolf Bernet. Potrivit acestuia, 
dorința Antigonei este o dorință de moarte care nu îşi derivă legitimitatea, în 
definitiv, de la nicio lege sacră, ci doar de la pretenţia satisfacerii acestei dorinţe 
(Bernet 1994, 42). Totuşi, o astfel de interpretare nu surprinde în totalitate miza 
lecturii lacaniene. Este drept, Lacan afirmă că „Antigona duce până la limită 
împlinirea a ceea ce se poate numi dorinţa pură, pura şi simpla dorință de moarte” şi 
că ea „încarnează această dorință” (Lacan 1986, 328-29). Însă, în pasajul imediat 
următor, el remarcă: ,,Reflectati bine: ce se prevesteste în dorința sa? Nu trebuie să 
fie oare dorința Celuilalt [...]?” În dorința de moarte a Antigonei se anunță dorinţa 
Celuilalt. Aici, dorinţa Celuilalt se referă la pretenţia zeilor de a-i onora pe cei 
morți. Astfel, dorinţa Antigonei este aceea de a face voia zeilor, de a se conforma 
justiţiei divine. 

Actionand conform dorinţei, Antigona este o „teribilă victimă voluntară” 
(Lacan 1986, 290) atât a consecinţelor legii tereste (omeneşti) a lui Creon, cât şi a 
legilor nescrise ale cerului“ sau ale dorinței care „o posedă”. Ca victimă a pedepsei 
lui Creon, Antigona suportă moartea reală, fizică, fiind închisă de vie într-un 
mormânt. Ca victimă a dorinței Celuilalt, ea pătimeşte moartea simbolică, adică 
moartea dorinţei impure (patologice) ce o defineşte ca structură, ca ego. Făcând 
voia zeilor, ea renunță la dorinţa egoistă, la binele şi la satisfacția lumească pe care 
această dorinţă le vizează. În acest punct se relevă semnificaţia formulei lacaniene 
„céder sur son désir”, pe care am tradus-o prin „a renunţa la dorinţa sa”. Este 


„Legile cerului în chestiune sunt legile dorinţei” (Lacan 1986, 378). 

surprinsă aici complexitatea morţii simbolice a subiectului, a „sacrificiului”, a 
„Suicidului mistic” (Lacan 1986, 345), în care subiectul este non-subiect, supus 
dorinţei Celuilalt. Suicidul mistic nu este totuna cu suicidul disperat al melancoliei 
psihotice. Dacă în suicidul psihotic, ceea ce prevalează este dorința de moarte ca 
atare, în suicidul mistic, ceea ce se afirmă în mod fundamental este dorința 
Celuilalt. A muri pentru Celălalt nu înseamnă a da dovadă de un „absolutism 
moral” şi nici de un „fanatism eroic”, după cum consideră Rudolf Bernet, ci este, 
credem noi, o dovadă de curaj în fata angoasei propriei morți şi de fidelitate morală 
în raport cu dorința. 

Antigona ilustrează un tip de sacrificiu care îi serveşte lui Lacan pentru a 
descrie scopul pe care etica psihanalizei îl vizează. Nefiind un discurs asupra eticii, 
ci practica însăşi a unei terapii etice, etica psihanalizei trebuie să conducă pacientul 
către experiența morții simbolice. Doar în cadrul acesteia, el poate descoperi sensul 
autentic al dorinţei inconştientului său. Făcând această descoperire, asumându-și 
propriul inconştient, se poate întrevedea o reabilitare morală a subiectului şi, 
implicit, vindecarea lui. Dacă asumăm faptul că toate afecțiunile psihice (pasiuni 
sau pathos-uri ale dorinţei inconştiente, fantasmatice) provin dintr-un anumit raport 
ratat cu inconştientul sau, mai exact, din renunțarea culpabilă la dorința 
inconştientului, atunci a reveni asupra acestei dorințe echivalează cu un sacrificiu 
(purificator) al eului, cu o distantare față de propriul ego şi de pathos-urile sau 
afecțiunile sale. Dincolo de a fi doar o simplă judecată asupra conformităţii acțiunii 
umane în raport cu legea morală, etica psihanalizei este o judecată asupra unui 
raport fundamental: raportul subiectului cu dorinţa care îl locuieşte sau raportul lui 
cu Celălalt. 


Mentiune: Această lucrare a fost realizată în cadrul proiectului 
POSDRU/159/1.5/S/133675 „Inovare şi dezvoltare în structurarea şi reprezentarea 
cunoaşterii prin burse doctorale şi postdoctorale (IDSRC - doc postdoc)”, 
cofinantat de Uniunea Europeană şi Guvernul României din Fondul Social 
European prin Programul Operaţional Sectorial Dezvoltarea Resurselor Umane 
2007-2013. 

Problema intemeierii rationale a normelor constituie obiectul investigatiilor 
următoare. Cercetarea este ghidată de întrebarea dacă problema normativitatii se 
reduce la problema validării ei din punct de vedere raţional. Teza pe care o susţin în 
continuare este că normele manifestă şi alte elemente, cum ar fi afectivitatea, 
fundamentale pentru constituţia şi sensul lor. Faptul că afectivitatea aduce în atenţie 
un anumit tip de temporalitate îmi va permite să afirm că afectivitatea este, într-un 
sens mai originar, momentul decisiv al normativitatii. Voi recurge în acest scop la 
filozofia timpului elaborată de Bernhard Waldenfels. Fenomenologia timpului a lui 
Husserl va funcţiona ca o perspectivă de contrast, care îmi va permite să articulez 
mai clar unele aspecte ale teoriei lui Waldenfels. 


1. Timp trăit versus timp obiectiv 


Una dintre tezele centrale ale lucrării Temps et Récit (Ricoeur 1988) se 
referă la imposibilitatea de a construi un sistem teoretic capabil să dea seama în 
mod complet de natura timpului. Ricoeur îşi fundamentează poziţia prin 
identificarea a trei aporii care subminează orice încercare teoretică de acest tip. Ne 
interesează aici doar prima dintre ele. Este vorba despre incongruenta a două tipuri 
de discursuri care s-au articulat de-a lungul istoriei acestei probleme. Ricoeur arată 
că putem identifica, pe de o parte, un mod subiectiv, fenomenologic de a concepe 
timpul, şi, pe de altă parte, un mod obiectiv, naturalistic sau cosmologic de a 
concepe timpul. Aceste două ipostaze ale timpului ar fi eterogene, neunificabile prin 
intermediul unui edificiu conceptual unitar. Pentru ilustrare, Ricoeur îi contrapune 
pe Husserl şi Kant. Primul încearcă să arate că timpul naturii, acel timp pe care îl 
măsurăm cu ajutorul ceasurilor, se originează într-un timp trăit (erlebt), accesibil 
doar intuitiei. Kant, pe de altă parte, respinge teza intuitiei timpului ca fenomen, din 
moment ce, pentru el, timpul este o condiție transcendentală de apariție a 
fenomenelor. Avem de a face, prin urmare, cu două perspective reductioniste de 
înţelegere a naturii timpului. Potrivit lui Ricoeur, ambele se dovedesc insuficiente, 
pentru că fiecare dintre ele conţine presupozitii care aparțin celeilalte. Astfel, 
Husserl ar fi, în ultimă instanță, incapabil să dizolve total timpul naturii în cel trăit, 

iar Kant ar utiliza argumente fenomenologice în încercarea de a concepe timpul in 
termenii unei forme apriorice de intuiție. 

Clivajul dintre fenomenologia timpului, care consideră că timpul poate fi 
explicat fără rest prin elucidarea felului în care îl percepem, şi „fizica” lui este 
tematizat şi de Bernhard Waldenfels. În linii mari, strategia folosită de Waldenfels 
este asemănătoare aceleia întâlnită la Ricoeur. Waldenfels afirmă că niciunul dintre 
cele două moduri de a conceptualiza timpul nu este suficient prin sine însuşi. Voi 
prezenta, în cele ce urmează, argumentul lui Waldenfels în favoarea acestei teze. 
Scopul pe care îl urmăresc prin această prezentare este de a introduce în termeni 
mai concreti problematica timpului la Waldenfels. Filozoful german pleacă de la 
distincţia dintre trup (Leib) şi corp (Körper), o distincţie care se bucură de o tradiție 
eminentă în fenomenologie, antropologie şi teologie. Voi oferi, în continuare, o 
schiţă a celor două concepte. 

Subiectul are un corp, însuşire pe care o au deopotrivă animalele, plantele şi 
obiectele neinsufletite din lumea înconjurătoare. În cazul unui organism, corpul 
reprezintă un complex de funcții chimice şi biologice care îi asigură subzistenta. 
Corpul poate fi obiectivat, adică vizat ca orice lucru din lumea înconjurătoare. Îmi 
pot oricând îndrepta atenția asupra lui, pipăindu-l, privindu-l în oglindă sau, dacă 
este nevoie, supunându-l unor analize medicale. Acestea din urmă mă ajută să devin 
conştient de o serie de procese şi fenomene fiziologice care, de cele mai multe ori, 
se petrec în anonimitate. Funcționarea ficatului, de exemplu, nu este dependentă de 
voința mea. Putem conclude că dimensiunea corporală a persoanei (a organismelor 
în general) reclamă o anume independență: corpul are propria lui viata, de care 
suntem mai mult sau mai putin conştienţi. 

Altfel stau lucrurile in ceea ce priveste conceptul de trup. Exista in istoria 
filozofiei numeroase variatiuni pe tema acestui concept. Mă voi rezuma, in cele ce 
urmează, doar la prezentarea poziţiei lui Husserl, pornind de la următorul citat din 
Meditaţii carteziene: 


Între corpurile aparţinând acestei naturi care au fost cu adevărat 
percepute descopăr atunci şi trupul meu, care se evidenţiază prin 
unicitatea lui, şi anume ca fiind singurul care nu e un simplu corp, 
ci tocmai trup, unicul obiect aflat în interiorul stratului de lume pe 
care l-am obţinut prin abstracţie şi căruia, conform experienței, îi 
atribui câmpuri senzoriale, deşi în diferite modalități (câmpuri de 
senzație tactilă, termică: cald, rece etc.). El este singurul în care 
sunt stăpân absolut în mod nemijlocit. Eu percep chinestezic 
pipăind cu mâinile sau privind cu ochii etc. şi pot percepe astfel în 
orice moment, în care caz chinestezia organelor mele se derulează 
simultan cu actele mele şi depinde de posibilitățile mele. (Husserl 
1994, 131) 

Rândurile citate sintetizează teoria lui Husserl privitoare la trup. Câteva 
aspecte trebuie evidenţiate. Trupul reprezintă un moment central în constituirea 
experienţei. Pot percepe un lucru sau altul pentru că trupul meu dispune de o serie 
de câmpuri senzoriale prin intermediul cărora este dat diversul senzorial. Subiectul 
nu poate fi definit doar prin recurs la o conştiinţă pură, care îşi permite luxul de a se 
dispensa de lumea fizică. Subiectul husserlian este întrupat, ceea ce înseamnă că 
felul în care se raportează la lumea înconjurătoare este dependent de această 
trăsătură. Nu există, cu alte cuvinte, o perspectivă pură, privilegiată, prin 
intermediul căreia subiectul ar putea viza lumea înconjurătoare. Întrupat fiind, 
subiectul se află în lume, situaţie care îl obligă să adopte o perspectivă sau alta de a 
percepe obiectele înconjurătoare. Dacă obiectul este dat ca unitate în multiplicitate, 
acest lucru provine din faptul că subiectul este trup. 

Obiectele fizice nu sunt date niciodată în totalitate. Orice moment 
perceptual include un profil sau altul al obiectului. Cum este posibil ca unul şi 
acelaşi obiect să se prezinte în cadrul constituit de multiplicitatea de profiluri? 
Schitele sunt supuse unei sinteze neîntrerupte. Adumbririle multiple sunt percepute 
ca aparținând unui obiect identic. Conform lui Husserl, trupul, prin dimensiunea sa 
chinestezică, este cel care ne furnizează conştiinţa continuității şi, prin urmare, a 
unităţii. Pentru a clarifica acest aspect, el distinge între două tipuri de senzații 
(Husserl 1952, 57). Există, pe de o parte, ceea ce am putea numi senzațiile 
obiectuale, cum sunt, de exemplu, senzaţia de roşu, care este prezentă în momentul 
în care privim o maşină rosie, sau senzația de rugozitate a unei suprafeţe aspre. 
Aceste senzații sunt însoţite totodată de senzațiile pe care trupul însuşi ni le pune la 
dispoziție, şi anume senzațiile care se referă la poziţia şi mişcarea trupului în raport 
cu obiectul vizat: ,,[...] peste tot găsim momente ,dacd-asa’ sau ,deoarece-asa’. 
Acele senzații care sunt supuse aprehensiunilor extensionale sunt, în desfăşurarea 
lor reală şi posibilă, motivate şi bazate aperceptiv pe şiruri motivante, pe sisteme de 
senzaţii chinestezice [...]”. Cu alte cuvinte, senzațiile chinestezice determină cursul 
pe care percepţia îl urmează: un anume profil al unui obiect este asociat cu o anume 
poziţie a trupului. Posibilitatea de a avea în vedere un alt profil al obiectului este 
predeterminată (motivată) de această poziţie. Constiinta pre-tematică a propriului 
trup formează, în cuvintele lui Zahavi (2003, 100), un „orizont chinestezic”. 

Trupul este, în concluzie, un „organ de experienţă” (Wahrnehmungsorgan) 
subiectiv. Îmi simt trupul, îl pot mişca, dispun de o cunoaştere nemijlocită, 
pre-tematică a lui. Cu alte cuvinte, trupul este trăit (Husserl 1973, 57). Prin contrast, 


![...] überall finden wir das ,wenn-so’ oder „weil-so”. Diejenigen Empfindungen, die extensionale 
Auffassungen erfahren, sind in ihren wirklichen und möglichen Abläufen motivierte und apperzeptiv 
bezogen auf motivierende Reihen, auf Systeme von kinaesthetischen Empfindungen [...]”. (Husserl 
1952, 57). 

corpul este un obiect fizic ca toate celelalte. ÎL pot viza doar in mod mijlocit, din 
afară. Subiectivitatea trupului este rezumată de Zahavi astfel: „În mod originar, nu 
am o conştiinţă a trupului meu ca obiect. Nu îl percep, ci sunt el.” Zahavi se referă 
aici la faimoasa distincţie a lui Plessner dintre „a avea corp” (Korper-haben) şi „a fi 
trup” (Leib-sein). 

Bernhard Waldenfels formulează importanţa cuplului de concepte corp-trup 
în contextul discuţiei despre timp astfel: 


Dualitatea corp-trup modelează şi faptul temporalizării [...] Tempo- 
ralizarea nu constituie o trăire pură a timpului, în care ne suntem 
prezenţi nouă înşine într-un câmp de prezenţă, ci se materializează în 
procese ale corpului dintre cele mai diverse, al căror ritm este indicat 
în mod indirect prin procese ciclice, precum bătăile inimii, pulsul sau 
inspirația şi expiratia. (Waldenfels 2009, 140)* 


Distincția de fundal a acestui pasaj este reprezentată de diferența menţionată 
mai sus dintre un timp trăit şi unul fizic. A înfățişa timpul trăit nu ca o prezență 
într-un câmp de prezenţă, ci ca expresie a ritmurilor interioare ale trupului înseamnă 
a plasa discursul despre timp la nivelul experienţei subiective, la nivelul persoanei 
întâi. Există o astfel de experiență? Cu siguranță, avem experienţele subiective ale 
succesiunii sau duratei.” Problema centrală este dacă astfel de experiențe sunt 


? „Originally I do not have any consciousness of my body as an object. I am not perceiving it, I am it.” 
(Zahavi 2003, 101) 

3 Wittgenstein, in paragraful 398 din Cercetări filozofice (2003, 254), aduce in discuţie „gramatica” 
verbului a avea: putem afirma cu sens că avem ceva doar in măsura în care obiectul deţinut nu este 
dependent de faptul de a fi deținut. Wittgenstein introduce astfel o condiţie necesară a relației de 
posesiune: independenţa lucrului care poate fi deținut. Pentru a putea fi deţinut, obiectul nu trebuie să 
fie reductibil la subiect. Sintagma lui Plessner „a avea corp” trebuie înțeleasă într-un mod similar: 
corpul poate fi deținut pentru că nu se reduce la subiectul care îl deține, ceea ce înseamnă că, într-un 
anumit sens, este exterior subiectului. Prin contrast, trupul nu poate fi conceput ca separat de mine. 

+ „Die Doppelheit des Leibkdrpers prägt auch das Geschehen der Zeitigung [...] Die Zeitigung stellt 
kein reines Zeiterleben dar, in dem wir uns selbst inmitten eines Prăsenzfeldes gegenwärtig sind, 
sondern sie materialisiert sich in K6rperprozessen verschiedenster Art, deren Rhythmik in 
periodischen Vorgängen wie dem Herzschlag, dem Pulsschlag oder dem Ein- und Ausatmen auf 
indirekte Weise angezeigt wird.” 

3 Borges, de exemplu, neagă acest lucru. În eseul A New Refutation of Time (1999), el contestă ideea că 
timpul ar exista. Interesant, în acest context, este postulatul idealist al argumentării: timpului se 
reduce la percepția timpului. Aceasta este teza pe care Waldenfels o critică şi pe care, vom vedea mai 
jos, Husserl o susține. Argumentul lui Borges se bazează pe două premise: a) timpul există doar dacă 
este perceput; b) fenomene temporale ca succesiunea nu pot fi percepute. Rezultă concluzia: timpul 
nu există. 

într-adevăr pure“, adică reductibile la faptul de a fi prezente pentru un subiect. 
Waldenfels invocă dualitatea trup-corp tocmai pentru a contesta posibilitatea unei 
experienţe subiective pure. Atâta timp cât subiectul este avut în vedere doar ca trup, 
teza idealistă nu poate fi pusă la îndoială.” Trupul, după cum am văzut mai sus, este 
materia la persoana întâi. Trupul presupune cunoaştere directă, intimă, a 
biologicului. Tot ceea ce nu intră în mod direct în sfera conştiinţei, de exemplu, 
procesele chimice anonime ale corpului meu, este exclus. Totuşi, exluderea 
biologicului nu poate fi totală, pentru că „trupul funcţionează ca punct de inflexiune 
al cauzalitatii spirituale în cauzalitatea naturii, deoarece el, în baza dualității sale, 
aparține ambelor domenii”. Corporalitatea, situându-se la nivelul naturii 
impersonale, dispune de propria temporalitate, care nu poate fi recuperată de 
conştiinţa intentionala. Ritmicitatea unor procese biologice, precum inspiraţia şi 
expiratia anunță doar indirect acest mod al timpului. Pentru o cercetare care vizează 
fenomenalitatea timpului, temporalitatea propriului corp ar putea fi considerată 
ireleventă. Totuşi, proiectul lui Husserl vizează tocmai întemeierea timpului fizic în 
cel subiectiv. Fenomenele patologice contrazic însă acest lucru (Waldenfels 2009, 
140): unul dintre efectele sindromului Korsakov, de exemplu, este incapacitatea 
orientării în timp, survenită în urma unor afecţiuni cerebrale. Vedem, astfel, că 
percepția pură a timpului nu este impermeabilă în raport cu timpul corpului. 
Reformulând distincţia lui Plessner, Waldenfels sintetizează această teză astfel: 
„Suntem timp şi avem timp şi ceea ce avem ne are, la rândul lui, pe noi.”” 


° În textele lui Husserl, termenul „pur” desemnează tot ceea ce tine de conştiinţă: sens perceptual, 
motivații, intentionalitate. În cazul percepției vizuale, de exemplu, avem distincția dintre 
infrastuctura fizică (undele de lumină care întâlnesc organul vederii) şi sensul perceptual. 
Infrastructura fizică nu reprezintă un moment al conştiinţei, având în vedere că o putem cunoaşte 
doar indirect. Acest nivel este eliminat din analizele fenomenologice. Paragraful 49 al Ideen I 
(Husserl 1976) argumentează în favoarea acestei reductii prin apel la faimosul experiment mental al 
anihilării lumii fizice. 

7 Problematica idealismului este una dintre cele mai dificile in opera lui Husserl. Exegeza a furnizat, 
de-a lungul timpului, interpretări care acoperă probabil toate nuanțele posibile: de la idealism 
material de inspiraţie berkeleyană până la neutralitate ontologică. În acest articol, voi adopta poziția 
moderată a lui David Carr (1974, 39). Astfel, voi numi idealistă acea cercetare care alege să 
considere exclusiv fenomenalitatea obiectelor cunoaşterii, ceea ce înseamnă, pe de o parte, 
îndreptarea atenției asupra felului în care obiectele apar şi, pe de altă parte, identificarea operațiilor 
subiective responsabile de aceste apariții. Acesta este, de altfel, sensul reductiei: punerea între 
paranteze a ipotezei ontologice care subintinde atitudinea naturală, pentru a aduce fenomenalitatea în 
câmpul privirii. 

5 „[...] dabei fungiert der Leib als Umschlagstelle von geistiger Kausalităt in Naturkausalităt, da er in 
seiner Doppelgesichtigkeit beiden Bereichen angehört.” (Waldenfels 1980, 102) 

° »Wir sind Zeit und haben Zeit, und was wir haben, hat umgekehrt auch uns.” (Waldenfels 2009, 140) 

Teoria idealista a timpului se reduce la doua teze: timpul poate fi perceput si 
nu reprezintă altceva decât faptul de a fi perceput. Waldenfels ridică problema 
percepției timpului în mod direct. Este timpul vizat într-un fel sau altul? Suntem 
oare afectați la nivel senzorial de un obiect numit „timp”? Auzim, vedem sau 
atingem timpul? Conform lui Waldenfels, răspunsul la aceste întrebări variază în 
funcţie de ceea ce înţelegem prin percepţie. Astfel, putem concepe percepția ca 
înregistrare sau pasivitate pură. În această variantă, activitatea subiectului se reduce 
la consemnarea unor date fizice — senzațiile, de exemplu — care sunt prezente in 
mod efectiv în percepţie.” Potrivit lui Waldenfels, teza pasivitatii este deficientă, 
pentru că nu poate explica percepția unui obiect extins în timp (o melodie, de 
exemplu): „Am auzi sunete individuale, însă nici melodie, nici acorduri.” 
Percepția duratei devine, deci, imposibilă. 

Putem să înțelegem percepţia şi altfel, şi anume ca simț intern care 
constituie un timp psihic. Decisiv aici este faptul că subiectul devine activ: el poate 
ordona senzațiile în „după” şi „înainte”, poate re-prezenta ceea ce nu mai este 
propriu-zis prezent în conştiinţă (sunetele trecute ale unei melodii), pentru că 
dispune de facultatea imaginaţiei. Cu alte cuvinte, psihicul conferă unitate sunetelor 
individuale, le asamblează într-o melodie. Waldenfels consideră însă că şi această 
ipoteză este deficientă: „Prin faptul că spiritul se adună la sine şi depăşeşte disiparea 
prin reîntoarcerea la sine însuşi, el se aproprie de o omniprezenta, în care timpul 
este suspendat in mod progresiv.”!? Pentru Waldenfels, concepţia idealistă a 
timpului aduce cu sine ceea ce Boethius numea nunc stans. Pasajul este însă destul 
de obscur. Ce înseamnă că spiritul se adună la sine? $i, mai important, de ce efectul 


10 Waldenfels foloseşte termenul „înregistrare” (Registrieren) pentru a descrie procesul percepţiei 
pasive. Datele fizice sunt înregistrate şi incluse astfel în actul perceptual. Putem clarifica acest lucru 
prin detalierea mecanismului prin care sunt produse imaginile fotografice. Astfel, lumina reflectată 
de obiectul fotografiei, capturată cât timp obturatorul rămâne deschis, este „întipărită” pe emulsia 
fotografică. Datele fizice ale obiectelor percepute sunt cuprinse în percepție în acelaşi sens 
(metaforic, desigur) în care obiectul fotografiat îşi lasă urma pe emulsia fotografică. În Ontologie de 
l'image photographique (1958/2005), Andre Bazin susţine că imaginea fotografică este mai aproape 
de masca mortuară şi de amprentă decât de o statuie sau un tablou, întrucât obiectele capturate de 
lentila camerei îşi lasă urma pe hârtia fotografică în mod direct. Bazin argumentează că există o 
continuitate ontologică între obiectul din fotografie şi cel din lumea reală: el chiar este lucrul din 
lumea reală. Această teză ne ajută să înțelegem de ce Waldenfels susţine că ipoteza percepției pasive 
ne plasează în scenariul timpului fizic al naturii. Timpul obiectiv penetrează, pătrunde (Waldenfels 
foloseşte, în acest context, termenul „durchdringen”) în domeniul experienţei pure (in sens 
husserlian). Nu există o cezură ontologică între timpul perceput şi timpul obiectiv. La fel ca la Bazin, 
cele două tipuri de entităţi se situează pe acelaşi plan ontologic. 

1! Wir würden Einzelténe hören, aber keine Melodie und keine Akkorde.” (Waldenfels 2009, 154) 

12 Indem der Geist sich in sich selbst sammelt und aus der Zerstreuung zu sich selbst zurtickkehrt, năhert 
er sich einer Allgegenwart, in der die Zeit mehr und mehr aufgehoben wird.” (Waldenls 2009, 154) 

acestui proces este suspendarea timpului? Voi încerca să răspund la aceste întrebări 
prin apel la teoria lui Husserl despre timp. 

Analizele dedicate timpului debutează prin reductia timpului obiectiv 
(Husserl 1969, 4-8). Acest moment se află în congruenté cu metoda generală a 
fenomenologiei. Disciplina în cauză urmăreşte să explice cum se constituie"? 
evidenţele cotidianului (printre altele, faptul că se consideră ca de la sine înţeles că 
lumea există la modul real sau, ceea ce este relevant aici, că există un timp 
măsurabil şi obiectiv). Obiectivitatea timpului este, aşadar, pusă între paranteze. 
Scopul este de a aduce în câmpul privirii operaţiile subiectului prin care se ajunge la 
credinţa naivă în obiectivitatea timpului. Anularea acestei credințe îi permite lui 
Husserl să redirectioneze atenția către experiența efectivă a timpului, prin urmare, 
către timpul trăit. 

Pentru a clarifica structura conştiinţei timpului, Husserl alege să se 
concentreze asupra a ceea ce el numeşte obiecte temporale (Zeitobjekte): obiectele 
care ocupă o oarecare porțiune de timp (melodiile, de exemplu). Ce presupune 
conştiinţa unui obiect temporal? Primul lucru pe care Husserl îl observă este că 
această conştiinţă nu poate fi conştientă doar de sunetul actual.'* Dacă ar fi aşa, 
atunci am fi conştienţi doar de o serie de sunete disparate. Constiinta timpului 
trebuie să fie, deci, capabilă să asigure legătura dintre sunetele singulare care 
compun melodia. Potrivit lui Husserl, acest lucru este posibil pentru că momentul 
perceptual care vizează sunetul actual al unei melodii nu include doar acel sunet. 
Momentul actual al percepţiei co-vizează (Mitmeinen) atât sunetul tocmai produs, 
cât şi sunetul care urmează să vină. Astfel, pentru a folosi termenii lui Husserl 
(1969, 29), impresia originară (Urimpression) este îndreptată către momentul 
acum-prezent al obiectului. Retentia este cea care reţine momentul tocmai trecut, iar 
protentia co-vizează momentul care urmează să vină. Prezentul conştiinţei are, prin 
urmare, o structură complexă, tripartită. 

Constiinta timpului (Zeitbewusstsein) presupune structura protentie- 
impresie originara-retentie. Se află însă această conştiinţă în timp? Are şi ea o 
durată, momente diferite, un început şi un sfârşit? Husserl răspunde negativ la 
aceste întrebări, susținând că ipoteza unei conştiinţe aflate în timp ar implica 
regresul la infinit (Husserl 1969, 114). Dacă presupunem că acea conştiinţă care 
constituie timpul este, la rândul ei, dată într-un timp constituit, atunci suntem forțați 
să postulăm existenţa unei conştiinţe de ordin superior, care să fie responsabilă de 


15 Termenul „constituire” are un înţeles foarte complex în cadrul operei lui Husserl. Următoarea 
definiţie este suficient de generală pentru a acoperi cele mai multe înţelesuri: constituirea se referă la 
condiţiile subiective de apariţie a obiectelor. 

14 Critica pe care Waldenfels o aduce percepţiei pasive este prezentă deja la Husserl: „Să luăm în 
considerare, de exemplu, cazul unei succesiuni şi să presupunem că senzațiile ar dispărea odată cu 
stimulii care le cauzează; în acest caz, am avea o succesiune de senzaţii fără ideea unei desfăşurări 
temporale.” (Husserl 1969, 12) 


245 


Cosma Tudor Purnavel 


această constituire. Datorită acestor temeiuri, Husserl va considera constiinta 
timpului atemporală (Husserl 1969, 112) şi nu se va sfii să o subsumeze nunc 
stans-ului (Husserl 2002, 384). 

Idealismul lui Husserl se reduce, după cum am văzut, la teza conform căreia 
aspectele timpului (succesiunea, durata etc.) sunt constituite de către o conştiinţă 
absolută a timpului. Suntem acum în poziţia de a înțelege mai bine fragmentul care 
a impulsionat acest excurs în filozofia husserliană. Waldenfels afirma că varianta 
unui timp psihic conduce la suspendarea timpului şi că subiectul se adună, se 
reîntoarce la sine însuşi. Teoria lui Husserl pare a confirma acest lucru: într-adevăr, 
idealismul reclamă un nivel la care timpul este anihilat. Constiinta absolută, datorită 
structurii tripartite, nu urmăreşte fiecare moment al obiectului temporal în izolare 
fata de celelalte. Cu alte cuvinte, ea nu tine pasul cu ritmul in care obiectul se 
derulează, nu se lasă prefirată de curgerea acestuia. Putem spune, prin urmare, că 
această conştiinţă este „înfăşurată” în sine însăşi. 


3. Timpul fragmentat 


Cele discutate mai sus au dezvăluit obiecțiile lui Waldenfels împotriva 
teoriilor unilaterale ale timpului, adică acele teorii care pretind că lămuresc 
problematica timpului fie prin apel la un timp trăit, fie la un timp obiectiv. 
Waldenfels adoptă o cale de mijloc, chiar dacă nu afirmă acest lucru în mod 
explicit. Nu implică însă poziţia intermediară o reconciliere între cele două moduri 
de a concepe timpul? În debutul acestui articol, aduceam în discuție concordanța 
dintre Waldenfels şi Ricoeur în ceea ce priveşte neîncrederea într-o teorie totală a 
timpului. Vom vedea însă că perspectiva intermediară a autorului german nu 
mizează pe mediere, nu vizează sinteza, ci, dimpotrivă, întăreşte faptul că cele două 
moduri de a concepe timpul sunt în mod fundamental ireconciliabile. 

Waldenfels consideră că un moment decisiv al fenomenologiei husserliene 
este bine-cunoscuta distincţie dintre obiectul vizat şi modul în care este vizat. El 
foloseşte sintagma „diferență semnificantă” (signifikative Differenz) pentru a 
desemna acest aspect: „Ca teorie a experienţei, fenomenologia nu se ocupă direct, ci 
indirect cu ceea ce se arată, considerându-l pe acesta așa cum sau drept ce se arată. 
Regresiunea către lucrurile însele ia întotdeauna calea unei terțe instanțe sau 
dimensiuni care deschide accesul.”* Waldenfels problematizează această diferență 
prin aducerea în discuţie a situațiilor în care medierea dintre subiect şi obiectul vizat 
eşuează, adică, mai precis, acele situații în care sensul perceptual (fenomenul, 


15 Als Theorie der Erfahrung befasst Phanomenologie sich nicht direkt, sondern indirekt mit dem, was 
sich zeigt, indem sie es so nimmt, wie oder als was es sich zeigt. Der Rückgang zu den Sachen selbst 
führt stets über eine dritte Dimension oder Instanz, die den Zugang eröffnet.” (Waldenfels 1998, 21) 

modul în care obiectul se dă) nu mai semnifică obiectul. În aceste situaţii, avem un 
exces a ceea ce se dă în raport cu capacitatea subiectului de semnificare: ,,Ceva-ul, 
care este vizat drept ceva, este mai mult decât purtător al acelui sens ce se 
originează în această vizare. În această privinţă, rămâne el însuși fără semnificație. 
Acest lucru se manifestă în disfuncţii şi confuzii, situaţii în care ceva părăseşte 
cadrul semnificatiilor prestabilite.”'° Excesul în cauză ar avea loc în situații 
disfunctionale. Sindromul Korsakov, amintit mai sus, este un exemplu potrivit. Nu 
trebuie să mergem însă atât de departe. Există situații cu mult mai cotidiene în care 
se manifestă excesul datului: momentele în care suntem surprinşi de ceva sau 
durerea pricinuită de o rană.” 

Relevant aici este tipul de temporalitate pus în joc de aceste experiențe. 
Astfel, durerea pe care o simțim în momentul în care un cuţit ne taie mâna este în 
mod inevitabil anterioară oricărei încercări de a răspunde evenimentului.'* Există o 
distanță temporală fundamentală între clipa în care suntem afectaţi (Getroffensein) 
de experienţă şi momentul conştiinţei, care se manifestă în responsivitate. Altfel 
spus, experienţa survine prea devreme. Waldenfels articulează conceptual secvența 
prin termenii „diferență temporală” (Zeitverschiebung) şi „diastază”: ,,Diastaza [...] 
ca diferență temporală originară. Patosul, raportat la ceea ce aştept şi la planurile 
mele, vine prea devreme; invers, răspunsul meu, raportat la ceea ce mă afectează, 
vine prea târziu.”"9 

Diastaza se referă la incongruenta funciară a prezentului şi trecutului. Între 
ceea ce a fost dat şi ceea ce apare acum, între survenirea evenimentului şi 
constituirea sensului prin care îl vizez, se interpune un ecran opac. Revenind la 
teoria lui Husserl asupra timpului, realizăm că structura tripartită a oricărui moment 
perceptual este scurtcircuitată. Premisa de bază a acestei structuri este că protentia, 
impresia originară şi retentia sunt unitare. În măsura în care survenirea experienţei 
precede în mod esențial conştiinţa, atunci trebuie să admitem că va exista 
întotdeauna un rest pe care subiectul nu îl va putea recupera prin donația de sens. 


16 Das Etwas, das als etwas intendiert wird, stellt mehr dar als einen Trager jenes Sinnes, der dieser 
Intention entspringt. Insofern ist es in sich selbst bedeutungslos. Dies zeigt sich in Störungen und 
Verwirrungen, in denen etwas den vorgegebenen Bedeutungsrahmen verläßt.” (Waldenfels 2002, 54) 

17 Waldenfels susține că experienţa în totalitatea ei, chiar şi cea „normală”, este subsumabilă tipului de 
temporalitate pe care urmez să o prezint. El se concentrează pe cazurile patologice, insolite, din 
rațiuni pedagogice: este mai lesne să clarifice problematica prin apel la situaţii relativ atipice, pentru 
că acestea sunt mai putin supuse ,,evidentelor” cotidiene. 

18 Termenul trebuie înțeles în modul cel mai general cu putință: a te apăra, a tipa, a da sens de ceea ce ti 
s-a întâmplat, chiar lipsa unui răspuns, a fi, cu alte cuvinte, copleşit, toate acestea sunt modalități de 
răspuns. 

19 „Die Diastase [...] als eine originăre Zeitverschiebung. Das Pathos kommt zu früh, gemessen an 
meinen Erwartungen und Plänen; umgekehrt kommt meine Antwort zu spat, gemessen an dem, was 
mir widerfâhrt.” (Waldenfels 2012, 142). Termenul ,,patos” desemnează la Waldenfels experiența ca 
eveniment care se abate (Widerfahrnis) asupra subiectului. 

Cu alte cuvinte, constiinta este condamnata la intarziere (Verschiebung). Nici macar 
retentia nu poate păstra acel rest, pentru că a-l recupera înseamnă a accepta că ceea 
ce a survenit a fost investit deja cu sens. Nu este însă cazul, pentru că, după cum am 
menționat, motivul diastazei este tocmai excesul a ceea ce apare în raport cu donația 
de sens. Waldenfels redă sintetic aceste idei: 


Anterioritatea implică un viitor trecut, posterioritatea un trecut 
viitor. Nu este vorba despre un simplu trecut relativ, care nu mai 
este prezent, şi un viitor relativ, care încă nu este actual. Ne 
confruntăm mai degrabă cu un trecut şi un viitor absolut, un trecut 
care nu a fost niciodată prezent şi un viitor care nu va fi niciodată 
prezent. (Waldenfels 2002, 179) 


În încheierea acestei secțiuni, înțelegem de ce teoria lui Waldenfels se află 
la mijloc între cele două teorii totalitare ale timpului. Temeiul vine din faptul că, pe 
de o parte, autorul ia în calcul tipuri de evenimente pe care o teorie a experienței 
pure le-ar exclude: rani, disfunctionalitati de toate tipurile etc., care au legătură cu 
infrastructura fizică, cu corpul (Körper). Pe de altă parte, temporalitatea acestora 
este discutată în termenii conştiinţei intentionale, din perspectiva întrebării: Cum 
este vizat un eveniment de acest gen? Diastază, exces, anterioritate, toate acestea 
sunt determinate prin raport cu o conştiinţă care constituie sensurile perceptuale. 
Este lesne de înţeles şi de ce teoria lui Waldenfels nu intenţionează să medieze între 
cele două tipuri de teorii. Timpul diastatic asumă şi explorează tocmai divergenta 
celor două. 


4. Anterioritatea normativă 


Consideratiile de natură etică ale lui Waldenfels au loc în marginea unor 
cercetări mai largi, legate de întâlnirea cu celălalt sau, mai general, cu alteritatea. 
Celălalt „mă apelează” — o formulare îndelung analizată în istoria filozofiei. O 
formă a apelului este pretenţia sau cerința (Anspruch) pe care celălalt mi-o 
adresează. O distincţie centrală în acest context este aceea dintre Ansprechen şi 
Anspruch auf etwas. Ansprechen se referă la adresarea pretentiei, la actul prin care 
survine pretenţia, iar Anspruch auf etwas la conţinutul pretentiei, la ceea ce este 


„Vorgăngigkeit impliziert eine vergangene Zukunft, Nachtraglichkeit eine zukünftige Vergangenheit. 
Dabei handelt es sich nicht um eine bloß relative Vergangenheit, die nicht mehr gegenwärtig ist, und 
eine relative Zukunft, die noch nicht wirklich ist. Wir stoBen vielmehr auf eine absolute 
Vergangenheit un Zukunft, eine Vergangenheit, die nie Gegenwart war, und eine Zukunft, die nie 
Gegenwart sein wird.” 

propriu-zis revendicat in pretentie. Din perspectiva normativa, apelul readuce in 
scenă distincţia lui Hume dintre ceea ce este şi ceea ce trebuie să fie (is-ought; 
Sein-Sollen): apelul ne invită să facem ceva ce poate fi sau ceva ce trebuie să fie. A 
doua variantă „implică o instanță care obligă voinţa celui apelat şi transformă 
dorinţa arbitrară într-una justificabilă rational. Pretentia străină devine pretenție 
legitimă în baza unei legi comune.” 

Normele reclamă întotdeauna ceva de la subiecţii supuşi lor. Ele impun, 
emit pretenţia ca o acțiune sau alta, un comportament sau altul să fie adoptat. 
Subiectul poate, desigur, să pună în discuţie justificarea, întemeierea a ceea ce este 
reclamat. Întrebarea este dacă normativitatea implică, în ultimă instanță, justificarea 
normei. Se reduce oare obligaţia de a respecta o normă la măsura în care acea 
normă poate fi justificată rational? Waldenfels consideră că nu: ,,[...] întrebarea 
legată de obligativitatea unei pretenții străine nu poate fi clarificată prin asumarea 
validității sale si prin verificarea capacităţii sale de a fi generalizată.” Distincția 
dintre Ansprechen şi Anspruch auf etwas constituie momentul central în susținerea 
acestei afirmaţii. Conţinutul pretentiei sau ceea ce este propriu-zis revendicat se 
pretează întemeierii. Adresarea sau survenirea pretentiei constituie un moment al 
apelului care transcende conţinutul, nu se lasă absorbit de acesta. Norma mi se 
adreseaza, ma pune in chestiune: 


Ca adresat, sunt afectat de o pretenţie, de o adresare care ridică o 
pretenţie, fie că vreau sau nu. Receptarea apelului precede 
acțiunea. Chiar şi cel care refuză să facă ce îi impune acea 
pretenţie, chiar şi cel care considera că e o exigenta inacceptabilă 
sau care se lasă tentat să facă un lucru pe care-l va regreta ulterior, 
chiar şi acela o aude. (Waldenfels 2002, 127)” 


Faptul de a fi afectat (Getroffensein) de norma exprimată în pretenţie 
precede, într-un anumit sens, orice deliberare privitoare la validitatea ei. Relaţia 
temporală dintre cele două nu este însă cea a continuității, ca şi cum s-ar afla pe 
aceeaşi axa temporală. Există discontinuitate, o diferență temporală între ele. 


21 „Dies setzt eine Instanz voraus, die den Willen des Adressaten bindet un Willkür in ein rational 
begriindbares Wollen verwandelt. Der fremde Anspruch wird zum rechtmäßigen Anspruch aufgrund 
eines gemeisamen Gesetzes.” (Waldenfels 2002, 123) 

2¢ „[...] die Frage nach der Verbindlichkeit eines fremden Anspruchs lässt sich nicht beantworten, 
indem man seine Giiltigkeit unterstellt und ihn auf seine Verallgemeinerungsfahigkeit hin priift.” 
(Waldenfels 2002, 129) 

2 „Als Adressat bin ich von einem An-spruch, einem Ansprechen, das einen Anspruch erhebt, 
getroffen, ob ich es will oder nicht. Das Hören auf einen Apell geht dem Tun voraus. Selbst wer sich 
weigert zu tun, wozu er aufgefordert wird, selbst wer die Aufforderung als unzulässige Zumutung 
empfindet oder sich zu etwas verleiten läßt, was ihn nachträglich reut, hat sie vernommen.” 

Adresarea normei este conditia de posibilitate a normei. In momentul in care mi se 


adresarea normei. Un refuz vine, eventual, in viitor, in raport cu acum-ul apelului. 
Formularea unei norme reclama un raspuns determinat din partea mea. 
Spaţiul de acțiune mi se îngustează dramatic. De aceea, modul in care mă raportez 
la pretenţia normei, oricare ar fi aceasta, se va afla, inevitabil, tot într-un orizont 
normativ. Faptul că normativitatea nu poate fi eludată îl determină pe Waldenfels să 
o subsumeze patosului (Waldenfels 2009, 146). În felul acesta, timpul normei este 
diferența temporală (Zeitverschiebung). Anterioritatea (Vorgdngigkeit) este, şi în 
acest caz, absolută: survenirea normei are loc prea devreme (zu früh). Întemeierea 


deja determinate. 


Mentiune: Această lucrare a fost realizată în cadrul proiectului 
POSDRU/159/1.5/S/133675 „Inovare şi dezvoltare în structurarea şi reprezentarea 
cunoaşterii prin burse doctorale şi postdoctorale (IDSRC - doc postdoc)”, 
cofinantat de Uniunea Europeană şi Guvernul României din Fondul Social 
European prin Programul Operaţional Sectorial Dezvoltarea Resurselor Umane 
2007-2013. 


Referinţe bibliografice: 


Bazin, Andre. 2005. What Is Cinema?. Berkeley: Univ. of California Press. 

Borges, Jorge Luis. 1999. Selected Non-Fictions. New York: Viking. 

Carr, David. 1974. Phenomenology and the Problem of History. Evanston: 
Northwestern Univ. Press. 

Ricoeur, Paul. 1988. Time and Narrative. Chicago: Chicago Univ. Press. 

Husserl, Edmund. 1969. Zur Phänomenologie des inneren Zeitbewusstseins. The 
Hague: Martinus Nijhoff. 

Husserl, Edmund. 2002. Zur phanomenologischen Reduktion. The Hague: Martinus 
Nijhoff. 

Husserl, Edmund. 1976. Ideen zu einer reinen Phänomenologie und phdnome- 
nologischen Philosophie. Erstes Buch: Allgemeine Einführung in die reine 
Phänomenologie. The Hague: Martinus Nijhoff. 

Husserl, Edmund. 1952. Ideen zur einer reinen Phänomenologie und phdnomeno- 
logischen Philosophie. Zweites Buch: Phânomenologische Untersuchungen zur 
Konstitution. The Hague: Martinus Nijhoff. 


250 


Contributii la psihologia morala 


Husserl, Edmund. 1973. Zur Phänomenologie der Intersubjektivitat. The Hague: 
Martinus Nijhoff. 

Husserl, Edmund. 1994. Meditatii carteziene. Bucuresti: Humanitas. 

Waldenfels, Bernhard. 1998. Grenzen der Normalisierung. Frankfurt/M: Suhrkamp. 

Waldenfels, Bernhard. 1980. Der Spielraum des Verhaltens. Frankfurt/M: Suhrkamp. 

Waldenfels, Bernhard. 2002. Bruchlinien der Erfahrung. Frankfurt/M: Suhrkamp. 

Waldenfels, Bernhard. 2009. Ortsverschiebungen, Zeitverschiebungen. Frankfurt/M: 
Suhrkamp. 

Waldenfels, Bernhard. 2012. Hyper-Phdnomene. Frankfurt/M: Suhrkamp. 

Wittgenstein, Ludwig. 2003. Cercetări filozofice. Bucuresti: Humanitas. 

Zahavi, Dan. 2003. Husserl’s Phenomenology. California: Stanford Univ. Press. 


251 


Partea a patra: Cercetari aplicative privind 
studiul comportamentului uman 


Urmărirea mobilităţii oamenilor într-un anumit 
spațiu pentru prezicerea activităţilor şi a destinatiilor 
viitoare 


Emilian George Necula 


1. Introducere 


Apariţia dispozitivelor mobile echipate cu senzori GPS a făcut posibilă 
colectarea la o scară largă de date GPS ce reflectă rutele parcurse de o persoană pe 
perioada monitorizată. Analiza acestor date poate conduce la identificarea unor rute 
preferate în funcţie de contextul de timp vizat. Având la bază aceste comportamente 
cu privire la mobilitatea unei persoane, poate fi realizată o inferenté asupra unei 
posibile destinaţii. Predictia în rândul mobilităţii este tributară însă volumului de 
date colectat şi capacităţii soluţiei finale de a integra cazurile de excepție de la 
comportamentul obişnuit. Pentru a putea beneficia de o serie de traiectorii însoțite 
de informaţii cu privire la modul de deplasare, subiecţii din studiul pe care îl vom 
prezenta utilizează o aplicaţie în care introduc şi tipul de activitate realizat (mers pe 
jos, cu bicicletă, cu maşină, cu un mijloc de transport în comun). Întrucât furnizează 
un grad sporit de acuratețe la nivelul predictiei, un beneficiar imediat ar putea fi o 
aplicaţie care să ofere anticipativ o serie de obiective, noutăţi cu privire la trafic, 
rute alternative, spaţii de parcare, toate acestea în timp real, pe măsură ce te 
deplasezi. De asemenea, o astfel de aplicaţie ar putea oferi şi o perspectivă asupra 
cauzelor de producere a blocajelor în contextul anumitor zone comerciale, centre 
universitare, zone care acumulează cu predilecție un flux mare de oameni. 

Pe baza unei metode nonparametrice de algoritmi probabilişti şi a 
corespondenţei între punctele de interes vizitate de un subiect şi geolocalizarea 
acestora, putem infera tipul de activitate realizat în decursul unei zile. Îmbunătăţirea 
soluției prezentate ar putea oferi ulterior o predictie pe o perioada mai îndelungată 
de timp. Teoretic am putea oferi răspunsul la întrebarea: „Unde va fi subiectul X 
peste 365 de zile, la ora 2 PM?”. O altă contribuţie a cercetării noastre ar putea fi 
identificarea de trăsături specifice care tin cont de particularitatile de trafic, zona 
geografică, aşezare urbană etc. 

În ultimii 10 ani, comunicarea prin intermediul dispozitivelor mobile a 
crescut semnificativ. Dispozitivele mobile au capacitatea de a înregistra mişcarea 

oamenilor si a vehiculelor, generand astfel volume mari de date cu privire la 
mobilitate, care reprezintă evidente ale activităţilor umane. În zilele noastre, de pe 
urma unui studiu de geolocalizare cu privire la activităţile umane, o multitudine de 
de domenii ar putea beneficia, precum: managementul traficului, transportul public, 
zona de marketing şi plasare de servicii/produse, securitate şi poliţie, evacuarea în 
cazul evenimentelor neaşteptate, servicii bazate pe geolocalizare etc. În ciuda 
faptului că volumul de date colectat este în continuă creştere si tot mai precis, nu se 
constată totuşi o îmbunătăţire şi la nivelul elementelor de ordin semantic înglobate 
în astfel de date. Acest lucru înseamnă că există un decalaj între datele brute 
colectate de către dispozitivele mobile şi activitățile propriu-zise care au dus la 
obținerea acestor date. Sunt necesare tehnici de îmbogăţire semantică a datelor 
colectate pentru a putea extrage (semi-automat) pe baza geolocalizarii informaţii 
despre activitățile umane. Abordarea prezentată în această lucrare are ca scop 
îmbogățirea adnotărilor cu privire la mobilitatea persoanelor, pornind de la 
traiectoriile lor, cu informaţii de ordin semantic relevante pentru activităţile din 
timpul itinerariului. Consideratia de bază este aceea că persoanele se opresc pe 
parcursul deplasării pentru a realiza o activitate. În acest context, dorim să putem 
infera, cu un anumit grad de probabilitate, care este activitatea realizată de o 
anumită persoană la un moment de timp analizându-i doar coordonatele de 
deplasare. De exemplu, o persoană care se va opri la un muzeu va realiza, cel mai 
probabil, o activitate culturală, pe când atunci când se va opri la o benzinărie, 
aceeaşi persoană va realiza, foarte probabil o activitate de alimentare cu carburant a 
maşinii. Pentru astfel de inferente, avem nevoie, în primul rand să identificăm 
punctele în care o persoană s-a oprit; în al doilea rând, aceste informaţii trebuie 
asociate unor posibile puncte de interes (PDI) vizitate; iar în al treilea rând, dorim să 
putem infera cu privire la cea mai probabilă activitate desfăşurată de persoana în 
cauză în momentul vizitării punctului de interes. În abordarea noastră, presupunem 
existența unui dispozitiv de localizare şi înregistrare a rutei. Procesul de identificare 
a punctului de interes vizitat este facilitat de utilizarea unui telefon mobil dotat cu 
sensor GPS care poate localiza o persoană şi în interiorul unei clădiri. Dacă 
dispozitivul de monitorizare GPS este localizat la nivelul vehiculului, identificarea 
punctului de interes vizitat este problematică, întrucât automobilul rămâne de obicei 
parcat, iar persoana porneşte către destinație fără a mai putea fi înregistrate 
coordonatele ei. Privind mai în detaliu acest proces, vom propune un algoritm care 
asociază fiecărei opriri un punct de interes dintr-o listă ierarhizată de puncte de 
interes posibile şi o activitate desfăşurată în acel loc. În cele din urmă, vom utiliza o 
lege de probabilitate bazată pe un model de comportament, pe care îl vom defini pe 
parcurs, pentru a putea infera activitatea cea mai probabilă. 

Articolul este structurat după cum urmează. În Secțiunea a doua sunt 
prezentate cercetări conexe cu studiul de fata, Secțiunea a treia introduce definițiile 

de bază şi presupunerile abordării de fata. Secţiunea a patra prezintă soluţia noastră 
şi oferă detalii cu privire la algoritmul de inferență a activităților. Rezultatele 
obținute în urma experimentelor sunt raportate în Secțiunea a cincea, iar concluziile 
acestei cercetări sunt reliefate în cadrul ultimei secţiuni. 


2. Cercetări anterioare 


Cercetarea prezentată în acest articol este în esență o îmbunătăţire, o 
extensie a cercetării lui Spinsanti, Celli şi Renso (2010), care, la rândul ei, este 
bazată pe lucrarea de pionierat a lui Spaccapietra (Spaccapietra et al 2008). Aceşti 
autori propun un model conceptual pentru realizarea unor traiectorii semantice. În 
timp ce traiectoriile propriu-zise sunt definite ca funcţii timp-spatiu care 
înregistrează modificările poziției unui obiect aflat în mişcare într-un interval de 
timp, traiectoriile semantice sunt definite ca o secvenţă de opriri, în care obiectul 
aflat în mişcare stationeaza un interval de timp şi apoi revine la starea de mişcare 
(partea traiectoriei care înregistrează schimbarea poziţiei obiectului). Presupunerea 
de bază în ceea ce priveşte noțiunea de oprire este că orice oprire reprezintă un 
punct de interes pentru o persoană. Astfel, fiecare oprire este asociată unui punct de 
interes. Asocierea dintre oprire şi un punct de interes din cadrul traiectoriei urmate 
reprezintă o constantă în numeroase abordări, unele simpliste (Palma et al 2008), 
altele destul de sofisticate (Parent et al 2013). Totuşi, în ciuda complexităţii unor 
abordări, cercetările anterioare nu iau în calcul explicit validitatea temporală a 
asocierii (de exemplu, dacă un punct de interes există sau dacă este accesibil pe 
parcursul opririi) şi nici valoarea probabilității asociate fiecărei perechi oprire — 
punct de interes. 

Identificarea activităților din cadrul rutei unei persoane nu este o cercetare 
complet nouă în literatura de specialitate (Zheng et al 2008a). Un trend actual în 
această direcție este reprezentat de identificarea tipului de transport. Utilizând viteza, 
acceleraţia şi rata de schimbare a vitezei, Zheng et al (2008b) identifică în primul rând 
poziţia în care se trece din modul mers în alte moduri de deplasare. În al doilea rând, 
ei clasifică segmentele ce caracterizează diferite moduri de deplasare în segmente 
corespunzătoare mersului cu bicicleta, cu autobuzul sau cu maşina. Ei utilizează o 
combinaţie de tehnici, apelând printre altele la învăţarea supervizată şi inferenta 
bazată pe arbori de decizie, iar final adaugă un pas de post-procesare pentru a 
îmbunătăți precizia segmentării. Acest pas de post-procesare se bazează pe un graf 
care conţine constrângeri ce tin de mediul înconjurător şi de comportamentele tipic 
umane, specific mersului pe jos, cu maşina, cu autobuzul sau cu bicicleta. 

O altă direcţie actuală este concentrată pe identificarea activității desfăşurate 
în timpul unei opriri. Xie, Deng şi Zou (2009), prezintă o metodă de a extrage 

automat secvenţe de activități dintr-o bază de rute GPS extinsă. Asumptia este că o 
activitate se poate desfăşura doar într-un punct de interes, pe durata unei opriri din 
cadrul rutei. Asocierea dintre o oprire şi un punct de interes este crucială şi poate 
depinde de anumiţi factori. Unul dintre aceştia îl reprezintă distanța dintre punctele 
de interes şi ruta propriu-zisă, iar un alt factor este reprezentat de durata opririi. 
Autorii îşi bazează abordarea pe conceptul de influență şi pe durata acestei 
influențe, care determina legătura dintre rută/traiectorie, puncte de interes şi 
activități. Influența este o măsură bazată pe distanţă, astfel încât o ruta R poate fi 
asociată unui punct de interes doar dacă există cel puţin un punct în R care este 
influenţat de către punctul de interes. Sunt utilizate diagrame Voronoi pentru diviza 
harta în celule care reprezintă zonele de influenţă a unui punct de interes. Testarea 
algoritmilor a fost făcută utilizând rute generate artificial cu punctele de interes 
colectate dintr-o zona urbană a Californiei. În mod evident, dezavantajul acestui 
mod de testare îl reprezintă imposibilitatea validării metodei, de vreme ce nu există 
o demonstraţie a corectitudinii punctelor de interes identificate. 

Huang, Li şi Yue (2010) se referă de asemenea la identificarea activităţilor 
din cadrul rutelor urmate de diferite persoane într-un interval de timp. Autorii 
prezintă o abordare din perspectiva atractivitatii spatio-temporale a punctelor de 
interes, spre a identifica zone de desfăşurare a activităților şi durata acestora pe baza 
rutelor GPS înregistrate. Algoritmul propus identifică activitățile ca fiind zona de 
intersecție dintre traiectoriile urmate şi atractivitatea spatio-temporala a anumitor 
puncte geografice. Experimentele s-au efectuat pe baza rutelor GPS obţinute de la 
10 voluntari pe durata unei luni, iar rezultatele au arătat un grad ridicat de precizie a 
metodei. 

Kifer şi Stein (2008) propun o metodă de recunoaştere a intenţiei persoanei 
în situaţia mobilităţii. Ei oferă un framework în care informația GPS cu privire la 
deplasare este utilizată pentru obținerea unui sistem de reguli de producţie şi tehnici 
de clasificare pentru procesul de recunoaştere a intenţiei. Ei utilizează un formalism 
gramatical combinat cu cunoaşterea spaţială. În ciuda faptului că obiectivul final 
este asemănător cu al nostru, această abordare este orientată cu predilecție asupra 
caracteristicilor mobilității: viteză şi unghi al unui segment din cadrul rutei. 
Obiectivul nostru este acela de a identifica punctele de oprire şi de a deduce 
activitățile persoanelor chiar şi atunci când dispozitivul GPS de înregistrare este 
lăsat în maşină. 

O altă abordare este cea prezentată în lucrarea lui Yuan, Zheng şi Xie 
(2012), în care atenția nu este concentrată asupra persoanei, ci asupra rutei, zonei 
geografice care posedă o serie de puncte de interes în relaţie cu topologia rețelei, cu 
scopul de a identifica regiuni care au o anumită funcționalitate. Rezultatele oferă o 
serie de regiuni organizate pe baza unei distribuții de funcționalități. O 
funcționalitate poate fi privită din perspectiva cercetării noastre ca reprezentând un 

punct de interes. Yuan, Zheng şi Xie (2012) şi-au propus să ajute oamenii să înțeleagă 
mai bine complexitatea zonelor metropolitane. Rezultatele sunt aplicate în domenii 
variate, precum: planificarea urbană, zone alese pentru dezvoltarea unor centre de 
afaceri, zone pentru amplasarea de reclame şi alte recomandări de ordin social. 

Noutatea abordării noastre, în comparaţie cu abordările anterioare, poate fi 
privită din mai multe direcţii. În primul rând, luăm în calcul o gamă largă de aspecte 
spaţiale şi temporale pentru a asocia într-un mod cât mai realist un punct de oprire 
unui punct de interes (de exemplu: timpul de acces al unui centru comercial, durata 
opririi etc.) Aceste aspect nu sunt luate în calcul în cadrul celorlalte abordări. Mai 
mult decât atât, noi construim o listă de probabilităţi organizată ierarhic cu privire la 
posibile locuri de vizitat, pe baza unui model de comportament. Cercetarea 
anterioară a lui Spinsanti, Celli şi Renso (2010) a fost extinsă din mai multe puncte 
de vedere. În primul rând, metoda noastră este axată pe atribuirea unei activităţi 
pentru fiecare oprire, spre deosebire de metodă iniţială care atribuia o activitate unei 
rute. De asemenea, autorii lucrării inițiale nu au luat în calcul beneficiile construirii 
unui model comportamental pentru extragerea celor mai relevante puncte de interes. 
Ei au optat pentru stabilirea unei probabilității uniforme la nivelul activităţilor 
urmate. Nu în ultimul rând, metoda prezentată în acest articol este validată cu 
ajutorul unei baze de date GPS reale. 


3. Concepte de bază 


În general, cercetările care isi propun identificarea mobilității unei persoane 
pornesc de la analiza rutelor GPS. Cu siguranță, nici definirea noţiunii de 
rută/traiectorie nu este univocă, întrucât depinde de contextul în care este utilizată. 
Noi ne vom referi la rută ca la un mod de a înregistra modificările spatio-temporale 
ale unui obiect. Cu toate acestea, având în vedere faptul că rutele sunt colectate de 
dispozitive dotate cu senzori GPS, o rută trebuie să includă şi conceptul de 
eşantionare (dispozitivul colectează coordonatele GPS ale persoanei aflate în 
mişcare la anumite intervale de timp: câteva secunde, minute sau ore). Vom denumi 
traiectorie brută reprezentarea discretă a unei traiectorii în modul în care aceasta 
este înregistrată de dispozitivul GPS, prin perechea de coordonate latitudine şi 
longitudine. 

O oprire la nivelul unei rute este identificată prin absența mişcării, iar acest 
lucru poate fi determinat în mai multe moduri. Literatura de profil a stabilit mai 
multe metode pentru găsirea punctelor de oprire în cadrul datelor GPS (Macedo et 
al 2010), (Parent et al 2013). Segmentul de traiectorie dintre două opriri se numeşte 
mişcare şi reprezintă deplasarea persoanei către o anumită destinaţie. În acest 
articol, vom folosi termenul de călătorie/rută/traiectorie pentru a indica deplasarea 

între două opriri. În mod intuitiv, o călătorie reprezintă o deplasare a unui subiect 
pentru a atinge un punct de oprire unde va putea desfăşura o anumită activitate. 

Noţiunile de oprire şi deplasare permit definirea unei segmentări a 
traiectoriei bazată pe opriri şi desfăşurarea de călătorii între aceste puncte 
(Spaccapietra et al 2008), putând fi astfel generate traiectorii semantice. Mai exact, 
vom avea o secvenţă de opriri şi deplasări reprezentând parti ale traiectoriei în care 
o persoană s-a oprit (oprire) şi părți în care acea persoană şi-a schimbat periodic 
caracteristicile spatio-temporale (mers/deplasare). 

Alte definiții mai complexe pentru traiectoria semantică au fost propuse 
recent de Parent et al (2013) şi Bogorny et al (2014). În aceste lucrări, noțiunea de 
traiectorie semantică merge mai departe decât definirea realizată de noi şi include 
aspecte contextuale legate de modalitatea de transport, mediul înconjurător, scopul 
deplasării. O traiectorie semantică va include toate aspectele posibile care pot 
îmbogăţi simpla inlantuire de coordonate GPS, dându-i un înțeles în sine. Acest 
proces de adăugare de elemente contextuale la nivelul rutei se numeşte îmbogăţire 
semantică. Cercetarea noastră oferă şi ea un mod de îmbogățire semantică a 
traiectoriilor, axată pe inferenta activităţilor desfăşurate pe durata opririlor, care pot fi 
privite şi ca un obiectiv în sine al deplasării. Cu alte cuvinte, activitatea explică de ce 
o persoană a decis să se deplaseze (de exemplu, pentru a merge la muncă, la 
cumpărături, la serviciu etc.). A înţelege de ce o persoană a decis să se deplaseze către 
o anumită destinație este miza ultimă în calea descifrării mobilităţii. Deducerea unei 
activităţi prin analiza rutelor GPS brute, în absența altor metadate cu privire la intenția 
persoanei pe durata deplasării, reprezintă un obiectiv important care poate aduce o 
contribuţie inovativă studiului mobilității oamenilor în zonele urbane. 

O oprire pe durata rutei este asociată de obicei unei destinaţii în care o 
anumită persoană va desfăşura o activitate. Într-un context urban, o astfel de 
destinație va reprezenta un punct de interes (PDI). Fiecărui punct de interes îi sunt 
asociate un nume, o geolocalizare, o anumită categorie (sau mai multe) din care 
face parte şi o serie de informaţii adiţionale (ora de deschidere/inchidere, 
popularitate etc.). 

Un exemplu de punct de interes este Turnul Eiffel: reprezentarea sa spațială 
este punctul ,,S” localizat în centrul turnului, categoria din care face parte poate fi 
„atracție turistică” sau „monument” sau „turn”, în funcţie de aplicaţie, iar marca 
„Eiffel Tour” reprezintă numele său. Cazuri speciale de puncte de interes sunt acele 
destinaţii care vizează o zonă de interes pentru un număr limitat de persoane, 
precum: casa personală, locul de muncă, casă prietenilor etc. În această lucrare, ne 
vom referi doar la puncte de interes pentru un număr mai mare de persoane şi care 
pot fi indentificate prin intermediul navigatoarelor GPS, serviciilor online Google 
Maps, OpenstreetMap sau prin reţelele de socializare. 

O presupunere preliminara este aceea ca, pe durata vizitei unui punct de 
interes, o persoană desfăşoară o activitate precum: a mânca, a face cumpărături, a 
studia, a se juca. Asocierea unei activități cu un punct de interes poate fi intuitivă în 
anumite cazuri, dar şi destul de dificilă în altele. De exemplu, o oprire la un 
restaurant poate fi asociată cu „a mânca” dar şi cu „a socializa”, atunci când are loc 
o întâlnire cu nişte prieteni. O oprire la un supermarket este asociată în mod simplu 
cu o activitate ce defineşte cumpărăturile zilnice. Pentru a realiza aceasta asociere 
într-un mod cât mai clar, am definit o lista de activităţi A vizate de către o persoană, 
o lista C de categorii de puncte de interes extrase pe baza punctelor de interes găsite 
în raza de acoperire a rutelor, pentru a asocia apoi fiecare categorie de puncte de 
interes unei activităţi, definind astfel o funcţie de mapare u PD/-Activitate. De 
exemplu, considerând punctul de interes Louvre, categoria lui este muzeu. Dacă 
lista de activităţi conţine ,,Educatie”, putem defini o mapare 4(Muzeu) = Educaţie, 
asociind astfel în mod unic fiecărui muzeu activitatea de „Educaţie”. 


4. Metodologie şi algoritmi de predictie 


Procesul de îmbogățire semantică îşi propune să adnoteze o rută GPS brută 
cu o listă de activităţi posibile pe care o persoană le-ar putea face pe parcursul acelei 
rute. Pornind de la asumptia că dispozitivul GPS este instalat la nivelul maşinii, 
trebuie să luăm în calcul că, de la oprirea maşinii (într-o parcare), persoana mai are 
de mers până a ajunge la destinație. Procesul de adnotare a rutelor este realizat prin 
colectarea de informaţii cu privire la spaţiul înconjurător din preajma punctului de 
oprire şi, în mod particular, prin identificarea punctelor de interes din zona 
respectivă. 

Operația de îmbogăţire semantică la nivelul rutei este structurată în două 
faze: o fază de startare şi preprocesare, în care punctele de interes sunt colectate şi 
integrate, şi o a doua fază, în care cele mai probabile activităţi asociate acelor 
puncte de interes sunt identificate şi folosite pentru adnotarea punctelor de oprire. 

Datele de intrare pentru procesul de adnotare sunt: 


1) Un set de puncte de interes cu categoriile corespunzătoare şi alte 
informaţii: PDI = /Coordonate: (Lat, Lon), Categorie: (C), Ora de 
acces: (H)}. 

2) Un set de rute cu punctele de oprire corespunzătoare: R = /Coordonatele 
opririlor: (Lat, Lon), Timestamp: (ts)}. 

3) Un set de caracteristici ale Utilizatorilor: U = {Distanta maxima de 
parcurs: (My)}. 

4) O lista de activitati A. 

5) Maparea u a categoriilor de puncte de interes la tipurile de activităţi. 
Tipul şi numărul de activități sunt strâns legate de domeniul şi tipul de 
adnotare pe care dorim să o realizăm. De exemplu, Restaurant şi Pub pot 
fi asociate cu „A mânca” sau ,,Mancare”; Biblioteca, Scoala si 
Universitatea cu „Educaţie”. În Secţiunea a cincea, vom oferi o listă de 
activități şi mapările corespunzătoare cazurilor studiate. 

6) Un set de reguli spatio-temporale legate de domeniu: 

a) Regulă spațială — Filtrarea tuturor punctelor de interes care depăşesc aria 
de acoperire maximă definită de Mdp 
priveşte momentele sosirii în şi plecării din punctul de oprire, corelate cu 
ora de acces a punctului de interes. 

7) Un model de probabilitate care asociază fiecărui punct de interes o 
probabilitate de a fi vizitat: 

P(PDI,oprire;) = f(dis(PDI, oprire;)) 


Acest model este de fapt o funcţie de distanţă dis(, ) între punctul de interes 
şi punctul de oprire. O parte dintre punctele de interes disponibile sunt filtrate 
utilizând un set de reguli spatio-temporale oferite de experți în domeniu. Filtrarea 
din punct de vedere al spaţiului îşi propune să selecteze doar acele puncte de interes 
care sunt în aria de acoperire definită de distanță maximă pe care o persoană doreşte 
să o parcurgă. Filtrarea din punct de vedere al timpului se referă la compatibilitatea 
dintre timpul de oprire şi timpul de acces al punctelor de interes şi eventual alte 
constrângeri legate de anumite sărbători legale. Pentru punctele de interes rămase, 
probabilitatea de a fi vizitate este calculată utilizând o funcţie care are la bază 
şabloane comportamentale. La final, pentru fiecare oprire, este returnată cea mai 
probabilă activitate. În Figura 1 vom ilustra un exemplu al acestei proceduri. 

Figura 1 — Exemplu de îmbogăţire semantică la nivelul rutei 

Exemplul 4.1. Să presupunem că avem o ruta R de la sı la s» realizată de 
utilizatorul U, duminică. U se opreşte în s de la 11:50 AM până la 12:05 AM. Să 
presupunem că avem o lista de puncte de interes în aria de interes şi o mapare pu a 
categoriei de puncte de interes la activităţi (Figura 1 (4)). Dintre punctele de interes 
din aria de monitorizată vom selecta un candidat ținând cont de constrângerile 
spatio-temporale anterior menționate. Constrângerea spaţială derivată din Map = 500 
m (afişată în imagine printr-un cerc) exclude punctele de interes aflate prea departe 
de punctul de oprire s>. Apoi, regula temporală este aplicată punctelor de interes 
rămase (“Bank”, ,,Dentist”, ,,Church”, ,,Bar”) pentru a putea verifica 
compatibilitatea temporală. "Bank" şi "Dentist" sunt excluse, deoarece sunt 
inaccesibile duminică, pe când "Church" şi "Bar" sunt selectate, întrucât durata 
opririi în s2 este compatibilă cu slujba de duminică, iar barul este accesibil în fiecare 
zi (Figura 1 (B)). Pentru aceste două puncte de interes candidate, sunt calculate 
probabilitățile P(Church, s2) şi P(Bar, s2) de a fi vizitate. Exploatând asocierea 
categorie PDI — Activitate, este returnată lista celor mai probabile activități asociate 
lui s2 (Figura 1 (C)). 

O viziune de ansamblu asupra intregului proces de augmentare semantica 
poate fi analizată in Figura. 2. În această figură, putem vedea că procesul de 
îmbogăţire semantică preia la intrare traiectorii GPS brute din cadrul cărora vor fi 
identificate punctele de oprire. În literatura de specialitate, problema detectării 
punctelor de oprire are mai multe soluţii. Abordarea noastră utilizează o metodă 
bazată pe constrângerile de natură spatio-temporala: vom detecta o oprire atunci 
când o submulțime a punctelor GPS înregistrate pe ruta R rămâne într-o zona 
(buffer) 5 pentru un interval rezonabil de timp t. Zona (buffer) poate fi definită ca 
un cerc de rază r. Pentru cazurile experimentale descrise în Secțiunea a cincea, 
evaluările empirice au impus utilizarea r = 50 m şi t = 10 min. Având punctele de 
oprire, lista de puncte de interes şi regulile de identificare a zonei, punctele de 
oprire sunt asociate celor mai probabile puncte de interes cu ajutorul unei reguli de 
probabilitate. Vom vedea în secţiunile următoare că această regulă de probabilitate 
se bazează pe un model comportamental gravitațional. Utilizând funcția de mapare 
u, care asociază fiecărei categorii de puncte de interes o activitate, vom returna o 
listă ierarhică a unor posibile activități realizate de subiect pe durata opririlor. 

Figura 2 — Schema procesului de îmbogăţire semantică a rutelor GPS 


4.1. Algoritmul de îmbogăţire semantică 


Algoritmul poate fi anticipat de paşii anterior menţionaţi şi ilustrati în 
Figura 2. Pseudocodul pentru modulul principal este prezentat în Anexa J prin 
algoritmul principal AugmentareSemantica 1, care ia la intrare o rută şi returnează 
la ieşire cea mai probabilă activitate realizată la nivelul fiecărei opriri. 

Primul pas al algoritmului determină punctele de oprire. Cum am arătat în 
secțiunea anterioară, am identificat opririle utilizând încadrarea spatio-temporala 
corespunzătoare şi verificând dacă subiectul rămâne pentru o durata de timp 
rezonabilă t într-o zonă (buffer) 5. Apoi, pentru fiecare oprire, găsim toate punctele 
de interes accesibile considerând distanța maximă care poate fi parcursă de 
utilizator Map. În final, activitatea returnată reprezintă activitatea cea mai probabilă, 
calculată pe baza regulii de probabilitate. 

Pentru a detecta punctele de interes accesibile, două condiţii sunt 
considerate: (1) punctul de interes este în aria de acoperire determinată de Map şi (2) 
dacă punctul de interes este accesibil pe durata opririi. Acest lucru înseamnă că un 

punct de interes nu trebuie să fie prea îndepărtat de punctul de oprire şi că există o 
limită superioară a distanţei pe care o poate parcurge subiectul de la punctul de 
oprire la punctul de interes. Mai mult decât atât, această distanță va trebui să fie 
parcursă pe jos pe o rețea rutieră existentă. În lucrarea Cintia et al (2013), autorii 
propun un algoritm care identifică un punct GPS pe o hartă cu o acuratețe de 77%, 
atunci când eroarea de înregistrare a punctului GPS este de până la 45 m. Astfel, 
opririle şi punctele de interes sunt identificate la nivelul unei hărți ce redă 
infrastructură rutieră, iar un algoritm este utilizat pentru calculul distanţei minime 
dintre opriri şi punctele de interes. Timpii de acces pentru punctele de interes 
trebuie şi ei consideraţi. O oprire efectuată atunci când un punct de interes este 
inaccesibil nu poate fi asociată respectivului punct de interes (de exemplu, o oprire 
duminică la 11 PM poate fi asociată unui restaurant/bar, dar nu unui muzeu). 

Formal, vom spune că un punct de interes este selectat ca destinaţie 
potenţială pentru o oprire dacă la el se poate ajunge prin mers şi dacă timpul de 
acces este compatibil cu durata intervalului de oprire. 

Definiţie 1 (Selecţie Punctele De Interes). Un punct de interes p pentru un 
punct de oprire o este selectat dacă d(p,o) < Mdp, unde d este o funcție care 
returnează distanța parcursă între două destinaţii, Map este un parametru ce depinde 
de distanţa maximă ce poate fi parcursă de un subiect şi de momentul opririi, în 
sensul că timpul de acces a punctului de interes p trebuie să se suprapună peste 
timpul de oprire al lui o. 

Algoritmul 2 din Anexa J arată în detaliu procedura de obţinere a tuturor 
punctelor de interes selectate ca destinaţii potenţiale pentru un anumit punct de 
oprire. Pasul de calcul al probabilității măsoară pentru fiecare punct de interes 
selectat probabilitatea de a fi vizitat după momentul opririi. Vom adopta o metodă 
bazată pe modelul comportamental gravitațional care este formalizat în continuare. 

Definiţie 2 (Modelul Gravitational). Modelul Gravitational este un model 
derivat din Legea Gravitatiei a lui Newton şi este utilizat pentru a prezice gradul de 
atracție dintre un punct de oprire şi un punct de interes. Acest grad este 
proporțional cu masele şi invers proporțional cu pătratul distanţei dintre destinaţii, 
relaţie reprezentată de cunoscuta formulă RegGrav = (masa. *masa.)/distanţa”. 

Vom particulariza definiția modelului gravitational utilizând principiul 
atracției corpurilor, unde masa, reprezintă punctul de oprire, căreia îi dăm prin 
definiţie valoarea 1, şi masa» reprezintă „masa” categoriilor de puncte de interes. Cu 
alte cuvinte, vom oferi o probabilitate pentru categoriile de puncte de interes, nu 
pentru fiecare punct de interes în sine. Acest lucru se traduce prin faptul că toate 
punctele de interes asociate aceleiaşi activităţi vor avea aceeaşi probabilitate de 
vizitare. Abordarea de față este impusă de obiectivul cercetării şi anume acela de a 
identifica activităţi realizate (prin intermediul categoriilor de puncte de interes) şi nu 
puncte de interes vizitate. 

Pentru fiecare punct de oprire, algoritmul va aplica definitia modelului 
gravitational, astfel încât masa» va reţine numărul de puncte de interes accesibile 
dintr-o anumită categorie, iar distanța considerată va fi distanța minimă dintre 
punctul de oprire şi toate punctele de interes asociate aceleiaşi activități. Mai 
formal, pentru fiecare oprire o vom determina probabilitatea P a unei activităţi cu 
formula: 


l{p E€ ListaPDlSelectate(o)|u(p. categorie) = act}| 


i di min(d(o,p)?) 


ListaPDISelectate returnează punctele de interes selectate utilizând 
algoritmul PD/JSelectate, având ca date de intrare punctul de oprire o, iar 
p.categorie este categoria punctului de interes p şi d este o funcţie care returnează 
distanţa dintre oprire şi mulţimea de puncte de interes p asociate aceleiaşi activităţi. 
Aşa cum vom arăta în Algoritmul 3, punctele de interes selectate sunt datele de 
intrare pentru algoritmul CalculProbabilitate, ce poate fi analizat în Anexa 1. Prin 
intermediul acestui model, vom asocia câte o probabilitate pentru fiecare activitate 
posibilă relativ la punctele de oprire corespunzătoare. Pentru a realiza acest lucru, 
vom lua în calcul, pe lângă distanța dintre punctele de oprire şi punctele de interes, 
şi caracteristicile destinaţiei unde utilizatorul s-a oprit. De exemplu, pentru o oprire 
într-o zonă cu multe restaurante şi puţine magazine, modelul gravitațional acordă o 
masă mai mare restaurantelor în comparaţie cu magazinele, făcând astfel o 
distincţie preliminară cu privire la cele două activităţi posibile („Mâncare ” sau 
„Cumpărături ”). 

Exemplul 4.2. Să presupunem că avem punctul de oprire şi punctele de 
interes selectate din Figura 3. Punctele de interes localizate la distanțe diferite fata 
de punctul de oprire corespund categoriilor de activităţi „Mâncare”, respectiv 
„Servicii”. Corespunzător modelului gravitațional definit anterior, probabilitățile 
pentru cele două activități sunt următoarele: 


2 
P(oprire, Mancare) = 502 * m = 0.45 


1 
P(oprire, Servicii) = * a = 0.55 


1002 


1 ere A $ 
unde = reprezintă un factor de normalizare. Acest rezultat ne spune că avem 
y 


o probabilitate mai mare ca activitatea desfăşurată să fie din categoria „Servicii”, de 

vreme ce punctele de interes asociate cu categoria ,,Servicii” sunt la nivel global 
mai apropiate decât punctele de interes asociate cu categoria „Mâncare”. 

+ “A PDI asociat cu "Servicii" 
‘11s 


Figura 3 — Un punct de oprire şi activitățile punctelor de interes (PDI) selectate, 
cu distanţele aferente 


4.2. Prezicerea activităţilor 


În această lucrare vom utiliza modelele Markov ascunse (HMM) pentru a 
sintetiza deplasarea unei persoane şi a realiza legătura cu categoriile de puncte de 
interes. Stările abstracte din HMM vor modela diversitatea traiectoriilor GPS 
colectate din zone preferate de utilizatori, respectiv punctele de interes 
corespunzătoare, iar stările ascunse vor include şabloanele comportamentale pentru 
fiecare persoană în parte. Activitățile utilizatorilor se cristalizează pe perioada 
monitorizată într-un şablon temporal şi spaţial, care poate fi utilizat pentru 
antrenarea modelului Markov ascuns şi pentru a prezice activităţi viitoare într-un 
mod cât mai precis. După prezicerea activităților pentru următorul moment de timp, 
se vor putea utiliza o serie de scheme relativ simple pentru prezicerea destinatiilor. 
În Figura 4 sunt exemplificate categoriile de puncte de interes vizitate şi frecvența 
acestora pentru Subiectul 6 pe durata unei zile. Vor exista astfel 9 categorii de 
puncte de interes, după cum urmează: „Socializare ”, ,,Distractie”, „Mâncare ”, 
„Cluburi ”, „Afară ”, „Cumpărături ”, „Călătorie ”, „Evenimente ” şi „Niciuna ”. 

Putem observa că majoritatea categoriilor dezvoltă un anumit şablon 
temporal: numărul de vizitări începe să scadă după miezul nopţii şi atinge minimul 
la ora 9 AM. Numărul de vizitări începe să crească după ora 10 AM şi atinge 
maximul la prânz sau după-amiaza. De asemenea, observăm că distribuția pe 
categorii este relativ dezechilibrată: „Mâncare” şi „Cumpărături” sunt două 
categorii dominante, iar „Evenimente ” şi „Niciuna ” au un grad mai mic de apariţie. 

Astfel prezicerea se va axa pe popularitate, „Mâncare ” având cea mai mare şansă 
de apariţie. Deşi predicția pare oarecum trivială (întrucât toţi mâncăm de câteva ore 
pe zi), să observăm că aici accentul cade pe testarea şi validarea algoritmului de 
calcul al probabilității. În situaţii mai complexe, ne putem uşor imagina că acelaşi 
algoritm va funcționa cu scopul identificării unor tipuri de acţiuni mai diversificate 
şi a unor patternuri comportamentale mai complexe. 

Figura 4 - Categoriile de puncte de interes si frecvența lor pentru Subiectul 6. 


Definiţie (Secvenţă Destinaţii): Considerăm o mulțime de secvențe de 
destinaţii vizitate L = { 1), b, ..., la} ŞI O secvenţă /)=r)r2...%m, formată dintr-o serie 
de m > 1 destinaţii. Fiecare înregistrare r este un tuplu de forma <uid, timp, 
latitudine, longitudine, destinaţie, categorie>, unde uid este ID-ul persoanei, timp 
este momentul de start al vizitării, latitudine şi longitudine specifica poziţia 
geografică a destinaţiei. Destinaţie semnifică numele destinaţiei şi categorie redă 
tipul acestei destinații. Scopul nostru este de a învăța un model de prezicere pe baza 
lui L. Având data o secvenţă de test liest = rr2...r„ vrem sa prezicem destinatia 7+). 

Având la dispoziţie un set de date GPS relativ mare cu aproximativ 100 de 
destinaţii distincte putem considera un spaţiu extins de predictie pentru prezicerea 
destinaţiei. In plus, diferenţa de timp şi spaţiu între două destinaţii care se succed în 
itinerariul unei persoane este destul de mare raportată la secvența de puncte GPS 
(acestea sunt colectate la intervale mici de timp şi poziţionarea diferă foarte puțin). 
Modelarea dependenţei dintre două destinaţii este dificilă şi, implicit, şi prezicerea 

destinatiei in mod direct. O solutie la problema dependentei dintre destinatii este 
introducerea unei abstractizări, şi anume generarea unor categorii de destinaţii. 
Dependenţa dintre acestea se va reflecta şi la nivelul activităților (de exemplu, 
„Serviciu”, „Distracţie”, etc.). De asemenea avem si un avantaj din punct de vedere 
statistic. Astfel vom descompune problema predictiei în două subprobleme: (1) 
prezicerea categoriei de activitate pentru o persoană şi (2) prezicerea destinaţiei în 
care va fi realizată respectiva activitate, având în vedere distribuţia categoriilor 
prezise. Ne vom axa mai întâi pe prezicerea categoriilor de activităţi. 

Vom utiliza un HMM pentru a modela dependenţa dintre activităţi. În cadrul 
problemei noastre, vom defini o mulțime de stări ascunse S = fs), S2 ..., Sup, care vor 
corespunde tipului de activități pe care o persoană le poate realiza, şi o mulțime de 
observaţii C = {c}, Cz, ..., Cu, care vor corespunde celor 9 categorii din cadrul 
problemei noastre (a se vedea Figura 4). HMM are în cazul nostru trei parametri 
esentiali care vor descrie modelul: (1) probabilitatea stării inițiale z,; pentru fiecare 
stare ascunsă s; e S; (2) probabilitatea stării de tranziţie q;; de a trece din starea s; în 
starea s; unde si, sj € S; (3) probabilitatea finală a stărilor dependente P(c;|s;), care 
determină probabilitatea realizării unei activități din categoria c; e C, având dată starea 
ascunsă s; e S. Reprezentarea grafică a modelului Markov ascuns corespunzător 
problemei noastre se regăseşte in Figura 5(a). În continuare, vom abstractiza 
activităţile realizate de o persoană pe durata unei zile ca o secvență de categorii de 
lungime T, de exemplu, / = C,C;...Cr (în forma prescurtată / = C;.r) şi vom utiliza 
această secvenţă de categorii observate pentru a antrena modelul Markov ascuns. 
C, e C este variabila aleatoare reprezentând categoria de activitate observată la 
momentul t, Z < t < T. Fiecare C, este asociat în mod unic cu variabila aleatoare S, € S, 
reprezentând starea ascunsă, necunoscută la momentul ¢. Figura 5(b) arată o 
particularizare a structurii HMM pentru secvenţa de observaţii | = Cu.r şi ilustrează 
dependenţa conditionala dintre stările ascunse şi categoriile de activități observate. 


—9 


Figura 5 — Modelul Markov Ascuns (HMM) cu paramentrii de probabilitate (a) şi 
graficul de dependență conditionala a HMM (b) 

4.3. Prezicerea destinatiilor 


Având la dispoziţie distribuţia categoriilor de activităţi generate de HMM, 
vom prezice cea mai probabilă destinaţie (asociată unui punct de interes) de a fi 
vizitată. În cercetarea de faţă ne bazăm pe categoriile de activități obținute din setul 
de date GPS de antrenament. Având geolocalizarea unei persoane la un moment de 
timp (latitudine şi longitudine), acesta poziție va fi centrul unei regiuni pătratice de 
dimensiune d x d ce va face obiectul analizei (parametrul d este corespunzător lui 
Map). Vom considera toate punctele de interes care aparţin acestui perimetru ca fiind 
candidate pentru procesul de predictie. Întrucât dispunem de categoria de activitate 
cea mai probabilă (a se vedea Sectiunea IV.2), vom clasifica/ierarhiza punctele de 
interes corespunzătoare acestei categorii şi vom returna categoria de pe poziţia cea 
mai bună, adică varf-1 (sau, în general, varf-k, k > 1) ca rezultat al predictiei. De 
menţionat faptul că, în scenariul considerat de noi, este posibil să fie returnate mai 
multe puncte de interes, întrucât există şansa ca aceeaşi categorie de activitate să fie 
realizată în diverse puncte de interes. Dacă nu există un punct de interes din 
perimetrul d x d care să fie returnat pentru prima categorie de activitate (cu 
probabilitatea cea mai mare), vom încerca furnizarea unui punct de interes pentru 
următoarea activitate cea mai probabilă şi procesul continuă până la identificarea 
unui punct de interes. Din abordările precedente am putut sintetiza trei scheme de 
ierarhizare: 


1) Număr de vizitări: clasifică o destinaţie în funcție de numărul total de 
vizitări a acesteia; 

2) Număr de persoane: clasifică o destinaţie în funcţie de numărul de 
persoane care au vizitat-o; 

3) Număr de vizitări x Număr de persoane: clasifică o destinaţie în funcţie 
de produsul dintre numărul de vizitări şi numărul de persoane. 


5. Experimente realizate 


Testarea soluţiei descrise în această lucrare a fost realizată utilizând rute 
GPS colectate pe perioada a două luni de monitorizare a 10 subiecţi în zona Iasi 
însumând un număr de aproximativ 700.000 de coordonate GPS ce decriu 270 de 
rute (Tabel 1 — Anexa 2). Aceste rute descriu atât traiectoriile zilnice ale 
persoanelor, cât şi activităţile realizate pe durata monitorizării. Rutele sunt descrise 
de un set de coordonate GPS associate unui moment în timp, iar activităţile sunt 
eşantionate pentru fiecare subiect în parte şi pentru fiecare punct de oprire pe durata 
deplasării. Pe lângă numele activităţii efectuate, există şi un moment de timp şi 

durata efectuării acesteia. Traiectoriile colectate de către subiecţi au facut ca 
problema asocierii dintre un punct de interes şi un punct de oprire să nu fie trivială. 

Din cadrul rutelor care au înregistrat deplasarea subiecților am putut 
sintetiza următoarele tipuri de activităţi: „Job, „Acasă ”, „Servicii ” (coafor, medic, 
bancă etc.), „Mâncare ” (restaurant, fast-food etc.), „Cumpărături zilnice” (brutărie, 
carmangerie, supermarket etc.), „Cumpărături ” (haine, încălțăminte, mobilă etc.), 
„Educaţie si training” (clase, cursuri, internship-uri etc.), „Activități sociale 
(vizitare, bar, cluburi etc.), „Timp liber” (sporturi, pescuit, excursii, evenimente 
culturale etc.), ,,4 lua pe cineva de undeva/a lăsa pe cineva undeva”, „Plimbare cu 
maşina”, „Realimentare cu carburant”, „„Altele”. 

Figura 6 arată distribuţia activităţilor pe baza duratei acestora. În principiu, 
durata pentru fiecare activitate este cea aşteptată: de exemplu, activitatea de la locul 
de muncă durează în jur de 6 ore, timpul petrecut pentru a mânca variază între 15 şi 
110 minute, iar timpul pentru realimentare este foarte scurt (câteva minute). Cu 
toate acestea, există anumite anomalii cu privire la activitățile care durează doar 
câteva secunde. Aceste cazuri pot fi considerate atât ca erori ale subiecților, atunci 
când au introdus datele, dar şi ca erori de localizare GPS. 

Definirea punctelor de interes s-a realizat cu ajutorul serviciilor Google 
Place şi OpenStreetMap, utilizând API-ul disponibil pe site. Pentru fiecare punct de 
interes am extras numele, locul lui determinat şi tipul (categoria comercială) pentru 
a putea construi asocierea activitate-Punct De Interes (vizibilă în Tabelul 2). 

Am extins distanța maximă de parcurs (Map) de la 500 m până la 1 km 
pentru a putea considera un număr suficient de puncte de interes din jurul punctului 
de oprire (Smith şi Butcher 2008). Am găsit astfel că în oraşul Iasi pot fi asociate în 
medie 7 puncte de interes fiecărui punct de oprire. După cum arată Tabelul 2 din 
Anexa 2, activităţile „Job” şi „Acasă ” nu sunt prezente. Acest lucru are la bază 
două motive. Primul este faptul că niciuna din activități nu poate fi asociată a priori 
unui punct de interes. Al doilea motiv este acela că determinarea locuinţei şi a 
locului de muncă poate fi realizată prin analiza celor mai frecvente două locaţii 
prezente în colecția de rute GPS obţinute de la un utilizator (Csaji et al 2012). 
Metoda noastră urmăreşte determinarea tuturor activităților realizate de un subiect 
cu excepţia celor de „Acasă” şi de la „Locul de muncă”. O altă activitate exclusă 
din acest studiu este cea de „„Realimentare”. 

Din cauză că orele de acces nu sunt incluse în acest moment în cadrul 
metadatelor obţinute de la punctele de interes, a trebuit să realizăm manual un orar 
care să tina cont de deschiderea activităţilor comerciale şi a spațiilor de recreere, 
pentru toate zilele săptămânii. Tabelul 3 din Anexa 2 ilustrează orarul pentru o 
submulțime de categorii de puncte de interes. 

Experimentul ia în calcul traiectoriile brute (iniţiale) şi adnotările pe 
marginea acestora separat: rutele GPS sunt utilizate ca date de intrare pentru 
algoritmul de AugmentareSemantica, iar adnotările sunt utilizate atât pentru 
colectarea de activităţi, cât şi pentru validare. Pe scurt, pentru fiecare traiectorie 
vom identifica punctele de oprire. Apoi, pentru fiecare oprire vom selecta punctele 
de interes din vecinătate şi vom aplica regulile spatio-temporale corespunzătoare 
unui Ma = 1 km pentru a realiza o selecţie a punctelor de interes ținând cont de 
distanța până la acestea, timpul de oprire şi orele de acces. Pentru acestea, vom 
calcula probabilitatea de a fi vizitate (conform modelului gravitațional) şi vom 
obține o mulțime de rute adnotate în felul corespunzător. 

Exemplul de mai sus reprezintă o versiune simplificată a adnotării în care 
returnăm doar cea mai probabilă activitate dintre cele selectate. Această rută 
descrisă în Tabelul 4 din Anexa 2 reprezintă o zi tipică de lucru pentru Subiectul 6. 
El se trezeşte dimineaţă pentru a merge la lucru, apoi se deplasează la masa de 
prânz şi la cumpărături, ulterior se întoarce la locul de muncă şi apoi merge acasă. 
După cum am menţionat anterior, nu vom identifica activităţile ,,Acasa” şi „Job”, de 
aceea în tabel apare valoare „NULL” în perioadele de timp corespunzătoare acestor 
activităţi. 

În etapa de validare, comparăm pentru fiecare utilizator în parte activitatea 
cea mai probabilă asociată unui punct de oprire, obţinută pe baza algoritmului 

AugmentareSemantica, cu activitatea adnotata de utilizator in momentul realizarii 
La prima vedere, acest nivel de acuratete poate fi considerat insuficient. Cu toate 
acestea, îl putem privi ca un rezultat promițător pentru cercetările ulterioare, ţinând 
cont de faptul că metoda noastră este strâns legată de calitatea şi volumul datelor de 
intrare, iar în oraşul laşi nu există în acest moment o eşantionare la nivel larg cu 
privire la rutele GPS realizate de oameni. De asemenea, există şi cazuri în care 
punctele de interes nu puteau fi localizate pe hartă sau ora de acces nu era 
disponibilă. Trebuie avut în vedere faptul că numărul mediu de puncte de interes 
accesibile dintr-un punct de oprire este 7, astfel că rezultatul de 43% trebuie 
comparat cu o probabilitate aleatorie de 1/7 = 14%. Tabelul 5 (Coloana A) din 
Anexa 2 arată nivelul de acuratețe pentru fiecare activitate (procentul de activități 
corect identificate în comparaţie cu numărul de activități de acelaşi tip declarate). 
De exemplu, am obţinut rezultate bune în identificarea activității „Mâncare” 
(metoda a oferit răspunsul corect în procentaj de 83%), în timp ce activitatea 
„Cumpărături zilnice” nu a putut fi identificată. Se poate observa că aceste rezultate 
se află în relație cu punctele de interes disponibile în vecinătatea punctelor de 
oprire. De fapt, dacă privim în Tabelul 5 (Coloana B), numărul de puncte de interes 
din preajma punctelor de oprire asociate activităţii „Cumpărături zilnice” este de 
doar 17. 

În prezent, lucrăm la o rafinare a metodei pentru a îmbunătăți gradul de 
acuratețe al predictiei prin extinderea sistemului pentru a adăuga noi constrângeri, si 
a exclude astfel din start potenţiale puncte de interes. De exemplu, s-ar putea 
adăuga o nouă constrângere pentru a pune în relație durata opririi cu durata timpului 
de vizitare a unui punct de interes (o durata de oprire de 10 minute nu poate fi de 
obicei compatibilă cu activitatea de vizitarea unui muzeu). De asemenea, trebuie să 
considerăm şi faptul că durata totală de oprire a unei persoane nu este întotdeauna 
egală cu durata de timp petrecută într-un anumit loc. Trebuie avut în vedere şi 
timpul de deplasare de la locul opririi până la punctul de interes. Este bine de 
menționat că, în general, cu cât durata opririi este mai lungă, cu atât mai multe 
puncte de interes sunt asociate cu acel punct de oprire. Pe de altă parte, cercetăm 
noi surse de obținere de puncte de interes pentru a putea îmbunătăţi calitatea 
datelor. O sursă precum Pagini Aurii este de luat în calcul, deoarece conţine 
aproape toate punctele de interes (comerciale sau nu) dintr-un oraş, clasificate 
ierarhic corespunzător, împreună cu alte detalii utile (precum ora de acces). Din 
nefericire, acestea nu pun la dispoziţie un API care să faciliteze obţinerea datelor şi 
de aceea va trebui dezvoltat un agregator extern de date. Asocierea dintre 
categoriile de puncte de interes şi activităţi este o altă direcţie importantă de 
îmbunătățit. Există câteva cazuri speciale în care activitățile realizate în anumite 


! Pagini Aurii (Disponibil la: http://www.paginiaurii.ro/Search/Results ?where=Iasi). 


273 


Emilian George Necula 


locuri nu pot fi identificate in mod univoc. Să considerăm, de exemplu, o cină la un 
restaurant cu nişte prieteni: putem privi această activitate ca fiind din categoria 
„Mâncare” sau ,,Socializare”? În acest moment, nu există un răspuns clar la această 
întrebare şi, de aceea, soluţia curentă va trebui îmbunătățită cu un set extins de 
reguli care să permită construirea unei baze de cunoştinţe solide şi neambigue. Fapt 
este că anumite evenimente, fără să fie ambigue, sunt diverse, complexe, au mai 
multe fațete. 

Trebuie să subliniem că diferite asumptii stau la baza abordării curente. 
Există o asumptie generală că, pe durata unei opriri, o persoană desfăşoară o singură 
activitate (de fapt, sunt posibile mai multe activităţi pe durata unei opriri: te poţi 
opri într-un loc pentru a merge la bar să bei o cafea şi apoi să faci cumpărăturile la 
supermarket — ca în cazul Palas Mall de la Iaşi). În acest caz, am putea considera o 
anumită activitate ca fiind „principală” sau scopul principal al deplasării persoanei. 
În exemplul nostru, „Cumpărături zilnice” este activitatea principală, iar „a bea o 
cafea” poate fi văzută ca activitate secundară. În mod natural, este mai informativ să 
putem deduce mai multe activităţi. O altă asumptie este aceea că o persoană isi 
opreşte maşina şi apoi porneşte pe jos către destinație (punctul de interes). Acest 
lucru poate să nu fie mereu adevărat. O persoană ar putea lua un autobuz, tramvai 
sau metrou pentru a ajunge la destinaţia dorită. O îmbunătăţire a metodei curente ar 
trebui să considere existența unei opriri distincte în zona vecină opririi inițiale a 
autovehiculului. Pot fi realizate eventual o serie de inferente care să indice, în 
funcție de momentul opririi, dacă persoana în cauză a luat un anumit mijloc de 
transport în comun pentru a ajunge la destinație. Un caz special, dificil de gestionat, 
este cel al opririlor foarte scurte. Acestea pot fi cauzate de erori de semnal GPS, 
adnotări deficitare sau chiar activităţi speciale precum realimentarea cu carburant şi 
transportul unor persoane de la/către o destinaţie. Ultimele dintre aceste activităţi 
sunt greu de înglobat în cadrul aplicaţiei întrucât nu pot fi asociate unor puncte de 
interes. In prezent, investigăm această problemă şi încercăm să asignăm acestor 
activități opriri foarte scurte (1-2 minute) sau puncte de interes precum şcolile (a 
lua/a duce copilul), aeroporturi şi staţii de tren (a lua/a duce persoane, cunoştinţe). 


6. Concluzii şi direcţii viitoare 


Această lucrare oferă o metodă automată de a infera activitățile unor 
utilizatori pe durata deplasării acestora, având la bază o serie de rute GPS memorate 
într-o baza de date. Ne-am propus să realizăm o îmbogăţire semantică a 
traiectoriilor iniţiale cu informații utile din diverse domenii (Sisteme Inteligente de 
Transport — ITS, Comercial, Social). Ideea de bază a acestei abordări o constituie 
detectarea punctelor de oprire ca parti constituente ale traiectoriilor. Punctele de 
oprire sunt considerate momentul în care utilizatorul începe desfăşurarea unei 

activități, iar aceasta din urmă poate fi ataşată unui punct de interes. De vreme ce 
fiecare categorie de punct de interes este asociată unei activităţi („Mâncare ”, 
„Cumpărături ”, „Studiu ” etc.), găsirea celei mai probabile categorii de puncte de 
interes corespunde găsirii celei mai probabile activități realizate. Identificarea 
punctelor de interes vizitate este calculată cu ajutorul unui algoritm bazat pe o serie 
de criterii precum: durata opririi, momentul în timp al opririi etc. Pe baza modelului 
gravitational, obținem probabilitatea cu care un subiect realizează o anumită 
activitate într-o anumită destinaţie. Am evaluat algoritmul pentru o îmbogăţire 
semantică a traiectoriilor reale colectate de la 10 subiecţi care au realizat o 
preadnotare a rutelor, iar rezultatul este încurajator pentru viitor. Există cu toate 
acestea o serie de probleme care au fost detaliate în Secțiunea 5. Ele constituie 
obiectul cercetărilor aflate in curs de desfăşurare. În principiu, lipsa unor baze de 
date complete cu privire la punctele de interes (amplasare şi timpi de acces) din 
oraşe mai putin importante este un obstacol ce poate fi depăşit prin utilizarea 
serviciului Pagini Aurii sau TOM TOM. Serviciul online Foursquare, disponibil şi 
ca aplicație pe diferite dispozitive mobile, oferă o baza de date de puncte de interes 
uşor de accesat şi cu metadate disponibile (fotografii, intervale orare, geolocalizare, 
recomandări etc.). O a doua direcţie de cercetare o constituie îmbunătăţirea mapării 
dintre categoriile de puncte de interes şi activități. Colectarea unui volum 
semnificativ de rute GPS şi filtrarea acestora de erori poate aduce un plus de 
acuratețe la nivelul predictiei finale. 

De asemenea, dorim să îmbunătăţim pasul de inferență a activităților 
considerând toate subsecventele de activităţi realizate pe parcursul rutei. Un pattern 
cu două activități „Mancare” aflate în succesiune imediată, fără a fi separate de alte 
activități, justifică asignarea unei probabilitati mai mici celei de-a doua activități din 
aceeaşi categorie. Studiind succesiunea şi distribuţia celor mai frecvente activități 
adnotate de către subiecţi în cadrul rutelor, vom putea îmbunătăţi predicția finală. 


Mentiune: Această lucrare a fost realizată în cadrul proiectului 
POSDRU/159/1.5/S/133675 „Inovare şi dezvoltare în structurarea şi reprezentarea 
cunoaşterii prin burse doctorale şi postdoctorale (IDSRC - doc postdoc)”, 
cofinantat de Uniunea Europeană şi Guvernul României din Fondul Social 
European prin Programul Operaţional Sectorial Dezvoltarea Resurselor Umane 
2007-2013. 

Anexa 1 


Algoritm 1: AugmentareSemantica 
Intrare: 

O ruta R; 

Iesire: 

Activitatea realizată pe parcursul opririlor 


1 Opriri = DetectieOpriri(R); 

2 pentru oprire e Opriri execută 

3 PD!IPosibile = PDISelectate(oprirepuncs Oprir€timp, Map); 
4 Activitate = Probabilitate(PDIPosibile); 

5 sfpentru 

6 returneaza Activitate; 


Algoritm 2: PDISelectate 


Intrare: 
Un punct de oprire o; O distanță maximă care poate fi parcursă Map 
Ieşire: 
O mulțime de PDI selectate 
1 ListaPDISelectate = [|]; 
2 pentru pdi e CeleMaiApropiatePDI(oprire) execută 
3 /*CeleMaiApropiatePDI este o functie care returneaza cele mai 
apropiate puncte de interes din multimea totala de puncte de interes */ 
4 daca (distanta(oprirepuncs OPTIC timp)< Map) Si (Oprire timp E PAbimp acces) 
atunci 
ListaPDISelectate.adauga(pdi); 
sfdaca 
sfpentru 
returneaza ListaPDISelectate; 


onan wn 

Algoritm 3: CalculProbabilitate 


Intrare: 

O mulţime de puncte de interes — PDI, Punctul de oprire — o, O listă de 
activităţi — Lista Activitati 

Iesire: 

Activitatea realizată — Activitate 

1 Probabilitate = []; 

2 pentru act e ListaActivitati execută 

3 // pentru fiecare grup de puncte de interes asociate aceleiaşi 
activități act 

4 PDla={p €PDI: u(p) = act}; 

5 //ia ca distanță minimul dintre punctul de oprire şi toate punctele 
de interes asociate aceleiaşi activități act 

6 dist = min(distanta(o,p) pentru p € PDI); 

7 // calculează masa acestor puncte de interes ca numărul de puncte 
de interes aparținând aceleiaşi categorii 

8 masa = len(PDI,¢); 

9 // calculează valoarea gravitațională pentru această 
categorie/activitate şi adaugă valoarea la lista de probabilitati 

10 Probabilitate. adauga(act,masa/disť ); 

11 Sfpentru 

12 returneaza activitate = max(Probabilitate.act); 

Anexa 2 


ID Subiect 


© o AN A WD N a 


= 
© 


Activitate 
Servicii 
Mâncare 
Cumpărături 


zilnice 
Cumpărături 


Educatie 


Timp liber 

Tabel 1 — Sumar al datelor experimentale folosite 


Puncte GPS Numar de Numar de Perioada de 
rute destinatii colectare 
diferite 
91.133 43 7 7 
40.405 14 4 7 
58.206 22 6 6 
79.603 27 13 9 
47.390 13 12 4 
103.987 49 19 4 
31.440 13 6 2 
125.693 42 8 6 
49.405 27 6 3 
44.076 19 10 4 


Tabel 2 — Asociere puncte de interes (PDI)-Activitati 


Categorie punct de interes 


{ATM, Banca, Inchiriere masina, Stomatolog, Medic, Spital, 
Farmacie, Finante, Asigurari, Statie carburant, Agentie de turism, 
Poştă, Poliţie, ...} 

{Brutarie, Bar, Cafea, Mâncare, Fast-Food, Restaurant} 


{Magazin alimentar, Supermarket, Mall} 


(Bibliotecă, Magazin haine, Magazin electronice, Florărie, 
Magazin mobilă, Magazin bijuterii, Librărie, Magazin animale de 
casă, Magazin auto, ...} 

{Scoala, Universitate } 


{Aeroport, Biserica, Sala de sport, Muzeu, Club, Parcare, Spa, 
Stadion, Cinema, ...} 

Tabel 3 — Categorii de puncte de interes si orele de acces 


Categorie PDI 


Bar 


Restaurant 
Banca 


Sala de 
sport 
Spital 


Muzeu 
Club 


Posta 
Mall 


LUNI-DUMINICA 


[07:00 -23:00] 


[11:30 - 15:00] [18:30 
- 22:00] 

[08:30 - 13:30] [18:45 
- 16:15] 

[09:00 - 23:00] 


[00:00 - 24:00] 


[10:00 - 18:00] 
[22:00 - 05:00] 


[08:15 - 13:30] 
[08:00 - 21:00] 


DUMINICA 


[7:00 - 23:00] 


[18:30 - 22:00] [11:30 - 15:00] 


[18:30 - 22:00] 


[14:45 - 16:15] inaccesibil 


inaccesibil 


[00:00 - 24:00] 


[10:00 - 18:00] 
[22:00 - 05:00] 


inaccesibil 


[08:00 - 21:00] 


Tabel 4 — Exemplu de traiectorie în care sunt adăugate şi punctele de oprire 
ID Subiect 


6 


Moment de timp 


2014-04-28 8:45:12 


2014-04-28 12:05:20 


2014-04-28 14:28:40 


2014-04-28 14:50:01 


2014-04-28 19:00:19 


Latitu- Longi- 
dine tudine 
51.280 3.413 


51.2309 3.493 


51.0302 3.4212 


51.280 3.413 


51.170 3.119 


Activitate 


NULL 
Mancare 
Cumparaturi 
NULL 


NULL 

Tabel 5 — Coloana A: Acuratetea clasificării activităților, Coloana B: Numărul 
total de PDI din vecinătatea punctelor de oprire, grupate pe categorii şi mapate 
la activitatea corespunzătoare. 


Categorie Activitate (A) Acuratete (B) Nr. Total PDI 
Servicii 34% 2057 
Mancare 83% 832 
Cumparaturi zilnice 0% 17 
Cumparaturi 23% 939 
Educatie 3% 173 
Timp Liber 49% 727 

„Using Ethical Dilemmas in Moral Psychology. Conceptual Investigations 
and Suggestions for a New Methodology” by Bogdan Olaru 


Moral dilemmas have been extensively discussed with great and constant 
interest in moral philosophy. Recently, they became a very productive research tool 
in moral psychology. Moral dilemmas were used in empirical studies whose results 
paved the way for the dual model of moral judgment, which postulates that two 
distinct systems, conscious/cognitive and intuitive/affective, account for the origins 
of moral judgments. The paper explores the rationale behind the dual model and 
shows that deeper understanding of moral dilemmas as clash between highly 
conflicting and incommensurable moral demands may cast some doubts on the 
validity of the dual model of moral judgment. The idea that different kinds of moral 
dilemmas trigger different psychological mechanisms which are responsible for 
different kinds of moral arguments becomes less and less plausible. Instead, we 
argue that moral psychology will benefit by considering what is really at stake in a 
moral conflict and by clarifying when people think of themselves as confronted 
with real and when with pseudo-dilemmas. 


Keywords: moral dilemmas, moral judgment, the dual model of moral 
judgement 


„Normativity Through the Lens of Naive Psychology. How Implicit 
Theories of Morality Can Contribute to a Science of Moral Decision-Making” by 
Ana Maria Hojbota 


Interpersonal perception and moral judgment are affected by numerous 
biases, including personal beliefs about character and subjective perceptions about 
the stability of the social order. Several phenomena, including people’s descriptions 
and explanations of the causality of prosocial and antisocial behavior, attributions of 
moral blame and responsibility, allocation of punishment, and availability toward 
rebuilding trust and forgiveness, seem to relate to people’s beliefs about 
immutability of moral character. The degree to which individuals endorse the idea 
that character traits are highly diagnostic and predictive seems to influence a range 

of affective, cognitive, and behavioral reactions. However, there is a lot of debate 
surrounding the dispositional nature, dimensionality, and the degree of clarity 
related to these constructs. In this paper, we advocate the idea that, although 
logically inconsistent, these mindsets are not rigid or enduring, but 
context-dependent. They function as social explanatory models, that are activated in 
certain circumstances and give rise to specific evaluative reactions. We discuss the 
antecedents and consequences of these beliefs, as well as the functions of implicit 
theories of moral character. In the last part of the study, we present the 
commonalities with the social-functionalist model of the intuitive prosecutor, 
suggesting some ways to reduce evaluative biases. 


Keywords: implicit theories of moral character, prosecutorial mindset 


„Moral Psychology and the Nature of Moral Judgment” by Emilian 
Mihailov 


According to psychological rationalist models our moral judgments are the 
result of a process of conscious reasoning. People are explicitly deliberating about 
what reasons count and they are reflecting upon which principles are to be applied 
to particular cases. Moral emotions may function as inputs, but they do not directly 
cause moral judgments. The ,,affective” revolution in moral psychology supported 
by recent results from neuroscience, evolutionary, and social psychology has 
stressed the importance of emotional and intuitive processes for moral judgement. 
Jonathan Haidt has argued that the new body of evidence supports an alternative to 
the rationalist models. He proposed a social intuitionist model which states that 
emotionally driven moral intuitions are actually the main source of moral judgments 
and that moral reasoning is an ex post facto process used to influence the intuitions 
of other people, without being able to lead to moral conclusions on its own. In this 
paper, I argue that, even though rationalist models usually neglect the role of 
emotions and intuitions, the current evidence does not support the highly restrictive 
role of moral reasoning attributed by the social intuitionist model and that there is 
more room for the causal influence of moral reasoning than Haidt admits. 


Keywords: moral judgment, rationalist model, social intuitionist model, 
reasoning, intuition. 

„Variations of the Experimental Stimuli in the Research on Moral Judgment: 
Relevant Factors and Necessary Methodological Precautions” by Andrei Holman 


Currently, there is a high heterogeneity of the theoretical accounts in the 
field of moral psychology, which stems, at least in part, from a high diversity in the 
methodological designs and instruments among the empirical studies that have 
provided support for these various positions. This paper focuses on the most widely 
used experimental material in the research on moral judgments, namely the 
sacrificial moral dilemmas. Building on and extending a previous analysis on the 
parameters of this type of experimental material, its aim is to develop an extensive 
review of the important psychological consequences of the apparently minor 
variations on these parameters. Consequently, it highlights the need to carefully 
control all factors that might generate unintended effects in participants’ moral 
judgments. Moreover, it illustrates the potential of sacrificial moral dilemmas to 
extend the current knowledge in moral psychology, by attentively anchoring the 
methodological characteristics of the studies employing them in the relevant 
theoretical accounts. 


Keywords: moral judgment, moral dilemma, methodological design, 
experimental control 


„Ethical Dilemmas and Moral Reasoning of Romanian Teachers” by 
Roxana Ghiatau 


In teaching, educators face multiple professional dilemmas. Only a few of 
these are genuine ethical dilemmas. We investigated teachers’ ethical dilemmas and 
their reasoning in the process of ethical decision making. We conducted a series of 
focus-groups to collect data about the ethical dilemmas that are commonly 
challenging Romanian teachers. During the second phase, we selected several 
dilemmas from among those identified in the first phase and constructed an 
instrument for assessing moral reasoning of Romanian educators. The study led to 
four conclusions: 1. Teachers identified a range of contexts where ethical dilemmas 
usually occur: in their relationships with parents, in their relationships with 
students, in leadership area, and in issues related to social justice; 2. Most of their 
dilemmas are not authentic ethical dilemmas, but rather pseudo-dilemmas, 
professional dilemmas or challenges to professional courage; 3. We found that 
teachers’ ethical reasoning relates, in the first line, to arguments based on principles 
and, secondly, to contextual arguments; 4. As decision strategy, teachers use, first 

and foremost, single-handed approaches and only as a second option delegation to 
other institutions. 


Keywords: teaching profession, professional dilemma, ethical dilemma, 
moral reasoning, ethical decision. 


„Psychological Aspects of Moral Biases and Two Correction Strategies” by 
Antonese Emilia Alexandra 


Moral judgments and decisions are complex phenomena which have 
attracted, in the last decades, an impressive number of researchers. Previous studies 
focused on the factors that bias people’s evaluations of immoral behavior, such as: 
the consequences of the action, the type of action (the omission bias), and the 
resemblance between the participant and the agent (the similarity bias). In this 
study, we focused on the in-depth understanding of these biases and on their 
connection to the theory of defensive attributions. In the empirical part, we tested 
the efficiency of two correction strategies: rational processing and providing the 
relevant information. The participants (N=169) received written debiasing 
instructions specific to their experimental group (rational processing, providing 
information, and control), and assessed after that various scenarios where an agent 
transgressed a moral norm. The results show a connection between assessing the 
immorality of an action, the responsibility attributed to the agent and the 
punishment recommended by the participants. The two strategies influenced the 
assessments, but this influence depends on each bias: the strategy of rationally 
processing the information decreased the omission bias but increased the 
consequence bias. The strategy based on providing the relevant information 
decreased the similarity bias. 


Keywords: omission bias, consequence bias, perceived similarity, correction 
strategies 


„Conscious and Unconscious Thought in Moral Judgments” by Georgiana 
Zugravu 


This paper starts from some of the most important approaches about the 
psychological mechanisms underlying moral evaluations. We focused on the 
contrast between conscious and unconscious information processing and on the 
effect of the processing mode on moral judgment. Studies on unconscious thought 

converge on the idea that when making moral decisions, unconscious thought leads 
to more utilitarian decisions compared to the conscious or spontaneous thought. 
Moreover, in contexts without moral connotation, unconscious thinking leads to 
greater accuracy of decision according to the decision maker’s standards or 
preferences. We extended these results to moral evaluation. Our hypothesis is that 
unconscious processing leads to decisions that are more consistent with the 
participants” moral standards as compared with conscious and spontaneous 
processing. In other words, unconscious thought promotes decisions that are closer 
to the individual’s moral profile as compared with conscious and spontaneous 
thought. 


Keywords: conscious and unconscious thought, moral judgments, moral 
dilemmas, moral profile 


„Self-concordant Moral Goals, Self-authenticity and Psychological 
Well-being” by Daniela Ionescu 


The aim of this study is to reveal the role of self-concordant moral goals and 
of self-authenticity for a person’s psychological well-being. The research was 
conducted on 64 subjects as a predictive transversal study using correlational 
procedures and simple linear regression analysis. We found that self-authenticity is 
an independent predictor of someone’s psychological well-being. A high level of 
self-authenticity is associated with high levels of psychological well-being. 
Self-authenticity is also an independent predictor for the self-concordance of moral 
goals, while the latter is an independent predictor of psychological well-being. A 
high level of self-concordance in moral goals is associated with high levels of 
psychological well-being. We concluded that self-authenticity plays an important 
part in the process of setting and pursuing moral goals consistent with one’s moral 
values. It is more likely for an authentic individual to act according to his own self 
and to his own set of moral values. This person will most probably pursue 
self-concordant moral goals and will experience a higher level of psychological 
well-being. 


Keywords: moral goals, self-concordance, self-authenticity, psychological 
well-being. 

„The Unconscious Foundations of Normativity. A Perspective on Jacques 
Lacan’s Ethics” by Bogdan Dragomir 


This paper addresses the problem of normativity in Jacques Lacan's writings. 
Lacan shows that the foundations of normativity can be understood as originating in 
the unconscious. Our objective is to outline Lacanian ethics starting from this claim. 
We argue that normativity, as a law of language, is structured at the level of 
unconscious desire, but springs from the desire of the unconscious. The desire of 
the unconscious, which is fundamentally repressed, is the Other’s desire. At the 
level of the subject’s psyche, the trace of this desire is the feeling of culpability. 
This feeling comes from an attitude of moral cowardice, that is, of having 
renounced at the Other’s desire. We conclude that the moral imperative should be 
that of acting according to one’s desire. Finally, we argue that the ethics of 
psychoanalysis, which aims at transgressing the subject’s structural law, consists of 
resuming the relation with the Other. 


Keywords: normativity, law, language, desire, Jacques Lacan 


„Anteriority as a Source for Normativity” by Cosma Tudor Purnavel 


This paper explores a basic question concerning normativity. We are asking 
whether norms can be reduced to their justification. In our everyday lives, we tend 
to ask for justifications for whatever people demand from us. To receive a 
justification is, for most of us, a good enough reason to act on a claim. I argue that 
norms cannot be equated with the process of rational validation only. Some aspects 
of Bernhard Waldenfels’ philosophy of time are used in the pursuit of this goal. My 
thesis is that pathos and affectivity are two very important ingredients of 
normativity. 


Keywords: lived time, objective time, temporal difference, affect 


„Human Mobility Tracking from a Specific Area of Activity and Future 
Festination prediction” by Emilian Necula 


The opportunity of collecting huge amount of GPS tracking data using GPS 
enabled devices gave us a good starting point for analyzing human mobility. But the 
raw mobility tracking data lack of semantic information. So within the purpose of 
getting large amounts of semantically rich trajectories, our solution offers an 

intuitive mechanism to automatically annotate the routes. The idea of our approach 
is to detect the stops as parts of a trajectory where the user stopped to perform an 
activity and match these stops to the possible visited points of interest (POIs). Since 
each POI category is mapped to an activity, finding the most probable POl-category 
corresponds to finding the activity that was most likely performed. The 
identification of the visited POI is computed by an algorithm built for this purpose. 
We applied a probability law based on the Gravity Model. In the next phase, we 
tested and evaluated the method in a real case study of human mobility trajectories. 
The POIs were downloaded from Google Place and OpenStreetMap. We obtained a 
global accuracy of 43% calculated as the percentage of activities correctly identified 
with respect to the activities the users declared in their diary. It is a promising result 
considering that our method is strongly dependent on the quality of the input data. 
Studying the sequence of activities and the distribution of the most common 
activities will translate into a better destination prediction. 


Keywords: mobility pattern, Hidden Markov Model, prediction, destination 
inference, GPS data. 

